ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΞΓ**΄**

Δευτέρα 28 Ιουλίου 2025

Αθήνα, σήμερα στις 28 Ιουλίου 2025, ημέρα Δευτέρα και ώρα 11.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 25-7-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΞΒ΄ συνεδριάσεώς του, της Παρασκευής 25 Ιουλίου 2025, σε ό,τι αφορά την ψήφιση στο σύνολο του σχεδίου νόμου: «Εθνικός Τελωνειακός Κώδικας και άλλες διατάξεις – συνταξιοδοτικές διατάξεις».)

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Αξιοποίηση ακίνητης περιουσίας Ενόπλων Δυνάμεων - Σύσταση Ταμείου Ακινήτων Εθνικής Άμυνας και Φορέα Αξιοποίησης Ακινήτων Ενόπλων Δυνάμεων - Σχέδιο δράσεων για τη διαχείριση των στεγαστικών αναγκών των στελεχών των Ενόπλων Δυνάμεων».

Η Διάσκεψη των Προέδρων αποφάσισε στη συνεδρίαση της, της 24ης Ιουλίου 2025, τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και της τροπολογίας. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριε Πρόεδρε, ζητώ τον λόγο, αν μου επιτρέπετε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Με την άδειά σας, λόγω του επιμελούς εισηγητή μας, του συναδέλφου κ. Γκολιδάκη, είχα δεσμευτεί κατά τη συζήτηση στην επιτροπή ότι θα συνομολογήσω οποιαδήποτε αιτήματα ή προτάσεις της Αντιπολίτευσης, αλλά και Βουλευτών της Συμπολίτευσης, αφορούν τα ζητήματα διαφάνειας επί του νομοθετήματος. Θα ήθελα πριν αρχίσει η συζήτηση, γιατί νομίζω ότι αυτό θα είναι χρήσιμο στους εισηγητές, να αναφέρω τι προστίθεται στο νομοθέτημα.

Στο άρθρο 2, κύριε Καζαμία, είχατε ζητήσει να υπάρχει ρητή αναφορά στο δημόσιο συμφέρον. Προστίθεται λοιπόν ρητή παράγραφος «οι ανωτέρω φορείς υπηρετούν το δημόσιο συμφέρον».

Στο άρθρο 4 διαγράφεται μία λέξη και προστίθεται ένα κόμμα -αυτό δεν έχει σημασία- όμως προστίθεται και παράγραφος γ΄ ότι η αποστολή του Τ.Α.ΕΘ.Α ρητά είναι η βελτίωση των συνθηκών διαβίωσης των εν ενεργεία και εν αποστρατεία στελεχών των Ενόπλων Δυνάμεων –συμπληρωματικά με τα υπόλοιπα τα οποία ήδη περιέχει το άρθρο.

Στο άρθρο 5 παράγραφος θ΄ είχε εκφραστεί επιφύλαξη όσον αφορά την ανάθεση εκπόνησης μελετών σε ιδιώτες. Προστίθεται λοιπόν στην παράγραφο θ΄ «εφόσον κρίνεται απαραίτητο και δεν μπορεί να εκπληρωθεί αυτή», εννοείται η ανάγκη, «από τα υπηρετούντα στελέχη».

Στο άρθρο 8, στο Τ.Α.ΕΘ.Α, είχε εκφραστεί επιφύλαξη, διότι το Τ.Α.ΕΘ.Α θα είχε τριμελή διοικούσα επιτροπή αποτελούμενη από τον Υπουργό Εθνικής Άμυνας, τον Υπουργό Οικονομικών και τον Αρχηγό του Γενικού Επιτελείου Εθνικής Άμυνας. Είχε λοιπόν εκφραστεί η επιθυμία από την Εθνική Αντιπροσωπεία να μετέχουν και οι αρχηγοί των τριών Επιτελείων. Προστίθεται λοιπόν ανάλογο κείμενο που να αφορά και τους τρεις Αρχηγούς των Επιτελείων, δηλαδή τον Αρχηγό του Γενικού Επιτελείου Στρατού, τον Αρχηγό του Γενικού Επιτελείου Ναυτικού και τον Αρχηγό του Γενικού Επιτελείου Αεροπορίας.

Στο άρθρο 9 στον διευθυντή του Τ.Α.ΕΘ.Α είχε εκφραστεί επιφύλαξη για τη δυνατότητα πολλαπλής ανανέωσης της διετούς θητείας. Τίθεται λοιπόν όριο και η θητεία του μπορεί να ανανεωθεί μόνο μία φορά.

Στην παράγραφο 10 είχε εκφραστεί επιφύλαξη για την πρόσληψη τεσσάρων δικηγόρων. Βεβαίως η πρόβλεψη ήταν σύμφωνα με τους όρους του νόμου, όμως νομίζω ότι είναι λογικό να αναλάβουν αυτό το καθήκον αξιωματικοί του Νομικού Σώματος και κατά συνέπεια η παράγραφος που αφορούσε τους τέσσερις δικηγόρους διαγράφεται.

Στο άρθρο 13, υπήρξε μια σύγχυση κατά τη συζήτηση όσον αφορά τη νομική φύση του Φ.Α.Α.Ε.Δ. και κυρίως την περιουσία του. Για να καταστεί σαφές ότι ο φορέας δεν αποκτά οιοδήποτε δικαίωμα είτε οιαδήποτε δυνατότητα επιλογής ακινήτων από τα ακίνητα τα οποία ανήκουν στο Τ.Α.ΕΘ.Α, προστίθεται η λέξη «κριθέντων» πριν από το «μη επιχειρησιακών ακινήτων» και γίνεται «κριθέντων μη επιχειρησιακών ακινήτων».

Επίσης, μετά τη λέξη «Τ.Α.ΕΘ.Α» προστέθηκε η φράση «εφόσον αυτά του ανατίθενται από το Τ.Α.ΕΘ.Α». Καθίσταται δηλαδή σαφές ότι ο σκοπός του Φ.Α.Α.Ε.Δ. αφορά μόνο τα ακίνητα τα οποία έχουν κριθεί μη επιχειρησιακά αναγκαία και μόνον εφόσον αυτά του ανατεθούν από το Τ.Α.ΕΘ.Α. Άρα, πρώτον, «μη επιχειρησιακά αναγκαία» και δεύτερον, «εφόσον αυτά ανατεθούν από το Τ.Α.ΕΘ.Α στον φορέα».

Στο άρθρο 14 είχε εκφραστεί επιφύλαξη για το θέμα της εκποίησης αυτών των ακινήτων. Ούτως η άλλως αυτό ήταν το σκεπτικό του νομοθέτη, αλλά για να καταστεί σαφές προ της λέξης «εκποιήσεις», δηλαδή ανάμεσα στην ωρίμανση και την αξιοποίηση, τίθεται η φράση «μόνον εφόσον δεν υφίσταται άλλη προτιμητέα δυνατότητα».

Στο άρθρο 17, το οποίο αφορά τη διοίκηση του φορέα αξιοποίησης και κυρίως όσον αφορά τον Πρόεδρο, η παράγραφος τροποποιείται ως εξής: «ο οποίος», ο Πρόεδρος δηλαδή, «επιλέγεται από τον Υπουργό Εθνικής Άμυνας κατόπιν κλήσης του», του Προέδρου, «για ακρόαση και γνώμη της Διαρκούς Επιτροπής Εθνικής Άμυνας και Εξωτερικών Υποθέσεων της Βουλής, σύμφωνα με τον Κανονισμό της Βουλής». Αν είχα καταλάβει καλά, αυτή ήταν η τοποθέτησή σας.

Επίσης, στο εδάφιο της παραγράφου 5, επειδή είχαν εκφραστεί οι ίδιες επιφυλάξεις για τη διαρκή ανανέωση της θητείας, περιορίζεται η θητεία σε τρία συν τρία. Δηλαδή αναγράφεται «για τρία επιπλέον έτη».

Στο άρθρο 22, Κανονισμός Εσωτερικής Λειτουργίας του φορέα, προστίθεται ρητά ότι δημοσιεύεται ο κανονισμός αυτός στην Εφημερίδα της Κυβερνήσεως, για να μην υπάρχει οποιοδήποτε θέμα μη ενημέρωσης ή αδιαφάνειας.

Στο άρθρο 23, που αφορά την αξιοποίηση ακινήτων από τον φορέα, γίνεται ρητή αναφορά στον ν.4412/2016 ήδη, αλλά πάλι για να μην υπάρχει η οιαδήποτε αμφιβολία, γράφεται ρητά «ακολουθώντας υποχρεωτικά τους κανόνες δημοσιότητας του ανωτέρω νόμου». Η δημοσιότητα εξαρτάται στον νόμο αυτόν από την περίπτωση.

Στο άρθρο 24, η ετήσια έκθεση, η οποία υποβάλλεται από τον φορέα στον Υπουργό, υποβάλλεται επίσης στην επιτροπή της Βουλής. Οπότε έχετε την ίδια ενημέρωση που έχει και ο Υπουργός Εθνικής Άμυνας. Ο Υπουργός ενημερώνει την αρμόδια Επιτροπή Εθνικής Αμύνης επί του θέματος εφόσον του ζητηθεί. Αυτό δεν είναι θέμα.

Επίσης, στο άρθρο 25 το Στρατηγικό Σχέδιο Αξιοποίησης Ακινήτων επίσης υποβάλλεται στην επιτροπή της Βουλής και μόνον αν είναι άνω μιας αξίας, για λόγους εμπιστευτικότητας, υποβάλλεται στην Επιτροπή Εξοπλιστικών, η οποία έχει αυτήν τη δυνατότητα του απόρρητου. Επίσης, στο άρθρο 28 πάλι προβλέπεται η δημοσίευση στην ιστοσελίδα του Τ.Α.ΕΘ.Α και στην ιστοσελίδα του Υπουργείου Εθνικής Άμυνας.

Αυτά είχα να σας πω. Νομίζω έχω δεχθεί πέραν του συνόλου των παρατηρήσεων που διατυπώθηκαν κατά τη συζήτηση, διότι μέσα στο σαββατοκύριακο προσέθεσα διατυπώσεις δημοσιότητας και εγώ οπουδήποτε υπήρχε η οιαδήποτε πράξη είτε του Τ.Α.ΕΘ.Α είτε του Φ.Α.Α.Ε.Δ.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Τον λόγο έχει για δύο λεπτά εκτός νομοσχεδίου ο κ. Τσιρώνης για την αναφορά σε ένα συμβάν, παρακαλώ.

Κύριε συνάδελφε, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Είχαμε ένα απαράδεκτο συμβάν χθες στο Διεθνές Αεροδρόμιο της Μολδαβίας. Κύριε Πρόεδρε και κύριε Υπουργέ, μιας και είστε ο μόνος εκπρόσωπος της Κυβέρνησης, δεν ξέρω αν είναι γνωστό σε εσάς το περιστατικό.

Μία Τσέχα Ευρωβουλευτής μαζί με τον Εκπρόσωπο Τύπου της Νίκης, τον κ. Αθανάσουλα, ήταν ομιλητές σε ένα συνέδριο, το Make Europe Great Again, και χωρίς καμία αιτιολόγηση τους σταμάτησαν στο αεροδρόμιο, δεν τους επέτρεψαν την είσοδο επί δέκα ώρες χωρίς να τους εξηγήσουν με έναν αστυνομικό ο οποίος δεν μίλαγε καν αγγλικά. Δεν τους άφησαν να εισέλθουν στη χώρα και τους απέλασαν και τους πήγαν στη Ρώμη, όπου έφτασαν χθες το βράδυ στις 3.00΄. Σε μία χώρα που είναι υπό ένταξη αυτές οι διαδικασίες που έχουν ξεπεραστεί προ πολλού στην Ευρωπαϊκή Ένωση είναι απαράδεκτες.

Υπήρχε επικοινωνία με τον Έλληνα Πρέσβη, ο οποίος και ο ίδιος δεν κατάλαβε γιατί και δεν έχει εξηγηθεί για ποιον λόγο το όνομα του Εκπροσώπου Τύπου της Νίκης υπήρχε σε μία λίστα όπου απαγορευόταν να εισέλθει στη χώρα μάλιστα ως ομιλητής σε ένα συνέδριο. Θα θέλαμε τις ενέργειές σας και τη διαμαρτυρία σας και να μας εξηγήσετε γιατί έγινε αυτό. Να ζητηθούν εξηγήσεις από τη Μολδαβία.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Τσιρώνη.

Τον λόγο έχει ο κ. Διαμαντής Γκολιδάκης, εισηγητής από τη Νέα Δημοκρατία για δεκαπέντε λεπτά.

Παρακαλώ, να ανοίξει το σύστημα της ηλεκτρονικής εγγραφής.

**ΔΙΑΜΑΝΤΗΣ ΓΚΟΛΙΔΑΚΗΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, η άμυνα της χώρας δεν είναι απλώς μια κρατική λειτουργία, είναι ο θεμέλιος λίθος της εθνικής κυριαρχίας, της δημοκρατικής σταθερότητας και της ειρήνης στην περιοχή. Στο σημερινό διεθνές περιβάλλον, όπου η αστάθεια και οι αναθεωρητικές απειλές επιστρέφουν δυναμικά η ανάγκη για ισχυρές, ευέλικτες και τεχνολογικά προηγμένες ένοπλες δυνάμεις είναι περισσότερο απαραίτητο από ποτέ.

Γι’ αυτό και η χώρα μας έχει θέσει ως στρατηγική προτεραιότητα την υλοποίηση ενός συνεκτικού, πολυετούς σχεδίου αναβάθμισης της αμυντικής ικανότητας με ορίζοντα την «Ατζέντα 2030», μιας ατζέντας που περιλαμβάνει την ενίσχυση της αποτρεπτικής ισχύος της Ελλάδας, την ψηφιακή και τεχνολογική αναβάθμιση των Ενόπλων Δυνάμεων, την ανασυγκρότηση της εγχώριας αμυντικής βιομηχανίας, την εμβάθυνση των διεθνών στρατηγικών συνεργασιών, αλλά και τη θεσμική θωράκιση του πλαισίου λειτουργίας του αμυντικού τομέα.

Σε αυτή την πορεία η Κυβέρνηση της Νέας Δημοκρατίας με Πρωθυπουργό τον Κυριάκο Μητσοτάκη -για την Κυβέρνηση αυτή η εθνική άμυνα είναι πολύ ψηλά στην ατζέντα από το 2019 μέχρι σήμερα- έχει υλοποιήσει μια αδιαμφισβήτητη ποιοτική αναβάθμιση του αμυντικού μας οικοδομήματος. Έχουμε διαμορφώσει εμβληματικές συμφωνίας αμυντικές με τη Γαλλία, τις Ηνωμένες Πολιτείες της Αμερικής και με άλλα κράτη και στην Ανατολική Μεσόγειο.

Εντάσσουμε ή εντάξαμε στο Πολεμικό Ναυτικό της φρεγάτες Belharra, τα Rafale στην Πολεμική μας Αεροπορία και συνεχίζουμε σταθερά το πρόγραμμα του εκσυγχρονισμού των F-16 σε επίπεδο Viper. Αυτό μας δίνει έναν πολλαπλασιαστή ισχύος και ένα συγκριτικό πλεονέκτημα στην ευρύτερη περιοχή μας. Προχωρούμε σε γενναία εξοπλιστικά προγράμματα και σε στοχευμένες προσλήψεις προσωπικού για πρώτη φορά μετά από χρόνια στασιμότητας.

Ενισχύουμε θεσμικά το ΚΥΣΕΑ και τις διαδικασίες στρατηγικού σχεδιασμού, ενώ προωθούμε την ίδρυση νέων δομών και φορέων με ρόλο στον εκσυγχρονισμό της άμυνας. Ανοίξαμε τον δρόμο για την αναγέννηση της ελληνικής αμυντικής βιομηχανίας με ρυθμίσεις που ενισχύουν τη διαφάνεια, τη συνέργεια και την εξωστρέφεια.

Η πολιτική αυτή έχει ξεκάθαρη στόχευση να μεταβούμε από τη διαχείριση της φθοράς στη στρατηγική της εθνικής ισχύος και αυτό το κάνουμε με μετρήσιμα αποτελέσματα, με συνέπεια και με στρατηγικό βάθος.

Σήμερα λοιπόν συζητώντας το παρόν νομοσχέδιο συνεχίζουμε αυτή την πορεία και επενδύουμε σε θεσμικά εργαλεία που ενισχύουν τον αμυντικό σχεδιασμό και αξιοποιούν το δυναμικό της χώρας με τρόπο λειτουργικό, αξιόπιστο και αποδοτικό. Γιατί η εθνική άμυνα δεν μπορεί να περιμένει.

Οφείλω λοιπόν σε αυτό το σημείο να συγχαρώ τον Υπουργό Εθνικής Άμυνας, τον κ. Νίκο Δένδια, και την ομάδα του, τον Υφυπουργό και όλα τα στελέχη, από το πιο υψηλόβαθμο μέχρι το λιγότερο, για την ευθύνη με την οποία προχώρησαν σε αυτό το κρίσιμο θεσμικό έργο. Ο σχεδιασμός ήταν τεκμηριωμένος, η ανταπόκριση στις κοινοβουλευτικές παρατηρήσεις ουσιαστική και το νομοθέτημα εντάσσεται σε μια ευρύτερη στρατηγική για τη θωράκιση και την αναβάθμιση των Ενόπλων Δυνάμεων.

Πυρήνας του παρόντος σχεδίου νόμου, για να έρθουμε στο παρόν σχέδιο νόμου, είναι η ίδρυση του Ταμείου Ακινήτων Εθνικής Άμυνας, του Τ.Α.ΕΘ.Α, και η σύσταση του Φορέα Αξιοποίησης Ακινήτων των Ενόπλων Δυνάμεων, του Φ.Α.Α.Ε.Δ. Οι δύο αυτοί θεσμοί λειτουργούν συμπληρωματικά. Το Τ.Α.ΕΘ.Α αποτελεί τη θεσμική συνέχεια των τριών ιστορικών ταμείων, ΤΕΘΑ, ΤΕΣ και ΤΑΑ, τα οποία ενσωματώνονται διοικητικά σε έναν ενιαίο φορέα, διατηρώντας όμως την οικονομική τους αυτοτέλεια των ενοποιημένων κλάδων. Το Φ.Α.Α.Ε.Δ. από την άλλη πλευρά ιδρύεται ως νομικό πρόσωπο ιδιωτικού δικαίου με αποκλειστικό σκοπό την τεχνική και επενδυτική διαχείριση της ακίνητης περιουσίας.

Η παρούσα νομοθετική πρωτοβουλία δεν αποτελεί ένα απλό οργανωτικό σχήμα ή μία διοικητική αναδιάρθρωση, αλλά είναι μια βαθιά μεταρρύθμιση θεσμικού χαρακτήρα. Απαντά σε ανάγκες οι οποίες έχουν συσσωρευτεί επί δεκαετίες. Η ενοποίηση λοιπόν των τριών υφιστάμενων ταμείων των κλάδων υπό το νέο Ταμείο Ακινήτων Εθνικής Άμυνας, Τ.Α.ΕΘ.Α όπως προείπαμε, δεν σημαίνει κατάργηση της ιστορικής μνήμης ούτε υποβάθμιση του ρόλου που διαδραμάτισαν στη χρηματοδότηση των Ενόπλων Δυνάμεων επί δεκαετίες. Αντιθέτως, πρόκειται για μια θεσμική συνέχεια με ενιαίο προσανατολισμό που υπερβαίνει τις ιστορικές διαφοροποιήσεις μεταξύ των κλάδων, για να προσαρμοστεί σε έναν ενιαίο διακλαδικό σχεδιασμό, όπως τον απαιτεί η σημερινή πραγματικότητα.

Σήμερα οι Ένοπλες Δυνάμεις επιχειρούν σε περιβάλλοντα διαλειτουργικότητας και ενιαίας επιχειρησιακής δράσης. Αυτό το περιβάλλον οφείλει να αντικατοπτρίζεται και στις διοικητικές τους δομές. Δεν μπορούμε να επιμένουμε σε παλαιούς κατακερματισμούς μόνο και μόνο επειδή εξυπηρετούσαν παλαιότερα διοικητικά μοντέλα για ιστορικούς λόγους.

Με την ίδρυση του Τ.Α.ΕΘ.Α οι λειτουργίες λοιπόν συγκεντρώνονται, οι πόροι ενοποιούνται, οι αποφάσεις επιταχύνονται. Η ίδια η διοίκηση εξορθολογίζεται χωρίς να εκχωρείται ο παραμικρός έλεγχος του δημοσίου. Γιατί εδώ το Δημόσιο παραμένει παρόν και μάλιστα ενισχυμένο με ενιαία διοικητική αντίληψη.

Το ταμείο λοιπόν θα έχει ως αποστολή τη στρατηγική αξιοποίηση της ακίνητης περιουσίας των Ενόπλων Δυνάμεων με πρόβλεψη ειδικών δράσεων στέγασης και μέριμνας για το προσωπικό και ταυτόχρονα με διατήρηση στρατηγικής εποπτείας από το Υπουργείο Εθνικής Άμυνας.

Παράλληλα, συστήνεται ένα νέο νομικό πρόσωπο ιδιωτικού δικαίου με αποστολή την αξιοποίηση της ακίνητης περιουσίας του Υπουργείου Εθνικής Άμυνας. Ο Φορέας Αξιοποίησης Ακινήτων Ενόπλων Δυνάμεων, ο ΦΑΑΕΔ όπως προείπαμε, έρχεται να καλύψει το κενό στη δυναμική αξιοποίηση της περιουσίας που μέχρι σήμερα ήταν κάπως δυσχερής λόγω των περιορισμών του Δημοσίου.

Ο φορέας λοιπόν αυτός έχει ευελιξία και επιχειρησιακή αυτονομία, επιτρέπει την ταχύτερη και αποδοτικότερη διαχείριση των ακινήτων. Μπορεί να συνεργάζεται με ιδιώτες και να αναλαμβάνει έργα αξιοποίησης που περιλαμβάνουν μισθώσεις, παραχωρήσεις, συμπράξεις και άλλες μορφές συνεργασίας πάντα με στόχο τη μεγιστοποίηση του οικονομικού οφέλους και τη βέλτιστη χρήση της περιουσίας.

Η ρύθμιση τώρα προβλέπει ειδικό πλαίσιο διαφάνειας και λογοδοσίας ώστε να διασφαλίζεται ο δημόσιος χαρακτήρας της περιουσίας και η προστασία του δημοσίου συμφέροντος. Ακούστηκαν κατά τη διάρκεια των επιτροπών- ήταν μια ωραία συζήτηση- επιφυλάξεις, κάποιες ενστάσεις και ερμηνείες -και νομίζω ότι απάντησε ο κύριος Υπουργός πριν από λίγο σε αρκετά και συμπλήρωσε σε όλα σχεδόν- περί εμπλοκής του ιδιωτικού τομέα, πιθανώς λόγω σύγχυσης, εκτιμώ, ή λόγω παρανόησης για τη στρατιωτική περιουσία.

Και θέλω να το πω καθαρά, μελετώντας ενδελεχώς το νομοσχέδιο και μετά από τόσες επιτροπές, και θέλω να είμαι σαφής. Δεν υπάρχει καμία ιδιωτικοποίηση και αυτός ο ισχυρισμός αγνοεί το γράμμα και το πνεύμα του νόμου και παρανοεί τον νομικό χαρακτήρα του φορέα και συσκοτίζει τη διάκριση μεταξύ εκτέλεσης και απόφασης.

Τώρα κάποιοι συνάδελφοι επέκριναν τη χρήση όρων, όπως ευελιξία και διαφάνεια, αποδίδοντάς τους ίσως σε σκοπιμότητα ή σε ασάφεια. Η σύγχρονη διοίκηση, για να αποσαφηνίσω, απαιτεί τεχνική επάρκεια, εξειδίκευση, ευελιξία στις διαδικασίες, όχι όμως στις εξουσίες. Αυτό κάνει ο φορέας, αναλαμβάνει ρόλο εκτελεστικό χωρίς αυτονομία, χωρίς εξουσία, υπό θεσμική λογοδοσία. Επομένως, ούτε εκχωρείται ο έλεγχος ούτε μειώνεται η κρατική εποπτεία, ενώ αυτή αντιθέτως ενισχύεται.

Θα ήθελα τώρα εδώ να σταθώ στα εξής. Ο ΦΑΑΕΔ είναι ένα νομικό πρόσωπο ιδιωτικού δικαίου που εποπτεύεται όμως πλήρως, απολύτως από το Υπουργείο Εθνικής Άμυνας και τη Γενική Διεύθυνση Οικονομικού Σχεδιασμού, τα Γενικά Επιτελεία και το Γενικό Επιτελείο Εθνικής Άμυνας έχουν ουσιαστικό και θεσμοθετημένο λόγο βήμα-βήμα. Δεν υπάρχει αυτονομία χωρίς λογοδοσία. Υπάρχει αυτοτέλεια σε επιχειρησιακό επίπεδο, όχι όμως αποκοπή από τη στρατιωτική ιεραρχία.

Δεύτερον, το ΤΑΕΘΑ ως δημόσιος φορέας λειτουργεί όχι μόνο ως θεματοφύλακας περιουσίας, αλλά και ως εργαλείο στρατηγικού σχεδιασμού για την κάλυψη των στεγαστικών αναγκών του προσωπικού. Και εδώ ακριβώς εδράζεται και η κοινωνική λογοδοσία της ρύθμισης, γιατί με την αναβάθμιση αυτού του θεσμικού πλαισίου επιδιώκουμε την καλύτερη, τη βέλτιστη φροντίδα για τα στελέχη των Ενόπλων Δυνάμεων, τους ανθρώπους που υπηρετούν δηλαδή σε κάθε γωνιά της χώρας και υπερασπίζονται τα σύνορά μας και -αν μου επιτρέπετε να πω- είναι και ο μεγαλύτερος πολλαπλασιαστής ισχύος της πατρίδας μας για τις Ένοπλες Δυνάμεις μας.

Η δημιουργία λοιπόν του Φορέα Αξιοποίησης Ακινήτων Ενόπλων Δυνάμεων ως νομικό πρόσωπο ιδιωτικού δικαίου δεν σημαίνει ότι ο ιδιώτης θα ελέγχει το Δημόσιο, σημαίνει αντιθέτως ότι ο δημόσιος στρατηγικός σκοπός εξυπηρετείται μέσω εργαλείων μεγαλύτερης ταχύτητας, αποτελεσματικότητας και τεχνογνωσίας. Δεν ιδιωτικοποιείται η περιουσία, αλλά αξιοποιείται με τρόπο που φέρνει έσοδα, αναβαθμίζει το χαρτοφυλάκιο, δίνει κίνητρα επένδυσης και προγραμματισμού και κυρίως, στη δική μας περίπτωση επιστρέφει στην κοινωνία και στα στελέχη των Ενόπλων Δυνάμεων.

Η ανάγκη αυτής της μεταρρύθμισης -και δεν πιστεύω να διαφωνεί κανείς σε αυτήν την Αίθουσα- είναι διαχρονικά τεκμηριωμένη γιατί το ισχύον θεσμικό πλαίσιο που ρυθμίζει τον τρόπο αξιοποίησης των ακινήτων είναι πολυδιασπασμένο, εν πολλοίς ξεπερασμένο και στην πράξη δύσκολα μπορεί να ενεργοποιηθεί.

Η ύπαρξη τριών ταμείων με επάλληλες αρμοδιότητες σε συνδυασμό με τον δημόσιο χαρακτήρα της υπηρεσίας αξιοποίησης της ακίνητης περιουσίας των Ενόπλων Δυνάμεων δημιουργούσε καθυστερήσεις, αδυναμία προγραμματισμού και κυρίως αδυναμία πλήρους αξιοποίησης της περιουσίας με όρους οικονομικής απόδοσης. Γι’ αυτό με το παρόν σχέδιο νόμου επιχειρούμε να ξεπεράσουμε αυτό το θεσμικό τέλμα, ενισχύοντας τη λειτουργική συνοχή του Υπουργείου Εθνικής Άμυνας. Εισάγουμε διοικητικά εργαλεία τα οποία σέβονται το δημόσιο συμφέρον, ενισχύουν τον επιχειρησιακό έλεγχο του Δημοσίου και θέτουν σαφείς κανόνες, χρονοδιαγράμματα και κριτήρια για την αξιοποίηση της στρατιωτικής περιουσίας.

Τώρα θα ήθελα να επισημάνω και κάποια σημεία σχετικά με το ζήτημα της διαφάνειας. Τα είπε ο κύριος Υπουργός προηγουμένως. Νομίζω ότι θα ξεκαθαρίσει και έχει ξεκαθαρίσει το τοπίο πλέον, χωρίς να μείνει κάποιο σκοτεινό σημείο και ρητά και μέσα στο νομοσχέδιο υπάρχουν οι απαντήσεις που ψάχνουμε.

Ενδεικτικά στο άρθρο 24 αναφέρεται ότι προβλέπεται στο πλαίσιο της εποπτείας του ΦΑΑΕΔ από το Υπουργείο Εθνικής Άμυνας μέσω του Γενικού Επιτελείου Εθνικής Άμυνας, η υποβολή σε ετήσια βάση σχετικής εμπιστευτικής έκθεσης και προς τον Υπουργό Εθνικής Άμυνας και προς τον Αρχηγό του Γενικού Επιτελείου Εθνικής Άμυνας, η οποία θα περιλαμβάνει και ετήσια έκθεση ορκωτού ελεγκτή λογιστή, καθώς και ενημέρωση της Διαρκούς Επιτροπής Εθνικής Άμυνας και Εξωτερικών Υποθέσεων της Βουλής, στην οποία θα αποτυπώνεται και η πορεία και η στρατηγική αξιοποίηση των ακινήτων αρμοδιότητάς του και περιλαμβάνει κάθε στοιχείο και πληροφορία αναφορικά με τα ακίνητα που έχουν ανατεθεί στο ΦΑΑΕΔ προς αξιοποίηση, καθώς και τη δραστηριότητα και τις διαδικασίες στο οποίο εκείνο προβαίνει στο πλαίσιο άσκησης των αρμοδιοτήτων του.

Συνεχίζω με το άρθρο 25, στο οποίο προβλέπεται η κατάρτιση στρατηγικού σχεδίου αξιοποίησης ακινήτων πενταετούς διάρκειας από το ΦΑΑΕΔ, με σκοπό να καθοριστεί ένα σαφές πλαίσιο αποτελεσματικού και έγκαιρου προγραμματισμού με μετρήσιμους στόχους και κατανομή του εργασιακού φόρτου. Στο εν λόγω σχέδιο περιλαμβάνεται κάθε απαραίτητο στοιχείο και λεπτομέρεια, αναφορικά με την αξιοποίηση των ακινήτων και την τεκμηρίωση για την ωρίμανση και την κατάστασή του.

Η Διαρκής Επιτροπή Εθνικής Άμυνας και Εξωτερικών Υποθέσεων, όπως ειπώθηκε κατ’ επανάληψη, θα λαμβάνει γνώση για το περιεχόμενο του στρατηγικού σχεδίου, διατυπώνοντας τη γνώμη της προ της έκδοσής του, ενώ επιπλέον το Υπουργικό Συμβούλιο θα μπορεί να ενημερωθεί, εφόσον υπάρχει κάποια αξιοποίηση, το οικονομικό αντικείμενο της οποίας ξεπερνά τα 10 εκατομμύρια ευρώ.

Στις συνταξιοδοτικές διατάξεις στο άρθρο 64 και στην παράγραφο 7 αναφέρεται ότι με απόφαση του Συμβουλίου Αρχηγών των Γενικών Επιτελείων των Ενόπλων Δυνάμεων -πολύ σημαντικό αυτό-, η οποία εκδίδεται κατόπιν εισήγησης του οικείου κλάδου των Ενόπλων Δυνάμεων, χαρακτηρίζονται τα ακίνητα των εποπτευόμενων φορέων του Υπουργείου Εθνικής Άμυνας ως μη επιχειρησιακά για τις Ένοπλες Δυνάμεις.

Για την εφαρμογή του άρθρου 13 και νομίζω ότι και η θεσμική της παρουσίας του κυρίου Αρχηγού ΓΕΕΘΑ ή των αποφάσεων του ΣΑΓΕ και των εισηγήσεων του ΣΑΓΕ αποτελεί την κορωνίδα της επιτελικής εκπροσώπησης του Υπουργού Εθνικής Άμυνας και αποτελούν αυτά την ασφαλέστερη δικλείδα για την απόσυρση των οποιωνδήποτε ενστάσεων είχαν διατυπωθεί.

Στο ίδιο άρθρο στην παράγραφο 15 αναφέρει ότι, με απόφαση του Υπουργού Εθνικής Άμυνας, η οποία εκδίδεται με εισήγηση του ΦΑΑΕΔ κατόπιν γνώμης του ΤΑΕΘΑ και της Διαρκούς Επιτροπής Εθνικής Άμυνας και Εξωτερικών Υποθέσεων της Βουλής των Ελλήνων, εγκρίνεται το στρατηγικό σχέδιο αξιοποίησης των ακινήτων του άρθρου 25. Συνεπώς, κυρίες και κύριοι συνάδελφοι, καμία δυνατότητα αυτενέργειας, ουδεμία εκχώρηση κυριότητας, κανένα στοιχείο μεταβίβασης δημόσιας εξουσίας.

Ξεχωριστό κεφάλαιο του νομοσχεδίου αποτελεί η στεγαστική στρατηγική για τα στελέχη των Ενόπλων Δυνάμεων και είναι πολύ σημαντικό. Δεν είναι τυχαίο ότι αυτή η πολιτική αναδεικνύεται ως διακριτή αποστολή του ταμείου. Για πρώτη φορά διαμορφώνεται θεσμικό πλαίσιο για χαρτογράφηση των αναγκών και αξιοποίηση των υποδομών και οικοπέδων υπέρ της στέγασης και για μακροπρόθεσμο σχεδιασμό που δεν περιορίζεται στις μεταθέσεις, αλλά εντάσσεται στην ευρύτερη κοινωνική πολιτική, ένας μηχανισμός όχι αποσπασματικός, αλλά κεντρικά σχεδιασμένος, με στόχο να ανταποκριθεί στην ανάγκη για σταθερή, αξιοπρεπή και επαρκή στέγαση του προσωπικού, με προδιαγραφές, με κριτήρια και σχεδιασμό βάσει των υπηρεσιακών δεδομένων.

Θέλω να σταθώ και σε ένα σημείο της τροπολογίας που φέρνει το Υπουργείο και αφορά την ιδιαίτερη πατρίδα μου, τη Θεσσαλονίκη, και μάλιστα το κέντρο της Δυτικής Θεσσαλονίκης, μιας περιοχής που θέλουμε να αναπτυχθεί ακόμα περισσότερο και καταβάλλουμε προσπάθειες.

Με το άρθρο 3 αντιμετωπίζεται οριστικά το ζήτημα της κατά χρήση παραχώρησης έκτασης του πρώην στρατοπέδου «Παύλου Μελά» στον Δήμο Παύλου Μελά, με αντάλλαγμα την παραχώρηση προς το Ταμείο Εθνικής Άμυνας της κυριότητας 83 διαμερισμάτων. Είναι μια ολόκληρη τροπολογία την οποία πιστεύω όλοι μπορείτε να την πάρετε και να τη διαβάσετε. Θα την περάσω λίγο γρήγορα, γιατί είναι αρκετά αναλυτική.

Απλά να πω ότι πέραν του ότι θα ικανοποιηθούν με αυτήν την τροπολογία στεγαστικές ανάγκες στρατιωτικού προσωπικού, οι πολίτες του Δήμου Παύλου Μελά με την ενσωμάτωση της έκτασης του πρώην στρατοπέδου στον αστικό ιστό και στην κοινωνική ζωή της πόλης πραγματικά θα χαρούν έναν χώρο υπερτοπικού πρασίνου για χρήσεις πολιτισμού και αναψυχής που τόσο έχει ανάγκη η Θεσσαλονίκη που έχει και πολύ μικρό ποσοστό γενικά σε πράσινο στον αστικό της ιστό.

Κυρίες και κύριοι συνάδελφοι, σε αυτή λοιπόν τη μεταρρύθμιση δεν νομοθετούμε μόνο για τη διοικητική βελτίωση, για την οικονομική αποδοτικότητα, νομοθετούμε για τους ανθρώπους των Ενόπλων Δυνάμεων, για τα στελέχη μας που υπηρετούν σε όλη την επικράτεια, που μετακινούνται, που πολλές φορές καλούνται να μεταφέρουν οικογένειες, παιδιά, προσωπικές ζωές, με δυσκολίες και κόστη που δεν φαίνονται σε ισολογισμούς, αλλά είναι καθημερινή πραγματικότητα.

Το παρόν σχέδιο νόμου με την πρόβλεψη για σχέδιο δράσεων για τις στεγαστικές ανάγκες των στελεχών αποτελεί πράξη μέριμνας με θεσμική κατοχύρωση. Δεν είναι αποσπασματικό πρόγραμμα με άσκηση καλών προθέσεων, αλλά δεσμευτική υποχρέωση για την ανάπτυξη και υλοποίηση στοχευμένων πολιτικών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτάκι, κύριε Πρόεδρε, θα χρειαστώ.

Για πρώτη φορά λοιπόν η στεγαστική πολιτική αντιμετωπίζεται ως στρατηγική προτεραιότητα με εργαλεία υλοποίησης και όχι με ευχές. Και σε αυτό θέλω να συγχαρώ ξανά την ηγεσία του Υπουργείου Εθνικής Άμυνας και τον Υπουργό κ. Δένδια, γιατί αυτή η πρόβλεψη δεν προέκυψε από επικοινωνιακή ανάγκη, προέκυψε από επεξεργασμένη διαβούλευση, από μελέτες, από κατανόηση των πραγματικών συνθηκών διαβίωσης των στελεχών μας σε πολύ απομονωμένες ή ακριβές περιοχές.

Η στρατιωτική περιουσία, επομένως, δεν είναι εργαλείο εκμετάλλευσης, αλλά είναι εργαλείο εθνικής ισχύος. Δεν είναι απλά οικόπεδα ή κτίρια, είναι πόροι στρατηγικής σημασίας, συνδεδεμένοι με την επιχειρησιακή παρουσία, με την εθνική ασφάλεια και με την εθνική οικονομία. Αν μείνει αναξιοποίητη, απαξιώνεται και κοστίζει. Αν αξιοποιηθεί τυχαία ή αποσπασματικά, τότε δεν έχουμε ανταποδοτικότητα. Αν όμως αξιοποιηθεί στρατηγικά με σχεδιασμό, με σαφείς προβλέψεις και με διαρκή εποπτεία, τότε μετατρέπεται σε παραγωγικό πυλώνα του αμυντικού σχεδιασμού.

Αυτό ακριβώς έρχεται να εξασφαλίσει αυτό το νομοσχέδιο. Η στρατιωτική περιουσία δεν είναι ιδιωτικό χαρτοφυλάκιο ούτε απλώς χώρος επενδύσεων. Είναι το σχέδιο νόμου αυτό που διασφαλίζει ότι αυτό θα γίνει υπό τον έλεγχο της πολιτείας και για όφελος τους στρατιωτικού έργου.

Επομένως, κυρίες και κύριοι συνάδελφοι, κλείνοντας να πω ότι το παρόν σχέδιο νόμου δεν υπόσχεται θαύματα, δεν μετατρέπει σε μια νύκτα τα στρατόπεδα σε οικιστικά έργα ούτε εξαλείφει μονομιάς τα στεγαστικά προβλήματα, χτίζει όμως ένα θεσμικό πλαίσιο ικανό να κάνει τα πρώτα ουσιαστικά βήματα.

Είναι μια ρεαλιστική τομή. Αντί να αφήνουμε ακίνητα να ρημάζουν ή να παραμένουν παροπλισμένα, φέρνουμε ένα εργαλείο που μπορεί να τα ενεργοποιήσει. Αντί να κατακερματίζουμε τις δράσεις, τις ενοποιούμε υπό ενιαίο στρατηγικό έλεγχο και αντί να κρύβουμε τις δυσκολίες κάτω από το χαλί, προτείνουμε τρόπους ώστε οι ίδιες οι Ένοπλες Δυνάμεις να μπορούν να διαχειρίζονται την περιουσία προς όφελός τους.

Με αυτές τις σκέψεις, σας καλώ να υπερψηφίσουμε το νομοσχέδιο αυτό του Υπουργείου Εθνικής Άμυνας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Γκολιδάκη.

Τον λόγο έχει ο εισηγητής από το ΠΑΣΟΚ, ο κ. Μιχαήλ Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, την περασμένη εβδομάδα η Τουρκία υπέγραψε μνημόνιο κατανόησης με το Ηνωμένο Βασίλειο για την προμήθεια 40 Eurofighter Typhoon, ενώ η Γερμανία ήρε τις ενστάσεις της επιτρέποντας την εξαγωγή τους σε μια χώρα η οποία διατηρεί το casus belli έναντι της Ελλάδος, κατέχοντας παράνομα το ένα τρίτο της Κύπρου και αμφισβητεί έμπρακτα κυριαρχικά δικαιώματα και της Ελλάδας και της Κύπρου. Η Τουρκία που επανέρχεται στα ευρωπαϊκά εξοπλιστικά προγράμματα διεκδικεί F-35 τη στιγμή που συντηρεί αλώβητο το αφήγημα της «γαλάζιας πατρίδας».

Ως ΠΑΣΟΚ λέμε καθαρά ότι η Τουρκία δεν μπορεί να εξοπλίζεται από χώρες της Ευρωπαϊκής Ένωσης ούτε να συμμετάσχει στα ευρωπαϊκά αμυντικά προγράμματα όσο παραβιάζει το Διεθνές Δίκαιο και απειλεί κράτη-μέλη της Ευρωπαϊκής Ένωσης. Και όποια ευρωπαϊκή κυβέρνηση συναινεί σε εξαγωγή στρατιωτικής τεχνολογίας στην Τουρκία οφείλει να γνωρίζει και να της υπενθυμίζουν κάποιοι ότι υπονομεύει την αρχιτεκτονική ασφάλειας της Ανατολικής Μεσογείου και νομιμοποιεί την πολιτική των τετελεσμένων.

Τα ερωτήματα προς την Κυβέρνηση είναι συγκεκριμένα. Πότε τέθηκε το θέμα αυτό σε επίπεδο ευρωπαϊκού συμβουλίου; Ποια πίεση ασκήθηκε προς τις χώρες της κοινοπραξίας Eurofighter; Έχει εξαντληθεί άραγε το διπλωματικό κεφάλαιο της Κυβέρνησης ή απλά απουσιάζει το βάθος και η ουσία στις διμερείς επαφές;

Κυρίες και κύριοι συνάδελφοι, η χώρα δεν μπορεί να συνεχίσει να πορεύεται με αυταπάτες περί απομόνωσης της Τουρκίας, όταν η πραγματικότητα τη διαψεύδει διαρκώς. Δεν μπορούμε να αποδεχθούμε τη λογική του «Δεν αλλάζει κάτι στην ισορροπία δυνάμεων», ειδικά αν επιτραπεί η μεταφορά των πυραύλων Meteor. Όμως, δεν είναι μόνο η ισορροπία που αλλάζει. Αλλάζει συνεχώς η εικόνα της Τουρκίας διεθνώς. Αλλάζει η επιρροή της εντός της Ευρωπαϊκής Ένωσης, ενώ η απουσία απειλής κυρώσεων από την Ευρωπαϊκή Ένωση ενισχύει τον αναθεωρητισμό της.

Την ίδια στιγμή που η Τουρκία συμμετέχει στην ευρωπαϊκή αρχιτεκτονική άμυνας και ασφάλειας και μάλιστα ετοιμάζεται να αντλήσει πόρους για την άμυνά της από ευρωπαϊκά κεφάλαια, η Κυβέρνηση μέχρι σήμερα που μιλάμε δεν έχει ξεκαθαρίσει αν η Ελλάδα θα συμμετάσχει στο πρόγραμμα SAFE, επικαλούμενη δημοσιονομικούς λόγους, ενώ η ίδια η Τράπεζα της Ελλάδος αποδομεί τον ισχυρισμό του Υπουργού Εθνικής Άμυνας. Καταθέτω τη σχετική έκθεση που δημοσιεύτηκε 45 μέρες πριν.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, το ΠΑΣΟΚ δεν αντιμετώπιζε την εθνική άμυνα με διάθεση αντιπολίτευσης ή με δογματισμούς, αντιθέτως έχει διαχρονικά αποδείξει ότι πιστεύει βαθιά στην ενίσχυση της αποτρεπτικής ισχύος της χώρας και την αναβάθμιση του ανθρώπινου δυναμικού των Ενόπλων Δυνάμεων.

Αυτή η θέση αρχής όμως μάς επιβάλλει να εκφράσουμε την ανησυχία μας για τη συνεχιζόμενη απαξίωση των στρατιωτικών σχολών, το κύμα φυγής από τις Ένοπλες Δυνάμεις που συνεχίζεται δυστυχώς αμείωτο και τα προβλήματα επιβίωσης που αντιμετωπίζει η πλειοψηφία των στρατιωτικών.

Οι βάσεις εισαγωγής στις στρατιωτικές σχολές συνέχισαν την κατηφορική τους πορεία. Δεκάδες είναι οι κενές θέσεις στις σχολές υπαξιωματικών, ενώ συνεχίζεται η έλλειψη ενδιαφέροντος για σχολές αξιωματικών. Στη Σχολή Ευελπίδων, τη ναυαρχίδα, οι βάσεις εισαγωγής είναι ανησυχητικά χαμηλές. Το τονίζω. Και οι επαΐοντες καταλαβαίνουν τι εννοώ, κύριε Υπουργέ και κύριε Ναύαρχε. Ενώ παρά τις μισθολογικές αυξήσεις που εξαγγέλθηκαν και νομοθετήθηκαν, οι κενές θέσεις σήμερα που μιλάμε παραμένουν στο 40% με 499 θέσεις να μην καλύπτονται στο σύνολο των στρατιωτικών σχολών.

Είναι προφανές ότι η επικοινωνιακή στρατηγική του κυρίου Υπουργού δεν αρκεί για να καθησυχάσει το ανθρώπινο δυναμικό, πόσω μάλλον για να λύσει τα πραγματικά προβλήματά του, επικοινωνιακή στρατηγική που εξαντλείται σε υποσχέσεις που εξαγγέλλονται πολλούς μήνες πριν υλοποιηθούν, όπως οι αυξήσεις στο προσωπικό και οπλίτες που ανακοινώθηκαν έξι μήνες πριν την αναμενόμενη υλοποίησή τους. Καταθέτω και τις σχετικές εξαγγελίες του Υπουργού από τον ιστότοπο του Υπουργείου Εθνικής Άμυνας. Και κανείς δεν κατανοεί γιατί έπρεπε να καταγγελθούν έξι μήνες πριν, εκτός από λόγους επικοινωνιακής ανάγκης.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και λέμε αναμενόμενη υλοποίηση, αφού κανείς δεν μπορεί να κατανοήσει γιατί δεν έχουν νομοθετηθεί οι αυξήσεις στους στρατιωτικούς που εξαγγέλθηκαν ακριβώς τέσσερις μήνες πριν, όταν μάλιστα ο κ. Δένδιας διαβεβαίωνε την ελληνική κοινωνία ότι το 60% των αυξήσεων προέρχεται από εξοικονόμηση που πέτυχε στο Υπουργείο του και προχθές ότι το 100% θα προέλθει από την «Ατζέντα του 2030». Κατέθεσα στα Πρακτικά και τους σχετικούς πίνακες από τον επίσημο λογαριασμό του Υπουργού στα μέσα κοινωνικής δικτύωσης.

Ίδια στρατηγική υιοθετείται και στο στεγαστικό με τον αριθμό των κατοικιών που κατασκευάζονται, που θα κατασκευαστούν, άλλες το 2026, άλλες το 2027, άλλες μέχρι το 2030 και άλλες κανείς δεν ξέρει με ποιον χρονικό ορίζοντα, με έναν αριθμό να ποικίλει από ανακοίνωση σε ανακοίνωση, όπως ποικίλλει και ο χρονικός ορίζοντας, ενώ στα δύο χρόνια θητείας στο Υπουργείο Εθνικής Άμυνας στο πεδίο δεν έχει αλλάξει τίποτα, κύριε Υπουργέ, και ρωτήστε και τους στρατιωτικούς, αν έχετε κάποια σχετική αμφιβολία και δεν μας πιστεύετε.

Κυρίες και κύριοι συνάδελφοι, από την πρώτη στιγμή που εμφανίστηκε το παρόν νομοσχέδιο μέχρι την ολοκλήρωση της συζήτησής του στην επιτροπή δυσκολευτήκαμε να ανακαλύψουμε τις προϋποθέσεις για τη συναίνεσή μας, πολύ δε περισσότερο όταν τα μέχρι σήμερα πεπραγμένα έχουν δημιουργήσει ένα πλαίσιο που δεν μας καθησυχάζει.

Πρώτον, γιατί αυτή η Κυβέρνηση έχει ανοικτούς λογαριασμούς με τη χρηστή διαχείριση και τη διαφάνεια, κάτι που μας υποχρεώνει να ζητάμε ισχυρά θεσμικά αντίβαρα.

Δεύτερον, γιατί η πολιτική ηγεσία του Υπουργείου Εθνικής Άμυνας έχει αποδείξει επανειλημμένα ότι θεωρεί το πεδίο ευθύνης της άβατο ή γκρίζα ζώνη για τον κοινοβουλευτικό έλεγχο.

Τρίτον, γιατί το συγκεντρωτικό μοντέλο διακυβέρνησης του κ. Μητσοτάκη, όπου όλα ξεκινούν και όλα τελειώνουν στο επιτελικό κράτος, φαίνεται ότι αποτελεί υπόδειγμα και για την ηγεσία του Υπουργείου Εθνικής Άμυνας, που επιχειρεί να το αντιγράψει θεσμικά.

Τέταρτον, γιατί σχεδόν σε κάθε νομοσχέδιο της Κυβέρνησης περιέχονται ρυθμίσεις, που φωτογραφίζουν ή υποκρύπτουν μοίρασμα οικονομικής πίτας σε ημέτερους, με τους οποίους η Κυβέρνηση έχει προνομιακή σχέση.

Τι παρατηρούμε, λοιπόν, στο παρόν νομοσχέδιο σε σχέση με τα παραπάνω;

Πρώτον, τον Υπουργό να βρίσκεται ο ίδιος σε θέση επόπτη και εποπτευόμενου την ίδια στιγμή, ελεγκτή και ελεγχόμενου, Προεδρεύοντα στη διοίκηση του ΤΑΕΘΑ, ενώ αποκλείει τις ενώσεις στρατιωτικών. Είναι θετικό ότι έγινε αποδεκτή η πρόταση για συμμετοχή των αρχηγών των Γενικών Επιτελείων, που κακώς δεν είχε προνοηθεί εξαρχής και παραμερίζοντας τις ηγεσίες των επιτελείων από τον Φορέα Αξιοποίησης της Περιουσίας των Ενόπλων Δυνάμεων, φορέα που η πολιτική ηγεσία του Υπουργείου επιλέγει να είναι νομικό πρόσωπο ιδιωτικού δικαίου και όχι νομικό πρόσωπο δημοσίου δικαίου και βεβαίως, υπό περιορισμένη διαδικασία ελέγχου. Είναι ένα ζήτημα, που είναι μείζονος σημασίας για εμάς, όπως θα εξηγήσω στη συνέχεια.

Δεύτερον, κρίσιμα ζητήματα για τον χαρακτήρα, το κανονιστικό πλαίσιο και την οργανωτική λειτουργία του Ταμείου και του Φορέα Αξιοποίησης παραπέμπονται σε υπουργικές αποφάσεις και προεδρικά διατάγματα και βρίσκονται εκτός διαδικασίας έγκρισης από τη Βουλή. Βεβαίως, θετικό είναι ότι θα δημοσιοποιηθεί ο κανονισμός λειτουργίας του φορέα, που θα διαχειριστεί χιλιάδες ακίνητα, αλλά ακατανόητο για ποιον λόγο αυτό δεν πρέπει να περάσει από διαδικασία έγκρισης του Κοινοβουλίου.

Μας ζητείται, με λίγα λόγια, να δώσουμε εν λευκώ εξουσιοδότηση στον Υπουργό για τον τρόπο αξιοποίησης χιλίων επτακοσίων και πλέον ακινήτων, χωρίς να γνωρίζουμε ποια είναι τα ακίνητα, ποια είναι η διαδικασία αξιοποίησης, ποιο είναι το επιχειρησιακό σχέδιο και ποιες οι διαδικασίες ελέγχου.

Τρίτον, τη λογοδοσία να είναι προβληματική, με την ενημέρωση της Βουλής για τον Φορέα Αξιοποίησης να περιορίζεται σε μια γενικόλογη έκθεση, χωρίς βασικά δεδομένα διαχείρισης ακινήτων ή στοιχεία ισολογισμού και απολογισμού.

Τέταρτον, θολή εικόνα και αδιευκρίνιστα ζητήματα σχετικά με την προς αξιοποίηση περιουσία, αυτή καθαυτή, των Ενόπλων Δυνάμεων. Μετά από πίεση που ασκήθηκε στην επιτροπή από όλα τα κόμματα της Αντιπολίτευσης, όντως ο κύριος Υπουργός την Παρασκευή μας κοινοποίησε έναν κατάλογο με τα μη επιχειρησιακά ακίνητα που θα μεταφερθούν στο ΤΑΕΘΑ και θα αξιοποιηθούν από τον ΦΑΑΕΔ. Όμως, έχουμε ζητήσει, με τήρηση των προβλεπόμενων διαδικασιών απορρήτου, να ενημερωθούν έστω οι εισηγητές των κομμάτων για το ποια είναι τα ενεργά στρατόπεδα, που σε λίγες ώρες η Ολομέλεια θα ψηφίσει να μεταφερθούν στο ΤΑΕΘΑ και που μετά θα μπορούν να αποχαρακτηριστούν και να γίνουν αντικείμενα διαχείρισης και αξιοποίησης από τον ΦΑΑΕΔ. Δηλαδή, θα ψηφίσουμε τη μεταφορά στρατοπέδων και ακινήτων, που δεν ξέρουμε ποια είναι.

Επιπλέον, υπάρχουν ζητήματα σε σχέση με τα ακίνητα, που ανήκουν στα Μετοχικά Ταμεία, με τα κληροδοτήματα και τις δωρεές, αφού δεν περιέχονται στο νομοθέτημα ρητές εγγυήσεις και αναφορές για τον συνταγματικά προβλεπόμενο σεβασμό στη βούληση κληροδοτών και δωρητών και διεκδικούμενα ακίνητα, που βρίσκονται εκτός Ελλάδος.

Πέμπτον -και το τονίζω ιδιαίτερα, γιατί έγινε μία απόπειρα να φανεί ότι το Υπουργείο δέχτηκε τις προτάσεις που κάναμε, σε σχέση με τον Πρόεδρο του υπό σύσταση φορέα- είναι σαφές ότι παραμένει η έλλειψη ασφαλιστικής δικλείδας διαφάνειας για τη διοίκηση του φορέα. Είναι θετικό ότι ο Πρόεδρος, που θα προταθεί, θα περνάει από την Επιτροπή Θεσμών και Διαφάνειας ή Εξωτερικών και Άμυνας. Δεν κατάλαβα ποια από τις δύο επιτροπές. Όμως, ένας Πρόεδρος που σήμερα, κυρίες και κύριοι συνάδελφοι, θα μπορεί να διαχειριστεί οκτακόσια δύο και πλέον ακίνητα -που από εδώ και πέρα ο αριθμός θα αυξάνεται συνεχώς- δεν μπορεί το αμέσως προηγούμενο διάστημα να έχει θέση ευθύνης ή διοίκησης σε οργανισμό με σκοπούς, που είναι ευθέως ανταγωνιστικοί με τον φορέα που θα συσταθεί. Οι λόγοι διαφάνειας, δεν χρειάζεται να εξηγήσω, είναι προφανείς.

Και έκτον, απουσία δεσμευτικής πρόβλεψης. Περίμενα να το ακούσω σήμερα αυτό από την πολιτική ηγεσία του Υπουργείου με αφορμή και την τοποθέτηση στην πρώτη συνεδρίαση της επιτροπής ότι τουλάχιστον το 60% των ετήσιων εσόδων του ΤΑΕΘΑ και του ΦΑΑΕΔ θα διατίθενται για την υλοποίηση των δράσεων στεγαστικής πολιτικής για το στρατιωτικό προσωπικό και εν αποστρατεία βάσει του σχεδίου που θα εκπονηθεί και προβλέπεται στο σχέδιο νόμου.

Όλα τα προαναφερθέντα θέματα και αρκετά ακόμα με αντίστοιχες προτάσεις τροποποίησης τα θέσαμε αναλυτικά στην επιτροπή. Αναφέρθηκαν κάποιες προσθήκες και διορθώσεις, θα τις δούμε αναλυτικά. Σίγουρα, όμως, δεν καλύπτονται οι βασικές αιτιάσεις και τα βασικά αιτήματα, τα οποία ζητήσαμε.

Ο Υπουργός επιχείρησε να υπερασπιστεί τη νομική μορφή του ΦΑΑΕΔ, επικαλούμενος τη ρωμαϊκή διάκριση ανάμεσα στο imperium και το fiscus. Μπορεί, όμως, η διάκριση αυτή να αποτελεί σοβαρό επιχείρημα για τη θεσμική συγκρότηση ενός φορέα, που θα διαχειρίζεται τη στρατιωτική περιουσία στη σύγχρονη ελληνική δημοκρατία;

Γιατί, κυρίες και κύριοι συνάδελφοί, το fiscus δεν είχε δημόσιο χαρακτήρα, ήταν η προσωπική περιουσία του ηγεμόνα χωρίς λογοδοσία χωρίς διαφάνεια χωρίς ανάγκη για εγγυήσεις έννομης προστασίας, για να ξέρουμε τι λέμε και τι υπερασπιζόμαστε. Και η περιουσία των Ενόπλων Δυνάμεων είναι δημόσια περιουσία και η διαχείριση της πρέπει να διέπεται από λογοδοσία, από διαφάνεια, από κοινοβουλευτικό, αλλά και δικαστικό έλεγχο.

Είπε ο κύριος Υπουργός ότι ο ΦΑΑΕΔ δεν θα έχει ιδιοκτησιακά δικαιώματα. Αυτό, όμως, δεν αρκεί, διότι ο φορέας αναλαμβάνει αποκλειστική διαχείριση αξιοποίησης αυτής της περιουσίας. Το τονίζω, για να έχουμε μία αίσθηση, ιδιαίτερα οι συνάδελφοι της Συμπολίτευσης, οι οποίοι θα κληθούν να υπερψηφίσουν το νομοσχέδιο. Σήμερα, που μιλάμε, σ’ αυτόν τον φορέα παραχωρούνται εν λευκώ για αξιοποίηση και διαχείριση οκτακόσια δύο ακίνητα, ένας αριθμός, ο οποίος θα αυξάνεται διαρκώς εκτός διαδικασιών Βουλής, που η Βουλή θα νομοθετήσει και θα εξουσιοδοτήσει με την ψήφο της να γίνεται χωρίς κανέναν έλεγχο και χωρίς καμία ενημέρωση. Ζητήσαμε κάθε τρεις μήνες να υπάρχει ενημέρωση της Επιτροπής Εξωτερικών και Άμυνας για το ποια ακίνητα κρίνονται μη επιχειρησιακά αναγκαία και μεταφέρονται προς αξιοποίηση στο ΦΑΑΕΔ. Δεν είδα ανάλογη διόρθωση από τον Υπουργό σήμερα.

Οι πράξεις του φορέα δεν υπάγονται σε προληπτικό έλεγχο Ελεγκτικού Συνεδρίου και η ακυρωτική δικαιοδοσία διοικητικών δικαστηρίων είναι περιορισμένη. Πρόκειται, λοιπόν, για έναν φορέα που μπορεί να αναθέτει, να παραχωρεί, να επενδύει, να εκποιεί, να συμπράττει χωρίς τον αναγκαίο δημόσιο έλεγχο σε ένα πεδίο, όπου το δημόσιο συμφέρον και η εθνική ασφάλεια επιβάλλουν τη μέγιστη θεσμική θωράκιση.

Τέλος, σχετικά με την τροπολογία εγώ, κυρίες και κύριοι συνάδελφοι και κύριε Υπουργέ, δεν κατανοώ, τουλάχιστον για τα δύο άρθρα, στα οποία υπάρχει παραχώρηση και ανταλλαγή ακινήτων και μάλιστα προβλέπονται και συγκεκριμένα σχεδιαγράμματα, αναλυτικοί πίνακες, για ποιον λόγο αυτό δεν ενσωματώθηκε στο σχέδιο νόμου, ώστε να γίνει αντικείμενο συζήτησης και διαβούλευσης, πόσο μάλλον μια διάταξη, η οποία αφορά την αλλαγή του τρόπου διαχείρισης της περιουσίας των Μετοχικών Ταμείων.

Άρα, δεν έγινε καμία προηγούμενη συζήτηση. Είναι μία προσπάθεια να βρείτε λύση για εξυγίανση του Μετοχικού Ταμείου Στρατού, ρίχνοντας άδικα και ετεροβαρώς το βάρος στα υπόλοιπα Μετοχικά Ταμεία, μια πολύ σοβαρή διάταξη, στην οποία πρέπει να υπάρξει διαβούλευση. Άρα, ζητούμε να αποσυρθεί και να συζητηθεί αυτοτελώς μετά από διαβούλευση και με τους φορείς, οι οποίοι θίγονται ή θεωρούν και πρέπει και δικαιούνται να έχουν άποψη.

Σε σχέση με τα Ελληνικά Αμυντικά Συστήματα, όπου πρόσφατα καταθέσαμε ερώτηση για τη βροχή απευθείας αναθέσεων και το joint venture μεταξύ ΕΑΣ και MSM, που περιλαμβάνει η διάταξη, ορίζεται ότι η νέα εταιρεία δεν εξυπηρετεί λόγους δημοσίου συμφέροντος, ενώ στο καταστατικό και τη συμφωνία μετόχων προβλέπεται η υποχρέωση παραγωγής κατά προτεραιότητα για τις ανάγκες των Ελληνικών Ενόπλων Δυνάμεων, κάτι που είναι σαφές ότι πρέπει να διασφαλιστεί. Άρα, αυτή η διάταξη δεν πρέπει να νομοθετηθεί.

Κυρίες και κύριοι συνάδελφοι, το ΠΑΣΟΚ θεωρεί την αξιοποίηση της στρατιωτικής περιουσίας αναγκαία και επωφελή και για τα τρία Όπλα, αλλά και για το ανθρώπινο δυναμικό. Η αξιοποίηση, όμως, πρέπει να γίνει με όρους διαφάνειας και χρηστής διαχείρισης. Η εθνική άμυνα απαιτεί συναίνεση και συνεννόηση, διορατικότητα και συμμαχίες, επιχειρησιακή ετοιμότητα και εκσυγχρονισμό οπλικών συστημάτων, ουσιαστική αναβάθμιση σε όλους τους συντελεστές ισχύος, με έμφαση στο ανθρώπινο δυναμικό.

Η χώρα χρειάζεται σήμερα, όσο ποτέ, εθνική στρατηγική, κάτι που αποτελεί πρωτίστως ευθύνη της πολιτικής ηγεσίας. Η χώρα χρειάζεται σήμερα ηγεσία που να μην φοβάται να συγκρουστεί πολιτικά, θέτοντας ευθέως τα ζητήματα σε ευρωπαϊκό επίπεδο, να μην συμβιβάζεται για χάρη της δήθεν αλλά τελικά ανύπαρκτης ηρεμίας, όπως έδειξε το επεισόδιο στην Κάσο αλλά και οι πρόσφατες δηλώσεις στα Κατεχόμενα, και να μην σιωπά κυρίως όταν η απειλή επανέρχεται εξοπλισμένη και νομιμοποιημένη.

Αυτή, όμως, δεν είναι η Κυβέρνηση της Νέας Δημοκρατίας και του κ. Μητσοτάκη, είναι μια άλλη κυβέρνηση που η κοινωνική πλειοψηφία αναζητά, με το αίτημα για πολιτική αλλαγή να διευρύνεται διαρκώς, μια κυβέρνηση που θα επαναφέρει την Ελλάδα σε θέση πρωταγωνιστή με δυνατή φωνή, με ενεργητική πολιτική και αξιοσέβαστη παρουσία σε Ευρώπη και Μεσόγειο.

Αυτή είναι η ευθύνη του ΠΑΣΟΚ, του γνήσιου πατριωτικού κινήματος, αλλά και στρατηγική επιλογή του, για μια αποτελεσματική αμυντική και εξωτερική πολιτική για την Ελλάδα και για τους Έλληνες. Βεβαίως, εμείς ως ΠΑΣΟΚ καταψηφίζουμε επί της αρχής το νομοσχέδιο. Θα δούμε τις διορθώσεις που έκανε ο Υπουργός, και θα τοποθετηθούμε στη δευτερολογία αναλυτικά για τα άρθρα.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Κατρίνη.

Παρακαλώ να κλείσει το ηλεκτρονικό σύστημα.

Ο Βουλευτής κ. Ευριπίδης Στυλιανίδης ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Θα δώσω τώρα τον λόγο στον ειδικό αγορητή από τον ΣΥΡΙΖΑ τον κ. Αλέξανδρο Μεϊκόπουλο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Ανακοίνωσε προ ολίγου ο Υπουργός ορισμένες αλλαγές επί του νομοσχεδίου, με τις πιο βασικές από αυτές να είναι η συμμετοχή εν τέλει των τριών Αρχηγών των Γενικών Επιτελείων των τριών κλάδων στη διοίκηση του νέου φορέα, αλλά και την κατάργηση των τεσσάρων δικηγόρων. Θεωρούμε, όμως, πως αυτές οι αλλαγές έγιναν κατ’ αρχάς κατόπιν της πίεσης που ασκήθηκε και από τους φορείς κατά την ακρόαση, αλλά και από την Αντιπολίτευση. Νομίζουμε, όμως, ότι είναι αλλαγές οι οποίες έρχονται με οριακά θα έλεγα θεσμικό τρόπο αφενός, αφετέρου έχουν έναν χαρακτήρα προσπάθειας να κερδηθούν ορισμένες εντυπώσεις την τελευταία στιγμή. Όμως, θεωρούμε ότι παρά τις βελτιώσεις που έγιναν, το νομοσχέδιο στο πνεύμα, αλλά και στη φιλοσοφία του, δεν αλλάζει με απόλυτο τρόπο.

Κύριε Πρόεδρε, κυρίες και κύριοι συνάδελφοι, ισχυρές Ένοπλες Δυνάμεις χωρίς ικανό και επαρκές ανθρώπινο δυναμικό είναι αδύνατο να δημιουργηθούν και να διατηρηθούν. Οι γυναίκες και οι άνδρες του Στρατού Ξηράς, του Πολεμικού Ναυτικού και της Πολεμικής Αεροπορίας είναι η ψυχή και ο αναντικατάστατος πυλώνας της εθνικής μας άμυνας.

Ωστόσο, φαίνεται ότι η Κυβέρνηση δεν κάνει όσα θα έπρεπε για να εξασφαλίσει στα στελέχη των Ενόπλων Δυνάμεων τις στοιχειώδεις προϋποθέσεις μιας σταδιοδρομίας με προοπτικές, για να προσελκύσει δηλαδή την επόμενη γενιά των αξιωματικών και των υπαξιωματικών μας. Και η αποτυχία αυτή είναι πλέον, κατά τη γνώμη μας, ολοφάνερη.

Άλλωστε, την περασμένη εβδομάδα ανακοινώθηκαν οι βάσεις εισαγωγής στις άλλοτε περιζήτητες στρατιωτικές σχολές. Άνετα και με βαθμολογία μόλις στο εννιά ή στο δέκα μπορεί πλέον κάποιος να γίνει αξιωματικός. Εκατοντάδες θέσεις ωστόσο έμειναν κενές. Οι αριθμοί νομίζω ότι αποτυπώνουν μια ανησυχητική κατάσταση. Η Στρατιωτική Σχολή Ευελπίδων έπεσε κατ’ αρχήν τα χίλια τριάντα πέντε μόρια και το ποσοστό των κενών θέσεων είναι στο 53,5%. Η Σχολή Ναυτικών Δοκίμων στους μάχιμους συμπλήρωσε μόλις το 49,4% των θέσεων. Η Σχολή Ναυτικών Δοκίμων στους μηχανικούς έχει πάνω από 62% κενές θέσεις. Ενώ η Σχολή Μονίμων Υπαξιωματικών έμεινε σχεδόν άδεια με μόλις το 19% των θέσεων να καλύπτεται.

Αν οι νέοι μας, λοιπόν, γυρνούν την πλάτη σε μια καριέρα στις Ένοπλες Δυνάμεις, διότι δεν βλέπουν σε αυτήν ένα μέλλον όπως το ονειρεύονται, τότε πολύ φοβάμαι ότι η αποτρεπτική ικανότητα της χώρας είναι αβέβαιη, όσο πανάκριβα οπλικά συστήματα και να αγοράσουμε. Για τη λύση, λοιπόν, αυτού του κρίσιμου προβλήματος αρκούν μικροαλλαγές και μικρά επιδόματα; Κατά τη γνώμη μας, όχι, δεν αρκούν. Χρειάζονται παρεμβάσεις συστηματικές και ολοκληρωμένες. Δείχνει όμως η Κυβέρνηση διατεθειμένη να τις πραγματοποιήσει; Χρησιμοποιώντας ως πρόσχημα το πράγματι κρίσιμο στεγαστικό πρόβλημα που αντιμετωπίζουν οι στρατιωτικοί, φέρνει προς ψήφιση ένα νομοσχέδιο το οποίο επί της ουσίας τι κάνει; Δημιουργεί έναν υπέρ-φορέα real estate ιδιωτικού δικαίου για την αξιοποίηση, δηλαδή την εκποίηση, των ακινήτων των Ενόπλων Δυνάμεων.

Επαναλαμβάνω ότι το στεγαστικό πρόβλημα των στελεχών των Ενόπλων Δυνάμεων είναι πράγματι σημαντικό. Οι στρατιωτικοί πρέπει να γνωρίζουν ότι όπου μετατεθούν θα έχουν διαθέσιμη στέγη και δεν θα αναζητούν σπίτι, ιδιαίτερα σε δύσκολες συνθήκες, όπως είναι στη μέση της χρονιάς ή σε τουριστικές περιοχές. Ωστόσο το Υπουργείο δεν έχει καν πραγματοποιήσει έναν συνολικό υπολογισμό του αριθμού των κατοικιών που χρειάζονται, ώστε να υλοποιηθεί ένα πρόγραμμα κατασκευής τους, βάσει συγκεκριμένου χρονοδιαγράμματος. Οι ανακοινώσεις του Υπουργού για το στεγαστικό πρόγραμμα -που δεν έγιναν στη Βουλή- αντανακλούν αυτήν ακριβώς την απουσία ολιστικής προσέγγισης.

Επομένως, η προσεκτική μελέτη των διατάξεων του νομοσχεδίου δημιουργεί σοβαρές υπόνοιες ότι η πραγματική βούληση της Κυβέρνησης είναι να «αξιοποιηθεί» -και όταν λέω να αξιοποιηθεί, το βάζω σε εισαγωγικά- με αμφιλεγόμενους όρους η περιουσία των Ενόπλων Δυνάμεων. Και για τη νομιμοποίηση του σχεδιασμού χρησιμοποιείται φυσικά ως επιχείρημα το υψηλό κόστος της στέγης, που όντως καίει την πλειοψηφία των πολιτών και φυσικά τους στρατιωτικούς και τις οικογένειές τους.

Ας δούμε, όμως, τώρα ποια είναι, κατά τη γνώμη μας, τα δύο βασικά σημεία του νομοσχεδίου, οι δύο δηλαδή βασικές αλλαγές που εισάγει. Η πρώτη είναι η κατάργηση και η συγχώνευση των υφιστάμενων ταμείων, του Ταμείου Εθνικής Άμυνας, του Ταμείου Εθνικού Στόλου και του Ταμείου Αεροπορικής Άμυνας, και η σύσταση του Ταμείου Ακινήτων Εθνικής Άμυνας, το οποίο θα διαχειρίζεται συνολικά την ακίνητη περιουσία του Υπουργείου Εθνικής Άμυνας. Στο πλαίσιο αυτό, καταργούνται οι διακριτοί σκοποί, αλλά και οι επιμέρους διοικήσεις των τριών κλαδικών ταμείων. Η δεύτερη είναι η σύσταση του Φορέα Αξιοποίησης Ακινήτων Ενόπλων Δυνάμεων, ο οποίος θα λειτουργεί ως νομικό πρόσωπο ιδιωτικού δικαίου και θα αντικαταστήσει την Yπηρεσία Αξιοποίησης Ακίνητης Περιουσίας των Ενόπλων Δυνάμεων.

Η Κυβέρνηση, λοιπόν, τι ισχυρίζεται; Ισχυρίζεται ότι η επιλογή αυτής της νομικής προσωπικότητας έγινε ώστε να μπορεί να διαχειρίζεται μη επιχειρησιακά αναγκαία ακίνητα με τρόπο ευέλικτο και προσαρμοσμένο στις συνθήκες της αγοράς. Ωστόσο, θεσμοθετείται η αποφασιστική κυριαρχία των μελών που τοποθετούνται από την Κυβέρνηση, ενώ στήνεται σκηνικό αδιαφάνειας στη λειτουργία του με περιορισμούς στους ελέγχους, και στρώνεται το τραπέζι επί της ουσίας σε ιδιωτικά συμφέροντα, όσο και αν προσπαθήσετε με ορισμένες νομοτεχνικές βελτιώσεις να το ωραιοποιήσετε αυτό.

Τα προβληματικά, λοιπόν, σημεία του νομοσχεδίου είναι αρκετά. Θα αναφερθώ στη συνέχεια στα κυριότερα, κατά τη γνώμη μας, τα οποία τα έχουμε χωρίσει σε επτά κατηγορίες.

Σημείο πρώτο είναι η ίδια η επιλογή της βιαστικής και πρόχειρης νομοθέτησης μέσα στην καρδιά του καλοκαιριού με διαδικασίες εξπρές χωρίς να υπάρχει χρόνος για ενσωμάτωση της όντως εποικοδομητικής κριτικής που έγινε κατά τη διαδικασία της διαβούλευσης. Άλλωστε στη φάση της ακρόασης οι παρατηρήσεις, τα παράπονα και τα επικριτικά σχόλια των περισσότερων φορέων ήταν καταιγιστικά. Θα λέγαμε ότι σε πολλές περιπτώσεις ξεπέρασαν σε δριμύτητα τα αντίστοιχα των κομμάτων της Aντιπολίτευσης. Γι’ αυτό άλλωστε ο Υπουργός, υπό το βάρος αυτών ακριβώς των συντονισμένων πυρών, αναγκάστηκε να φέρει τις αλλαγές και την τροπολογία.

Σημείο δεύτερο είναι η αλλαγή και η αδιαφάνεια στην κατεύθυνση των εσόδων. Καταργούνται οι συγκεκριμένοι σκοποί που είχαν τα παλιά ταμεία υπέρ των στελεχών και της εθνικής άμυνας, με αποτέλεσμα να δημιουργούνται υπόνοιες ότι δεν θα εξυπηρετούνται πλέον αυτές οι προτεραιότητες. Η ιδιαίτερη αποστολή κάθε επιμέρους ταμείου εξαφανίζεται κάτω από την ταμπέλα αυτής της περιβόητης αξιοποίησης. Τι γνωρίζαμε μέχρι τώρα; Γνωρίζαμε ότι κάθε ταμείο διαχείρισης περιουσίας των κλάδων έχει διαφορετικό ιδρυτικό νόμο και εξυπηρετεί και διαφορετικό σκοπό. Όμως, στο σχέδιο νόμου δεν αναφέρονται οι αποστολές από τα καταργηθέντα ταμεία. Αντίθετα, παρατηρείται μια έντονη αποψίλωση αρμοδιοτήτων, με ό,τι αυτό συνεπάγεται, ενώ δεν υπάρχει καμία εκτίμηση της απώλειας εσόδων που θα υποστεί κάθε ταμείο.

Σημείο τρίτο: Ο συγκεντρωτισμός και η αδιαφάνεια στη διοίκηση και τη λήψη αποφάσεων. Έγιναν όντως αλλαγές εδώ, κύριε Υπουργέ, όμως παραμένει μια υπερσυγκέντρωση εξουσιών στον Αρχηγό ΓΕΕΘΑ. Η απόλυτη λοιπόν κυριαρχία περνά στην πολιτική ηγεσία μέσω ενός αδιαφανούς συστήματος διαχείρισης, το οποίο ουσιαστικά δεν θα υπάγεται σε κανέναν έλεγχο, αφού θα διοικείται πλέον και από πρόσωπα που έχουν από καθόλου έως περιορισμένη σχέση με τις Ένοπλες Δυνάμεις. Μάλιστα, τα προσόντα και οι προϋποθέσεις που προβλέπεται να έχουν αυτά τα πρόσωπα ορίζονται πολύ γενικά και αόριστα, με αποτέλεσμα να δημιουργούνται μεγάλα περιθώρια για την επιλογή τους.

Συγκεκριμένα, το νομοσχέδιο συστήνει μια τριμελή μέχρι προ ολίγου Επιτροπή Διαχείρισης του ΤΑΕΘΑ όπου θα συμμετέχουν οι Υπουργοί Εθνικής Άμυνας και Οικονομικών και ο Αρχηγός ΓΕΕΘΑ, στην οποία πλέον θα συμμετέχουν και οι τρεις Αρχηγοί -αν κατάλαβα καλά- των τριών Γενικών Επιτελείων.

Αντίστοιχα, στο ΦΑΑΕΔ οι υπερεξουσίες ουσιαστικά δίνονται στον πρόεδρο, ο οποίος θα είναι άτομο εγνωσμένου κύρους, χωρίς επαρκείς διευκρινίσεις, ενώ η πλειοψηφία του πενταμελούς συμβουλίου αποτελείται από πολιτικά πρόσωπα τοποθετημένα από τον εκάστοτε Υπουργό.

Σημείο τέταρτο: Η θεσμοθέτηση της πλήρους αδιαφάνειας και του ελλιπούς ελέγχου στη λειτουργία των νέων φορέων. Οι έλεγχοι θα διενεργούνται μόνον εφόσον το ζητήσει ο Υπουργός, καθιστώντας εαυτόν ελεγκτή και ελεγχόμενο, χωρίς ουσιαστική υποχρέωση λογοδοσίας, η οποία μάλιστα θεσπίζεται ως εμπιστευτική. Και γιατί να μην μπορεί να εκτελεστεί έλεγχος από ανεξάρτητο δημόσιο φορέα ή -για παράδειγμα- από την Εθνική Αρχή Διαφάνειας, αλλά μόνο από ιδιωτικές ελεγκτικές εταιρείες;

Σημείο πέμπτο: Η θεσμοθέτηση της οικονομικής διαχείρισης της ακίνητης περιουσίας των Ενόπλων Δυνάμεων. Υπάρχει ορατός κίνδυνος η δημόσια περιουσία να περάσει αποκλειστικά στη λογική της αγοράς, με απώλεια ελέγχου από το ίδιο το στράτευμα. Η Κυβέρνηση δηλαδή «κλείνει το μάτι» σε επιχειρηματικά συμφέροντα, τα οποία επί της ουσίας θα αποκτήσουν και πρόσβαση στα λεγόμενα «φιλέτα» του στρατού.

Στο πλαίσιο αυτό λοιπόν είναι απολύτως κρίσιμο να δοθεί σαφής ορισμός για τα μη επιχειρησιακά αναγκαία ακίνητα των Ενόπλων Δυνάμεων, διότι μπορεί να υπάρξει δυνατότητα παραχώρησης έναντι ευτελούς τιμήματος για όσα ακίνητα κριθούν ως μη αναγκαία. Μάλιστα περιμένουμε να δούμε, όπως είχε επισημανθεί και στην τελευταία συνεδρίαση της επιτροπής, τον κατάλογο με το σύνολο των ακινήτων, για να δούμε επιτέλους ποια είναι αυτά.

Γενικά οι ιδιωτικοοικονομικοί όροι διαχείρισης, όπως τους εισάγετε στο νομοσχέδιο, μας προβληματίζουν πολύ, γιατί αναρωτιόμαστε τι ακριβώς εννοείτε με αυτούς. Μήπως πρέπει να ανησυχούμε ότι εννοείτε, για παράδειγμα, την κατάργηση της ισχύουσας διάταξης του άρθρου 35, σύμφωνα με την οποία δεν μπορεί να γίνει ενοικίαση ακινήτου των Ενόπλων Δυνάμεων με τίμημα χαμηλότερο ενός συγκεκριμένου ποσοστού της αξίας του που ήταν στο 5% και η Κυβέρνησή σας το έριξε στο 3% και τώρα το καταργείτε τελείως; Αυτό επί της ουσίας είναι ξεπούλημα, δεν είναι αξιοποίηση. Ή μήπως εννοείτε ότι αν και ο νέος φορέας είναι νομικό πρόσωπο ιδιωτικού δικαίου, θα συνεχίσετε την ενίσχυσή του με δημόσιες επιχορηγήσεις που μόνο τον πρώτο χρόνο θα είναι 150.000 ευρώ στο ΦΑΑΕΔ;

Σημείο έκτο: Είναι αυτό το οποίο υποσχεθήκατε στην τροπολογία. Το πλαίσιο της αξιοποίησης, όπως παρουσιάστηκε στο νομοσχέδιο, θα προκαλέσει σημαντικό πρόβλημα σε κάποια Μετοχικά Ταμεία. Παράδειγμα: Όπως τονίστηκε στην ακρόαση και από τους φορείς, τα σχεδόν 5 εκατομμύρια ευρώ που παίρνει το Μετοχικό Ταμείο Στρατού θα χαθούν. Περιμένουμε να δούμε αναλυτικά την τροπολογία για το πώς θα αναπληρωθούν αυτές οι απώλειες και πώς θα γίνουν βιώσιμα τα Ταμεία.

Σημείο έβδομο και κλείνω με αυτό: Νομίζω ότι πρέπει να γίνει μια αναφορά σε μια συνεχιζόμενη αδικία. Βλέπουμε ότι για ακόμη ένα νομοσχέδιο διατηρούνται οι αδικίες σε βάρος των σειρών ΑΣΣΥ 94-95-96 και εντεύθεν, καθώς και των ειδικών καταστάσεων Χ ΑΣΣΥ. Η Κυβέρνηση δείχνει δυστυχώς ότι δεν διαθέτει την πολιτική βούληση να άρει τις εν λόγω αδικίες και συντηρεί το καθεστώς ομηρίας αυτών των στελεχών.

Συμπερασματικά, κυρίες και κύριοι συνάδελφοι, εμείς δεν μπορούμε να ψηφίσουμε το νομοσχέδιο για λόγους αρχής, αλλά και για λόγους ουσίας. Δεν πρέπει μέσα στο στράτευμα να αποφασίζει για την πολύτιμη ακίνητη περιουσία του ένα νομικό πρόσωπο ιδιωτικού δικαίου, χωρίς βασικές δικλίδες και εγγυήσεις διαφάνειας και ελέγχου. Νομίζουμε ότι δικαιούμαστε και με το παραπάνω να είμαστε καχύποπτοι, διότι έχουμε την εμπειρία από παρόμοιες συνθήκες με τα δομημένα ομόλογα, όπου ιδιώτες υποτίθεται ότι θα αξιοποιούσαν τον πλούτο των Ταμείων στο Χρηματιστήριο ώστε να τον αυξήσουν, αλλά κατέληξαν να τον εξαφανίσουν.

Με αίσθημα ευθύνης απέναντι στον ελληνικό λαό ζητούμε όλα εκείνα τα θεσμικά μέτρα και αντίβαρα, ώστε η δημόσια περιουσία να μη γίνει αντικείμενο κατασπατάλησης ή κακής διαχείρισης.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μεϊκόπουλο.

Τον λόγο έχει κ. Νικόλαος Παπαναστάσης ειδικός αγορητής από το Κομμουνιστικό Κόμμα Ελλάδας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Κατά την Κυβέρνηση, το σχέδιο νόμου που συζητάμε σήμερα ρυθμίζει θέματα σχετικά με την ορθολογιστική -όπως η ίδια λέει- εκμετάλλευση της ακίνητης περιουσίας των Ενόπλων Δυνάμεων, όμως δεν μπορεί να ξεκινήσουμε μια τοποθέτηση για ένα τόσο σοβαρό θέμα των Ενόπλων Δυνάμεων, ειδικά σήμερα, χωρίς να τεθεί το θέμα των πολέμων, οι εξελίξεις στην Ουκρανία που ΗΠΑ, ΝΑΤΟ και Ευρωπαϊκή Ένωση ρίχνουν λάδι στη φωτιά του πολέμου, στέλνουν νέες παρτίδες αμερικανικών και ευρωενωσιακών όπλων στο καθεστώς Ζελένσκι, ενώ οι ΗΠΑ συζητούν μαζί του ακόμη και για χτυπήματα μέσα στη Μόσχα. Και όλα αυτά συμβαίνουν ενώ οι έμποροι και οι βιομήχανοι του πολέμου ετοιμάζονται να ξεκοκκαλίσουν τεράστια κονδύλια για τις ανάγκες της πολεμικής οικονομίας που αμφισβητούν, ενώ αμφισβητούνται ευθέως τα κυριαρχικά δικαιώματα της χώρας και μάλιστα με τη βούλα του ΝΑΤΟ. Όποιος δεν παίρνει υπ’ όψιν στις επιλογές του αυτά τα στοιχεία είναι το λιγότερο αναξιόπιστος και ανίκανος, αν όχι επικίνδυνος.

Αυτές τις συνθήκες επιλέγει η Κυβέρνηση για να ανακατέψει το θέμα της ακίνητης περιουσίας των Ενόπλων Δυνάμεων. Και βέβαια μπορεί η Κυβέρνηση να αναφέρεται σε ορθολογική διαχείριση και στη βέλτιστη αξιοποίηση της ακίνητης περιουσίας, όμως κρύβει πολλά πίσω από αυτά τα ωραία λόγια. Τα «φιλέτα» αυτών των ακινήτων ήδη είναι προσανατολισμένα σε επιχειρηματικούς ομίλους που οι ίδιοι βέβαια μοιράζουν την «πίτα» και η Κυβέρνηση υλοποιεί. Και όλα αυτά συμβαίνουν τη στιγμή που η Ευρωπαϊκή Ένωση κάνει πραγματικό «ράλι» επενδύσεων στην πολεμική οικονομία και τους εξοπλισμούς, ενισχύοντας την κερδοφορία των επιχειρηματιών και μέσω του «Re-arm Europe».

Είναι σημαντικό να τονιστεί ότι οι αποφάσεις της Κυβέρνησης ταυτίζονται με τα βασικά χαρακτηριστικά του πολυετούς δημοσιονομικού πλαισίου της Ευρωπαϊκής Ένωσης 2028-2034 που παρουσίασε πρόσφατα η επικεφαλής της Κομισιόν Ούρσουλα φον ντερ Λάιεν, φυσικά με τη συμφωνία και των υπόλοιπων κομμάτων, απαιτώντας νέες θυσίες για τη θωράκιση της καπιταλιστικής κερδοφορίας από τις επερχόμενες οικονομικές και άλλες κρίσεις.

Το συγκεκριμένο νομοσχέδιο δημιουργεί τις προϋποθέσεις εκχώρησης της κρατικής περιουσίας στο επιχειρηματικό κεφάλαιο και από τον χώρο της εθνικής άμυνας, από τη διάσπαση δηλαδή της υπάρχουσας δομής σε δύο, δημιουργώντας έναν φορέα ουσιαστικά real estate, όπως προβλέπεται στα άρθρα 1 και 2, ο οποίος θα διαχειρίζεται την ακίνητη περιουσία των αντίστοιχων Ταμείων Στρατού, Στόλου και Αεροπορίας, που όμως θα λειτουργεί με τους κανόνες της αγοράς στα πρότυπα του ΤΑΙΠΕΔ του Υπουργείου Οικονομικών, δηλαδή δημιουργεί το Ταμείο Αξιοποίησης Ακινήτων Εθνικής Άμυνας και τον Φορέα Αξιοποίησης Ακινήτων Ενόπλων Δυνάμεων. Η λειτουργία του δεύτερου με ιδιωτικοοικονομικά κριτήρια, δηλαδή πώληση, ενοικίαση, παραχώρηση μέσω ΣΔΙΤ κ.λπ., στοχεύει στην κατά το δυνατόν αυξημένη κερδοφορία, συμμετέχοντας στις πηγές άντλησης κεφαλαίων από ομίλους real estate κατασκευαστικού κλάδου, τουρισμού, βιομηχανικού, εφοπλιστικού κεφαλαίου, ενέργειας, ενισχύοντας το «Re-arm Europe», δηλαδή την πολεμική βιομηχανία.

Αυτή είναι η ουσία του σχεδίου νόμου. Τα υπόλοιπα, όπως η ικανοποίηση αναγκών, ενστάσεων και προτάσεων κάποιων κομμάτων που προλόγισε στη σημερινή διαδικασία ο κύριος Υπουργός, «δίνουν πάσα» στην Κυβέρνηση για την καλλιέργεια μιας ωραίας ατμόσφαιρας.

Τα διαχειρίσιμα ακίνητα περιλαμβάνουν ένα πραγματικά πλούσιο χαρτοφυλάκιο. Χαρακτηριστικά παραδείγματα αυτών των περιπτώσεων αποτελούν το Στρατόπεδο Καρατάσιου στη Θεσσαλονίκη, τα Στρατόπεδα Γεωργούλα στη Νέα Ιωνία Βόλου ή το 301 Εργοστάσιο Βάσης στους Αγίους Αναργύρους, όπου οι τοπικές κοινωνίες διεκδικούν την απόδοσή τους στους κατοίκους ως κοινόχρηστους χώρους εδώ και χρόνια, αλλά και μία σειρά στρατιωτικών εγκαταστάσεων που έχει ανακοινωθεί ότι κλείνουν ή συγχωνεύονται εντός του έτους, όπως για παράδειγμα, η Σχολή Μαγείρων στο Γύθειο κ.λπ., όπου παρά τις διεκδικήσεις των κατοίκων είναι σε αναμονή για να δουν την ουσιαστική -εντός εισαγωγικών- «αξιοποίηση» από εμπορικές τουριστικές επιχειρήσεις.

Στην ίδια λογική, βέβαια, με την Κυβέρνηση κινήθηκε και ο ΣΥΡΙΖΑ που όταν ήταν κυβέρνηση δήλωνε την πρόθεση να παραχωρήσει σε επιχειρηματικούς ομίλους εκτάσεις αντικειμενικής αξίας περίπου 34 δισεκατομμυρίων ευρώ. Άρα, τι σημαίνει η θέση του ΣΥΡΙΖΑ σήμερα; Ή ότι άλλαξε θέση ή ότι κοροϊδεύει τον κόσμο. Μάλλον συμβαίνει το δεύτερο.

Και είναι σημαντικό να τονιστεί η απόλυτη αγνόηση εκ μέρους του Υπουργείου Εθνικής Άμυνας των φορέων εκπροσώπησης των στρατιωτικών, είτε αυτοί είναι συνδικαλιστικές ενώσεις είτε οι σύλλογοι αποφοίτων των στρατιωτικών σχολών. Παράδειγμα χαρακτηριστικό της καταστροφικής πολιτικής της Κυβέρνησης, που στοιχεία της ενσωματώνονται στο σημερινό σχέδιο νόμου, είναι η προσθήκη, μετά τη διαβούλευση, του άρθρου 36 που αφορά τον τρόπο υπολογισμού του ύψους του εφάπαξ βοηθήματος και τη μετοχική σχέση με ειδικό λογαριασμό. Εκεί, δηλαδή, που τους χρωστούσε η Κυβέρνηση, τους πήρε και το βόδι! Δεκάδες χιλιάδες στελέχη μέσω των σωματείων τους έχουν ανέβει στα κεραμίδια για την εξαπάτηση. Το άρθρο αυτό πρέπει να αφαιρεθεί από το σχέδιο νόμου.

Κάποιοι χαρακτηρίζουν το νομοσχέδιο ως μία νομοθετική προσπάθεια γραμμένη στο πόδι. Προφανώς και τέτοιες απόψεις είναι σκόπιμες και αποσκοπούν στη συσκότιση της μεθοδευμένης κυβερνητικής πολιτικής υπέρ των επιχειρηματιών αφήνοντας για μία ακόμη φορά το προσωπικό των Ενόπλων Δυνάμεων στον άσσο.

Όσον αφορά την τροπολογία που κατέθεσε η Κυβέρνηση, δηλαδή τη διασύνδεση των εσόδων των μετοχικών ταμείων των τριών κλάδων των Ενόπλων Δυνάμεων με τους εξοπλισμούς, άρα και των αντίστοιχων αποδόσεών τους στο στρατιωτικό προσωπικό στο άρθρο 1 της τροπολογίας, η λογική του είναι ότι όσα περισσότερα όπλα αγοράζει η Κυβέρνηση, τόσα περισσότερα έσοδα θα έχουν οι στρατιωτικοί. Μόνο που οι αγορές αυτές συνδέονται άμεσα με το ReArm Europe και την πολεμική οικονομία που τσακίζει τις κοινωνικές δαπάνες για τους λαούς της Ευρώπης. Συνδέονται, επίσης, με την κάλυψη των επιχειρησιακών αναγκών του ΝΑΤΟ για επεμβάσεις όπου διακυβεύεται η κερδοφορία των μονοπωλίων και κυρίως της ενέργειας. Τέλος, συνδέονται και με τα κέρδη των επιχειρηματιών που επενδύουν στον θάνατο, στην καταστροφή, στον ξεριζωμό. Είναι μια κυβερνητική προσπάθεια απροκάλυπτου προσεταιρισμού των στρατιωτικών με την ύπουλη μεθοδολογία αξιολόγησης μόνο του αποτελέσματος, αύξησης κερδών και όχι του μέσου που χρησιμοποιείται για να γίνει αυτό, γιατί μυρίζει θάνατο.

Με αυτήν τη λογική η Κυβέρνηση εξαγοράζει συνειδήσεις, καταρρακώνει την αξιοπρέπεια και τέλος, μετατρέπει τους στρατιωτικούς σε μίσθαρνα όργανα των ελληνικών κυβερνήσεων και των λυκοσυμμαχιών που συμμετέχουν. Οι στρατιωτικοί σύσσωμοι πρέπει να αρνηθούν τέτοια άθλια έσοδα, να διεκδικήσουν, όπως έχουν κάνει σε πολλές περιπτώσεις μέχρι σήμερα, την κάλυψη του 100% των αναγκών τους από τον προϋπολογισμό, την απολύτως δωρεάν υγεία και παιδεία και ό,τι άλλο αναλογεί στον σύγχρονο άνθρωπο.

Το Κομμουνιστικό Κόμμα Ελλάδας απευθύνεται στους στρατιωτικούς που στη συντριπτική τους πλειοψηφία προέρχονται από λαϊκές οικογένειες και έχουν βιώσει την αδικία. Αυτή η Κυβέρνηση μαζί με τις προηγούμενες αφού σας φτωχοποίησαν, έρχονται σήμερα να εξαγοράσουν τη συναίνεσή σας στα εγκλήματα στα οποία συμμετέχουν. Σας θεωρούν ήδη εύκολα θύματα. Αντισταθείτε σε αυτήν την πολιτική, για να μπορείτε να κοιτάτε τα παιδιά σας στα μάτια.

Νεροκουβαλητές σε αυτό το αίσχος είναι όσοι ακούσια ή και εκούσια παραβλέπουν τον πυρήνα αυτής της τροπολογίας και ασχολούνται με τη δήθεν ορθότητα ή μη της κατανομής των ποσοστών σε κάθε Μετοχικό Ταμείο Στρατού, Αεροπορίας, Ναυτικού.

Το Κομμουνιστικό Κόμμα Ελλάδας τους καλεί να ασχοληθούν με την ουσία του άρθρου της τροπολογίας. Οι παροχές της Κυβέρνησης σε συνθήκες άμεσης εμπλοκής σε πολέμους, ακόμη και ενδεχόμενου πολέμου στο ελληνικό έδαφος, αποσκοπεί σε έναν βαθμό στην εξαγορά του τμήματος που εμπλέκεται πιο στενά σε αυτές τις εξελίξεις, δηλαδή στα στελέχη των Ενόπλων Δυνάμεων και όχι μόνο, αλλά και στους εργαζόμενους στην Πολεμική Βιομηχανία και αλλού. Όλα αυτά είναι τα πάγια αιτήματα της σοσιαλδημοκρατίας που στηρίζει και προωθεί αυτές τις επιλογές, δηλαδή του ΠΑΣΟΚ, του ΣΥΡΙΖΑ και των άλλων.

Το Κομμουνιστικό Κόμμα Ελλάδας δίνει καθημερινά ποικιλόμορφο αγώνα για την κάλυψη των αναγκών των στρατιωτικών και των οικογενειών τους, όπως και του συνόλου των εργαζομένων, ενώ καταγγέλλει αυτήν την αισχρή πολιτική εξαγοράς του προσωπικού των Ενόπλων Δυνάμεων. Οι επιχειρηματίες των μονοπωλίων που είναι νύχι-κρέας με την Κυβέρνηση μέσω αυτής της πολιτικής ζητούν από εσάς -αναφέρομαι στους στρατιωτικούς- τη στήριξη των συμφερόντων και των κερδών τους, είτε αυτά είναι στην Ερυθρά Θάλασσα είτε στην Ουκρανία με την καταστροφή και την επερχόμενη ανοικοδόμησή τους είτε στη γενοκτονία των Παλαιστινίων και στις ματωμένες ριβιέρες της Μεσογείου στηρίζοντας το κράτος-δολοφόνο του Ισραήλ είτε αλλού. Σε αυτό θέλει να σας -εντός εισαγωγικών- «εκπαιδεύσει» σήμερα η Κυβέρνηση. Και όλα αυτά τα κάνει, ενώ αρνείται σταθερά να επιλύσει μία σειρά από καίρια αιτήματα του προσωπικού των Ενόπλων Δυνάμεων και των οικογενειών τους. Πρώτα απ’ όλα, αρνείται να σας ακούσει.

Το Κομμουνιστικό Κόμμα Ελλάδας σε συνεργασία με τα συνδικαλιστικά σωματεία και άλλους φορείς που εκπροσωπούν το προσωπικό των Ενόπλων Δυνάμεων έχει καταθέσει μέχρι σήμερα εκατοντάδες σχετικές ερωτήσεις, όπως για παράδειγμα, για την αποζημίωση κάθε υπερωριακής απασχόλησης, για την ουσιαστική και χωρίς αστερίσκους συνυπηρέτηση συζύγων, για την εφαρμογή της επιδότησης ενοικίου, για την αναπροσαρμογή των εξόδων κατά τις μεταθέσεις των στρατιωτικών, για την επίλυση του προβλήματος της αποκατάστασης της βαθμολογικής και μισθολογικής εξέλιξης των αξιωματικών ειδικών καταστάσεων που προέρχονται από τις Ανώτερες Στρατιωτικές Σχολές Υπαξιωματικών, για την επίλυση του θέματος της βαθμολογικής εξέλιξης, κυρίως των προερχόμενων από τις Ανώτερες Στρατιωτικές Σχολές Υπαξιωματικών -για παράδειγμα για τους αποφοίτους του 1994, οι οποίοι έπρεπε ήδη να έχουν προαχθεί από τον Οκτώβριο που μας πέρασε-, για την αναγνώριση όλων των διπλών εξαμήνων για όσους κατατάχθηκαν μετά την 1η Γενάρη του 2011, όπως φυσικά και για πολλά άλλα.

Κλείνοντας, επισημαίνουμε ότι το Κομμουνιστικό Κόμμα Ελλάδας βρίσκεται στην πρώτη γραμμή του αγώνα του ελληνικού λαού για άμεση απεμπλοκή από τους πολέμους σε Ουκρανία και Μέση Ανατολή, για να διακοπεί κάθε στήριξη και συνεργασία με το κράτος-δολοφόνο του Ισραήλ και των ΗΠΑ, για να γυρίσουν πίσω όλα τα στρατιωτικά τμήματα, οι μονάδες και το προσωπικό, τα πλοία του Πολεμικού Ναυτικού που βρίσκονται εκτός συνόρων, για να κλείσουν οι βάσεις των ΗΠΑ και του ΝΑΤΟ σε όλη τη χώρα και να απεμπλακεί τώρα η Ελλάδα και από το ΝΑΤΟ και από την Ευρωπαϊκή Ένωση.

Συνεχίζουμε τον αγώνα για μια ανθρώπινη και αξιοπρεπή ζωή που να καλύπτει το σύνολο των αναγκών των στρατιωτών, των αξιωματικών, των υπαξιωματικών και των οικογενειών τους. Δυναμώνουμε τον αγώνα και την αλληλεγγύη στους λαούς που βιώνουν την ιμπεριαλιστική βαρβαρότητα. Λευτεριά στην Παλαιστίνη, απεμπλοκή τώρα από ΝΑΤΟ και Ευρωπαϊκή Ένωση. Το Κομμουνιστικό Κόμμα Ελλάδας καταψηφίζει το συζητούμενο νομοσχέδιο.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Παπαναστάση.

Τον λόγο έχει ο κ. Βασίλειος Βιλιάρδος ειδικός αγορητής από την Ελληνική Λύση.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το σημερινό νομοσχέδιο αφορά, κυρίως, την αξιοποίηση των ιδιόκτητων ακινήτων των Ενόπλων Δυνάμεων, καθώς επίσης τη διαχείριση των στεγαστικών αναγκών των Ενόπλων. Προφανώς, δεν θα είχαμε αντίρρηση, αλλά όταν ακούμε τη μνημονιακή λέξη «αξιοποίηση», η οποία έχει αποδειχτεί ταυτόσημη με το ξεπούλημα της δημόσιας περιουσίας μας, είμαστε πάρα πολύ επιφυλακτικοί, σημειώνοντας, πως τα ακίνητα των Ενόπλων Δυνάμεων διαχειρίζονται από τα τρία ταμεία τους -δηλαδή, από το Ταμείο Εθνικής Άμυνας, από το Ταμείο Εθνικού Στόλου και από το Ταμείο Αεροπορικής Άμυνας- τα οποία συγχωνεύονται με το παρόν στο Ταμείο Ακινήτων Εθνικής Άμυνας (ΤΑΕΘΑ), με το Μέρος Α΄ του νομοσχεδίου.

Συνεχίζοντας, πολύ φοβόμαστε ότι η λογική της αξιοποίησης θα ακολουθήσει το μοντέλο του Υπερταμείου των ξένων, στο οποίο έχει μεταβιβαστεί ολόκληρη η δημόσια περιουσία μας και, ακόμη χειρότερα, χωρίς καν να καταγραφεί και να εκτιμηθεί η αξία της, που είχε υπολογιστεί, μόνο για τα ακίνητα, το 2010, από το ΔΝΤ και τον ΙΟΒΕ στα 300 δισεκατομμύρια ευρώ, όπως θα καταθέσουμε στα Πρακτικά, χωρίς έκτοτε να έχει υπάρξει καμία άλλη αναφορά. Σαν να εξατμίστηκαν κυριολεκτικά αυτές οι αξίες!

(Στο σημείο αυτό ο Η΄ Αντιπρόεδρος της Βουλής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό που εμείς διαπιστώσαμε, είναι να αναφέρονται τουλάχιστον εβδομήντα δύο χιλιάδες ακίνητα στους ισολογισμούς της ΕΤΑΔ, της θυγατρικής, δηλαδή, του Υπερταμείου των ξένων μαζί με το ΤΑΙΠΕΔ και του ΤΧΣ, χωρίς αποτίμηση, ενώ ο κ. Χατζηδάκης -όχι ο ναύαρχος- πρόσφατα, τα μείωσε, ως διά μαγείας, στα τριάντα έξι χιλιάδες και αργότερα, στα τριάντα δύο χιλιάδες.

Τι εμπιστοσύνη, λοιπόν, μπορούμε να έχουμε στη συγκέντρωση των ακινήτων των Ενόπλων Δυνάμεων στο ΤΑΕΘΑ, πόσω μάλλον, όταν, πρόσφατα, ενημερωθήκαμε ότι, ακόμη και το Αεροδρόμιο Ελευσίνας δηλωνόταν για επιδοτήσεις στην απίστευτη απάτη του ΟΠΕΚΕΠΕ με τη συμμετοχή της Κυβέρνησης, η οποία μας εξευτέλισε ,ακόμη μια φορά, στην Ευρωπαϊκή Ένωση;

Με το Μέρος Β΄ του νομοσχεδίου συστήνεται μία εταιρεία ιδιωτικού δικαίου με την επωνυμία «Φορέας Αξιοποίησης Ακινήτων Ενόπλων Δυνάμεων» ή ΦΑΑΕΔ, σε αντικατάσταση της Υπηρεσίας Αξιοποίησης της Ακίνητης Περιουσίας των Ενόπλων Δυνάμεων. Έτσι, δημιουργούνται δύο ενότητες, το ΤΑΕΘΑ, ως νομικό πρόσωπο δημοσίου δικαίου, που θα έχει ιδιοκτησιακά όλα τα ακίνητα των Ενόπλων Δυνάμεων, καθώς επίσης η ΦΑΑΕΔ ως νομικό πρόσωπο ιδιωτικού δικαίου που θα τα διαχειρίζεται.

Η πρωτοβουλία αυτή θυμίζει τη μεταρρύθμιση του κ. Χατζηδάκη στον ΕΦΚΑ, στον οποίο μεταφέρθηκαν χίλια εκατόν είκοσι έξι ακίνητα των ασφαλιστικών ταμείων, αξίας 1,4 δισεκατομμυρίου ευρώ, όπως επίσης, θα καταθέσουμε στα Πρακτικά, ενώ, συστήθηκε με τον ν.4892/2022 η Εταιρεία Αξιοποίησης Ακίνητης Περιουσίας Ηλεκτρονικού Εθνικού Φορέα Κοινωνικής Ασφάλισης ή Εταιρεία Ακινήτων e-ΕΦΚΑ. Η τελευταία δεν εμφανίζει έσοδα, αλλά ζημίες χρήσης στα 262.700 ευρώ το 2023, εκ των οποίων, τα 150.300 ευρώ σε μισθούς, δηλαδή, σε αργομισθίες, αφού δεν παράγει τίποτα.

(Στο σημείο αυτό ο Η΄ Αντιπρόεδρος της Βουλής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί, λοιπόν, να μην υποθέσουμε ότι, κάτι ανάλογο θα συμβεί και με την ΦΑΑΕΔ που θα διαχειρίζεται τα ακίνητα του ΤΑΕΘΑ, όταν θα ολοκληρωθεί η συγχώνευση; Πόσω μάλλον, όταν, με το άρθρο 19, καθορίζεται ο αριθμός του προσωπικού του ΦΑΑΕΔ, που θα αποτελείται από πενήντα άτομα και που ασφαλώς θα έχει υψηλά κόστη, τα οποία ,όμως, δεν παρέχονται από το Γενικό Λογιστήριο, ενώ θα υπηρετεί εκεί τη θητεία του και ένας άγνωστος αριθμός κληρωτών.

Όσον αφορά, τώρα, στην παρέμβαση για το στεγαστικό των Ενόπλων Δυνάμεων η οποία επίσης αναφέρεται στο Μέρος Β΄, ασφαλώς χρειάζεται, όπως άλλωστε, γενικότερα, των δημοσίων υπαλλήλων, ειδικά για τα τουριστικά νησιά μας. Πολύ περισσότερο, το στεγαστικό αποτελεί μία ακόμη αποτυχία της Κυβέρνησης, με την αύξηση των ενοικίων στο μεγαλύτερο ποσοστό του εισοδήματος στην Ευρωπαϊκή Ένωση -το 35% κατά μέσο όρο- με την κατακόρυφη πτώση της ιδιοκατοίκησης, από το 87% στο 61%, λόγω των μαζικών πλειστηριασμών, με την ασυδοσία των fund, με τους σκανδαλώδεις χειρισμούς των τραπεζών κ.λπ..

Εμείς θεωρούμε, όμως, ότι, ιδίως, επειδή η επίλυση του στεγαστικού οφείλει να είναι άμεση, το πιο σωστό θα ήταν να υπάρξει επιδότηση του ενοικίου με την ανάλογη ,βέβαια, κοινωνική ευαισθησία, δηλαδή, με μεγαλύτερες επιδοτήσεις για ευάλωτες ομάδες στρατιωτικών, όπως οι χαμηλόβαθμοι, οι μονογονεϊκές οικογένειες και οι οικογένειες με προβλήματα υγείας ή για όσους υπηρετούν σε δυσπρόσιτες νησιωτικές και παραμεθόριες περιοχές.

Παρεμπιπτόντως, γιατί, αλήθεια, δεν συνεισφέρει το Υπερταμείο στην επίλυση του στεγαστικού των Ενόπλων Δυνάμεων με την τεράστια περιουσία που διαθέτει; Επίσης, γιατί δεν συνεισφέρει στο στεγαστικό πρόβλημα των δημοσίων υπαλλήλων, με τα δεκάδες ακίνητα που έχει στην ιδιοκτησία του;

Γενικότερα, τώρα, ως προς τα περιεχόμενα του νομοσχεδίου, αυτό ακολουθεί τη λογική των λίγων, σύντομων και ασαφών διατάξεων. Διαπιστώνεται, δε, ένας μεγάλος αριθμός εξουσιοδοτικών διατάξεων, με τις οποίες εμείς δεν συμφωνούμε γενικότερα και πάγια, που αφορούν ολόκληρη την ουσία της νομοθέτησης, δηλαδή, θέματα που θα τα αποφασίσει σε μεταγενέστερο στάδιο εξωκοινοβουλευτικά μόνος του ο Υπουργός, χωρίς να έχει καμία έγκριση της Βουλής.

Υπάρχουν, δε, επιπλέον διατάξεις για τον οικονομικό έλεγχο και τα φορολογικά του ΤΑΕΘΑ, καθώς επίσης και του ΦΑΑΕΔ.

Το Μέρος Γ΄ του νομοσχεδίου αφορά μια ρύθμιση για το εφάπαξ των στρατιωτικών και αφαιρεί την ευεργετική επίδραση από την αύξηση του επιδόματος ιδιαίτερων συνθηκών και επικινδυνότητας, οπότε, πρόκειται, ξεκάθαρα για έναν ακόμη εμπαιγμό.

Σε σχέση με την κοστολόγηση από το Γενικό Λογιστήριο, το μόνο που αναφέρεται είναι μία εφάπαξ δαπάνη λόγω της καταβολής από το Υπουργείο Εθνικής Άμυνας αρχικής επιχορήγησης 150.000 ευρώ στον ΦΑΑΕΔ, ενώ για παράδειγμα το Γενικό Λογιστήριο αναφέρει τα εξής που είναι δαπάνες χωρίς καν να υπολογίζει το κόστος: πρώτον, ετήσια δαπάνη για την κάλυψη του λειτουργικού κόστους του ΤΑΕΘΑ και την προμήθεια υλικοτεχνικού εξοπλισμού στην περίπτωση που υπερβαίνει το κόστος λειτουργίας των συγχωνευόμενων ταμείων -όπως πιθανότατα θα συμβεί- δεύτερον, ετήσια δαπάνη από την κάλυψη του κόστους μισθοδοσίας των θέσεων στρατιωτικού και πολιτικού προσωπικού που συνιστώνται στον Φορέα Αξιοποίησης Ακινήτων Ενόπλων Δυνάμεων -στο άρθρο 19, αν δεν κάνω λάθος- τρίτον, δαπάνη από την καταβολή έκτακτων χρηματοδοτήσεων και επιχορηγήσεων στο ΤΑΕΘΑ και στον ΦΑΑΕΔ και, τέταρτον, δαπάνη του ΤΑΕΘΑ για το Ολοκληρωμένο Πληροφοριακό Σύστημα Ακινήτων που θα τηρεί. Ούτε αυτή τη δαπάνη δεν γνωρίζει το Γενικό Λογιστήριο;

Δεν παρέχεται κοστολόγηση, ούτε για τη ρύθμιση που αφορά στο συνταξιοδοτικό, στο άρθρο 36. Αν και καταλαβαίνουμε ότι αφορά στα ταμεία, είναι σωστό να γνωρίζουμε το κόστος εξοικονόμησης.

Περαιτέρω, θέσαμε στις επιτροπές κάποια ερωτήματα, που δεν απαντήθηκαν ή απαντήθηκαν εν μέρει, με τα γνωστά «θα», ενώ, είπαμε ότι είναι προϋπόθεση για να καθορίσουμε τη στάση μας απέναντι στο νομοσχέδιο, εάν θέλουμε να είμαστε υπεύθυνοι.

Πρώτον, ποιος ο Κανονισμός Λειτουργίας του ΦΑΑΕΔ, του άρθρου 22; Δεύτερον, ποιος είναι Οργανισμός του ΦΑΑΕΔ, του άρθρου 21; Τρίτον, ποιος είναι ο κανονισμός διαδικασιών αξιοποίησης των ακινήτων των Ενόπλων Δυνάμεων; Τέταρτον, ποιο θα είναι το κόστος προσωπικού του ΤΑΕΘΑ σε σχέση με τα υπάρχοντα ταμεία; Πέμπτον, ποιο θα είναι το κόστος προσωπικού του ΦΑΑΕΔ, σε σχέση με το παρόν και ποιες οι απολαβές του εκάστοτε; Έκτον -πολλά ερωτήματα!- ποιο είναι το πενταετές Στρατηγικό Σχέδιο Αξιοποίησης Ακινήτων του ΦΑΑΕΔ του άρθρου 25; Έβδομον, ποιοι είναι οι στόχοι αριθμητικά μετά τη συνένωση των ταμείων, όσον αφορά στα έσοδα του ΦΑΑΕΔ; Δηλαδή, σήμερα, ποιο ποσό εισπράττεται και πόσο υπολογίζεται ότι θα είναι στο μέλλον, για να μη μένουμε, ως συνήθως, σε σχέδια επί χάρτου; Όγδοον, ποιο είναι το σχέδιο δράσεων για τη διαχείριση των στεγαστικών αναγκών των στελεχών των Ενόπλων Δυνάμεων του άρθρου 27; Δηλαδή, πόσα σπίτια θα ανεγερθούν και πού; Ο κύριος Υπουργός, βέβαια, έχει εξαγγείλει επτακόσια δύο και σε βάθος χρόνου, έως τέσσερις χιλιάδες, αλλά πρέπει να συγκεκριμενοποιηθούν για να μη μείνουν, ως συνήθως, θεωρητικά.

Τέλος, τι ποσοστό των καθαρών εσόδων θα δίνεται για την άμυνα και σε τι ακριβώς, καθώς επίσης, πόσα για το στεγαστικό; Εν προκειμένω, αναφέρθηκαν σήμερα από τον Υπουργό κάποιες βελτιώσεις, θετικές, εν πρώτοις, ως απάντηση στα ερωτήματα και στις παρατηρήσεις όλων μας, τις οποίες ,βέβαια, θα μελετήσουμε προσεκτικά, γιατί δεν είχαμε ακόμη τον χρόνο.

Συνεχίζοντας, αναφέραμε ότι, επειδή το νομοσχέδιο ακολουθεί το κλείσιμο στρατοπέδων, ως ένα είδος βελτίωσης με τη μείωση εξόδων και τη συγκέντρωση μονάδων, μία λογική του τύπου «θα κλείσω τα μανάβικα και θα ανοίξω ένα μεγάλο σουπερμάρκετ», μας προβληματίζει ιδιαίτερα, πόσο μάλλον όταν και οι απόστρατοι αξιωματικοί έχουν εκφράσει διαφωνία, αφού πλέον το ζητούμενο είναι η διασπορά λόγω drone, πόσω μάλλον, όταν αυτό που πρέπει να μας απασχολεί πρωτίστως είναι η επένδυση στην παραγωγική αμυντική μας βιομηχανία, το λέμε, συνεχώς: παραγωγική αμυντική βιομηχανία, τόσο για λόγους αμυντικής θωράκισης, όσο και για την οικονομία μας γενικότερα. Εκτός αυτού, η ύπαρξη στρατοπέδων αποτελεί επιπλέον οικονομική ανάσα για τις απομακρυσμένες περιοχές λόγω οικονομικής κίνησης, στήριξης όπως με γιατρούς, αστυνόμευσης κ.λπ..

Από την άλλη πλευρά, δεν είναι ,ασφαλώς, σωστή η σύγκριση με τον αριθμό των στρατοπέδων των Ηνωμένων Πολιτειών που επιχειρήθηκε, λες και η Ελλάδα είναι κάποια υπερδύναμη, αφού ,προκύπτουν, τουλάχιστον τα εξής ερωτήματα: Πρώτον, γιατί οι Ηνωμένες Πολιτείες έχουν δεκατρία στρατόπεδα στην Τουρκία με έκταση 783.000 τετραγωνικών χιλιομέτρων, αλλά εβδομήντα τρία στη Νότια Κορέα, η οποία έχει έκταση 100.000 τετραγωνικά χιλιόμετρα και άρα, είναι εφτά φορές μικρότερη από την Τουρκία; Κάποιον λόγο θα έχουν.

Δεύτερον, γιατί στη χώρα μας οι Ηνωμένες Πολιτείες έχουν τουλάχιστον οκτώ ενεργές βάσεις, με διαφορετικό βαθμό εμπλοκής φυσικά και όχι μία, ενώ, συζητούν για ακόμη τέσσερις στα νησιά μας, όπως μαθαίνουμε από τις Ηνωμένες Πολιτείες ,βέβαια, όχι από την Ελλάδα.

Τρίτον, γιατί οι Ρώσοι, μόνο στην Κριμαία, με έκταση όσο η Πελοπόννησος με τη Στερεά Ελλάδα, έχουν διακόσιες στρατιωτικές εγκαταστάσεις;

Συνεχίζοντας με ένα άλλο θέμα εκτός νομοσχεδίου, με το ευρωπαϊκό SAFE των 150 δισ. για την αμυντική βιομηχανία, ειλικρινά μας προβλημάτισε η αναφορά όλες τις τελευταίες ημέρες, σχετικά με το ότι δεν θα συμμετέχουμε, επειδή δεν υπάρχει δημοσιονομικός χώρος, ενώ, θα συμμετέχει η Τουρκία. Φαίνεται βέβαια πως εισακουστήκαμε, αφού, ο Πρωθυπουργός δήλωσε, μόλις, ότι θα συμμετέχουμε στο SAFE, αν και εμείς θα επαναλάβουμε τα επιχειρήματά μας, μέχρις ότου να γίνει επίσημη η συγκεκριμένη δήλωσή του.

Ειδικότερα, υπάρχουν πολλές εναλλακτικές δυνατότητες, που αναλύσαμε στην επιτροπή ενώ μόνο το ποσόν που μας αναγνωρίζεται λόγω του ReArm EU, τα 500 εκατομμύρια, υπερκαλύπτει τις δαπάνες εξυπηρέτησης των δανείων του SAFE. Με την τεράστια διαφορά ότι, με το SAFE θα πετύχουμε ένα πολλαπλασιαστικό αποτέλεσμα, που θα αυξήσει και το ΑΕΠ μας, το οποίο πρέπει πάντα να μας ενδιαφέρει. Δηλαδή, αντί να διαθέσουμε 500 εκατομμύρια για ένα όπλο, το 2026, μπορούμε να διαθέσουμε πολύ περισσότερα, αφού θα καταγράψουμε ,ως δαπάνη, μόνο το κόστος των τοκοχρεολυσίων του SAFE, το οποίο υπολογίζεται ότι θα έχει επιτόκιο 1,5%, θα έχει δεκαετή περίοδο χάριτος και θα διαρκεί η αποπληρωμή του σαράντα πέντε χρόνια. Τίποτα καλύτερο δεν υπάρχει.

Τέλος, εκτός από το πολλαπλασιαστικό όφελος του SAFE, σε σχέση με το ReArm EU, όσον αφορά στα δημοσιονομικά, έχει επιπλέον συμβολική σημασία, αφού η Ελλάδα θα συμμετέχει στα ευρωπαϊκά προγράμματα, ειδικά για την άμυνα, όπου δεν πρέπει να επιτρέψουμε, σε καμία περίπτωση, να γίνει κάτι ανάλογο με την Τουρκία.

Συμπερασματικά, λοιπόν, θα ήταν έγκλημα η μη συμμετοχή μας στο SAFE, ενώ ,δεν θα επηρεαστεί, ούτε η εξέλιξη του δημοσίου χρέους, αφού έχουμε ήδη υπερπλεονάσματα. Ελπίζουμε ,πάντως, να μην ήταν η αιτία αυτή που διαβάσαμε -και θα καταθέσουμε στα Πρακτικά- δηλαδή πως το πρόγραμμα SAFE βάζει κάποιους περιορισμούς και κριτήρια διαφάνειας των δαπανών, με αποτέλεσμα, η συμμετοχή της Ελλάδας να κινδυνεύει, επειδή δεν τα καλύπτει, ότι το εμπόδιο φαίνεται να ήταν -ελπίζουμε να έπαψε να είναι- η προμήθεια 6%, που λαμβάνουν τα ταμεία των στρατιωτικών από τα εξοπλιστικά προγράμματα της Ελλάδας, επειδή, αυτό το 6% δεν συμμορφώνεται με τα ευρωπαϊκά λογιστικά πρότυπα, όσον αφορά τα επιτρεπόμενα είδη δαπανών.

(Στο σημείο αυτό ο Η΄ Αντιπρόεδρος της Βουλής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ελπίζουμε, λοιπόν, να μην εμπόδιζε αυτό το 6%, που ασφαλώς, είναι δίκαιο και σωστό, πόσω μάλλον, όταν τα στρατιωτικά ταμεία είναι σε άσχημη κατάσταση μετά από αρκετά χρόνια μείωσης των αμυντικών δαπανών και άρα, λόγω αυτού του 6% συνεισφοράς, όπως είπε -όσον αφορά στην κατάσταση δηλαδή των στρατιωτικών ταμείων- ο Υπουργός, αφού υπάρχουν λύσεις, ενώ το SAFE χρειάζεται επιπλέον για την ανάπτυξη της αμυντικής μας βιομηχανίας, είναι απολύτως απαραίτητο.

Σε κάθε περίπτωση, είναι θετική η ριζική αλλαγή στάσης του Πρωθυπουργού απέναντι στο SAFE, ελπίζοντας να επιβεβαιωθεί, επίσημα, με την κατάθεση αιτήματος συμμετοχής μας. Μέχρι τότε, εμείς θα επιμένουμε και θα το ξαναλέμε.

Κλείνοντας, είμαστε γενικότερα επιφυλακτικοί, επειδή, έχουμε συνηθίσει να εξαγγέλλει η Κυβέρνηση κάτι επιζήμιο με αποπροσανατολιστικό τίτλο, όπως το ξεπούλημα ως αξιοποίηση, τη διάλυση ως μεταρρύθμιση ή τις αποστρατείες που παρουσιάστηκαν ως μισθολογικές αυξήσεις.

Όσον αφορά δε στην αμυντική μας βιομηχανία έχουν γίνει πραγματικά ελάχιστα, σχεδόν τίποτα, ενώ, το ΕΛΚΑΚ, για το οποίο υπήρχαν πολλές προσδοκίες έχει μετοχικό κεφάλαιο ,μόλις, ενάμισι εκατομμύριο με τη συμμετοχή του Υπερταμείου των ξένων -απαράδεκτοι- στο 33%.

Προφανώς, λοιπόν, τα χρήματα αυτά δεν επαρκούν για σοβαρές χρηματοδοτήσεις, ενώ, το μόνο που έχουμε δει ,σήμερα, στην πράξη -η πράξη είναι αυτή που μετράει- είναι ένας διαγωνισμός, με έπαθλο 20.000 ευρώ και ένας άλλος, επίσης διαγωνισμός, με έπαθλο 30.000 ευρώ, συνολικά, δηλαδή, 50.000. Την ίδια στιγμή υπάρχουν ανάγκες και προτάσεις για παραγωγή στην ΕΛΒΟ η οποία παραμένει κλειστή, στην ΕΑΒ, στα ναυπηγεία και φυσικά στα ΕΑΣ τα οποία σε κοινοπραξία με τους Τσέχους, δραστηριοποιήθηκαν, λόγω της Ουκρανίας. Όπως βλέπουμε, πάντως, με το άρθρο 5 της τροπολογίας προωθείται ο εταιρικός μετασχηματισμός τους, στο πλαίσιο της συνεργασίας με τους Τσέχους. Είναι μεν θετική η επανεργοποίηση, αλλά θα πρέπει να είναι πλήρης, εννοώντας τη μεταφορά της Μονάδας του Υμηττού, έτσι ώστε να υπάρχει αυτόνομη παραγωγή πυρομαχικών, κάτι που δεν βλέπω να έχει εξασφαλιστεί ως τώρα, όπως θα καταθέσουμε στα Πρακτικά.

(Στο σημείο αυτό ο Η΄ Αντιπρόεδρος της Βουλής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εμείς πιστεύουμε στην εγχώρια παραγωγή εξοπλισμών και θα τη στηρίζουμε, όσο και όπου μπορούμε, όχι μόνο για αμυντικούς σκοπούς, αλλά επίσης, και για αναπτυξιακούς, τεχνογνωσίας, οικονομικούς και απασχόλησης.

Ο πόλεμος, δε, στην Ουκρανία ανέδειξε ότι έχει περάσει η εποχή των ακριβών εισαγόμενων όπλων και έχει έρθει η εποχή των φτηνών τοπικά παραγόμενων drones -της αυτοματοποίησης καλύτερα, για να μην παραμένω μόνο στην έννοια drone- ο εκδημοκρατισμός των εξοπλισμών, όπως χαρακτηρίζεται από όλους, αφού, όλοι μπορεί να έχουν πρόσβαση σε αυτά τα συγκεκριμένα όπλα.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Βιλιάρδο.

Τον λόγο έχει η ειδική αγορήτρια από τη Νέα Αριστερά κ. Σία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σε αυτό το Κοινοβούλιο θα ξεκινάω πάντα, υπενθυμίζοντας αυτό το όνειδος μακράς διάρκειας που ζούμε αυτά τα δύο τελευταία χρόνια, με αποκορύφωση τους τελευταίους μήνες, τη γενοκτονία και μέσω λιμοκτονίας μικρών παιδιών. Η ανθρωπότητα αποφάσισε μετά το τέλος του Β΄ Παγκοσμίου Πολέμου και του Ολοκαυτώματος, ποτέ ξανά να μη δούμε αυτές τις σκηνές και να μη βιώσουμε αυτά που βιώσανε οι άνθρωποι στο Β΄ Παγκόσμιο Πόλεμο και τα βλέπουμε σε real time κάθε μέρα κάθε μέρα και μάλιστα, από μέσα τα οποία δεν θα μπορούσε κανείς να τα θεωρήσει αντισημιτικά, δηλαδή από το BBC από όλες τις μεγάλες εφημερίδες του κόσμου, από τα μεγάλα πανεπιστήμια του κόσμου τα οποία ανέπτυξαν τις σπουδαίες μνήμες του Ολοκαυτώματος και οι οποίοι τώρα μεγάλοι επιστήμονες, διανοητές, καλλιτέχνες παίρνουν τη ρετσινιά του αντισημιτικού. Είμαστε με αυτόν τον κόσμο.

Δεν μπορούμε, κυρίες και κύριοι συνάδελφοι, όταν γράφεται η ιστορία, να γυρίζουμε το βλέμμα μας αλλού. Θα το πληρώσουμε και θα το πληρώσουμε πάρα πολύ άγρια, όπως το πλήρωσαν στο Β΄ Παγκόσμιο Πόλεμο οι άνθρωποι.

Όποια δικαιολογία και να χρησιμοποιηθεί, δεν μπορεί πραγματικά να σταθεί απέναντι σε αυτόν τον όλεθρο που βλέπουμε να συμβαίνει. Δεν δεχόμαστε σε καμία περίπτωση να ακολουθούμε αυτούς που ήταν οι αντισημίτες, αγκαλιά με τους ναζιστές και τους αρνητές του Ολοκαυτώματος, Γεωργιάδηδες και Πλεύρηδες, και να μας κουνάνε τώρα το δάχτυλο στο όνομα ποιου πράγματος; Ότι αυτοί είναι υποστηρικτές των Εβραίων. Έχει γυρίσει ο κόσμος ανάποδα!

Θέλω να τονίσω ότι είμαστε πάντα με τους ανθρώπους οι οποίοι αντιστέκονται σε αυτήν τη βαρβαρότητα, με τον Χαρίτση, με τους ανθρώπους της Σύρου που διαδηλώνουν. Και ας λέει ό,τι θέλει ο κ. Χρυσοχοΐδης. Η διαμαρτυρία με ειρηνικό τρόπο δεν είναι ρατσιστική πράξη, ρατσιστική πράξη είναι να υποστηρίζεις αυτούς που επιτελούν γενοκτονία.

Και θέλω να πω και κάτι στις υπόλοιπες προοδευτικές δυνάμεις, κυρίως ΠΑΣΟΚ και ΣΥΡΙΖΑ: Δεν είναι προς το εθνικό συμφέρον για κανέναν λόγο το να στηρίζει κανείς τον εχθρό του εχθρού ως φίλο του. Δεν έχουμε win-win σχέση με το Ισραήλ του Νετανιάχου, με το Ισραήλ το κράτος - δολοφόνο.

Ας κάνουμε μία συζήτηση για την εξωτερική πολιτική. Είναι ό,τι πιο άθλιο μπορεί να ακουστεί, αυτό που μας είπε ο πρέσβης του Ισραήλ, ότι η Ελλάδα με το Ισραήλ έχουν win-win σχέση. Όχι, δεν θέλουμε να έχουμε win-win σχέση με αυτό το κράτος και με τη συγκεκριμένη ηγεσία του που δολοφονεί μικρά παιδιά, την ώρα που στέκονται για να πάρουν βοήθεια επειδή λιμοκτονούν.

Άρα, για να είμαστε ξεκάθαροι, αυτήν τη στιγμή υπάρχει μία κόκκινη γραμμή και όποιος δεν τη βλέπει την κόκκινη γραμμή, δεν έχει καταλάβει τίποτα από ό,τι γίνεται στην ιστορία. Στον καταμερισμό εργασίας του ΝΑΤΟ -ποιοι θα είναι με ποιους και ποιοι άλλοι θα είναι με τους άλλους- δεν μπορούμε να παίξουμε σε αυτήν τη φάση. Και όχι σε αυτήν τη φάση μόνο, σε καμία. Αυτή όμως είναι δραματική. Και έχω πει άπειρες φορές, αλλά δεν έχει γίνει, ότι στην Επιτροπή Εξωτερικών Υποθέσεων και Άμυνας έπρεπε να έχουμε και τους δύο Υπουργούς, για να συζητήσουμε για εξωτερική πολιτική και εθνική άμυνα. Διαφορετικά δεν μπορούμε να προχωρήσουμε έτσι.

Έρχομαι στα της άμυνας τώρα γιατί με έναν ευρύτερο τρόπο -και στενότερο θα έλεγα- συνδέονται.

Πρώτον, κύριε Υπουργέ είχαμε μία δραματική κατάρρευση των βάσεων στις στρατιωτικές σχολές. Κάτι δείχνει αυτό, ότι επαγγέλματα πολύ σημαντικά στο παρελθόν για τη χώρα -εδώ βάζω και τις φιλολογικές σχολές, για να δούμε τους εκπαιδευτικούς, αλλά και τους στρατιωτικούς- έχουν χάσει κάθε ίχνος προσέλκυσης για τους νέους ανθρώπους, γιατί χάνουν αξιοπρέπεια, κύρος και βέβαια προοπτική ανέλιξης, προοπτική αλλαγής της ζωής τους, προσδοκία, όπως ήταν στο παρελθόν, και υπάρχει μία βαθιά υποτίμηση του ίδιου του επαγγέλματος.

Είδατε τις βάσεις, είδατε τις κενές θέσεις και απορώ, όταν λέτε «θέλουμε καινοτομία, θέλουμε στρατό, ο οποίος θα είναι τεχνολογικά καταρτισμένος κ.λπ., για ποιον στρατό, ποιους ανθρώπους μιλάτε; Γι’ αυτούς που δεν περνάνε, που κόβονται ή τους ανθρώπους που μπήκαν με βαθμολογία κάτω από «10»; Πώς θα μπορέσουν αυτοί οι άνθρωποι να προχωρήσουν; Υπάρχει ένα μείζον πρόβλημα και αυτό το μείζον πρόβλημα γίνεται ακόμα μεγαλύτερο.

Κύριε Υπουργέ, με όλον τον σεβασμό -ξέρω ότι ακούτε, ότι προσπαθείτε να κάνετε αλλαγές και φάνηκε σήμερα-, εγώ θα μιλήσω από τη σκοπιά την κοινωνική και των ανθρώπων. Δεν είναι ο προνομιακός χώρος της Αριστεράς και ενός κόμματος μικρού οι Ένοπλες Δυνάμεις. Άρα δεν μπαίνει κανένα θέμα ότι πάμε να κλείσουμε το μάτι σε κάποιον γιατί δεν είναι αυτή η πρόθεσή μας και δεν είναι αυτές οι σχέσεις μας με τις Ένοπλες Δυνάμεις.

Σας ακούω συνέχεια να λέτε «επείγουν οι καιροί, άρα βιάζομαι και έχουμε καθυστερήσει» και όλα αυτά. Αυτά με ποιους τα συζητάτε; Εδώ στη Βουλή ελάχιστα πράγματα συζητιούνται και αυτά που συζητιούνται -σας το είχα πει και άλλη μία φορά- τα εξοπλιστικά προγράμματα, που αφορούν άπειρα δισεκατομμύρια, έφυγαν, ούτε εδώ δεν θα μπορούμε να τα ελέγξουμε. Πήγαν στο Μαξίμου σε Γενική Γραμματεία. Δεν τα ελέγχει κανένας πια. Είναι πάρα πολύ σημαντικό. Εγώ όμως θα σας πω γι’ αυτό το «βιάζεστε» που λέτε συνέχεια το εξής: Σας άκουσα στη Βουλή προχθές -παρόλο που εγώ δεν μπόρεσα να παρέμβω, σας άκουσα πολύ προσεκτικά, όλη τη συζήτηση στην τελευταία επιτροπή- να λέτε για την κατάργηση της στράτευσης στο Ναυτικό και στην Αεροπορία. Το επιχείρημα που βρήκατε ήταν ότι από αυτοί που είναι στρατεύσιμοι, αυτοί που υπηρετούν τη θητεία τους στο Ναυτικό, είναι κατά 300%-600% στα πολεμικά μουσεία. Σε ποιους αναφέρεστε; Τι βύσματα ήταν αυτά; Καταργείται δηλαδή η στράτευση και το αιτιολογικό είναι ότι πήγαιναν με βύσμα -περί αυτού πρόκειται- στα πολεμικά μουσεία, αντί να διορθωθεί αυτό; Εγώ δεν ξέρω αν πρέπει να στρατεύονται στο Ναυτικό ή στην Αεροπορία. Υπήρχε αυτό, αλλά η αιτιολογία, το επιχείρημα μου φαίνεται πραγματικά εξωφρενικό.

Έρχομαι στο νομοσχέδιο το ίδιο. Θα ήθελα να ακούσω τον Υπουργό Εθνικής Άμυνας να κάνει μία αναδρομή σε αυτά τα τρία ταμεία, τι σκοπούς εξυπηρέτησαν, πόσα χρόνια υπήρχαν σε αυτήν τη χώρα, τι προσέφεραν και γιατί τώρα πρέπει να γίνει η αλλαγή;

Ξέρετε, κάτι που λείπει, όχι σε μένα, αλλά στην ίδια την κοινωνία, είναι το νήμα που διατρέχει τη μνήμη αυτής της κοινωνίας και αυτού του κράτους. Υπήρχαν τρία ταμεία: το Ταμείο Εθνικής Άμυνας, που ιδρύθηκε το 1929 -είχε ξεκινήσει από πολύ νωρίτερα-, το Ταμείο Εθνικού Στόλου το 1900 και το Ταμείο Αεροπορίας το 1959. Θα ήθελα να ακούσω τι προσέφεραν και γιατί υποχρεωνόμαστε τώρα να τα αλλάξουμε, να τα βάλουμε κάτω από έναν ενιαίο φορέα με όλη τους την περιουσία να πηγαίνει εκεί χωρίς ανταλλάγματα, χωρίς τίποτα.

Διαβάζοντας το νομοσχέδιο, κύριε Υπουργέ, μου ήρθαν στο μυαλό διάφορα από τη λογοτεχνία -ούτε καν από την ιστορία, από τη λογοτεχνία-, η Διδώ Σωτηρίου για το Λαχείο Εθνικού Στόλου, που μάλιστα περιγράφει πώς οι άνθρωποι το πούλαγαν στις αρχές του αιώνα κρυφά στη Σμύρνη για να μπορέσει να γίνει ο στόλος τότε, οι φρεγάτες και όλα τα πολεμικά πλοία, για να μην τους παίρνουν είδηση οι Οθωμανοί. Θα ήθελα μία κουβέντα από τον Υπουργό για όλα αυτά. Θα ήθελα μία κουβέντα που να δείχνει τι ήταν αυτά τα ταμεία. Δεν ήταν κάποιοι οι οποίοι τα αξιοποιούσαν άσχημα και τώρα θέλουμε περισσότερη ευελιξία. Άρα κάποιον άλλον σκοπό πάμε να εξυπηρετήσουμε. Να εξηγηθούν αυτά, για να καταλάβουμε γιατί αλλάζουμε τη θεσμική μνήμη αυτού του κράτους.

Μιλάτε για ορθολογική διαχείριση, ευελιξία, αξιοποίηση για λόγους στεγαστικούς. Δεν είδα πουθενά τον λόγο που υπήρξαν αυτά τα ταμεία, όπως ήταν η αμυντική θωράκιση της χώρας, να υπάρξει συνέχεια τουλάχιστον σε αυτό στην αμυντική ενίσχυση της χώρας.

Φεύγουμε, λοιπόν, από τα ταμεία, φτιάχνεται το ΤΑΕΘΑ και φτιάχνεται και ένας φορέας αξιοποίησης το ΦΑΑΕΔ το οποίο θα είναι νομικό πρόσωπο ιδιωτικού δικαίου. Δεν βλέπουμε καμία διαφάνεια.

Φέρατε μερικές τροποποιήσεις τώρα, τις οποίες δεν είδαμε και δεν προλάβαμε όλες να τις κατανοήσουμε. Έχω ζητήσει άπειρες φορές στην Επιτροπή Άμυνας και Εξοπλιστικών διαφάνεια, διαβούλευση, δημοκρατική λογοδοσία. Δεν υπάρχει πουθενά αυτό το πράγμα, σε καμία φάση. Ακόμα και αυτές οι μικροαλλαγές, όσες μπόρεσα να καταλάβω, δεν δημιουργούν καμία ασφάλεια. Δεν υπάρχει καμία πρόβλεψη διατήρησης ωφελημάτων στους κλάδους. Δεν υπάρχει καμία αποσαφήνιση για τα κληροδοτήματα και τη διαχείρισή τους. Αυτά είναι για μένα τα κρίσιμα στοιχεία του νομοσχεδίου, όταν το κοιτάμε ως νομοσχέδιο. Για τη φιλοσοφία του θα πω στο τέλος.

Ο Φ.Α.Α.Ε.Δ. δεν ελέγχεται από κανέναν, ούτε καν από το Κοινοβούλιο. Διοικείται από πρόσωπα διορισμένα μονομερώς από τον Υπουργό Εθνικής Άμυνας, από τους οποίους οι περισσότεροι είναι εξωστρατιωτικοί, τεχνοκράτες. Τώρα στο Τ.Α.Εθ.Α. αν κατάλαβα καλά, βάζετε και τους επιτελείς, πράγμα το οποίο είναι σωστό, αλλά παρ’ όλα αυτά θα θέλαμε να είναι στις διαβουλεύσεις και εκπρόσωποι των ενώσεων των στελεχών των Ενόπλων Δυνάμεων, για να δούμε εκεί τι συμβαίνει.

Δεν θα πω για το στεγαστικό, το οποίο είναι ένα τεράστιο θέμα και για τους στρατιωτικούς, αλλά και για όλους τους δημόσιους υπαλλήλους, τους εκπαιδευτικούς κατ’ αρχάς και για πάρα πολύ κόσμο, τους γιατρούς, τους νοσηλευτές, που υποχρεώνονται να φύγουν έξω από την πόλη τους, όπου μπορούν να έχουν κάπου να μείνουν. Όμως δεν βλέπουμε κανέναν στρατηγικό σχεδιασμό ακόμα και για αυτές τις κατοικίες, το στεγαστικό των Ενόπλων Δυνάμεων.

Κύριε Υπουργέ, βλέπουμε μία κλειστή πλατφόρμα, ένα real estate για τον Στρατό ή με αφορμή την περιουσία του Στρατού. Όσον αφορά, δε, τον Υπουργό, όχι εσάς ως πρόσωπο, αλλά τον εκάστοτε Υπουργό, σε εσάς να έχουμε εκατόν πενήντα χιλιάδες φορές εμπιστοσύνη, στον εκάστοτε Υπουργό όμως, με όλη αυτή την αδιαφάνεια και τη διαφθορά και τη διαπλοκή, που έχουμε δει να είναι και ελεγκτής και ελεγχόμενος, πώς μπορούμε να έχουμε; Αυτό είναι πάρα πολύ για να μην το προβλέψουμε νομοθετικά. Δεν λέω ότι θα γίνει, αλλά ενδέχεται και να γίνει και όλοι το ξέρουμε πάρα πολύ καλά.

Βλέπουμε ότι ο Φ.Α.Α.Ε.Δ. συνιστά εταιρείες, συμμετέχει σε συμπράξεις, αναθέτει σε ιδιώτες την ωρίμανση ακινήτων. Και εδώ θέλω να κάνω μία ερώτηση. Εκτός από τα μη επιχειρησιακά, θα ήθελα να ξέρω στις παραμεθόριες περιοχές, όπου το δημόσιο δεν ελέγχεται, αν μπαίνει ο ιδιώτης μέσω Φ.Α.Α.Ε.Δ. θα ελέγχεται; Είναι μία ερώτηση κατ’ εμέ κρίσιμη.

Πριν τελειώσω να τονίσω ότι υπάρχουν πάρα πολλά στρατόπεδα τα οποία συγχωνεύονται, κλείνουν, μένουν ελεύθεροι χώροι. Σας ρώτησα και την προηγούμενη φορά. Εκεί ποια είναι η εμπλοκή της τοπικής αυτοδιοίκησης, φορέων όπως τα πανεπιστήμια ή άλλων κοινωνικών φορέων που έχουν ανάγκες; Μου είπατε ότι θα μου απαντήσετε για το Ναύπλιο. Εγώ σας άκουγα προχθές, δυστυχώς εσείς δεν με ακούγατε. Για το Ναύπλιο, με τις μεγάλες ανάγκες του πανεπιστημίου εκεί και με ένα στρατόπεδο με κτίρια πάρα πολύ καλά, θα ήταν σημαντικό να ξέρουμε τι θα γίνει, να έχουμε εμπλοκή σε αυτήν την εθνική περιουσία -και το τονίζω, εθνική περιουσία. Θα περιμένω και την απάντησή σας- και, προσέξτε, να μη δημιουργήσει κοινωνικές συγκρούσεις ούτε με τον Στρατό, ούτε με κανέναν. Γι’ αυτό η δημοκρατική διαβούλευση είναι πάρα πολύ σημαντική.

Θέλω να κλείσω, κύριε Υπουργέ, με δύο θέματα. Το ένα θέμα αφορά την τροπολογία. Είναι αυτό που γίνεται μονίμως και το βλέπουμε και τώρα. Καταργούνται με μία τροπολογία, χωρίς να περάσει από διαβούλευση, χωρίς να έρθει με διάταξη, χωρίς τίποτα, τα Μετοχικά Ταμεία Ναυτικού και Αεροπορίας, προς όφελος του Μετοχικού Ταμείου Στρατού. Δεν θα κάτσω τώρα να κάνω ολόκληρη την ανάλυση ούτε αν είναι σωστό ούτε αν δεν είναι σωστό. Κύριε Υπουργέ, αυτό χρειαζόταν διαβούλευση. Δεν μπορεί να έρχεται μία τέτοια τροπολογία που αφορά μετοχικά ταμεία στα οποία οι άνθρωποι έχουν πληρώσει, χωρίς να είναι οι ίδιοι οι αρμόδιοι να μας μιλήσουν εδώ.

Το ίδιο πρόβλημα συμβαίνει και με την ΕΒΟ ΠΥΡΚΑΛ. Τι θα γίνει εκεί; Ιδιωτικοποιείται; Εγώ αυτό καταλαβαίνω από την τροπολογία. Βεβαίως και δεν θα το δεχθούμε. Δεν τη δεχόμαστε την τροπολογία, όπως και όλο το νομοσχέδιο άλλωστε.

Κλείνω με μία λέξη μόνο και θα ήθελα απάντηση. Ακόμα μία φορά κάνατε δηλώσεις για τη νέα δομή δυνάμεων, για την «Ατζέντα 2030», για όλα αυτά που τα μαθαίνουμε από τις εφημερίδες και μετά ερχόμαστε να συζητήσουμε για κάτι που έχει όμως προσχεδιαστεί, προμελετηθεί και ερχόμαστε να πούμε «ναι» ή «όχι» εμείς στην επιτροπή. Βλέπουμε αλλαγές στον Στρατό, κύριε Υπουργέ, οι οποίες πια δεν ανταποκρίνονται στενά στα εθνικά πλαίσια, στο εθνικό συμφέρον έτσι όπως το ορίζαμε, αλλά βλέπουμε να είναι καθαρά νατοϊκές απαιτήσεις. Και κάνω μία ευθεία ερώτηση, τι σημαίνει σε αυτές τις τέσσερις γεωγραφικές διοικήσεις κατάργηση του Α΄ Σώματος Στρατού της Λάρισας κ.λπ., τι σημαίνει Στρατιωτική Διοίκηση Ανατολικής Μεσογείου -γιατί αυτή είναι μια διατύπωση απολύτως νατοϊκή- και μέχρι πού επεκτείνεται, αν ξεπερνά τα εθνικά σύνορα, αν μένει στα εθνικά σύνορα και αν επεκτείνεται πέρα από αυτά μέχρι πού επεκτείνεται και σε ποιες θερμές περιοχές πολέμου μπορεί να εμπλέκεται η χώρα -που εμπλέκεται έτσι κι αλλιώς, χωρίς να έχει τη διοίκηση, και με άσχημα αποτελέσματα. Θυμίζω στη Λιβύη τι έγινε. Εδώ, λοιπόν, θέλουμε να ξέρουμε τι σημαίνει Ανατολική Μεσόγειος, που εντάσσεται απολύτως στο νατοϊκό λεξιλόγιο. Τα πράγματα αλλάζουν ραγδαία. Βλέπουμε τις άλλες προτεραιότητες και του ΝΑΤΟ, και των Ηνωμένων Πολιτειών, αλλά και της Ευρωπαϊκής Ένωσης με το ReArm Europe κ.λπ..

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Τελειώνω, κύριε Πρόεδρε.

Το να χρησιμοποιείται η Τουρκία ως άλλοθι -γιατί ως άλλοθι μπορώ να το δω- όταν αγοράζει τα Eurofighter -ό,τι εξοπλισμό παίρνουμε εμείς σπεύδει κατευθείαν να πάρει και η Τουρκία-, χωρίς να γίνεται μία συζήτηση στην Επιτροπή Εξωτερικών και Άμυνας, αυτές οι μεγάλες αλλαγές πρέπει να συζητηθούν οπωσδήποτε και εγώ θα έλεγα και σε ανοιχτή ακρόαση, για να μπορεί να βλέπει κι ο κόσμος, να καταλαβαίνει τι γίνεται.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Αναγνωστοπούλου.

Τον λόγο έχει ο ειδικός αγορητής από τη Νίκη κ. Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, εξετάζουμε ένα νομοσχέδιο σήμερα που έχει τίτλο «Αξιοποίηση ακίνητης περιουσίας Ενόπλων Δυνάμεων - Σύσταση Ταμείου Ακινήτων Εθνικής Άμυνας και Φορέα Αξιοποίησης Ακινήτων Ενόπλων Δυνάμεων - Σχέδιο δράσεων για τη διαχείριση των στεγαστικών αναγκών των στελεχών των Ενόπλων Δυνάμεων» και φυσικά και την τροπολογία που ήρθε, για την οποία θα σας επισημάνουμε κι εμείς το ζήτημα της διαβούλευσης. Καλό θα ήταν να την αποσύρετε, να τη θέσετε σε διαβούλευση -είναι ζήτημα καλής νομοθέτησης, είναι ζήτημα ενημέρωσης, είναι ζήτημα γενικότερα ευρύτερης έννοιας διαβούλευσης και διαβουλευτικής δημοκρατίας- για να μπορέσουν να τοποθετηθούν όλοι οι αρμόδιοι φορείς σωστά.

Όσον αφορά το παρόν νομοσχέδιο είναι τέσσερα τα σημεία, οι πλευρές που θα μπορούσαμε να διακρίνουμε, που μας προβληματίζουν και θα τις αναπτύξουμε λίγο πιο αναλυτικά.

Το πρώτο ερώτημα, το πρώτο ζήτημα, αφορά το θέμα της σκοπιμότητας, δηλαδή για ποιον λόγο τελικά καταρτίστηκε αυτό το νομοσχέδιο και τι δηλώνει ότι θέλει να πετύχει. Το δεύτερο είναι το αντικείμενό του, ποιο είναι δηλαδή το καθ’ αυτό αντικείμενο με το οποίο θα ασχοληθεί και τι προφανώς αναμένεται να πετύχει. Το τρίτο αφορά τα πρόσωπα, δηλαδή ποιους επηρεάζει και ποιους θέλει να εξυπηρετήσει και το τέταρτο φορά τις διαδικασίες.

Ως προς το πρώτο ερώτημα, που αφορά το άρθρο 1, διαπιστώνουμε ότι εκεί δηλώνεται πως σκοπός -προφανώς κάνατε και βελτιώσεις και τροποποιήσεις- σκοπός του νόμου είναι η αποτελεσματική προστασία, η ορθολογική διαχείριση και η βέλτιστη αξιοποίηση της ακίνητης περιουσίας των Ενόπλων Δυνάμεων για την ενίσχυση της αμυντικής οχύρωσης της χώρας και τη χρηματοδότηση σκοπών εθνικής άμυνας. Δηλαδή δύο είναι οι σκοποί, όπως αναγράφεται μέσα στο σχέδιο νόμου. Ο ένας αφορά την περιουσία των Ενόπλων Δυνάμεων, την οποία, λέει πως, θέλει να προστατέψει, να διαχειριστεί ορθολογικά και να αξιοποιήσει, προκειμένου να χρηματοδοτηθούν σκοποί εθνικής άμυνας.

Ο δεύτερος αφορά την αποτελεσματική αντιμετώπιση του στεγαστικού προβλήματος των Ενόπλων Δυνάμεων. Συνεπώς, όποιος το διαβάζει το νομοθέτημα συμπεραίνει ότι προφανώς κάτι δεν γινόταν καλά μέχρι στιγμής με την περιουσία των Ενόπλων Δυνάμεων και ότι αυτό πρέπει να διορθωθεί, ενώ από την άλλη από τη διόρθωση αυτή και υποτίθεται από την καλή διαχείριση θα προκύψουν κάποια οφέλη για την άμυνα και τη στέγαση των στελεχών. Παραδόξως μέχρι στιγμής δεν φαίνεται ότι έχει ασκηθεί κάποια δίωξη, κάποιος έλεγχος ή κάποια μομφή έστω κατά κάποιου διαχειριστή των ακινήτων των Ενόπλων Δυνάμεων, δηλαδή κατά κάποιου ταμείου του ΓΕΣ, του ΓΕΝ ή του ΓΕΑ. Άρα, λοιπόν, τι είναι αυτό το οποίο φταίει και δημιουργεί αυτό το πρόβλημα και οδηγεί την Κυβέρνηση να νομοθετήσει;

Την απάντηση μας τη δίνει η ανάλυση συνεπειών ρυθμίσεως, η οποία θεωρεί, όπως φαίνεται, υπεύθυνο τον δημόσιο χαρακτήρα των υπηρεσιών αυτών του Στρατού για τη μη προφανώς αποδοτική διαχείριση. Όμως για κακή διαχείριση δεν μπορεί να μιλήσουμε, αφού δεν υπάρχει καμία μομφή, κάποιος ψόγος ή κάποια καταδίκη. Άρα, λοιπόν, θέλουμε κάτι καλύτερο, προφανώς, λέει το νομοσχέδιο και φταίνε οι κανόνες του Δημοσίου, λέει η Κυβέρνηση, οι οποίοι έχουν θεσπιστεί για την πρόληψη της απάτης και της κακοδιοίκησης. Δεν μας πείθει όμως το νομοσχέδιο εξ αρχής ότι όλα τελικά είναι τόσο άσχημα.

Στο δεύτερο ζήτημα όμως, να δούμε τι θέλει να διαχειριστεί και τι θέλει να κάνει. Τι είναι, λοιπόν, αυτή η περιουσία; Το αντικείμενο στο άρθρο 2 εμφανίζεται να είναι η συγχώνευση τριών ταμείων, του Ταμείου Εθνικής Άμυνας, του Τ.Ε.Θ.Α, του Ταμείου Εθνικού Στόλου, του ΤΕΣ, και του Ταμείου Αεροπορικής Άμυνας, ΤΑΑ, σε ένα ταμείο ενιαίο, το Ταμείο Ακινήτων Εθνικής Άμυνας, Τ.Α.ΕΘ.Α., και η σύσταση ενός νέου φορέα, του Φορέα Αξιοποίησης Ακινήτων Ενόπλων Δυνάμεων, Φ.Α.Α.Ε.Δ. και, τέλος, η υλοποίηση δράσεων για την κάλυψη των στεγαστικών αναγκών του στρατιωτικού προσωπικού των Ενόπλων Δυνάμεων.

Το τρίτο αντικείμενο φαίνεται ότι είναι κάπως ξεκομμένο, κάπως ξεχωριστό, από τα άλλα δύο και τίθεται το ερώτημα: Θα σβήσουμε από τον χάρτη ταμεία με ιστορία εκατό χρόνων ή εκατόν είκοσι χωρίς μομφή κακής λειτουργίας, χωρίς προσπάθεια κάποιας βελτίωσης για καλύτερη αξιοποίηση της περιουσίας των Ενόπλων Δυνάμεων, που αυτή θα γίνει από ένα νεοσύστατο ταμείο και από ένα νέο φορέα;

Και το μεν νέο ταμείο, το Τ.Α.ΕΘ.Α., σύμφωνα με το άρθρο 3, θα είναι νομικό πρόσωπο δημοσίου δικαίου εποπτευόμενο από το ΥΠΕΘΑ, αλλά ταυτόχρονα, παραδόξως, διοικητικά και οικονομικά θα είναι αυτοτελές, το οποίο θα αρχίσει να λειτουργεί μόλις ο πίνακας οργάνωσης υλικού καταρτιστεί και επίσης καταρτιστεί και ο Κανονισμός Διαχείρισης Ακινήτων, το οποίο προφανώς, όπως λέει μέσα το νομοσχέδιο, καθίσταται καθολικός διάδοχος των τριών συγχωνευόμενων ταμείων.

Αυτό ως έκφραση, ως ρύθμιση, θεωρούμε ότι είναι ατυχές. Διότι αφενός μεν το νέο ταμείο θα αρχίσει να υπάρχει ταυτόχρονα και παράλληλα με τα τρία προς κατάργηση, άρα λοιπόν τι διάδοχος είναι, ενώ υπάρχουν συγχρόνως και τα προηγούμενα; Εκεί θεωρούμε ότι θα δημιουργηθεί μια σύγκρουση αρμοδιοτήτων και μια επικάλυψη και προφανώς θα δημιουργηθεί μια σύγχυση. Και αφετέρου ναι μεν αποκαλείται καθολικός διάδοχος, αλλά προκύπτει μια αντίφαση σε σχέση με το άρθρο 4, την αποστολή του Τ.Α.ΕΘ.Α. Δηλαδή εδώ θεωρούμε ότι δεν υφίσταται πραγματική πλήρης διαδοχή, αλλά τρόπον τινά μια μερική. Αλλιώς το κείμενο θα ανέφερε και την υφιστάμενη νομοθεσία και ότι εφαρμόζεται στο νέο ταμείο και δεν θα υπήρχαν σημαντικές καταργήσεις άρθρων και αρμοδιοτήτων, αλλά απλά κανονικά η μεταφορά τους. Είναι λοιπόν, κατά τη γνώμη μας, μερική διαδοχή, επειδή περιορίζεται το παρόν νομοσχέδιο πρώτα από όλα και το ίδιο ισχύει και για το δεύτερο μέρος της αποστολής του Τ.Α.ΕΘ.Α.

Στο άρθρο 5, ένα ζήτημα που μας απασχολεί, αφορά τις αρμοδιότητες του Τ.Α.ΕΘ.Α. που αποτελεί μια λεπτομερή απόδειξη του περιορισμού των αρμοδιοτήτων των τριών καταργούμενων ταμείων μέσω του νέου. Και οι δέκα περιγραφόμενες αρμοδιότητες στο άρθρο αυτό αφορούν διαχείριση ακινήτων υπό όρον, δεν αφορούν παραδείγματος χάριν μια προμήθεια στρατιωτικού υλικού που είχαν τα προηγούμενα ταμεία, και πολλές άλλες αρμοδιότητες που είχαν. Οπότε προκύπτει το ερώτημα: Τι θα γίνει με τις αρμοδιότητες αυτές που δεν καλύπτονται πλέον από το υπάρχον ταμείο; Θα μείνουν ακάλυπτες; Θα ρυθμιστεί αυτό με κάποιον τρόπο στο παρόν νομοσχέδιο; Θα μεταφερθούν αλλού; Δεν ξέρω αν υπάρχει κάποια ρύθμιση ή κάποια απάντηση.

Για πρώτη φορά, νομίζω, στο άρθρο 6 βλέπουμε σε τι συνίσταται η περιουσία που θα αναλάβει το Τ.Α.ΕΘ.Α. Εκτός, λέει, της περιουσίας των ταμείων ακόμα και τις αμφισβητούμενες αναλαμβάνει εκείνες για τις οποίες υπάρχει απλή εγγραφή των Ενόπλων Δυνάμεων και εκείνες των παραρτημάτων καθώς και τις κληροδοσίες. Και εδώ στο παράρτημα μας προβληματίζει ο τρόπος και ο συμβολισμός «ΑΚ» των ακινήτων σκέτο. Θεωρούμε ότι δεν υπάρχει διαφάνεια, δεν ορίζονται σαφώς τα ακίνητα. Δηλαδή δεν μπορεί κανείς με σαφήνεια να γνωρίζει ποιο ακίνητο είναι ποιο. Αυτό θεωρούμε ότι παραβιάζει τις αρχές της καλής νομοθέτησης.

Επίσης, στην παράγραφο 2 λέει ότι μεταφέρονται σαρωτικά όλα τα ακίνητα των τριών ταμείων χωρίς την τήρηση οποιουδήποτε τύπου, χωρίς αντάλλαγμα και χωρίς να οφείλεται οποιοσδήποτε φόρος, εισφορά, επιβάρυνση ή τέλος για τον σκοπό αυτόν. Θεωρούμε ότι είναι εξαιρετικά προβληματικό να προβλέπεται μεταβίβαση ακινήτου χωρίς τήρηση οποιουδήποτε τύπου. Είναι εξαιρετικά προβληματικό. Δηλαδή θα μεταφέρεται ένας άγνωστος αριθμός μιας άγνωστης ταυτότητας ακινήτων σωρηδόν στο νέο ταμείο; Δεν θα έπρεπε να προσδιορίζονται με κάποιον τρόπο;

Θεωρούμε ότι αυτό το πρόβλημα συνεχίζεται και στην επόμενη παράγραφο με την υποχρέωση εγγραφής στο Κτηματολόγιο χωρίς δικαιολογητικά και ενεργειακά πιστοποιητικά. Και μάλιστα το πρόβλημα επιτείνεται γιατί λέει μέσα προβλέπεται κατάργηση κάθε δίκης. Δηλαδή, αν έγινε κάποιο λάθος και κάποιο ακίνητο συμπεριλήφθηκε στη λίστα χωρίς να υπάρχει δωρεά, ο δυστυχής πολίτης θα χάσει και αυτός τη δίκη, λόγω κατάργησης;

Στο άρθρο 6 στην παράγραφο 5 προβλέπεται μια δεκαπενταετής ανοχή αδράνειας για ΟΤΑ που έχουν λάβει δωρεάν κάποιο ακίνητο. Θεωρούμε ότι δεν χρειάζεται αυτό το διάστημα. Είναι υπερβολικά μεγάλο. Ένα διάστημα πέραν της διετίας νομίζω ότι δεν χρειάζεται, η διετία νομίζω είναι αρκετό.

Επίσης το άρθρο 7 λέει πηγές χρηματοδότησης και χρηματικών πόρων για το Τ.Α.ΕΘ.Α. ακόμα και επιχορήγηση από το ΥΠΕΘΑ και από την Ευρωπαϊκή Ένωση, αλλά και από τον οποιονδήποτε. Και το ερώτημα είναι αυτό: Είναι θεμιτό ένα τέτοιο ταμείο να δέχεται δωρεές από παντού, από κάθε ιδιώτη ή εταιρεία ή το κράτος; Και ποια είναι η ανεξαρτησία του σε αυτήν την περίπτωση; Εμείς θεωρούμε ότι δεν θα υπάρχει και είναι εξαιρετικά προβληματικό.

Σε ό,τι αφορά το Φ.Α.Α.Ε.Δ. στο άρθρο 12 αυτός λέει ότι συστήνεται ως νομικό πρόσωπο ιδιωτικού δικαίου καθολικός διάδοχος της ΥΠ.Α.Α.Π.Ε.Δ. Αυτός, λέει ότι, θα αρχίσει να λειτουργεί μόλις καταρτιστούν εσωτερικός κανονισμός και ο κανονισμός διαδικασιών αξιοποίησης ακινήτων. Με το άρθρο 14 οι αρμοδιότητες φαίνεται πως είναι πιο πολύπλοκες και σύνθετες από εκείνες του Τ.Α.ΕΘ.Α., αλλά και πιο επικίνδυνες από τη δημόσια περιουσία. Δηλαδή θα μπορεί να συνάψει δάνεια με τράπεζες και με διεθνείς φορείς, να συμμετέχει σε εταιρείες και προγράμματα χρηματοδοτούμενα από εθνικούς και διεθνείς πόρους και ιδιωτικούς φορείς, ενδεχομένως. Θεωρούμε ότι θα έπρεπε να υπάρχουν σαφείς περιορισμοί.

Στο άρθρο 18 «Πρόεδρος του διοικητικού συμβουλίου του Φ.Α.Α.Ε.Δ.», έπρεπε να ισχύουν, κατά τη γνώμη μας, αυστηρότεροι όροι, δηλαδή όχι απλά να είναι κάτοχοι ενός πτυχίου ΑΕΙ, αλλά να έχουν και κάποιο μεταπτυχιακό, κάποια ειδίκευση πάνω στο αντικείμενο το συγκεκριμένο και στη διοίκηση. Θεωρούμε ότι υπάρχει μια υπερσυγκέντρωση πολλών εξουσιών στον πρόεδρο, όπως εκπροσώπηση, προεδρεία, εκτέλεση αποφάσεων, εποπτεία υπηρεσιών, έγκριση δαπανών και σχεδιασμού. Θεωρούμε ότι δημιουργείται ένα μοντέλο ισχυρού προσώπου, ενός μόνο προσώπου.

Και αυτό νομίζω ότι ισχύει και στο άρθρο 17, που αναφέρει το πενταμελές διοικητικό συμβούλιο του Φ.Α.Α.Ε.Δ., που είναι οριζόμενο πλήρως από τον Υπουργό ΥΠΕΘΑ. Τα τυπικά προσόντα εδώ βλέπουμε ότι είναι μειωμένα σε σχέση με αυτά που, κατά τη γνώμη μας, θα έπρεπε να υπάρχουν. Και εδώ επίσης δεν ζητείται πουθενά μεταπτυχιακό ή μια πιο εξειδικευμένη γνώση.

Στο άρθρο 21 «Οργανισμός Φ.Α.Α.Ε.Δ.» και άρθρο 22 θα πρέπει, κατά τη γνώμη μας, να προβλέπεται συμμετοχή στελεχών των γενικών επιτελείων τουλάχιστον σε ένα γνωμοδοτικό επίπεδο. Στο άρθρο 28 οι παράγραφοι 2 και 5 αφορούν στην παραχώρηση χρήσης στρατιωτικών οικημάτων σε άλλα Υπουργεία, η οποία, κατά τη γνώμη μας, θα πρέπει να γίνει με σεβασμό στις ανάγκες πρώτα των στελεχών των Ενόπλων Δυνάμεων και μετά να ακολουθεί αν είναι εφικτό η ποσόστωση 15% ή 30% για άλλους υπαλλήλους.

Στο άρθρο 29 «Εσωτερικός έλεγχος και οικονομική επιθεώρηση Τ.Α.ΕΘ.Α. και Φ.Α.Α.Ε.Δ.» θεωρούμε ότι υπάρχει ένα βασικό σφάλμα, διότι ο ΥΕΘΑ καθίσταται, όπως φαίνεται, εν τοις πράγμασι και ελεγχόμενος και ελέγχων. Θα έπρεπε να υπάρχει, κατά τη γνώμη μας, μια ρητή πρόβλεψη για μια τακτική περιοδικότητα ελέγχων, μια δημοσίευση, ενδεχομένως, βασικών ευρημάτων ή σύνοψη προς ενημέρωση της πολιτικής ηγεσίας και φυσικά και της κοινής γνώμης. Θεωρούμε ότι δεν προσδιορίζονται με σαφήνεια κάποια κριτήρια ενεργοποίησης ή αρμοδιότητες σε περίπτωση διαπιστωμένων παρατυπιών.

Ένα άλλο διαδικαστικό σφάλμα είναι η ακολουθία σχετικά με τους κανονισμούς, το αναφέραμε και προηγουμένως. Θεωρούμε ότι θα πρέπει να υπάρξουν άμεσα για να λειτουργήσουν αυτοί οι δύο φορείς και να πρέπει να είναι κατάλληλα καταρτισμένοι.

Κλείνοντας θεωρούμε ότι το ΣΑΓΕ θα πρέπει να εμπλακεί σε όλες τις διαδικασίες των άρθρων 21 έως και 34 και δεν επιτρέπεται η αυθαιρεσία αυτή να δικαιολογηθεί ως μια μεταβατικότητα.

Επί της αρχής, καταψηφίζουμε το παρόν νομοσχέδιο, γιατί θεωρούμε ότι υπάρχει έλλειψη χρηστής διοίκησης ελέγχου και λογοδοσίας και όλα δείχνουν πως πρόκειται για μια αυθαίρετη εκποίηση της δημόσιας περιουσίας με συνοπτικές διαδικασίες.

Περιμένουμε και εμείς τις ρυθμίσεις και τις αλλαγές που έχετε κάνει να τις μελετήσουμε, να διαμοιραστούν.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Ρούντα.

Ολοκληρώνουμε τον κύκλο των εισηγητών και ειδικών αγορητών με τον ειδικό αγορητή από την Πλεύση Ελευθερίας κ. Αλέξανδρο Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, πρέπει να ξεκινήσω και εγώ με μια αναφορά στο μνημόνιο κατανόησης ανάμεσα στο Ηνωμένο Βασίλειο και την Τουρκία που υπεγράφη την περασμένη βδομάδα, σχετικά με την προμήθεια σαράντα μαχητικών Eurofighter. Αυτή είναι μια εξέλιξη αρνητική για την εξωτερική πολιτική της χώρας και θυμόμαστε ότι τον περασμένο Φεβρουάριο ο κ. Δένδιας είχε επισκεφθεί τη Βρετανία για τον σκοπό αυτόν, με στόχο να αποτρέψει την πώληση αυτών των μαχητικών αεροπλάνων στην Τουρκία.

Δυστυχώς, η απόφαση αυτή συνοδεύεται από ρεπορτάζ τα οποία επιβεβαιώνουν ότι το τουρκικό υπουργείο εθνικής άμυνας διαψεύδει πληροφορίες για υποσχέσεις σχετικά με τη μη χρησιμοποίηση των μαχητικών αυτών αεροπλάνων ενάντια σε συμμαχική χώρα. Δηλαδή, δεν δεσμεύεται να μη χρησιμοποιήσει αυτά τα όπλα ενάντια στη χώρα μας.

Θα πρέπει να υπογραμμίσω ότι η Πλεύση Ελευθερίας ανέφερε το ζήτημα αυτό την περασμένη Πέμπτη και το επαναλαμβάνουμε και σήμερα. Διότι αποτελεί άλλη μια εξέλιξη η οποία θα πρέπει να μας ανησυχεί ιδιαίτερα.

Έχουμε τώρα μπροστά μας ένα νομοσχέδιο για τη λεγόμενη αξιοποίηση της ακίνητης περιουσίας των Ενόπλων Δυνάμεων. Την ίδια στιγμή που συζητάμε αυτό το νομοσχέδιο -το οποίο ενώ συζητείται από την αρχή της περασμένης εβδομάδας και το οποίο, δυστυχώς, ήρθε και αυτό μέσα από διαδικασίες εξπρές, οι οποίες υιοθετούνται πλέον σε κάθε νομοσχέδιο που φέρνει η Κυβέρνηση και σε αυτήν τη Σύνοδο του Κοινοβουλίου- ταυτόχρονα είχαμε μια σειρά εξελίξεων από την ηγεσία του Υπουργείου Εθνικής Άμυνας, η οποία μας έχει φέρει στο σημείο σήμερα να συζητάμε σαν να βρισκόμαστε πάνω σε μία κινούμενη άμμο.

Θα γίνω πιο συγκεκριμένος: Στη διάρκεια της πρώτης συνεδρίασης της επιτροπής ακούσαμε από τον κ. Δένδια μια αναφορά σχετικά με την πιθανή συμμετοχή της χώρας μας στο πρόγραμμα SAFE. Είπε συγκεκριμένα ότι ο δημοσιονομικός χώρος δεν το επιτρέπει, αλλά θα προσπαθήσει το Υπουργείο Εθνικής Άμυνας να συμμετάσχει ίσως στον τελευταίο χρόνο του προγράμματος SAFE. Και παραμένει αυτό να αιωρείται και είναι ασαφές. Πρόκειται για ένα σημαντικό ζήτημα για την άμυνα της χώρας το οποίο μπήκε στη συζήτηση, ενώ μιλάμε για ένα άλλο νομοσχέδιο.

Ταυτόχρονα, την Πέμπτη είχαμε τις ανακοινώσεις του κυρίου Υπουργού σχετικά με την αλλαγή στη στρατιωτική θητεία, την κατάργηση της θητείας στο Ναυτικό και την Αεροπορία, καθώς και την κατάργηση της πρώτης στρατιάς που έχει έδρα στη Λάρισα. Πρόκειται για σημαντικά μέτρα τα οποία έρχονται να προστεθούν στη συζήτηση που έχουμε εδώ. Επιπλέον, είχαμε και την Παρασκευή την κατάθεση τροπολογίας πέντε άρθρων που έρχεται να προστεθεί πάνω στο υφιστάμενο νομοσχέδιο και δεν πρόκειται για τροπολογία άλλου επισπεύδοντος Υπουργείου αλλά είναι τροπολογία του Υπουργείου Εθνικής Άμυνας και αλλάζει -αν θέλετε- τα δεδομένα της συζήτησης. Βεβαίως, το είπαμε και εμείς αυτό στο παρελθόν, το λέμε και τώρα, ότι όταν έρχονται τροπολογίες με τόσα πολλά άρθρα, δεν περνάνε από τη διαδικασία της δημόσιας διαβούλευσης και έρχονται την τελευταία στιγμή, δεν δίνουν πάντοτε επαρκή δυνατότητα στην Αντιπολίτευση και στους εμπλεκόμενους φορείς να τις μελετήσουν.

Τώρα έχουμε μια τέταρτη εξέλιξη στην αρχή της συνεδρίασης, κύριε Υπουργέ, η οποία δεν είναι απαραιτήτως αρνητική, αλλά θέλω να υπογραμμίσω το γεγονός ότι συζητούμε πάνω σε μια διαρκώς μεταβαλλόμενη κατάσταση και αυτή αφορά -και διορθώστε με αν κάνω λάθος- τις τροποποιήσεις, οι οποίες δεν είναι μόνο νομοτεχνικές βελτιώσεις -φαντάζομαι ότι θα έρθουν με τη μορφή νομοτεχνικών βελτιώσεων- αλλά μπαίνουν αρκετά στην ουσία κάποιας κριτικής που έκανε, ιδίως η Πλεύση Ελευθερίας και αναφέρθηκε σε αυτό ο κύριος Υπουργός στην αρχή της συνεδρίασης. Αν μέτρησα σωστά αλλάζουν δεκαπέντε άρθρα από ένα σύνολο τριάντα επτά άρθρων.

Ομολογώ ότι είναι η μεγαλύτερη αλλαγή που έχω δει να επιχειρείται σε νομοσχέδιο, αναλογικά με το μήκος του νομοσχεδίου, με το μέγεθος του νομοσχεδίου και θα πρέπει να πω ότι αρκετές από αυτές τις αλλαγές είναι αλλαγές που μας προβληματίζουν θετικά. Όμως, θα πρέπει να τις μελετήσουμε. Έχουν περάσει νομίζω παραπάνω από δύο ώρες από τη στιγμή που ανακοινώσατε τις αλλαγές αυτές, και δεν έχουμε δει το κείμενο και θα πρέπει να το εξετάσουμε διεξοδικά για να εκφράσουμε μια άποψη ως προς αυτό.

Όμως, θα πρέπει να χρησιμοποιήσω αυτή την ευκαιρία και να τονίσω ότι η προσέγγιση του κ. Δένδια στο συγκεκριμένο ζήτημα διαφέρει ριζικά από την προσέγγιση της Κυβέρνησης συνολικά, η οποία θεωρεί πως, όπως είπε και ο κ. Γεωργιάδης, επειδή έχει την Πλειοψηφία μπορεί να κάνει ό,τι θέλει. Εδώ ο κύριος Υπουργός φάνηκε τουλάχιστον ότι ενδιαφέρεται να ακούσει τις απόψεις της Αντιπολίτευσης και ότι είναι πρόθυμος κάποιες κριτικές τις οποίες θεωρεί βάσιμες, να προσπαθήσει να τις ενσωματώσει.

Επίσης, θυμόμαστε ότι ο κ. Δένδιας είχε πει στο παρελθόν με αρκετή σαφήνεια ότι επιθυμεί να αποδοθεί πλήρης δικαιοσύνη στην υπόθεση του εγκλήματος των Τεμπών, αλλά δυστυχώς, όπως είδαμε την περασμένη εβδομάδα, δεν είναι αυτή η γραμμή που ακολουθεί η Κυβέρνηση.

Σε κάθε περίπτωση πάντως, θα πρέπει να αναφερθώ στις τροποποιήσεις που έφερε το Υπουργείο Εθνικής Άμυνας στο νομοσχέδιο ναι μεν με θετικό -αν θέλετε- τόνο, γιατί ενσωματώνουν κάποιες από τις προτάσεις που κάναμε, από την άλλη όμως θα πρέπει να παρατηρήσω ότι δυσκολεύουν κάπως τη συζήτηση, διότι δεν έχουμε μπροστά μας το τελικό κείμενο. Καταλαβαίνω τις συνθήκες μέσα από τις οποίες είμαστε υποχρεωμένοι να συνεχίσουμε τη συζήτηση αυτή. Στο πλαίσιο αυτών των αλλαγών που δεν τις έχουμε δει αλλά που τις αναμένουμε, θα προσπαθήσω να αναφερθώ σε κάποια άρθρα, ελπίζοντας ότι με τις σημειώσεις που κράτησα, μπορώ να έχω μια αρκετά ακριβή εικόνα του νομοσχεδίου, όπως αυτό έχει εξελιχθεί μέχρι τώρα.

Ξεκινώ αναφορικά με τα θέματα που θίγει το νομοσχέδιο, τη λεγόμενη αξιοποίηση της μη επιχειρησιακά αναγκαίας περιουσίας των Ενόπλων Δυνάμεων. Το νομοσχέδιο λέει ότι υπάρχει περιουσία των Ενόπλων Δυνάμεων η οποία είναι επιχειρησιακά αναγκαία, αυτή δεν θίγεται. Η μη επιχειρησιακά αναγκαία πρόκειται να αξιοποιηθεί για κάποια έσοδα για τις Ένοπλες Δυνάμεις.

Κατ’ αρχάς, παρατηρήσαμε στη διάρκεια των συνεδριάσεων στην επιτροπή ότι η λέξη αξιοποίηση είναι πάρα πολύ ασαφής. Το τι σημαίνει ακριβώς αξιοποίηση, παραμένει ένα ζητούμενο. Τα άρθρα 5 και 14 συγκεκριμένα στο νομοσχέδιο, κάνουν λόγο για τον τρόπο με τον οποίο θα μπορούσε αυτή η αξιοποίηση να λάβει χώρα. Πρόκειται για άρθρα τα οποία δείχνουν πως πρόβλεψη του νομοσχεδίου είναι να εμπλακεί ο στρατός, οι Ένοπλες Δυνάμεις σε δραστηριότητες του real estate και της αγοράς. Για παράδειγμα, το άρθρο 5 αναφέρει στην παράγραφο θ΄ ότι ο φορέας, το ταμείο το οποίο συστήνεται, θα αναθέτει την εκπόνηση μελετών σε ιδιώτες χρηματοοικονομικούς και τεχνικούς συμβούλους. Και αυτό συνεχίζει, νομίζω, να ισχύει, παρά τις τροποποιήσεις που ανακοινώθηκαν νωρίτερα.

Επίσης, στο άρθρο 14 λαμβάνω υπ’ όψιν μια τροποποίηση που έγινε εκεί στην αρχή της συνεδρίασης και που την αναμένουμε. Παρ’ όλα αυτά, η παράγραφος γ΄ του άρθρου 14 αναφέρεται σε συμμετοχή σε εταιρείες ειδικού σκοπού από τον φορέα που θα κάνει την αξιοποίηση των ΦΑΑΕΔ, στην ίδρυση των οποίων συμμετέχει για την κατασκευή, ανακατασκευή, συντήρηση και ανακαίνιση στρατιωτικών οικημάτων, εγκαταστάσεων κ.λπ..

Με άλλα λόγια, υπάρχει εδώ μια καθαρή διείσδυση των Ενόπλων Δυνάμεων στο πεδίο του Real Estate και της επιχειρηματικότητας. Αυτό είναι μια -αν θέλετε- ποιοτικά διαφορετική προσέγγιση από ό,τι ίσχυε μέχρι τώρα.

Το ζήτημα που επίσης φαίνεται μέσα από το νομοσχέδιο να είναι ασαφές αφορά τον σκοπό της αξιοποίησης. Ο σκοπός της αξιοποίησης φέρεται να είναι διττός. Υπάρχουν δύο σκοποί: Ο πρώτος είναι να χρηματοδοτηθεί η στέγαση των αξιωματικών στις Ένοπλες Δυνάμεις και ο δεύτερος, όπως φαίνεται και στα πρώτα άρθρα του νομοσχεδίου -στο άρθρο 4- αφορά την ενίσχυση της αμυντικής οχύρωσης της χώρας και τη χρηματοδότηση σκοπών εθνικής άμυνας. Πιο ασαφές από αυτό δε θα μπορούσε να είναι «Σκοποί της εθνικής άμυνας».

Το ζήτημα που τέθηκε στη διάρκεια των συζητήσεων στην επιτροπή αφορά το ποσοστό της συμμετοχής των εσόδων από την αξιοποίηση αυτών των περιουσιακών στοιχείων στη στέγαση των αξιωματικών και το ποσοστό που θα πάρει σε αυτούς τους γενικούς και αόριστους σκοπούς της χρηματοδότησης της εθνικής άμυνας.

Η συζήτηση κάποια στιγμή έφτασε στο σημείο, στο οποίο ακούσαμε από τον κύριο Υπουργό, ότι κατά την άποψή του μέχρι και το 80% των εσόδων μπορεί να πάει προς τη χρηματοδότηση της στέγασης των ανώτατων αξιωματικών και των στελεχών των Ενόπλων Δυνάμεων.

Ωστόσο, δεν υπάρχει τίποτε δεσμευτικό ακόμα στο νομοσχέδιο. Αν δεν κάνω λάθος, κύριε Υπουργέ, στις νομοτεχνικές που ανακοινώσατε δεν υπήρξε ποσοστό ως προς αυτό. Συνεπώς, έχουμε εδώ μια προφορική -αν θέλετε- δέσμευση, επιθυμία, ιδέα εκ μέρους του κυρίου Υπουργού για το ποσοστό συμμετοχής των εσόδων από την αξιοποίηση στη στέγαση των αξιωματικών, αλλά δεν υπάρχει κάτι συγκεκριμένο. Οι νόμοι μένουν και στο μέλλον και θα ήταν απαραίτητο, κατά την άποψή μας, να υπάρχει ρητή και σαφής οριοθέτηση των ποσών που θα διατίθενται στη στέγαση των αξιωματικών.

 Έρχομαι τώρα στο ζήτημα της σχέσης ανάμεσα στους δύο βασικούς θεσμούς που αναλαμβάνουν αυτή τη λειτουργία της αξιοποίησης των περιουσιακών στοιχείων των Ενόπλων Δυνάμεων. Πρόκειται για το ΤΑΕΘΑ και τον φορέα αξιοποίησης, τον ΦΑΑΕΔ. Αυτά θυμίζουν λίγο το Υπερταμείο του κ. Σόιμπλε και ηχούν πολύ αρνητικά αν θέλετε, στα αυτιά μας.

Παρ’ όλα αυτά, υπήρξε μια προσπάθεια εκ μέρους του κυρίου Υπουργού να ξεκαθαρίσει τους ρόλους μεταξύ τους, γιατί πράγματι στο νομοσχέδιο οι λειτουργίες και οι ρόλοι αυτοί δεν ήταν σαφείς. Στην δήλωση που έκανε -αλλά παραμένει, νομίζω, αυτή η ασάφεια στο νομοσχέδιο- είπε ότι το ταμείο θα έχει την ιδιοκτησία, ενώ ο φορέας θα αναλαμβάνει την εκμετάλλευση και δεν θα έχει την ιδιοκτησία. Αυτό ήταν σαφές. Καλό θα ήταν να υπήρχε αυτή η διάκριση μέσα στο ίδιο το νομοσχέδιο για να μη δημιουργείται σύγχυση στις λειτουργίες και στις αρμοδιότητες αυτών των δύο φορέων.

Ένα δεύτερο ζήτημα που σχετίζεται με την λειτουργία των δύο αυτών φορέων είναι ο περιβόητος διευθυντής. Όσον αφορά το διοικητικό συμβούλιο του ενός, του αμείου, ήταν τριμελές και τώρα με τις νομοτεχνικές βελτιώσεις γίνεται εξαμελές, αφού συμμετέχουν και οι τρεις Αρχηγοί των επιτελείων στις Ένοπλες Δυνάμεις. Ταυτόχρονα, υπάρχει και ένα πενταμελές Διοικητικό Συμβούλιο στον ΦΑΑΕΔ. Και τα δύο έχουν ένα άτομο, το οποίο είναι κοινό, τον διευθυντή. Αυτός δεν φαίνεται ξεκάθαρα στο νομοσχέδιο ότι επιτελεί διπλό ρόλο και ότι είναι ο μόνος που έχει αυτόν τον διπλό ρόλο και ο οποίος του δίνει υπερεξουσίες. Καλό θα ήταν αυτό να διευκρινίζεται στο σχετικό άρθρο για τις αρμοδιότητες του διευθυντή, παρ’ όλο που φαίνεται μετά, όταν διαβάσει κανείς προσεκτικά κάποια άλλα σημεία του νομοσχεδίου.

Ο κύριος Υπουργός είπε κάτι το οποίο θεωρούμε πως είναι ένα βήμα στη σωστή κατεύθυνση: Η θητεία του είναι διετής και στην αρχική μορφή του νομοσχεδίου έμελλε να ανανεώνεται εσαεί. Τώρα αυτή έχει περιοριστεί σε δύο θητείες, όπως είπε, θα μας έρθουν στις νομοτεχνικές βελτιώσεις και αυτό είναι ένας περιορισμός. Ωστόσο, θα έπρεπε να ξεκαθαριστεί ακόμη περισσότερο ο ρόλος του ατόμου αυτού, γιατί πρόκειται για ένα άτομο με αξονικό ρόλο στη διαδικασία αξιοποίησης των περιουσιακών στοιχείων των Ενόπλων Δυνάμεων.

Τέλος, έρχομαι στο θέμα της διαφάνειας. Η λέξη διαφάνεια τέθηκε στη συζήτηση. Την θέσαμε εμείς, εκ μέρους της Πλεύσης Ελευθερίας, και τη βάλαμε στο επίκεντρο. Παρατήρησα στη διάρκεια των συζητήσεων στις επιτροπές ότι δεν αναφέρεται ούτε μια φορά στο νομοσχέδιο. Υπήρξε έκτοτε μια προσπάθεια εκ μέρους του εισηγητή της Νέας Δημοκρατίας αλλά εκ μέρους και του κυρίου Υπουργού, να προστεθούν σημεία στο νομοσχέδιο, να γίνουν τροποποιήσεις ούτως ώστε να εγγυώνται τη διαφάνεια.

Άκουσα πάλι στις αναμενόμενες νομοτεχνικές βελτιώσεις ότι μια έκθεση που ήταν απόρρητη στο νομοσχέδιο και για την οποία εκφράσαμε ένσταση, αυτή θα δημοσιοποιείται πλέον. Επίσης, σημείωσα και κάποιες άλλες αναφορές του κυρίου Υπουργού, σχετικά με την ενίσχυση της διαφάνειας όσον αφορά τα ακίνητα τα οποία θα αξιοποιούνται. Αναμένουμε να τα δούμε αυτά. Μας απασχολεί το θέμα της διαφάνειας πολύ. Δεν είμαστε εντελώς βέβαιοι ότι αντιμετωπίζονται οι ανησυχίες μας με αυτές τις αλλαγές, αλλά θα πρέπει να περιμένουμε.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Κλείνοντας, κύριε Πρόεδρε, θα πρέπει να παρατηρήσω ότι η επιλογή αξιοποίησης των περιουσιακών στοιχείων των Ενόπλων Δυνάμεων, με τον τρόπο που προτείνεται εδώ, φαίνεται να επηρεάζεται από μια γενικότερη πίεση την οποία έχουν οι Ένοπλες Δυνάμεις το επόμενο διάστημα, δεδομένου ότι ο κ. Μητσοτάκης απεδέχθη την απαράδεκτη -κατά την άποψή μας- πρόταση του Αμερικανικού Προέδρου Ντόναλντ Τραμπ να αυξηθούν οι αμυντικές δαπάνες στα κράτη-μέλη του ΝΑΤΟ σε βάθος χρόνου μέχρι και το 5% του Ακαθάριστου Εθνικού Προϊόντος. Κάτι τέτοιο θα οδηγήσει τη χώρα μας αλλά και τα κράτη-μέλη του ΝΑΤΟ και της Ευρωπαϊκής Ένωσης, στην εδραίωση μιας πολεμικής οικονομίας και βεβαίως, θα δημιουργήσει ασφυκτικές πιέσεις στην εθνική οικονομία εν συνόλω.

Υπό αυτή την έννοια, καταλαβαίνουμε ότι για να εξυπηρετηθεί αυτός ο εσφαλμένος -κατά την άποψή μας- στόχος, θα υπάρξουν φοβερές πιέσεις. Πιστεύουμε ότι το νομοσχέδιο αυτό για την αξιοποίηση των περιουσιακών στοιχείων των Ενόπλων Δυνάμεων, έρχεται στο πλαίσιο μιας προσπάθειας, αν θέλετε, εξεύρεσης οικονομιών για την εθνική άμυνα. Ωστόσο, ο τρόπος με τον οποίο επιχειρείται, εμπλέκει τον στρατό σε μια επιχειρηματική δραστηριότητα, στο real estate, φαίνεται να εντάσσεται στην προσπάθεια αύξησης των αμυντικών δαπανών σε υπερβολικά όρια, όπως αυτά που όρισε ο Αμερικανός Πρόεδρος και τα οποία μας βρίσκουν αντίθετους.

Εν τέλει, πιστεύουμε ότι το νομοσχέδιο αυτό στο σύνολό του, δημιουργεί ένα προηγούμενο το οποίο πιθανόν να έχει αρνητικές εξελίξεις για το μέλλον των Ενόπλων Δυνάμεων.

Θα περιμένουμε, κύριε Πρόεδρε, τις νομοτεχνικές βελτιώσεις, οι οποίες αλλάζουν αρκετά τον χαρακτήρα του νομοσχεδίου, ούτως ώστε να διατυπώσουμε την τελική μας άποψη στην δευτερολογία μου σήμερα στο τέλος της συνεδρίασης.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Θα ήθελα να κάνω μια ανακοίνωση προς το Σώμα.

Ο Βουλευτής Καρδίτσας, κ. Αριστοτέλης (Τέλης) Σπάνιαςζητεί άδεια ολιγοήμερης απουσίας στο εξωτερικό από 1 Αυγούστου 2025 έως 4 Αυγούστου του 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Η Βουλή ενέκρινε τη ζητηθείσα άδεια.

Τον λόγο τώρα έχει ζητήσει ο Υπουργός Εθνικής Άμυνας, ο κ. Δένδιας.

Παρακαλώ, κύριε Υπουργέ, έχετε τον λόγο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κυρίες και κύριοι συνάδελφοι, με τις νομοτεχνικές παρατηρήσεις οι οποίες θα διανεμηθούν -τις έχω αποστείλει ήδη από τη στιγμή που σας τις ανέγνωσα, ήταν καταγεγραμμένες- προσπάθησα, όσο ήταν αυτό δυνατό και λογικό, να αποδείξω σε όλα τα κόμματα της Αντιπολίτευσης ότι πίσω από αυτό το νομοσχέδιο δεν κρύβεται η οιαδήποτε πρόθεση αδιαφάνειας.

Οι διατάξεις, οι οποίες θα δείτε, προσθέτουν διατυπώσεις δημοσιότητας ακόμα και καθ’ υπερβολή. Βεβαίως, καταλαβαίνω, διότι δεν ζω σε έναν άλλο κόσμο, το πολιτικό κλίμα εκτός της Αίθουσας και δεν φιλοδοξώ να έχω τις υπερφυσικές δυνατότητες να απομονώσω την Αίθουσα από το πολιτικό κλίμα που βρίσκεται εκτός αυτής.

Όμως, θα ήθελα τουλάχιστον η οποιαδήποτε κριτική να είναι μια κριτική η οποία βασίζεται αν μη τι άλλο στην κοινή λογική. Γιατί αυτό; Διότι, παρατήρησα σε μερικές, όχι όλες, από τις τοποθετήσεις των κομμάτων της Αντιπολίτευσης στοιχεία, τα οποία δεν μπορώ να τα αποδώσω σε μια ανάγνωση του νομοθετήματος. Το νομοθέτημα αυτό δεν είναι τόσο μεγάλο, ώστε να πει κανείς ότι κάποιος δεν θα διέθετε τον χρόνο να το διαβάσει. Άρα, παρατήρησα στοιχεία με την καλύτερη δυνατή ερμηνεία, σε προσπάθεια δημιουργίας εντυπώσεων με τη χειρότερη κακοπιστίας.

Θα πάρω ένα παράδειγμα. Αναφέρθηκε εδώ προηγουμένως επανειλημμένως, ως απαίτηση μάλιστα, να κατατίθεται εδώ ως επιπλέον απόδειξη διαφανούς διαχείρισης, ο κατάλογος των ακινήτων τα οποία θα έχει την υποχρέωση αξιοποίησης ο Φορέας**.**

Ανοίγω μία παρένθεση. Δεν ξέρω, γιατί η λέξη αξιοποίηση είναι αρνητικά χαρακτηρισμένη. Εάν είναι αρνητικά χαρακτηρισμένη, να ψάξουμε όλοι μαζί να βρούμε μια άλλη λέξη που να μην είναι αρνητικά χαρακτηρισμένη. Όμως, η λέξη αξιοποίηση στα ελληνικά είναι εκ του αξίαν ποιώ. Εάν θέλετε να μου προτείνετε κάποια άλλη, παρακαλώ να μου την πείτε, να την υιοθετήσω. Κλείνω την παρένθεση.

Επανέρχομαι στην αρχική παρατήρηση για την κατάθεση των ακινήτων, τα οποία θα διαχειριστεί ο φορέας και εφόσον δεν υπάρχει -ελέχθη- η ρύθμιση, αυτό δημιουργεί αδιαφάνεια. Σας παρακαλώ, αν θέλετε, διαβάστε το άρθρο 24 του νομοθετήματος, χωρίς τροποποίηση, όπως αρχικά το είχα καταθέσει. Γράφει, επί λέξει: «Τον μήνα Ιούνιο, κάθε έτος, το διοικητικό συμβούλιο του φορέα υποβάλλει έκθεση στην οποία αποτυπώνονται η πολιτική αξιοποίησης των ακινήτων, η καταγραφή των ακινήτων, η αποτίμηση της τρέχουσας αξίας των ακινήτων, η πρόβλεψη για την εξέλιξη της αξίας, το επιχειρησιακό τους σχέδιο, κάθε στοιχείο που κρίνεται αναγκαίο για την άσκηση εποπτικών αρμοδιοτήτων». Τι άλλο θέλετε να καταθέσουμε; Τι άλλο θα ήθελε ο οποιοσδήποτε επιμελής διαχειριστής, σε οποιαδήποτε χώρα αυτού του κόσμου να έχει υπ’ όψιν του για να έχει πλήρη αντίληψη; Προς τι όλα αυτά τα συνωμοτικά περί κεκρυμμένης διαχείρισης;

Δεν θα σταθώ στην ανάλυση περί ανάγκης να είναι νομικό πρόσωπο δημοσίου δικαίου ο διαχειριστής των ακινήτων. Συγχωρείστε με, αλλά αυτό υπερβαίνει τη νομική μου αντοχή. Δεν θα μπω σ’ αυτήν την κουβέντα.

Παρουσιάστηκε μάλιστα από τα περισσότερα κόμματα της Αντιπολίτευσης, μια εικόνα ότι εδώ υπάρχει μια πραγματικότητα η οποία λειτουργεί, η οποία είναι σωστή, η οποία είναι επωφελής και αιφνιδίως, αυτή η Κυβέρνηση έρχεται εδώ για να δημιουργήσει μια νέα κατάσταση. Πρέπει να πω ότι στην Ολομέλεια δεν ακούστηκαν αυτοί οι χαρακτηρισμοί. Στην επιτροπή, με σκωπτικό τρόπο, ελέχθη η λέξη «μπίζνες» και διάφορα άλλα παρόμοια.

Μόνο η κ. Αναγνωστοπούλου μου ζήτησε να αναφερθώ στην ιστορία των ταμείων πριν, δηλαδή στο παρελθόν, για να εξηγήσω προς τι η παρούσα νομοθετική ρύθμιση.

Κυρίες και κύριοι συνάδελφοι, ένα λεπτό, για να είμαστε μεταξύ μας συνεννοημένοι. Σ’ αυτήν την Αίθουσα ελάχιστα κόμματα δεν έχουν κυβερνήσει. Θεωρώ ότι τα κόμματα έχουν θεσμική μνήμη, έχουν θεσμική συνέχεια και έχουν θεσμική υποχρέωση αναφοράς και στο παρελθόν τους.

Αυτά τα τρία ταμεία, λοιπόν, ήταν αντικείμενο της διαχείρισης πολλών εν τω κομμάτων, που εκπροσωπούνται στο σημερινό Κοινοβούλιο, έστω και αν κάποιοι Βουλευτές έχουν αλλάξει κομματικό φορέα και πολλοί υπήρξαν Υπουργοί κυβερνήσεων. Με ερωτούν, λοιπόν, για κάτι το οποίο θα έπρεπε να γνωρίζουν, διότι αποτελούσε ευθύνη της κυβερνήσεως τους για κάποιο χρονικό διάστημα. Ανταποδίδω, λοιπόν, την ερώτηση εγώ και ερωτώ τα κόμματα που έχουν κυβερνήσει: Κυρίες και κύριοι, ήταν καλή κατάσταση των τριών αυτών ταμείων, τα χρόνια που κυβερνήσατε και δεν έπρεπε να αλλάξει τίποτα; Αυτό είναι αυτό το οποίο λέτε στην παρούσα Κυβέρνηση σήμερα;

Θέλετε λίγο να σας δώσω τους αριθμούς για να έχετε μια εικόνα; Αποφεύγω πάντα -και θα συνεχίσω να το κάνω- να δημιουργώ στα θέματα που χειρίστηκα και εξωτερικών και άμυνας κομματική αντιπαράθεση, γι’ αυτό δεν χωρίζω περιόδους διακυβέρνησης. Σας παρακαλώ, όμως, να μην το χρησιμοποιείτε αυτό εναντίον μου. Την προσπάθειά μου να δημιουργήσω συναινέσεις και στα θέματα εξωτερικής πολιτικής και στα θέματα εθνικής άμυνας μην την χρησιμοποιείτε ως όπλο εις βάρος μου.

Στο βασικό Ταμείο εκ των τριών, το ΤΑΕθΑ τα δύο τελευταία χρόνια που είμαι Υπουργός, τα έσοδα ανήλθαν τον Ιούλιο του ’25 σε 8.674.000, 8 εκατομμύρια το έτος. Το προηγούμενο ήταν 6.093.000. Θέλετε να πάμε λίγο στο παρελθόν τώρα για να τα δείτε; Το 2022 ήταν 4,8 εκατομμύρια. Το 2021 ήταν 4,7 εκατομμύρια. Το 2020 ήταν 4,4 εκατομμύρια. Το 2019 ήταν 4,2 εκατομμύρια. Το 2018 ήταν 3,6 εκατομμύρια. Το 2017 ήταν 3,1 εκατομμύρια. Το 2016 ήταν 2,8 εκατομμύρια. Το 2015 ήταν 1,4 εκατομμύρια. Το 2014 ήταν 0,85 εκατομμύρια. Το 2013 ήταν 0,9 εκατομμύρια. Το 2012 ήταν 2,95 εκατομμύρια. Το 2011 ήταν 2,7 εκατομμύρια.

Έχει καμία σύγκριση το 8,6 με οποιονδήποτε αριθμό από αυτούς που σας διάβασα; Και θεωρεί οποιοσδήποτε εξ ημών ότι θα πρέπει να συνυπογράψουμε το προηγούμενο μοντέλο ως επιτυχές; Ο μέσος όρος των άλλων δύο ταμείων -για να μην τρελάνω την Αίθουσα στους αριθμούς- ήταν για μεν το Ταμείο Εθνικού Στόλου 700.000, για δε το Ταμείο της Αεροπορίας 150.000. Αυτά τα οικονομικά αποτελέσματα μου προτείνετε να διατηρήσω, να συνυπογράψω και να συμβιβαστώ με αυτά; Και αυτά θεωρείτε ότι θα λύσουν προβλήματα της Εθνικής Άμυνας;

Ακούστηκε απόκτηση φρεγατών, απόκτηση πλοίων. Αυτό μου λέτε; Τη σεμνή προσπάθεια την οποία κάνουμε να αξιοποιήσουμε ότι υπάρχει για να μπορέσουμε να υπηρετήσουμε με σοβαρότητα ένα στεγαστικό πρόβλημα, την θεωρείτε ομιχλώδη προσπάθεια, την θεωρείτε προσπάθεια εισαγωγής μπίζνες στις Ένοπλες Δυνάμεις και αλλοίωσης του ρόλου τους; Τώρα αυτά τα πράγματα σοβαρά τα λέμε εδώ; Ισχυρίζεστε, μάλιστα, ότι μεταβάλλουμε τον σκοπό των ταμείων στην καθολική διαδοχή; Αλήθεια; Από πού σας προέκυψαν όλα αυτά;

Θεωρείτε, δηλαδή παραδείγματος χάριν, ότι ο σκοπός του ΤΑΕθΑ, όπως διατυπώνεται στον νόμο -σας διαβάζω-: «διατίθεται η περιουσία του για τον σκοπό της συμπλήρωσης των μέσων της κατά ξηρά άμυνας της χώρας, δηλαδή προμήθεια υλικού επιστράτευσης, κατασκευής στρατιωτικών κτιρίων, κατασκευής οχυρών», μπορεί να υπηρετηθεί από αυτά τα νούμερα τα οποία σας ανέγνωσα προηγουμένως; Θεωρείτε ότι η μεταβολή αυτή και η εστίαση στο στεγαστικό αποτελεί αλλοίωση αυτού εδώ;

Και, βεβαίως, είπα μέχρι και 80% και το επαναλαμβάνω και η δήλωση στα Πρακτικά είναι η δήλωση του νομοθέτη, το ξέρετε.

Γιατί δεν γράφω αριθμό μέσα στο νομοθέτημα; Θα σας απαντήσω. Διότι όταν ολοκληρωθεί το στεγαστικό -και ελπίζω ότι το στεγαστικό το 2030 θα έχει ολοκληρωθεί, και προφανώς δεν θα είμαι εγώ Υπουργός τότε- από εκεί και πέρα αυτά τα χρήματα θα πρέπει ο τότε Υπουργός να μπορεί να τα διαθέσει για τους υπόλοιπους σκοπούς.

Όμως, για να μη θεωρείτε ότι απλώς λέμε πράγματα, μπορώ να σας καταθέσω το σύνολο του προγραμματισμού του στεγαστικού μέχρι και το 2030. Σας είπα ότι μέχρι και το 2026 θα έχουμε κατασκευάσει χίλια πενήντα εννιά ακίνητα, όταν τα προηγούμενα είκοσι χρόνια έχουν κατασκευαστεί επτακόσια και κάτι. Οι αριθμοί είναι εκεί. Και τα είκοσι προηγούμενα χρόνια που κατασκευάστηκαν μόνο επτακόσια ακίνητα για τις Ένοπλες Δυνάμεις, κυβέρνησαν πάλι όλα τα κόμματα τα οποία τώρα μου ασκούν κριτική.

Και από την άλλη, ακούω δύο αμφιλεγόμενα. Το ένα ότι αιφνιδιάζουμε και το άλλο ότι ανακοινώνουμε προ πολλών μηνών. Τι από τα δύο επιθυμείτε; Να ανακοινώνουμε έγκαιρα ή όχι; Και για να είμαστε ακόμη πιο σαφείς για το τι παραλαμβάνεται από αυτό το νέο ταμείο που ενοποιεί τα τρία προηγούμενα με προφανώς εξοικονομήσεις προσωπικού, με προφανώς μεγαλύτερες δυνατότητες, να πάρουμε ένα δύο παραδείγματα ακόμα από ακίνητα;

Το ΤΕΘΑ σήμερα δεν ξέρω αν ξέρετε πού στεγάζεται; Μπορώ να σας το πω εγώ. Στεγάζεται στην Πλάκα σε ένα ωραιότατο νεοκλασικό, Θαλού και Πιττακού, δύο χιλιάδων τετρακοσίων τετραγωνικών μέτρων. Εκεί επέλεξε να στεγαστεί. Το δύο χιλιάδων τετρακοσίων τετραγωνικών μέτρων νεοκλασικό μέγαρο, -το οποίο εμείς εκτιμάμε ότι μπορεί να μισθωθεί κατ’ ελάχιστον 1.000.000 ευρώ τον χρόνο –κατ’ ελάχιστον 1.000.000 ευρώ τον χρόνο!- στεγάζει είκοσι εννέα άτομα, το ΤΕΘΑ, για δύο χιλιάδες τετρακόσια τετραγωνικά. Αυτή είναι η διαχείριση την οποία υπερασπίζεστε. Επίσης, φιλοξενεί άλλα είκοσι άτομα της Γεωγραφικής Υπηρεσίας Στρατού. Ο κάθε ένας υπάλληλος δηλαδή εκεί, έχει γύρω στα εξήντα με εβδομήντα τετραγωνικά στη διάθεσή του, σε μια από τις ακριβότερες περιοχές της Αθήνας. Και μου λέτε να συνυπογράψω αυτή τη διαχείριση, ότι αυτήν ήταν προς όφελος των Ενόπλων Δυνάμεων, και η προσπάθεια που κάνουμε σήμερα είναι εις βλάβην των Ενόπλων Δυνάμεων και των στελεχών τους;

Το Ταμείο Εθνικού Στόλου, Φειδίου 12, έχει επτακόσια τετραγωνικά μέτρα για δέκα άτομα, εβδομήντα τετραγωνικά το άτομο. Αυτήν την πραγματικότητα που λέτε να μην αλλάξουμε. Το Ταμείο Αεροπορίας είναι πιο σεμνό. Έχει τετρακόσια τετραγωνικά μέτρα, στην οδό Σούτσου 40. Αυτό είναι κοντά στους Αμπελόκηπους, για όσους δεν το ξέρουν. Έχει τετρακόσια τετραγωνικά μέτρα για οκτώ άτομα, πενήντα τετραγωνικά το άτομο. Αυτήν την πραγματικότητα μου λέτε να μην αλλάξουμε.

Πόσοι από εσάς έχουν πάει στις εγκαταστάσεις της Στρατιάς που καταργείται; Την πισίνα την έχετε δει; Είναι και αυτή η πισίνα ιδιοκτησία του ΤΕΘΑ. Μήπως ξέρετε το μέγεθος της, όσοι την έχετε δει; Η πισίνα αυτή είναι σαράντα εννιάμισι μέτρα. Είναι σαράντα εννιάμισι μέτρα! Θέλετε να υποθέσετε γιατί δεν είναι πενήντα μέτρα; Διότι αν ήταν πενήντα μέτρα, θα έπρεπε να διατίθεται για αθλητικές εκδηλώσεις γιατί θα ήταν ολυμπιακού μεγέθους. Αυτήν την πραγματικότητα θέλετε να συνυπογράψουμε, και να συνεχίσουμε όπως πάμε; Αυτή τη διαφάνεια; Αυτόν τον απολογισμό;

Τη γωνία Αμερικής και Ακαδημίας την ξέρετε όλοι, είναι δίπλα μας, εδώ, στα τριακόσια μέτρα. Εκεί υπάρχει μια ολόκληρη πολυκατοικία. Η πολυκατοικία αυτή επίσης ανήκε στο ΤΕΘΑ. Ξέρετε γιατί εχρησιμοποιείτο μέχρι προ ολίγων μηνών; Ως κατοικία εκάστοτε διαμένοντος, ενός –ενός!- ανώτατου αξιωματικού στο ρετιρέ. Ένας! Μισθώθηκε οκτακόσιες τόσες χιλιάδες ευρώ το κτίριο. Μας κόστιζε η κατοικία ενός ανώτατου από οκτακόσιες τόσες χιλιάδες ευρώ τον χρόνο. Αυτήν την πραγματικότητα μου λέτε να μην αλλάξω; Έλεος! Αυτή ήταν η διαφάνεια; Και αυτό που προτείνουμε εμείς είναι η αδιαφάνεια; Άκουσα όλους αυτούς τους φιλιππικούς σήμερα;

Κυρίες και κύριοι συνάδελφοι, ξαναλέω διότι εδώ η συζήτηση δεν έχει περατωθεί, είναι απαραίτητο να προχωρήσουμε. Πολλοί από εσάς αναφέρθηκαν, και ορθά, στις στρατιωτικές σχολές. Ξέρω πολύ καλά το πρόβλημα και συνυπογράφω ότι υπάρχει το πρόβλημα. Υπήρχε, βεβαίως, μια βελτίωση, ίσως διέλαθε της προσοχής σας.

Στη Σχολή Ευελπίδων, που τη χρησιμοποιήσατε όλοι ως παράδειγμα, φέτος μπήκαν τριάντα τρεις ή τριάντα τέσσερις περισσότεροι από πέρυσι. Είμαστε ικανοποιημένοι; Όχι. Για να μπορέσουμε να στελεχώσουμε τις Ένοπλες Δυνάμεις, τις οποίες φιλοδοξεί να δημιουργήσει η «Ατζέντα 2030», χρειαζόμαστε όχι μόνο επαρκή αριθμό, χρειαζόμαστε τους καλύτερους. Και μαχόμαστε να δημιουργήσουμε αυτήν την πραγματικότητα για αυτούς τους καλύτερους μέσα στο στενό δημοσιονομικό πλαίσιο. Και για αυτό προσπαθώ από εξοικονομήσεις να βελτιώσω τις οικονομικές απολαβές.

Θα μου επιτρέψετε να σας πω ότι είμαι πολύ περήφανος για αυτό, διότι δεν είναι το σύνηθες υπόδειγμα του ελληνικού Δημοσίου. Το σύνηθες υπόδειγμα του ελληνικού Δημοσίου είναι ο καθένας να πηγαίνει στο Γενικό Λογιστήριο του Κράτους και να ζητά επιπλέον πόρους. Εμείς καταφέραμε και το μισθολογικό σε πολύ μεγάλο βαθμό να το βελτιώσουμε με δικές μας εξοικονομήσεις, και τα 100 ευρώ και τα 50 στους στρατεύσιμους επίσης από δικές μας εξοικονομήσεις. Και θα συνεχίσουμε γιατί πρέπει να αυξηθούν εκ νέου οι μισθοί των στελεχών, ανεξαρτήτως αν μπορούν να βρεθούν αυτοί οι πόροι εκτός του Υπουργείου.

Σας ζητώ αυτό να το προσυπογράψετε και να το ενισχύσετε. Και ένα κομμάτι αυτής της ενίσχυσης είναι το στεγαστικό. Το στεγαστικό για να ολοκληρωθεί θέλει πάρα πολλά εκατομμύρια. Πρέπει να κατασκευαστούν, πέραν των χιλίων πενήντα εννιά κατοικιών, τουλάχιστον άλλες τρεις χιλιάδες κατοικίες, όπως είναι ο προγραμματισμός μέχρι το 2030, δηλαδή να περάσουμε τις τέσσερις χιλιάδες κατοικίες. Και χρειάζονται πόροι. Και αναζητούνται οι πόροι διά αυτής της απόπειρας αξιοποίησης της μη επιχειρησιακά αναγκαίας περιουσίας των Ενόπλων Δυνάμεων.

Ανοίγω παρένθεση παρεμπιπτόντως για να πω το εξής. Ουδεμία σύγχυση υπάρχει. Για να γίνει κάτι μη επιχειρησιακό, πρέπει να υπάρχει απόφαση του ΣΑΓΕ. Επίσης, για να αξιοποιηθεί από το ΦΑΑΕΔ, πρέπει το καινούργιο ταμείο να μεταβιβάσει προς αξιοποίηση το ακίνητο. Υπάρχουν αλλεπάλληλα επίπεδα ελέγχων. Εκτός αν δεν προσυπογράφετε την ανάγκη να υπάρχει στεγαστικό για τις Ένοπλες Δυνάμεις, άλλως οποιοσδήποτε τοποθετείται έχει την αυτονόητη υποχρέωση να καταθέσει από πού θα βρεθούν τα χρήματα. Διότι όλοι ωραία τα λέμε για παροχές, για αυξήσεις, αλλά από πού; Από πού προτείνετε;

Η πρώτη φάση του στεγαστικού έγινε με 100 εκατομμύρια του Γενικού Λογιστηρίου του Κράτους και αφορούσε τις πρώτες επτακόσιες κατοικίες. Από πού προτείνετε, εάν όχι από την αξιοποίηση της περιουσίας των Ενόπλων Δυνάμεων, να χρηματοδοτηθούν οι υπόλοιπες φάσεις; Να το ξαναπούμε από την αρχή. Ή δεν χρειάζεται στεγαστικό ή χρειάζεται. Εάν χρειάζεται από πού θα χρηματοδοτηθεί; Καλείστε να μας πείτε. Όχι απλώς να μας λέτε ότι δεν είναι σωστό να αξιοποιούμε τα ακίνητα, τα μη επιχειρησιακά αναγκαία των Ενόπλων Δυνάμεων, για τα οποία ξαναλέω ότι θα σας δίδεται πλήρης αναφορά. Και ξέρετε καλά ότι οιοσδήποτε επιχειρεί πολλές φορές να εκμεταλλευτεί την περιουσία των Ενόπλων Δυνάμεων.

Την ιστορία με το ATTICA -είναι η ιστορία του Μετοχικού Ταμείου Στρατού- τη γνωρίζετε; Χρειάστηκε να επανέλθω στη δικηγορική μου ιδιότητα και να ελέγχω προτάσεις για να αυξηθεί το μίσθωμα. Διότι η Τράπεζα Πειραιώς -και το λέω δημοσίως γιατί ξεκινάμε και επαναδιαπραγμάτευση με την Τράπεζα Πειραιώς, εάν οι διατάξεις το επιτρέπουν- κατά απαράδεκτο τρόπο -απαράδεκτο τρόπο!- διεκδικούσε να παραμείνει το μίσθωμα του ATTICA, του μεγαλύτερου καταστήματος της χώρας, στο επίπεδο της κρίσης, όπου πάλι με δικαστική απόφαση το είχε μειώσει μέσω θυγατρικής της εταιρείας. Και διπλασιάσαμε αυτό το μίσθωμα.

Σε τι μας έχετε συλλάβει αμελείς ως προς την περιουσία των Ενόπλων Δυνάμεων ή των μετοχικών ταμείων, όταν έχουμε διαδεχθεί μια πραγματικότητα η οποία αφορά όλους, αφορά δεκαετίες και την ξέρετε πολύ καλά;

Μέχρι το τέλος της συζήτησης ελπίζω να έχουν διανεμηθεί οι νομοτεχνικές αλλαγές και επαναλαμβάνω ότι είμαι έτοιμος να δεχθώ οποιαδήποτε λογική παρατήρηση -που να οδηγεί σε μεγαλύτερη διαφάνεια- γίνει από στελέχη της Αντιπολίτευσης. Κρατάω τη λέξη λογική.

Έρχομαι λίγο στο SAFE που επίσης ακούστηκαν μερικά πράγματα. Τι δεν είναι σαφές απ’ ό,τι έχω πει για το SAFE μέχρι τώρα; Να ξεκινήσουμε κατ’ αρχάς ότι στοιχείο της χώρας είναι η οικονομία της; Να ξεκινήσουμε από το βασικό, δηλαδή ότι έχουμε δει τι σημαίνει να υπερβαίνουμε τα δημοσιονομικά μας όρια; Δεν υπέστη αρκετά η ελληνική κοινωνία αυτά τα εννιά χρόνια της κρίσης; Δεν υποφέραμε αρκετά;

Όταν σας είπα από την αρχή ότι εγώ δεν έχω την παραμικρή πρόθεση να υπερβώ τον δημοσιονομικό χώρο που μου έχει δώσει το Υπουργείο Οικονομικών, είπα κάτι το οποίο δεν συνυπογράφετε; Θα προτιμούσατε να ακολουθήσω κι εγώ τη λογική των οκτακοσίων εξοπλιστικών προγραμμάτων και των 55 δισεκατομμυρίων δημοσιονομικού ανοίγματος στην τετραετία; Αυτό θα ήταν το σωστό να γίνει; Ρωτήστε τον προκάτοχό μου κ. Νίκο Παναγιωτόπουλο τι τεράστιες προσπάθειες έκανε για να μπορέσει να μαζέψει αυτό το τεράστιο κενό. Καταφέραμε και καταθέσαμε για πρώτη φορά εικοσαετές εξοπλιστικό εντός δημοσιονομικού πλαισίου.

Όχι, δεν επρόκειτο να βγω από αυτό το δημοσιονομικό πλαίσιο, εάν δεν μου έδινε περισσότερο δημοσιονομικό χώρο το Υπουργείο Οικονομικών.

Βεβαίως θα καταθέσουμε αύριο δήλωση συμμετοχής στο SAFE με το 1,2 δισεκατομμύριο ευρώ δημοσιονομικό χώρο που μου έδωσε μετά από διαπραγμάτευση το Υπουργείο Οικονομικών, αλλιώς δεν θα κατέθετα δήλωση στο SAFE. Καθαρές κουβέντες. Το είχα πει ευθύς εξαρχής και στον Πρωθυπουργό. Το γνώριζε. Η χώρα δεν επιτρέπεται ξανά να βρεθεί εκεί που ήταν παλιά και ο Πρωθυπουργός το συνυπέγραψε αυτό όπως το συνυπέγραψε και το Υπουργείο Οικονομικών.

Κυρίες και κύριοι συνάδελφοι, καταλήγω με το θέμα της τροπολογίας για τα μετοχικά ταμεία. Ακριβώς αυτός ο αυξημένος δημοσιονομικός χώρος δημιουργεί ένα αυξημένο όριο στο 6%. Το Υπουργείο Οικονομικών δεν ήταν έτοιμο να δεχθεί αυτό να παραμείνει ή να δοθεί στα μετοχικά ταμεία. Κατανοητό.

Εκεί υπήρξε μια επιπλέον διαπραγμάτευση και η διαπραγμάτευση αυτή θεωρώ ότι είχε ένα αίσιο αποτέλεσμα. Ποιο ήταν το αίσιο αποτέλεσμα; Να συμφωνήσουμε σ’ ένα όριο υψηλό. Και ποιο ήταν αυτό το υψηλό όριο; Ο μέσος όρος της τελευταίας πενταετίας, της πενταετίας που η χώρα έχει σοβαρό εξοπλιστικό πρόγραμμα και από εκεί και πέρα, βεβαίως, να υπάρξει μια εσωτερική κατανομή όχι ανάλογα της πληθυσμιακής σύνθεσης –γιατί αλλιώς ο Στρατός Ξηράς θα έπαιρνε σχεδόν το 60%-, αλλά επί τη βάσει της κοινής λογικής, 40 και κάτι ο Στρατός Ξηράς, 30 και κάτι η Αεροπορία, 20 και κάτι το Ναυτικό, επί τη βάσει και ενός αριθμητικού κριτηρίου, αλλιώς τι θα συνέβαινε; Το 80% θα πήγαινε στην Αεροπορία, το 20% ή το 15% θα πήγαινε στο Ναυτικό και ο Στρατός θα έπαιρνε πολύ λιγότερο, όπως γινόταν μέχρι τώρα. Αυτό έχει καμιά λογική; Προς τι;

Θα μου πείτε: Ποια είναι η διαφορά; Η διαφορά είναι ότι έρχομαι και είμαι διατεθειμένος να πάρω το πολιτικό κόστος και να προτείνω συγκεκριμένη ρύθμιση κάτι που δεν θυμάμαι να είχε γίνει ποτέ. Αφού παίρνω το πολιτικό κόστος αφήστε με να το πάρω. Μη με εγκαλείτε κιόλας! Μη με εγκαλείτε για το προφανές, διότι εξασφαλίζουμε τη βιωσιμότητα των ταμείων και κάνουμε μια λογική κατανομή.

Κύριοι συνάδελφοι, εγώ ευχαριστώ πάντα για τη συζήτηση. Ουδείς έχει το προνόμιο της απόλυτης γνώσης.

Κυρία Αναγνωστοπούλου, σας καταθέτω, αν θέλετε –το είχα φέρει για εσάς από προχθές- το θέμα του Στρατοπέδου Ζησιμοπούλου. Ένα τμήμα έχει δοθεί στη ΔΕΗ, στον ΔΕΔΔΗΕ τώρα, ένα τμήμα έχει δοθεί στο Πυροσβεστικό Σώμα, ένα τμήμα έχει δοθεί στο Υπουργείο Πολιτισμού, ένα τμήμα έχει δοθεί στο Υπουργείο Δικαιοσύνης και μένει ένα τμήμα ακόμη το οποίο είναι επιχειρησιακά αναγκαίο προς το παρόν. Αυτή είναι η πραγματικότητα, αλλά σας τα καταθέτω για να έχετε.

(Στο σημείο αυτό ο Υπουργός Εθνικής Άμυνας κ. Νικόλαος - Γεώργιος Δένδιας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, άκουσα σχόλια για τις άλλες δύο τροπολογίες που ρυθμίζουν δύο θέματα, ένα στη δυτική Θεσσαλονίκη και ένα στον Δήμο Αλεξανδρούπολης. Παρακαλώ τους Βουλευτές και της δυτικής Θεσσαλονίκης και της Αλεξανδρούπολης να τοποθετηθούν γι’ αυτό, γιατί και εκεί δημιουργήθηκε μια εντύπωση. Εκεί που καταθέτουμε και τοπογραφικά και αριθμούς διαμερισμάτων και τα πάντα, πάλι δημιουργείται ή γίνεται προσπάθεια να δημιουργηθεί μια εντύπωση ότι πρόκειται για κάτι το αδιαφανές.

Την τοπική αυτοδιοίκηση προσπαθούμε να εξυπηρετήσουμε και με τις δύο αυτές τροπολογίες, κυρίες και κύριοι συνάδελφοι, διότι θεωρούμε ότι οι Ένοπλες Δυνάμεις είναι ένα κομμάτι της κοινωνίας. Βεβαίως, τα ακίνητα αυτά είναι για τους σκοπούς των Ενόπλων Δυνάμεων, αλλά αυτό δεν σημαίνει και αποκοπή από το κοινωνικό γίγνεσθαι. Αλίμονο!

Είμαι στη διάθεσή σας για να καταλήξουμε. Επανέρχομαι με οτιδήποτε κρίνετε ότι μπορεί να βοηθήσει, αλλά θα ήθελα να παρακαλέσω αυτή η ροβεσπιερική και φιλιππική περί προστασίας του δημοσίου συμφέροντος και της περιουσίας των Ενόπλων Δυνάμεων εναντίον της Κυβέρνησης, αν έχετε την καλοσύνη τουλάχιστον στο υπόλοιπο της συνεδρίασης να παραλειφθεί.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Έχουν ζητήσει διάφοροι Κοινοβουλευτικοί Εκπρόσωποι τον λόγο για τις παρεμβάσεις τους. Θα σας τον δώσω με τη σειρά.

Τον λόγο έχει ο κ. Μάντζος από το ΠΑΣΟΚ - Κίνημα Αλλαγής.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Ζήτησα τον λόγο για να αναφερθώ και να επιμείνω, κύριε Υπουργέ, σε μία πολύ σοβαρή εξέλιξη των τελευταίων ωρών. Αναφερθήκατε στο τέλος της ομιλίας σας ακροθιγώς σε αυτήν.

Όσο μιλούσατε το πρωί και καταθέτατε τις νομοτεχνικές σας βελτιώσεις –τις οποίες, ειρήσθω εν παρόδω, αναμένουμε- και όσο τοποθετούνταν οι εισηγητές των κομμάτων, μάθαμε από τα μέσα κοινωνικής δικτύωσης και από ανάρτηση του Πρωθυπουργού και όχι από τον αρμόδιο Υπουργό, ότι η χώρα μας πρόκειται αύριο τελικώς να υποβάλει επίσημη αίτηση για τη συμμετοχή της στον χρηματοδοτικό μηχανισμό SAFE της Ευρωπαϊκής Ένωσης.

Τελικά, κύριε Υπουργέ Άμυνας, τι ισχύει τώρα; Τελικά ο κανονισμός SAFE τώρα είναι καλός ή όχι; Τελικά είναι διασφαλισμένη η χώρα μας απέναντι στην Τουρκία ή όχι, όπως μας λέγατε στις 29 Μαΐου; Τελικά πρέπει να συμμετάσχουμε στον SAFE ή όχι, όπως μας λέγατε στις 3 Ιουνίου; Τελικά έχουμε δημοσιονομικό περιθώριο ή όχι, όπως μας λέγατε στις 21 Ιουλίου; Αν η απάντηση σ’ όλες αυτές τις ερωτήσεις είναι ναι, γιατί τόσο καιρό απαντούσατε εσείς όχι;

Ειδικά για το θέμα της Τουρκίας, κύριε Υπουργέ, αναρωτιόμαστε αν έχει αλλάξει η άποψή σας για το ζήτημα σε σχέση με την «κερκόπορτα» στην οποίαν αναφερθήκατε στις 29 Μαΐου, ανήμερα της άλωσης της Πόλης. Τι έγινε μ’ αυτήν την «κερκόπορτα»; Υπάρχει, δεν υπάρχει, σφραγίστηκε, είναι ακόμα ανοικτή; Διότι όλα αυτά τα συζητούμε ενόσω οι τουρκικές επιχειρήσεις έχουν ήδη παρακάμψει τον κανονισμό SAFE και τις όποιες προβλέψεις, έχουν ήδη προχωρήσει σε άμεσες διακρατικές συμφωνίες. Μιλάμε για την περίοδο στην οποίαν η Τουρκία έχει ήδη αναβαθμίσει, δυστυχώς, τον ρόλο της στην περιοχή και τις εξοπλιστικές σχέσεις της με την Ευρώπη, διότι δεν είναι μόνο ότι θα εξοπλίζει ενδεχομένως την Ευρώπη αλλά και εξοπλίζεται ήδη απ’ αυτήν, αν κρίνουμε από τις πρόσφατες εξελίξεις με τα Eurofighters, το Ηνωμένο Βασίλειο και τη Γερμανία.

Είναι επιτυχία, λοιπόν, αυτός ο κανονισμός ή επικίνδυνος για τα εθνικά συμφέροντα, όπως παρουσιάστηκε από εσάς επί της αρχής, αλλά και επί της ουσίας; Είναι τελικά συμφέρων ο κανονισμός SAFE της Ευρωπαϊκής Ένωσης σε σχέση με τα επιτόκια δανεισμού ή δεν θα έπρεπε να μπούμε σε αυτόν όπως μας λέγατε στην Επιτροπή Εξοπλιστικών στις αρχές Ιουνίου;

Εμείς εδώ έχουμε μια καθαρή θέση. Εμείς ασκήσαμε δριμεία κριτική στους πανηγυρισμούς και στους παιάνες της Κυβέρνησης σε σχέση με τη διαπραγματευτική επιτυχία –δήθεν- του SAFE, αλλά από την άλλη είχαμε μια καθαρή θέση ότι με δεδομένους τους όρους του δανεισμού, με δεδομένες τις υποχρεώσεις της χώρας μας απέναντι στις συμμαχίες της, αλλά και με δεδομένες τις υποχρεώσεις τις οποίες οφείλει η χώρα μας να αναλάβει μέσω του SAFE για ανάπτυξη της Εθνικής Αμυντικής Βιομηχανίας, είχαμε την άποψη ότι έπρεπε να μπούμε στον SAFE.

Εσείς είχατε την ακριβώς αντίθετη άποψη. Τι έχει αλλάξει;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και τελικά -και κλείνω, κύριε Πρόεδρε- για το δημοσιονομικό περιθώριο ποιος συνεννοείται και πώς; Διότι ακούμε για ένα δημοσιονομικό περιθώριο το οποίο δεν υπήρχε την Πέμπτη και ξαφνικά σήμερα βρίσκεται. Αν είναι τόσο απλό να βρεθεί ένας δημοσιονομικός χώρος με μια διαπραγμάτευση, με μια κουβέντα ενός Υπουργού, γιατί δεν βρίσκουμε δημοσιονομικό χώρο και για τα νοσοκομεία, για τα σχολεία και για τα πανεπιστήμια; Αν είναι τόσο απλό τελικά, γιατί δεν γίνεται; Εν τέλει ποιος συνεννοείται και πώς και πού θα πάει όλη αυτή η κατάσταση με την προφανή απροκάλυπτη πολυγλωσσία στην εξωτερική και αμυντική πολιτική της χώρας, με αυτή τη διπλή γραμμή που εκπέμπει τα πιο λάθος και τα πιο επικίνδυνα σήματα για τη χώρα μας προς τη διεθνή κοινότητα σε αυτή την κρίσιμη συγκυρία; Πόσο ακριβά θα κοστίσει στη χώρα μας αυτό το θέατρο του παραλόγου στην εξωτερική και αμυντική πολιτική;

Ευχαριστώ, κύριε Πρόεδρε.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, επειδή θα γίνουν παρεμβάσεις και από άλλους θα σας παρακαλούσα να απαντήσετε συνολικά.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Εντάξει, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Έχει ζητήσει τον λόγο ο κ. Ηλιόπουλος από τη Νέα Αριστερά.

Παρακαλώ, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, θα ήθελα να κάνω κάποιες παρατηρήσεις. Όποτε συζητάμε κάποιο καινούργιο νομοσχέδιο, είναι εύκολο να ξεκινάμε με μία συνολική απαξίωση των δημόσιων οργανισμών και ότι περίπου τίποτα δεν λειτουργούσε σωστά. Αναφερθήκατε, παραδείγματος χάριν, στο ζήτημα του ΤΕΘΑ. Θα ήθελα, λοιπόν, να πω ότι αυτό δεν είναι πάντα και το καλύτερο κριτήριο. Δεν θα σας πω να καθίσουμε να μετρήσουμε πόσα χρόνια ήταν ο καθένας κυβέρνηση σε αυτή την Αίθουσα, γιατί το ξέρετε πολύ καλά. Άρα, μόνο ως αυτοκριτική μπορεί να εκληφθεί αυτή η τοποθέτηση.

Επιτρέψτε μου, όμως, να σας πω το εξής: Μας κάνετε μία κριτική σε σχέση με το ζήτημα του στεγαστικού, ότι πρέπει η Αντιπολίτευση να σας φέρει προτάσεις και αν συμφωνούμε με το ότι το στεγαστικό είναι τεράστιο πρόβλημα. Πρώτα απ’ όλα, θα θέλαμε να σας πούμε πως συμφωνούμε ότι όντως το στεγαστικό είναι τεράστιο πρόβλημα για όλη τη χώρα. Ο πληθωρισμός στα ενοίκια είναι υπερτριπλάσιος από τον ευρωπαϊκό μέσο όρο. Το 50% των λαϊκών νοικοκυριών δίνει πάνω από το 40% του διαθέσιμου εισοδήματος για ζητήματα στέγασης. Ο δικός σας Υπουργός, ο κ. Λιβάνιος -και χρησιμοποιώ ακριβώς τα λόγια του- είχε πει σε δική μας ερώτηση ότι ξέρετε πως σε πολλές περιοχές το ενοίκιο είναι μεγαλύτερο από τον μισθό του πρωτοδιοριζόμενου δημοσίου υπαλλήλου. Άρα, το στεγαστικό είναι ένα συνολικό ζήτημα.

Τι κάνατε εσείς ως Κυβέρνηση με το Ταμείο Ανάκαμψης και το στεγαστικό; Να σας θυμίσω τι κάνατε; Το πρώτο πρόγραμμά σας για το στεγαστικό ήταν της τάξης των 150 εκατομμυρίων. Τόσα είχατε προβλέψει από το Ταμείο Ανάκαμψης για να ανακαινίσετε λίγα διαμερίσματα στην Αθήνα και λίγα στη Θεσσαλονίκη.

Στη συνέχεια, τι κάνατε; Βάλατε δάνεια. Τι σημαίνει δάνεια; Ότι δεν πάτε στο πρόβλημα, που το πρόβλημα είναι η προσφορά, αλλά πάτε μόνο στη ζήτηση. Και πού έχετε φτάσει; Η εφημερίδα «Η Καθημερινή» -υποθέτω ότι διαβάζετε την εφημερίδα «Η Καθημερινή», δεν το έγραψε κάποια εφημερίδα που δεν διαβάζετε, γελάει ο κ. Καιρίδης- λέει ότι με το «Σπίτι μου ΙΙ» αυξήσατε απλά περισσότερο τις τιμές. Άρα, η πρώτη κριτική που σας κάνουμε είναι ότι συνολικά ως Κυβέρνηση δεν έχετε στρατηγική για το στεγαστικό, γιατί βλέπετε τη χώρα ως οικόπεδο για real estate. Και αυτή είναι και η ουσιαστική κριτική για το τι κάνετε τώρα.

Υπάρχει μια πολύ ωραία φράση που λέει «ποτέ μην αφήνεις μία κρίση να πάει χαμένη». Εσείς χρησιμοποιείτε όντως το πραγματικό ζήτημα του στεγαστικού που αφορά και τα στελέχη των Ενόπλων Δυνάμεων, αλλά αυτό αν θέλετε είναι απλά μια μικρή κουκίδα της συνολικότερης παρέμβασής σας, η οποία είναι ότι πλέον θα λειτουργήσει η περιουσία του Στρατού με όρους real estate. Και εδώ είναι το κρίσιμο. Δεν είναι η λέξη αξιοποίηση, αλλά το ποιος είναι ο στρατηγικός στόχος.

Εδώ, λοιπόν, εμείς λέμε δύο πράγματα: Πρώτον, ότι οι υποδομές οι οποίες είναι μη επιχειρησιακά αναγκαίες πρέπει να έχουν ως πρώτο ζήτημα αξιοποίησης το στεγαστικό και δεύτερον, τους δημόσιους χώρους μέσα στα αστικά κέντρα και στις πόλεις που χρειαζόμαστε πάρα πολλά. Παραδείγματα υπάρχουν, όπως το Παύλου Μελά που δόθηκε ακριβώς γι’ αυτό το ζήτημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και θα αναφερθώ πάλι στην εφημερίδα «Η Καθημερινή», η οποία την Κυριακή είχε ένα πολύ ωραίο άρθρο που έλεγε το πώς ένα πάρκο ρίχνει μέχρι και τρεις βαθμούς τη θερμοκρασία. Δεν ξέρω, αλλά υποθέτω ότι όλοι ζήσαμε σε αυτή την πόλη την τελευταία εβδομάδα. Ο κ. Λαγουβάρδος -δεν τα πάτε καλά με το Αστεροσκοπείο από τότε που είχε χαρακτηρίσει τη φωτιά στον Έβρο ως τη μεγαλύτερη στη σύγχρονη ευρωπαϊκή ιστορία- είχε κάνει μια επιστημονική ανάρτηση στη οποία έλεγε ότι οι θερμοκρασίες που υπήρχαν την προηγούμενη βδομάδα το βράδυ, τα μεσάνυχτα, στην Αθήνα ήταν θερμοκρασίες που σε κανονικές συνθήκες τις έχουμε το μεσημέρι. Οι πόλεις μας, λοιπόν, γίνονται αβίωτες.

Άρα, όταν έχουμε τέτοιους κρίσιμους πόρους τους οποίους αυτή τη στιγμή δεν τους χρειάζονται επιχειρησιακά οι Ένοπλες Δυνάμεις, εμείς λέμε ότι το πρώτο ζήτημα πρέπει να είναι το στεγαστικό, προφανώς με προτεραιότητα στα στελέχη των Ενόπλων Δυνάμεων. Ωστόσο, οι πόροι μπορούν να υπηρετήσουν ακόμα περισσότερα πράγματα. Το δεύτερο ζήτημα είναι ακριβώς το ζήτημα των δημοσίων χώρων που είναι πάρα πολύ κρίσιμο.

Και κλείνω με δύο φράσεις. Αύριο και μεθαύριο θα συζητήσουμε για το ζήτημα του ΟΠΕΚΕΠΕ. Ωστόσο, όταν έχουμε φτάσει να βλέπουμε ακόμα και αεροδρόμια, όπως αυτό της Ελευσίνας, να δηλώνονται ως βοσκοτόπια, καταλαβαίνετε ότι μπορεί να μην αφορά εσάς προσωπικά, αλλά στο ζήτημα της αξιοποίησης της περιουσίας των πόρων κ.λπ., αυτή η Κυβέρνηση δεν μπορεί να διεκδικεί και δάφνες. Έχετε καταντήσει η Κυβέρνηση της Ευρωπαϊκής Εισαγγελίας!

Και κλείνω με μία τελευταία φράση. Ο τρόπος με τον οποίο συζητάμε αυτή τη στιγμή δείχνει ότι κι εσείς ως Υπουργός Εθνικής Άμυνας δεν είστε και τόσο χαρούμενος που φέρνετε ένα νομοσχέδιο -για το οποίο λέμε κι εμείς ότι είναι ένα σημαντικό και κρίσιμο νομοσχέδιο- και από την κυβερνητική παράταξη είναι κάτω επτά, οκτώ, εννιά Βουλευτές, ενώ την ίδια στιγμή έχουμε και δύο επιτροπές Αυτό δείχνει μία απαξίωση της διαδικασίας. Θα έλεγα, δηλαδή, ότι μάλλον δεν θέλετε τη συμμετοχή και τη συζήτηση.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα ο κ. Χήτας και θα ακολουθήσει η κ. Καραγεωργοπούλου.

Παρακαλώ, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, να ξεκαθαρίσουμε ότι εμείς είμαστε υπέρ του SAFE εδώ και καιρό. Αυτό, όμως, που θέλω να τονίσουμε σήμερα είναι ένα που είχα απευθύνει πριν από περίπου επτά, οκτώ μέρες στον κ. Πιερρακάκη στην Αίθουσα αυτή, όταν συζητούσαμε ένα νομοσχέδιο του Υπουργείου Οικονομικών. Είχαμε ρωτήσει, λοιπόν, γιατί δεν μπαίνουμε στο SAFE με δέκα χρόνια περίοδο χάριτος, με χαμηλότοκα δάνεια έως σαράντα πέντε χρόνια αποπληρωμής από έναν κορβανά 150 δισεκατομμυρίων. Ο κ. Πιερρακάκης είχε απαντήσει ότι είμαστε υπέρ του ReArm Europe -πριν δέκα μέρες έγινε αυτό!-, ότι δεν παύει να είναι ένα δάνειο, ότι δεν αντέχουμε άλλα δάνεια και ότι το Υπουργείο Οικονομικών λέει ότι δεν υπάρχει δημοσιονομικός χώρος. Αυτά είχε πει ο κ. Πιερρακάκης πριν από περίπου μία βδομάδα, δέκα μέρες.

Άρα, αυτή η ανακολουθία είναι που μας προβληματίζει και μας κάνει και εντύπωση, αν θέλετε, γιατί σήμερα έχουμε κάτι τελείως διαφορετικό και μάλιστα όχι από εσάς. Δεν το ακούσαμε από εσάς, κάτι που επίσης μας κάνει εντύπωση. Προκαλεί, δηλαδή, εντύπωση ένα τόσο σοβαρό θέμα να το μοιράζεται στα μέσα κοινωνικής δικτύωσης ο Πρωθυπουργός, την ώρα που στην Ολομέλεια υπάρχει ο αρμόδιος Υπουργός και συζητείται ένα τόσο σοβαρό θέμα, θέμα των Ενόπλων Δυνάμεων.

Αυτό, λοιπόν, είναι ένα σχόλιο όσον αφορά αυτό που σας είπαμε, όσον αφορά αυτή την ανακολουθία της Κυβέρνησης, ο Υπουργός Οικονομικών να λέει πριν από μία εβδομάδα ότι είμαστε υπέρ του ReArm Europe, ενώ εμείς λέγαμε το αντίθετο, το SAFE, για τους λόγους που σας ανέφερα.

Και έρχομαι και σε ένα τρίτο. Μιλούσαμε για την κακοδιαχείριση των ταμείων. Πού οφείλεται αυτή η κακοδιαχείριση όλα αυτά τα χρόνια; Έχετε εντοπίσει, δηλαδή, τα αίτια της κακοδιαχείρισης; Διότι νομίζω ότι αν δεν τα εντοπίσετε, δεν μπορούμε να λύσουμε το θέμα. Αυτή είναι η δική μας άποψη. Για να λύσεις, δηλαδή, ένα πρόβλημα, πρέπει να βρεις πού οφείλεται, από πού ξεκινάει αυτή η κακοδιαχείριση που αφορά τα ταμεία μας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Τον λόγο έχει η κ. Καραγεωργοπούλου από την Πλεύση Ελευθερίας.

Παρακαλώ, κυρία συνάδελφε, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, θα θέλαμε κατ’ αρχάς να σας διαμηνύσουμε ότι η Πλεύση Ελευθερίας είναι αντίθετη σε οποιεσδήποτε δαπάνες αφορούν σε εξοπλισμούς και όχι σε αμυντικές δαπάνες. Εδώ θα ήθελα να θυμίσω ότι η Πρόεδρός μας Ζωή Κωνσταντοπούλου είχε συμμετάσχει στην εμβληματική διοργάνωση στη Χάγη με πρωτοβουλία του Ιταλού Πρωθυπουργού τον Ιούνιο του 2025. Επιπλέον, σε ό,τι αφορά περαιτέρω διευκρινίσεις για τα θέματα του SAFE, θα αναφερθεί ειδικότερα η ίδια στην ομιλία της λίγο αργότερα.

Από την πλευρά μας θέλουμε να σταθούμε σε ορισμένα στοιχεία του νομοσχεδίου και να μας διευκρινίσετε τα ακόλουθα: Σε σχέση με το ΤΕΘΑ που είναι ο βασικός και ο μεγαλύτερος συγχωνευόμενος φορέας, στην ιστοσελίδα του δεν φαίνονται δημοσιευμένες οικονομικές καταστάσεις και ισολογισμός από το 2017 και έως το 2024. Τελικά, υπάρχουν ελεγκτικές γνώμες ή οι ελεγκτικές γνώμες, αυτές που δεν φαίνονται καταχωρισμένες ή φαίνονται ως άρνηση διατύπωσης γνώμης γιατί τα στοιχεία δεν επαρκούν, δεν υπάρχουν ή δεν είναι δημοσιευμένες κάπου ενώ θα έπρεπε;

Σε σχέση με την τροπολογία, αυτή αποτελεί ένα είδος νομοσχεδίου, θα έλεγα. Ήρθε αργά το βράδυ της Παρασκευής. Δεν τέθηκε σε διαβούλευση και σε συζήτηση. Περιλαμβάνει περισσότερα άρθρα και με αφορμή το άρθρο 5 που αφορά στη μεταβίβαση χωρίς αντάλλαγμα στην ΕΒΟ - ΠΥΡΚΑΛ κατά πλήρη κυριότητα ακινήτου του Ταμείου Εθνικής Άμυνας στο Λαύριο, θα ήθελα να διευκρινίσετε παρότι δεν αφορά τη διάταξη αυτή καθαυτή, γιατί ακριβώς συμβαίνει μια πόλη ολόκληρη να είναι ανάστατη για το γεγονός ότι στη μοναδική εγκατάσταση παραγωγής πυρομαχικών στα Ελληνικά Αμυντικά Συστήματα είναι θαμμένοι διακόσιοι είκοσι τόνοι εκρηκτικών ΤΝΤ! Μπορείτε να μας πείτε γιατί δεν ασχολείστε με τη διαχείριση αυτών των εκρηκτικών που απειλούν τη βιωσιμότητα μιας ολόκληρης πόλης, κατοίκων και υποδομών; Καταλαβαίνετε ότι αν συμβεί ένα ατύχημα με οποιαδήποτε ανάφλεξη, διακόσιοι είκοσι τόνοι ΤΝΤ σε μία πόλη θα σημάνουν μια τεράστια ανυπέρβλητου μεγέθους καταστροφή.

Σε ό,τι αφορά το περιεχόμενο της τροπολογίας, που όπως προείπα κατατέθηκε εντελώς αιφνιδιαστικά, τελικά είναι μια τροπολογία επί της ουσίας του νομοσχεδίου ή είναι μια ακόμα μεθόδευση ιδιωτικοποίησης της διαχείρισης της περιουσίας που θα έπρεπε να ανήκει και να επιστρέφεται στους μερισματούχους συνταξιούχους, ενώ στην πραγματικότητα αποστερείτε αυτό το έσοδο από εκείνους για να το διαθέσετε σε έναν ιδιωτικό φορέα χωρίς εξηγήσεις και χωρίς εξειδίκευση και διαφάνεια σε σχέση με το πώς ακριβώς θα διατεθεί; Θεωρούμε ότι εγκαινιάζει στην πραγματικότητα ένα μοντέλο ιδιωτικοποιημένης διαχείρισης δημόσιου πλούτου, με νοοτροπία εξωτερικού διαχειριστή, πλήρη απουσία κοινωνικής ανταποδοτικότητας.

Το ΤΑΙΠΕΔ, αντίστοιχα, συγκέντρωνε δημόσια ακίνητα για αξιοποίηση και τελικά οδήγησε σε ξεπούλημα. Έτσι κι εδώ καταλαβαίνουμε ότι υπάρχει μια προμελετημένη εκτροπή πόρων των Ενόπλων Δυνάμεων υπέρ ενός μηχανισμού που λειτουργεί εκτός λογιστικής πρόνοιας και συλλογικού συμφέροντος.

Θα θέλαμε διευκρινίσεις, λοιπόν, σε ό,τι αφορά τα σημεία αυτά και στην ομιλία μου ως Κοινοβουλευτικής Εκπροσώπου ή σε έτερη παρέμβαση θα ακολουθήσουν και έτερες ερωτήσεις.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Και ολοκληρώνουμε με τον Κοινοβουλευτικό Εκπρόσωπο του ΣΥΡΙΖΑ κ. Ψυχογιό.

Παρακαλώ, κύριε συνάδελφε, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υπουργέ, θα αναφερθώ αναλυτικά στην τοποθέτησή μου που θα γίνει λίγο αργότερα, απλώς ήθελα να επισημάνω το εξής: Υπάρχει μια ομάδα, ένας κατάλογος ακινήτων, περιουσιακών στοιχείων, στρατοπέδων και άλλων, τα οποία παραχωρούνται στον νέο φορέα. Είχατε πει και στις επιτροπές ότι εμείς μπορούμε να έχουμε πρόσβαση και να ξέρουμε ακριβώς ποια είναι και πού είναι. Εάν μπορείτε, νομίζω ότι είναι αυτονόητο ότι πρέπει να μας πείτε μέχρι το πέρας της συνεδρίασης ή και νωρίτερα για να τοποθετηθούμε επ’ αυτών, προκειμένου να έχουμε πλήρη εικόνα για το πού πρόκειται και τι πρόκειται να γίνει με αυτά.

Θα ήθελα να κάνω και ένα ακόμα σχόλιο. Αναφερθήκατε στο ΤΕΘΑ και τη λειτουργία του και τις κυβερνήσεις που πέρασαν τα προηγούμενα χρόνια. Όπως είπα, θα αναφερθώ αναλυτικά στην εισήγησή μου αργότερα. Όμως, κύριε Υπουργέ, επειδή ακριβώς τότε κάποιοι ήμασταν κυβερνητικοί Βουλευτές, ξέρουμε πολύ καλά ότι οι κυβερνήσεις υπάρχουν ακριβώς για να βάζουν κανόνες. Ακόμα και αν κάτι δεν λειτουργεί ακριβώς όπως πρέπει, οι κυβερνήσεις πρέπει να βάζουν κανόνες για το δημόσιο συμφέρον σε δημόσιους φορείς και οργανισμούς, σε νομικά πρόσωπα που έχουν χαρακτήρα δημοσίου συμφέροντος για τις τοπικές κοινωνίες, για τις Ένοπλες Δυνάμεις, για τα στελέχη τους και όχι να επικαλούνται δυσλειτουργίες για να έρθουν να καταργήσουν στην ουσία πράγματα τα οποία είναι κεκτημένα και των Ενόπλων Δυνάμεων και των στελεχών τους, διότι και εμείς αντιμετωπίσαμε ζητήματα αλλά τα λύσαμε πολλές φορές, όπως στο Στρατόπεδο Παύλου Μελά ή και αλλού, με γνώμονα την καλύτερη αξιοποίηση των στρατοπέδων, το άνοιγμα στις τοπικές κοινωνίες και την αυτοδιοίκηση, προκειμένου να πάνε όπως πρέπει και να έχουν την καλύτερη δυνατή χρήση με βάση και τις ανάγκες της εκάστοτε περιοχής.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριοι συνάδελφοι.

Ορίστε, κύριε Υπουργέ, έχετε τον λόγο, παρακαλώ, για τις απαντήσεις σας.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριοι συνάδελφοι, προφανώς εξήγειρε το ενδιαφέρον των Κοινοβουλευτικών Εκπροσώπων η συζήτηση και η τοποθέτηση για το SAFE και τα υπόλοιπα που ελέχθησαν.

Να ξεκινήσω, λοιπόν, από το SAFE, για να μπορέσουμε να συνεννοηθούμε. Θα ήθελα να παρακαλέσω γενικά να διεξάγεται, αν είναι δυνατόν, μια νοήμων συζήτηση εδώ μεταξύ μας, δηλαδή η απάντηση να έρχεται σ’ αυτό το οποίο λέγεται και όχι να έρχεται σε κάτι το οποίο έχει προαποφασιστεί χωρίς να έχει σημασία τι έχει λεχθεί μέσα στην Αίθουσα, διότι απλώς τότε η συζήτηση είναι μία συζήτηση κωφών ή απόντων.

Τοποθετήθηκα σαφέστατα για το SAFE ευθύς εξ,αρχής και δεν είναι η πρώτη φορά. Θα σας επαναλάβω το τι έχει λεχθεί, θα σας επαναλάβω τη θέση μου και αν μου επιτρέπετε –γιατί θεωρώ ότι είμαι από τους ελάχιστους σε αυτή τη χώρα που έχει διαβάσει και το SAFE και ό,τι πρακτικό το συνοδεύει- θα σας πω πού είναι το πιθανό πρόβλημα για την Ελλάδα στο μέλλον. Και θα σας το πω, χωρίς καμία διάθεση δημιουργίας κομματικού οφέλους, διότι σας έχω πει επανειλημμένως ότι δεν επιδιώκω σε αυτά τα θέματα αυτής της μορφής την αντιμετώπιση καθώς τη θεωρώ κοντόφθαλμη και τελικά λανθασμένη και επιβλαβή για τη χώρα.

Το Υπουργείο Εθνικής Άμυνας επέλεξε επί της πολιτικής μου ηγεσίας να καταθέσει για πρώτη φορά μακροπρόθεσμο εξοπλιστικό, το λεγόμενο «ΜΠΑΕ». Ουδέποτε έχει γίνει κάτι τέτοιο, ανεξαρτήτως ποιο κόμμα κυβερνούσε και αυτό το ξέρουμε όλοι σε αυτήν την Αίθουσα. Και καταθέσαμε ένα εξοπλιστικό δώδεκα συν οκτώ ετών. Βεβαίως, εξοπλιστικό υπήρχε στο Υπουργείο Εθνικής Άμυνας αλλά με μια μικρή διαφορά. Παρά τις προσπάθειες του προκατόχου μου, του κ. Νίκου Παναγιωτόπουλου, είχε μια μικρή υπέρβαση 55 δισεκατομμύρια στα τέσσερα χρόνια. Και, άρα, δεν είχε κατατεθεί ποτέ.

**ΜΙΧΑΗΛ ΚΑΤΡΙΝΗΣ:** Είπατε 55 δισεκατομμύρια;

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Ναι, 52,5 δισεκατομμύρια στα τέσσερα χρόνια ακριβώς, οκτακόσια προγράμματα. Αυτά πάλευε ο Νίκος Παναγιωτόπουλος. Αυτά τα έχω πει στην επιτροπή και είναι καταγεγραμμένα. Μην εκπλήσσεστε.

Για να κατατεθεί ένα εξοπλιστικό και να έχει σοβαρότητα, πρέπει να είναι εντός του εγκεκριμένου και συμφωνημένου με το Υπουργείο Οικονομικών δημοσιονομικού πλαισίου. Αλλιώς, δεν έχει καμία σοβαρότητα. Και δεν έχει καμία σοβαρότητα ούτε για το πολιτικό σύστημα της χώρας, οποιοδήποτε πολιτικό σύστημα, οποιαδήποτε κυβέρνηση.

Αυτό, λοιπόν, το εξοπλιστικό το οποίο κατατέθηκε και για το οποίο ενημερώθηκε η αρμόδια επιτροπή, ήταν εντός του συμφωνημένου με το Υπουργείο Οικονομικών δημοσιονομικού πλαισίου. Οτιδήποτε εκτός αυτού ήταν εκτός δημοσιονομικού και αποτελούσε απλό ευχολόγιο.

Η αντίληψή σας περί χαμηλότοκου δανείου, κύριε συνάδελφε, είναι μια αντίληψη που δεν αντιλαμβάνεται προφανώς ότι το δάνειο είναι δάνειο. Επίσης, θα είχε έννοια να τα συγκρίνετε με τα επιτόκια του Δημοσίου που χάρη στην επιτυχία αυτής της Κυβέρνησης είναι ούτως η άλλως χαμηλά. Άρα, το κέρδος από τις δύο διαφορές των επιτοκίων μην το θεωρείτε τόσο φοβερό. Τη ζημιά από την υπέρβαση του δημοσιονομικού ορίου να τη θεωρείτε φοβερή, διότι η χώρα χάνει την αξιοπιστία της.

Επέλεξε η Κυβέρνηση τη συμμετοχή στο SAFE και μας έδωσε σε κατάλογο το Υπουργείο Οικονομικών μικρό –γιατί συνολικά είναι 1,2 δισεκατομμύριο το σύνολό του- περαιτέρω δημοσιονομικό περιθώριο.

Σε αυτό το επιπλέον δημοσιονομικό περιθώριο θα φέρουμε εμπροσθοβαρώς οπλικά συστήματα τα οποία είναι ήδη στο μακροπρόθεσμο εξοπλισμό, δεν πρόκειται να βάλουμε κάτι καινούργιο εδώ και θα ζητήσουμε στη σχετική σελίδα που έχει αναρτήσει συμμετοχή και άλλων ευρωπαϊκών χωρών. Τι σε αυτό συνιστά αλλαγή θέσης, διγλωσσία ή κάτι άλλο; Προς τι όλη αυτή η προσπάθεια να δημιουργηθεί η εντύπωση ότι άλλα λέμε τώρα άλλα λέγαμε χθες; Σας έχω πει ακριβώς τα ίδια πράγματα από την αρχή. Αυτό που ενώνει πάντα τα παν λεγόμενα είναι η απόλυτη προσήλωση στα δημοσιονομικά. Όποιος έχει περάσει και έχει ζήσει την κρίση και την ανάγκη να διαπραγματεύεται με την τρόικα κάθε μέρα για οτιδήποτε, αποκλείεται να επιτρέψει να επανέλθει η χώρα οποτεδήποτε σε αυτό.

Έρχομαι τώρα στο ίδιο το ζήτημα του SAFE. Το SAFE είναι ένας πολύπλοκος κανονισμός. Όπως ξέρετε, οι γραφειοκράτες των Βρυξελλών διατυπώνουν τα πράγματα με έναν τρόπο που θέλουν προσεκτική ανάγνωση. Το SAFE, επίσης, είναι ένας κανονισμός για την έγκριση του οποίου απαιτείτο, ή επαρκούσε, αν θέλετε, πλειοψηφία. Δεν ήταν κανονισμός ο οποίος απαιτούσε ομοφωνία. Άρα, η Ελλάδα, οποιαδήποτε ελληνική κυβέρνηση δεν μπορούσε να τον μπλοκάρει.

Οι χώρες οι οποίες τοποθετήθηκαν επικριτικά απέναντι αρχικής μορφής του SAFE ήταν η Ελλάδα, η Γαλλία, η Κύπρος, η Κροατία και η Σλοβενία. Οι χώρες αυτές δεν έχουν blocking minority, δεν υπερβαίνουν το 35%. Άρα, η Ελλάδα μπορούσε μόνο να διαπραγματευθεί, δεν μπορούσε να αποκλείσει. Άρα, η οποιαδήποτε εδώ ξιφούλκηση περί μη υπεράσπισης του εθνικού συμφέροντος δεν έχει καμία έννοια. Το ερώτημα, λοιπόν, ήταν: Επ' αυτού του δεδομένου τι μπορούσε να κάνει η χώρα;

Ο SAFE έχει δύο διαφορετικές κατηγορίες, τη συμμετοχή σε εξοπλιστικό πρόγραμμα, με ποσοστό 35% και τη συμμετοχή με 100%. Στο 35% δεν υφίσταται αμφιβολία. Πάμε στο 100%. Στο 100%, μετά από ρητή απαίτηση μεγάλης ευρωπαϊκής χώρας εμποδίστηκε να υπάρχει ρητή αναφορά στον κανονισμό, περί ανάγκης ομοφωνίας για τη συμμετοχή τρίτων χωρών. Δεδομένου ότι η Ελλάδα δεν είχε blocking minority στο Συμβούλιο, δεν μπορούσε να το σταματήσει. Υπήρξε μια συμβιβαστική λύση. Η επιτροπή δήλωσε προφορικά και η δήλωσή της κατεγράφη στα Πρακτικά, δεν περιλαμβάνεται στο κείμενο του κανονισμού, ότι οτιδήποτε φέρει, θα το φέρει με διατάξεις που παραπέμπουν σε ομοφωνία.

Αυτή είναι, κύριε Μάντζιο, η προφορική δήλωση της επιτροπής που έχει καταχωριστεί στα Πρακτικά. Με ρωτάτε αν θα ήθελα κάτι περισσότερο; Βεβαίως και θα ήθελα κάτι περισσότερο, δεν το διαπραγματεύτηκα εγώ, δεν είναι το Υπουργείο Άμυνας που το διαπραγματεύεται. Βεβαίως και θα ήθελα κάτι περισσότερο, όπως θα θέλατε και εσείς κάτι περισσότερο, όπως θα θέλαμε όλοι εδώ κάτι περισσότερο. Μπορούσαμε να πετύχουμε κάτι περισσότερο; Τη στιγμή που δεν υπήρχε δυνατότητα αρνησικυρίας και εφόσον δεν υπήρχε blocking minority, πώς θα γινόταν αυτό;

Μπορώ δε, σε απόρρητη συζήτηση να σας δώσω πολύ περισσότερες λεπτομέρειες για όλα αυτά, αλλά δεν νομίζω ότι το SAFE είναι το προνομιακό πεδίο άσκησης αντιπολίτευσης κατά της Κυβέρνησης και ούτε πρόκειται να θριαμβολογήσω για το SAFE ούτε να κινδυνολογήσω.

Αναφερθήκατε δε στην τοποθέτησή μου στο Μυστρά ανήμερα της Επετείου της Άλωσης 29 Μαΐου φέτος. Τι είπα στον Μυστρά; Απευθύνθηκα στους συνεταίρους μας της Ευρωπαϊκής Ένωσης και τους είπα να μην δοκιμάσουν να παραβούν τη δήλωση της επιτροπής, περί ομοφωνίας, γιατί αυτό θα άνοιγε κερκόπορτα της συμμετοχής της Τουρκίας στον αμυντικό μηχανισμό της Ευρωπαϊκής Ένωσης. Σε τι θα διαφωνούσατε σε αυτήν την Αίθουσα σε αυτό; Ποιος δεν θα έλεγε το ίδιο πράγμα; Αυτή είναι η κατάσταση, όσον αφορά το SAFE και τη δυνατότητα να τοποθετηθώ σε δημόσιο λόγο.

Τώρα, όσον αφορά τα υπόλοιπα που λέχθηκαν πάλι, περί real estate, τα απάντησα όλα. Δεν υπάρχει καμία έννοια να επαναλαμβάνουμε εδώ. Εάν δεν έγιναν κατανοητά την πρώτη φορά, προφανώς δεν πρόκειται να γίνουν ούτε τη δεύτερη. Άρα, λοιπόν, κυρίες και κύριοι συνάδελφοι, υπενθυμίζω εδώ ότι έχουμε όλοι την ιστορία μας, ο καθένας μας διαχειρίστηκε για συγκεκριμένη περίοδο, έχω -ξαναλέω- τους αριθμούς των συγκεκριμένων περιόδων που ο καθένας κυβέρνησε τη χώρα, δεν θα επιτρέψω στον εαυτό μου τη μικρόψυχη ευχαρίστηση να σας πω πόσο αποτελεσματική ήταν η διαχείρισή σας τα χρόνια που κυβερνήσατε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ και τους συναδέλφους και τον κύριο Υπουργό.

Περνάμε τώρα στον κατάλογο των ομιλητών. Πρώτος ομιλητής ο κ. Γιάννης Οικονόμου από τη Νέα Δημοκρατία.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ:** Κύριε Πρόεδρε, κύριε Υπουργέ, κυρίες και κύριοι συνάδελφοι, για την πατρίδα μας που αντιμετωπίζει υπαρξιακή απειλή από τη γείτονα χώρα, οι ισχυρές ένοπλες δυνάμεις συνιστούν συνθήκη επιβίωσης της χώρας, του έθνους μας. Είναι η βασικότερη εγγύηση για την εδαφική μας ακεραιότητα. Αποτελούν ουσιαστική προϋπόθεση για να έχουμε ρόλο και λόγο στο διεθνές γίγνεσθαι, μέσω της ισχύος, πολλές φορές και της ανταλλάξιμης ισχύος που η Ελλάδα πρέπει να είναι σε θέση να καταθέτει στο τραπέζι της διεθνούς επιρροής, δίπλα σε εταίρους και σε συμμάχους.

Τέλος, αποτελούν -όπως έχουμε διαπιστώσει πάρα πολλές φορές, όποτε κρίθηκε αναγκαίο- αρωγούς, έχουν χρήσιμη συνδρομή στον κρατικό μηχανισμό σε περιπτώσεις δοκιμασιών που προκαλούν ποικίλες κρίσεις. Αυτός ο ρόλος τους, ο πολλαπλός ρόλος των Ενόπλων Δυνάμεων τις καθιστά έναν από τους καθοριστικότερους παράγοντες για την ανάπτυξη της πατρίδας, την ασφάλεια και την προκοπή του λαού μας.

Όλα τα παραπάνω φέρνουν, κυρίες και κύριοι συνάδελφοι, την ελληνική πολιτεία, την Κυβέρνησή μας, κάθε κυβέρνηση απέναντι σε μια πολλαπλή ευθύνη. Ποια ευθύνη; Από τη μια να πράττουμε ό,τι απαιτείται, έτσι ώστε η δομή, η αποτρεπτική επιχειρησιακή ικανότητα του στρατού, του ναυτικού, της αεροπορίας μας να εκσυγχρονίζονται, να εξελίσσονται, να ανταποκρίνονται διαρκώς στις προκλήσεις που βιώνουμε.

Η Κυβέρνηση της Νέας Δημοκρατίας στο πεδίο αυτό έχει αδιαμφισβήτητα επιδείξει επιδόσεις, που όμοιές της δεν υπήρχαν για διάφορους λόγους τις προηγούμενες δεκαετίες. Η «Ατζέντα 2030», ο δωδεκαετής προγραμματισμός στα εξοπλιστικά, η σημαντική ενίσχυση που έχει επιτευχθεί μέχρι σήμερα, αλλά και όλα όσα προγραμματίζονται με την ουσιαστική σύνδεση των αναγκών, των απαιτήσεων, των δυνατοτήτων, την αλλαγή στη δομή των Ενόπλων Δυνάμεων, την ορθολογικότερη διαχείριση των υποδομών, την αποτελεσματικότερη αξιοποίησή τους είναι αντικείμενο του σημερινού νομοσχεδίου όλο αυτό. Η ενσωμάτωση στον οργανισμό των ενόπλων δυνάμεων ενός οικοσυστήματος καινοτομίας, η επένδυση στην αμυντική βιομηχανία, η μεταρρύθμιση σε ό,τι αφορά τα υγειονομικά και η αναβάθμιση της παροχής υπηρεσιών υγείας, αυτά και πολλά ακόμα, αποτελούν, κυρίες και κύριοι συνάδελφοι, το ουσιαστικό δικό μας αποτύπωμα. Είναι τα αποτελέσματα της πολιτικής μας, είναι το αποτύπωμα στην πράξη της ευθύνης που νιώθουμε ως Κυβέρνηση, αλλά επιτρέψτε μου να πω, και ως μια μεγάλη πατριωτική παράταξη, όπως είναι η Νέα Δημοκρατία.

Απέναντι στην κοινωνία και τις Ένοπλες Δυνάμεις, όμως, έχουμε και μια ακόμη ευθύνη, έχουμε την ευθύνη να εμπνεύσουμε στα στελέχη τους ένα αίσθημα ασφάλειας. Να τους εξασφαλίσουμε στο βαθμό που είναι δυνατόν, συνθήκες αξιοπρεπούς διαβίωσης, γι’ αυτούς και για τις οικογένειές τους. Να δείχνουμε με αυτές, με συγκεκριμένες κινήσεις, ότι δεν μένουμε με σταυρωμένα τα χέρια απέναντι στα υπαρκτά προβλήματα που αντιμετωπίζουμε για τη διαβίωσή τους, ότι προσπαθούμε να βρίσκουμε απαντήσεις στις προκλήσεις που οδηγούν ολοένα και περισσότερους ανθρώπους από τις Ένοπλες Δυνάμεις να τις εγκαταλείπουν, να αλλάζουν χώρο εργασίας. Να τους δείχνουμε με απτές αποδείξεις ότι υπηρετούν ένα κράτος που τους σέβεται, που αναγνωρίζει το βάρος και τη σπουδαιότητα της αποστολής τους.

Και σε αυτό το πνεύμα υπήρξαν σημαντικά βήματα τα τελευταία χρόνια, την τελευταία περίοδο. Μην ξεχνάμε ότι καταβάλλεται ήδη το επίδομα επικινδυνότητας, ότι υπήρξαν αλλαγές σε ό,τι αφορά την είσοδο στη φοίτηση σε στρατιωτικές σχολές, αλλού απαιτούσαν, αλλού όχι όσο θα θέλαμε ότι υπάρχει ανακοινωμένη δρομολογημένη αύξηση των αποδοχών όλων των στελεχών, αποτέλεσμα κυρίως, κύριε Υπουργέ, της εξοικονόμησης πόρων στο Υπουργείο Εθνικής Άμυνας, αλλά φυσικά και των δημοσιονομικών επιδόσεων της χώρας.

Το νομοσχέδιο που συζητάμε σήμερα, κυρίες και κύριοι συνάδελφοι, κινείται ακριβώς προς την κατεύθυνση αυτή, με ουσιαστικές παρεμβάσεις που στοχεύουν στην καλύτερη δυνατή και κυρίως την πιο αποτελεσματική διαχείριση και αξιοποίηση της ακίνητης περιουσίας των Ενόπλων Δυνάμεων, με βασικό, κεντρικό προσανατολισμό την αντιμετώπιση των αναγκών στέγασης των στελεχών των Ενόπλων Δυνάμεων. Και αυτό πρέπει να είναι καθαρό, πρέπει να το πούμε να το καταλάβει ο κόσμος και η κοινωνία που μας παρακολουθεί. Προχωράμε στην κίνηση αυτή με διαφάνεια, με αποτελεσματικότητα, με σύγχρονες μεθόδους γιατί έχουμε έναν βασικό προσανατολισμό: να στηρίξουμε μέσω της αξιοποίησης της περιουσίας των Ενόπλων Δυνάμεων, τις στεγαστικές ανάγκες του Στρατού, του Ναυτικού, της Αεροπορίας, των στελεχών που υπηρετούν εκεί.

Γίνονται παρεμβάσεις πολλές και σημαντικές. Αναλύθηκαν, αναφέρθηκαν. Θα περιοριστώ σε λίγες από αυτές: Αντί για τρία ξεχωριστά ταμεία, προχωρούμε στην ίδρυση ενός Ταμείου Ακινήτων Εθνικής Άμυνας, που θα είναι ο καθολικός διάδοχος των τριών ταμείων αυτών. Είναι προφανείς οι λόγοι νομίζω. Ο Υπουργός υπήρξε αποκαλυπτικός στην εισήγησή του για τις παθογένειες και τις στρεβλώσεις με τις οποίες λειτουργούσαν μέχρι σήμερα τα ταμεία. Προχωρούμε στη σύσταση φορέα αξιοποίησης της ακίνητης περιουσίας των Ενόπλων Δυνάμεων, για να πετύχουμε με τους καλύτερους δυνατούς όρους σε σχέση με τον βασικό στόχο του νομοθετήματος την αξιοποίηση της περιουσίας των Ενόπλων Δυνάμεων, ενώ προβλέπεται και η κατάρτιση ενός στρατηγικού σχεδιασμού αξιοποίησης ακινήτων, αλλά και η κατάθεση στο πλαίσιο της λογοδοσίας και της διαφάνειας ετήσιας έκθεσης, στην οποία θα αποτυπώνεται η πορεία της αξιοποίησης, αλλά και ο κατάλογος των κάθε φορά προς αξιοποίηση ακινήτων των Ενόπλων Δυνάμεων.

Κυρίες και κύριοι συνάδελφοι, το νομοσχέδιο αυτό και θα έλεγα όχι μόνο το νομοσχέδιο αυτό, αλλά η ακολουθία πολιτικής, η δέσμη πολιτικών και θεσμικών παρεμβάσεων του Υπουργείου Εθνικής Άμυνας, τα τελευταία δυόμισι, τρία χρόνια, εκπέμπει ένα πολύ σημαντικό σινιάλο στο εσωτερικό και στο εξωτερικό.

Στο εσωτερικό, κύριοι Υπουργοί, κυρίες και κύριοι συνάδελφοι, εκπέμπει ένα σινιάλο ότι αν θέλουμε να προσαρμοστούμε στις ανάγκες, στο επείγον, στη σπουδαιότητα, στη σημασία συνολικής αναβάθμισης του οικοσυστήματος της αποτρεπτικής μας και αμυντικής πολιτικής, πρέπει κάποιες παλιές συνήθειες να τις αφήσουμε στο παρελθόν. Είναι συνήθειες που πολλές φορές ενοχλούν, είναι συνήθειες γύρω από τις οποίες είχαμε βολευτεί όλοι, αλλά η κατάσταση αυτή για μια χώρα που αντιμετωπίζει αυτήν την υπαρξιακή απειλή από την Τουρκία σε ένα περιβάλλον το οποίο αλλάζει, σε ένα manual γεωπολιτικό που αλλάζει ταχύτατα από στιγμή σε στιγμή, σε έναν κόσμο όπου δυστυχώς η δύναμη της ισχύος σε σχέση με το δίκαιο ενισχύεται συνεχώς, δεν μπορεί να παραμένουν ίδιες.

 Είναι θεμιτό να υπάρχουν ανησυχίες, είναι λογικό να υπάρχουν αβεβαιότητες, είναι λογικό να υπάρχουν και διαφωνίες, αλλά δεν μπορεί η χώρα να προχωρήσει με μια φιλοσοφία που βασίστηκε σε τελείως διαφορετικά δεδομένα και αν θέλετε και δημογραφικά δεδομένα, αλλά και γεωπολιτικά δεδομένα όπως αυτά που είχαν δημιουργηθεί τις περασμένες δεκαετίες.

Το δεύτερο σινιάλο που εκπέμπεται είναι το σινιάλο προς το εξωτερικό. Είναι το σινιάλο προς τον διεθνή παράγοντα, είναι το σινιάλο προς φίλους, λιγότερο φίλους ή και αντιπάλους. Η χώρα πρώτα και πάνω από όλα γνωρίζει πολύ καλά ότι οποτεδήποτε έρθει μια δύσκολη στιγμή οφείλει κυρίως στις πρώτες στιγμές να σταθεί όρθια στα πόδια της μόνη της. Αυτό αποτελεί τον πυρήνα της πολιτικής μας. Γι’ αυτό ενισχύουμε τις Ένοπλες Δυνάμεις, γι’ αυτό ενισχύουμε την αποτρεπτική τους ισχύ, το αξιόμαχό τους, γι’ αυτό ξέρουν οι εταίροι και σύμμαχοι ότι μπορεί να βασιστούν στις Ελληνικές Ένοπλες Δυνάμεις για τη διεκδίκηση του δικαίου, της υπεράσπισης του κράτους δικαίου και των διεθνών συνθηκών παντού, γι’ αυτό γίνεται αυτή η νοικοκυρεμένη πολιτική, έτσι ώστε να έχουμε αξιόμαχες, αποτρεπτικές Ένοπλες Δυνάμεις που θα υπερασπιστούν την εθνική ακεραιότητα, τα εθνικά δίκαια και πρώτα και πάνω από όλα το εθνικό συμφέρον.

Αυτό το σινιάλο η δική μας παράταξη, η δική μας Κυβέρνηση διαχρονικά το υπηρετεί και με τη θέρμη, τον ενθουσιασμό, την αυτοπεποίθηση και κυρίως την αποτελεσματικότητα που μας διακρίνει γύρω από ό,τι αφορά τα εθνικά μας δίκαια και την υπεράσπιση της πατρίδας θα εξακολουθούμε να το υπερασπιζόμαστε και μέχρι το τέλος αυτής της κυβερνητικής θητείας μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε και για τη συνέπεια στον χρόνο.

Τον λόγο τώρα έχει από το ΠΑΣΟΚ - Κίνημα Αλλαγής η κ. Σπυριδάκη.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ας δούμε το σημερινό νομοσχέδιο, που αποτελεί κομμάτι της ευρύτερης «Ατζέντας 2030», μέσα στο γενικότερο πλαίσιο της πολιτικής που ακολουθεί η σημερινή Κυβέρνηση απέναντι στις Ένοπλες Δυνάμεις και κυρίως απέναντι στο ανθρώπινο δυναμικό τους.

Έξι χρόνια διακυβέρνησης της Νέας Δημοκρατίας ζούμε την πλήρη και συστηματική αδιαφορία για τα ζωτικά προβλήματα που αντιμετωπίζουν τα στελέχη των Ενόπλων Δυνάμεων μισθολογικά, βαθμολογικά, στεγαστικά και υγειονομικά.

Τι βλέπουμε λοιπόν σήμερα; Μαζικές παραιτήσεις και συνεχή φυγή στρατιωτικών από τις τάξεις των Ενόπλων Δυνάμεων.

 Παράλληλα, κυρίες και κύριοι συνάδελφοι, μειώνεται ανησυχητικά το ενδιαφέρον των νέων για τις στρατιωτικές σχολές. Φέτος σύμφωνα με τα αποτελέσματα των επιτυχόντων που ανακοίνωσε το Υπουργείο Παιδείας έμειναν κενές περίπου πεντακόσιες θέσεις.

Δεν θα έχουμε ανθυπολοχαγούς σε λίγα χρόνια, κύριε Υπουργέ, και φαντάζομαι ότι αυτό το αντιλαμβάνεστε. Η νεολαία μας δεν βλέπει πλέον το στρατιωτικό επάγγελμα ως μία ελκυστική και αξιοπρεπή επιλογή.

Θέλω να πω, κυρίες και κύριοι συνάδελφοι, ότι δεν ανακαλύπτουμε τον τροχό όταν λέμε ότι είναι πρόδηλη η ηθική απαξίωση και η οικονομική εξάντληση εκατοντάδων αξιωματικών και στελεχών, που φυσικά δεν ανατρέπεται με αποσπασματικές και καθυστερημένες εξαγγελίες.

Σε ένα τέτοιο κλίμα, λοιπόν, έρχεται ο κύριος Υπουργός και εξαγγέλλει μισθολογικές αυξήσεις για τους στρατευμένους, φαντάζομαι γιατί βιώνει και εκείνος το βάρος μιας δεινής πολιτικής συγκυρίας για την Κυβέρνηση.

Έχουμε ήδη μιλήσει για την ανάγκη συνεκτικής στρατηγικής για τη μισθολογική και βαθμολογική αναβάθμιση και την αξιοπρεπή ιατροφαρμακευτική περίθαλψη και ουσιαστική στέγαση των στελεχών. Η Κυβέρνηση βέβαια απέδειξε τόσα χρόνια ότι δεν διαθέτει συνεκτική στρατηγική και μάλλον δεν την ενδιαφέρει και να την αποκτήσει.

Εξηγούμαι, λοιπόν: Μέσα σε ένα τέτοιο κλίμα η αξιοποίηση της ακίνητης περιουσίας των Ενόπλων Δυνάμεων θα έπρεπε να είναι ένα ισχυρό εργαλείο μέσα σε ένα πλαίσιο εκσυγχρονισμού και εξορθολογισμού. Φυσικά στο πεδίο αυτό αδιαπραγμάτευτοι όροι είναι η διαφάνεια των διαδικασιών, η λογοδοσία και η προάσπιση του δημοσίου συμφέροντος, μέσω του οποίου υπηρετείται η αποστολή της εθνικής άμυνας και πρωτίστως η μέριμνα του προσωπικού. Όλα τα κατάλληλα και απαραίτητα εργαλεία εδώ λάμπουν διά της απουσίας τους. Τι περισσεύει όμως; Ό,τι περισσεύει πάντα: συγκεντρωτισμός και σύγχυση. Ο συγκεντρωτισμός αντανακλάται βεβαίως και στην ίδια τη διαδικασία της νομοθέτησης, αφού η Κυβέρνηση για μία ακόμη φορά επέλεξε να καταθέσει το νομοσχέδιο στη Βουλή την ημέρα ολοκλήρωσης της διαβούλευσης, χωρίς να ενσωματώσει καμία από τις ουσιαστικές παρατηρήσεις που διατυπώθηκαν. Αυτή η πρακτική της κοινοβουλευτικής ματαίωσης ναι μεν δεν μας εκπλήσσει, αλλά σε καμία περίπτωση δεν μας βρίσκει σύμφωνους και γι’ αυτό θα το λέμε κάθε φορά απ’ αυτό εδώ το Βήμα.

Και βλέπουμε και ένα άλλο σημείο όμως όπου ο συγκεντρωτισμός και η σύγχυση διαπρέπουν: Σε όλα τα κρίσιμα ζητήματα που αφορούν τη λειτουργία και τη δομή του ταμείου γίνεται παραπομπή σε υπουργικές αποφάσεις, ΚΥΑ και ένα προεδρικό διάταγμα. Στη Βουλή μάλλον έρχεται για τους τύπους το νομοσχέδιο.

Επιτρέψτε μου τώρα να αναφερθώ σε συγκεκριμένα σημεία που εγείρουν ίσως κάποιους προβληματισμούς. Θα πρέπει να αποφύγουμε την ένταξη κρίσιμων στρατιωτικών εγκαταστάσεων στην κατηγορία μη αναγκαίων, ανοίγοντας τον δρόμο για επιλεκτική, ακόμα και πελατειακή παραχώρηση περιουσιακών στοιχείων στρατηγικής σημασίας.

Η εικόνα για την αξιοποίηση είναι ελαφρώς θολή. Νομίζω πως ένας σαφής ορισμός των ακινήτων αυτών θα μπορούσε να εξαλείψει τις εύλογες επιφυλάξεις. Το πιο επικίνδυνο βέβαια στοιχείο του νομοσχεδίου είναι το υπερσυγκεντρωτικό και αδιαφανές διοικητικό σχήμα του ταμείου, παραμερίζοντας τις ίδιες τις ηγεσίες επιτελείων και κυρίως τις νόμιμες ενώσεις στρατιωτικών, δηλαδή διοικούν δύο μέλη της Κυβέρνησης και ένας επιτελικός αξιωματικός. Αυτό το σχήμα στερεί πολύτιμη τεχνοκρατική γνώση, αντιπροσωπευτικότητα ως δημοκρατικό όρο και φυσικά διαφάνεια. Οι συνθέσεις επομένως θα πρέπει να διευρυνθούν μήπως και περιοριστεί αυτή η κυβερνητική αυτοαναφορικότητα που σας χαρακτηρίζει.

Το ίδιο ισχύει και για τη σύνθεση του ΔΣ του φορέα αξιοποίησης με τη δημιουργία ενός μοντέλου που κινείται γύρω από ένα ισχυρό πρόσωπο, τον πρόεδρό του, και διορίζεται από τον Υπουργό και έχει εξουσίες εκπροσώπησης, έγκρισης δαπανών, εκτέλεσης αποφάσεων και εποπτεία των υπηρεσιών. Ακυρώνεται κάθε έννοια πλουραλισμού και διαφάνειας στη διαχείριση της εθνικής περιουσίας.

Επίσης, σε σχέση με τον φορέα επιλέχθηκε ο δρόμος του νομικού προσώπου ιδιωτικού δικαίου, μια επιλογή που παρά τη διαβεβαίωση περί μη ιδιοκτησιακών δικαιωμάτων δημιουργεί ένα πλαίσιο προβληματικό για τη δημόσια περιουσία των Ενόπλων Δυνάμεων για ένα πολύ απλό λόγο: Όταν ένας φορέας διαχειρίζεται κρίσιμη εθνική περιουσία με όρους ιδιωτικής οικονομίας και με περιορισμένη ακυρωτική δικαιοδοσία των διοικητικών δικαστηρίων, πρακτικά γίνεται ανεξέλεγκτος, δηλαδή μπορεί να αναθέτει, να παραχωρεί, να επενδύει και να συμπράττει χωρίς τον απαραίτητο δημόσιο διάλογο.

Σε σχέση με τη διαχείριση των πόρων του ταμείου έχουμε ένα τεράστιο πρόβλημα: Δεν έχουμε καμία υποχρέωση επιστροφής μέρους των εσόδων υπέρ των στεγαστικών και κοινωνικών αναγκών των ενστόλων μας και ταυτόχρονα δεν υπάρχει επαρκής μηχανισμός ελέγχου χρηματοδότησης. Καταλαβαίνετε τι σημαίνει αυτό; Περιθώρια για κακή χρήση και για μαύρες τρύπες.

Εμείς ως ΠΑΣΟΚ έχουμε ζητήσει το αυτονόητο: να διασφαλίσουμε ότι οι άνθρωποι που υπηρετούν θα έχουν ταυτόχρονα αξιοπρεπή στέγη και κοινωνική στήριξη. Γι’ αυτό έχουμε ήδη πει τουλάχιστον το 60% των ετήσιων εσόδων του ταμείου αλλά και του φορέα αξιοποίησης να αποδίδεται για την κάλυψη των στεγαστικών και κοινωνικών αναγκών του στρατιωτικού μας προσωπικού. Αν πραγματικά σας ενδιαφέρει, είναι η στιγμή να κάνετε κάτι έμπρακτα. Εσείς όμως τι κάνετε; Το ακριβώς αντίθετο. Αναφέρομαι στο άρθρο 36 για το εφάπαξ των στρατιωτικών, το νομοθετικό πισώπλατο χτύπημα στα στελέχη των Ενόπλων Δυνάμεων. Εδώ σηκώνουμε πραγματικά τα χέρια ψηλά. Είναι απαράδεκτο να εισάγετε τέτοιες ρυθμίσεις από την πίσω πόρτα, με πλήρη αιφνιδιασμό των στρατιωτικών μας, χωρίς καμία διαβούλευση και χωρίς αυτές οι προβλέψεις να αφορούν την ρυθμιστική εμβέλεια του νομοσχεδίου.

Κυρίες και κύριοι συνάδελφοι, η περιουσία των Ενόπλων Δυνάμεων δεν αντιμετωπίζεται με όρους real estate. Είναι εθνική περιουσία ανήκουσα στον ελληνικό λαό. Η καρδιά και η ψυχή των Ενόπλων Δυνάμεων είναι οι Έλληνες στρατιωτικοί μας. Χωρίς την αναγνώριση που τους αξίζει και την αξιοπρεπή διαβίωσή τους δεν μπορούμε να μιλάμε για ακμή της εθνικής μας άμυνας. Δυστυχώς, το αποτύπωμα του νομοσχεδίου έρχεται να ενισχύσει το γνωστό μοντέλο «συγκεντρωτισμός, αδιαφάνεια, νέες σκιές» και γι’ αυτούς που πρέπει πρωτίστως να στηρίξει προέκυψαν απλά «λαγοί με πετραχήλια».

Δεν θα ανεχτούμε να παίζετε κατά το δοκούν με την περιουσία της Ελλάδας και να απαξιώνετε κι άλλο τους στρατιωτικούς μας που υπηρετούν με αυταπάρνηση την ασφάλεια της χώρας. Η πατρίδα, κύριε Υπουργέ, δεν φυλάσσεται με λόγια, αλλά με ανθρώπους όρθιους. Τους τιμάς ή τους προδίδεις. Διάμεσο δεν υπάρχει.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε, για την απόλυτη συνέπεια στον χρόνο.

Έχουμε ένα αίτημα από τον κ. Συμεών Κεδίκογλου, Βουλευτή Ευβοίας του ΣΥΡΙΖΑ, για άδεια απουσίας στο εξωτερικό από 28-7-2025 έως και 1-8-2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Η Βουλή ενέκρινε τη ζητηθείσα άδεια.

Τον λόγο έχει τώρα η Αντιπρόεδρος της Βουλής κ. Γεροβασίλη.

**ΟΛΓΑ ΓΕΡΟΒΑΣΙΛΗ (Δ΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, μόλις πήραμε το μήνυμα από το «112» για την πυρκαγιά στον Υμηττό, από ό,τι κατάλαβα. Δυστυχώς, η χώρα και ιδίως η Αττική παραδόθηκε και φέτος στις φλόγες και βεβαίως η σκέψη μας είναι δίπλα στους ανθρώπους που δοκιμάζονται. Ξέρουμε ότι τα δύσκολα είναι μπροστά μας, ο δύσκολος μήνας, ο Αύγουστος είναι μπροστά. Τραγική ειρωνεία βέβαια είναι ότι η Κυβέρνηση στην αρχή της αντιπυρικής περιόδου μάς διαβεβαίωσε ότι είναι πιο έτοιμη από ποτέ. Η εικόνα που βλέπουμε όμως και που είδαμε τις προηγούμενες ημέρες δεν συνάδει καθόλου με αυτήν τη διαβεβαίωση της Κυβέρνησης. Είχαμε προειδοποιήσει ότι δεν έγιναν και φέτος ούτε τα βασικά, δηλαδή άργησε η Κυβέρνηση να πάρει τους εποχικούς πυροσβέστες, άφησε τους μισούς εκτός, σταδιακά κόβονται οι πυροσβέστες πενταετούς υποχρέωσης.

Προχωρώ παρακάτω, όμως. Σήμερα δεν θα αναφερθώ στο σκάνδαλο του ΟΠΕΚΕΠΕ, παρά μόνο θα δώσω αυτό που είναι κοινή πεποίθηση στην ελληνική κοινωνία, ότι η Νέα Δημοκρατία χρησιμοποιεί τις δομές του κράτους για να χειραγωγήσει τους ψηφοφόρους με δημόσιο χρήμα. Αυτός είναι ο τίτλος της εξαετούς διακυβέρνησης της Νέας Δημοκρατίας.

Έρχομαι στο νομοσχέδιο που συζητάμε σήμερα.

Κυρίες και κύριοι συνάδελφοι, το real estate πολλοί αγάπησαν, όσο η Νέα Δημοκρατία κανείς. Επίσης, με το σημερινό νομοσχέδιο η Κυβέρνηση βάζει στο χέρι και το real estate των Ενόπλων Δυνάμεων. «Αξιοποίηση» είναι ο τίτλος. Δεν διαφωνούμε, κύριε Υπουργέ, με τον όρο «αξιοποίηση», τους όρους της αξιοποίησης συζητάμε.

Συγκεκριμένα να αναφερθώ στα βασικά σημεία του νομοσχεδίου: Πρώτον, προβλέπει την κατάργηση και τη συγχώνευση των υφιστάμενων ταμείων, δηλαδή του Ταμείου Εθνικής Άμυνας, του Ταμείου Εθνικού Στόλου και του Ταμείου Αεροπορικής Άμυνας και συστήνεται στη θέση τους το Ταμείο Ακινήτων Εθνικής Άμυνας, το οποίο θα διαχειρίζεται την ακίνητη περιουσία του Υπουργείου. Οι φορείς στη συζήτηση στη Βουλή σάς κατακεραύνωσαν με την κριτική τους. Εγώ θα σχολιάσω μόνο ότι καταργούνται οι διακριτοί σκοποί αλλά και οι επιμέρους διοικήσεις των τριών κλαδικών ταμείων. Αυτό δημιουργεί προβλήματα νομιμότητας. Υπάρχουν και κληροδοτήματα. Είναι παράνομο να χρησιμοποιηθούν για σκοπούς άλλους από αυτούς για τους οποίους δόθηκαν, πέρα από το ότι κανείς δεν εγγυάται για το πώς θα γίνει αυτή η αξιοποίηση.

Έρχομαι στο δεύτερο σημείο. Συστήνεται ο Φορέας Αξιοποίησης Ακινήτων Ενόπλων Δυνάμεων ως νομικό πρόσωπο ιδιωτικού δικαίου, όμως χωρίς δικλίδες ασφαλείας. Κύριε Υπουργέ, βάλατε ότι θα γίνεται σύμφωνα με το σύστημα αντικειμενικών αξιών, αλλά αυτό δεν είναι δεσμευτικό, διότι ήδη ο φορέας αυτός μπορεί να έχει τη δική του πολιτική και το «σύμφωνα» δεν είναι δεσμευτικό. Θα ήταν δεσμευτικό αν έλεγε «τουλάχιστον» με τις αντικειμενικές αξίες.

Η Υπηρεσία Αξιοποίησης της Ακίνητης Περιουσίας των Ενόπλων Δυνάμεων καταργείται. Στο όνομα της ευέλικτης λειτουργίας στρώνετε τον δρόμο σε κάθε είδους συμφέροντα.

Όσον αφορά για τη διευκρίνιση ότι θα αξιοποιούνται τα μη επιχειρησιακά αναγκαία μάλλον «κομίζει γλαύκα εις Αθήνας», διότι αυτό γινόταν και μέχρι σήμερα, δηλαδή τα μη επιχειρησιακά αναγκαία. Όμως τώρα η αξιοποίηση γίνεται μέσω ενός νομικού προσώπου ιδιωτικού δικαίου, στο οποίο όμως αποφασίζουν οι διορισμένοι από την Κυβέρνηση. Και εδώ προκύπτουν κρίσιμα ερωτήματα: Ποιος τελικά θα έχει τον έλεγχο αυτής της περιουσίας; Πώς διασφαλίζεται ο δημόσιος χαρακτήρας της περιουσίας; Πώς διασφαλίζεται ότι θα αποδίδεται το όποιο όφελος από την αξιοποίηση στις Ένοπλες Δυνάμεις και στα στελέχη τους; Η περιουσία των Ενόπλων Δυνάμεων, κυρίες και κύριοι συνάδελφοι, δεν είναι κεφάλαιο για μπίζνες, είναι εθνικό απόθεμα στρατηγικής σημασίας.

Πάμε στη στέγαση τώρα του προσωπικού των Ενόπλων Δυνάμεων Εδώ δεν βλέπουμε κοστολογημένα μέτρα ούτε συγκεκριμένες προβλέψεις για υλοποίηση. Και βέβαια η κυβερνητική ασάφεια δεν είναι θεωρητική, αλλά είναι πραγματική.

Θέλω να αναφερθώ σε πρόσφατο παράδειγμα, του στρατοπέδου Βέρση στην Άρτα, όπου αποδεικνύεται ακριβώς αυτή η πολιτική της ασάφειας. Σε μία νύχτα μετατέθηκε το σύνολο του προσωπικού, χωρίς επίσημη απόφαση κατάργησης της μονάδας, χωρίς ενημέρωση της τοπικής κοινωνίας ή της Βουλής. Φαίνεται ότι τώρα, κατόπιν των μεταθέσεων, ήρθε και η ειδοποίηση για την κατάργηση του στρατοπέδου από τον Σεπτέμβρη. Και εν τω μεταξύ διαρρέεται από κύκλους της Νέας Δημοκρατίας τοπικά, χωρίς να φαίνεται η συμμετοχή του Υπουργείου σε αυτό, πότε ότι θα γίνει κέντρο γυναικών, πότε ότι θα γίνει κέντρο εκπαίδευσης στελεχών υψηλών απαιτήσεων κ.λπ.. Και βεβαίως όλα αυτά αντιλαμβανόμαστε και αντιλαμβάνεται και η τοπική κοινωνία ότι είναι στον αέρα και δεν υπάρχει καμία δέσμευση. Έχω φέρει το θέμα στη Βουλή επανειλημμένα, δεν έχω σαφείς απαντήσεις ακόμη. Ευελπιστώ όμως ότι θα βρεθεί λύση, λαμβάνοντας υπ’ όψιν την τοπική κοινωνία και την τοπική αυτοδιοίκηση.

Όσον αφορά την αξιοποίηση της περιουσίας ο ΣΥΡΙΖΑ έχει προτείνει συγκεκριμένα μέτρα: στρατηγική αξιοποίηση της περιουσίας των Ενόπλων Δυνάμεων με δημόσιο σχεδιασμό, διατήρηση του εθνικού και δημόσιου χαρακτήρα της περιουσίας, προτεραιότητα στην κάλυψη στεγαστικών και κοινωνικών αναγκών των στελεχών.

Κυρίες και κύριοι συνάδελφοι, η εθνική άμυνα δεν είναι πεδίο πειραματισμών και βλέπουμε και το τι συνέβη με την εισαγωγή αυτές τις μέρες στις στρατιωτικές σχολές: καταβαράθρωση των βάσεων και βεβαίως καμία προθυμία εκ μέρους των υποψηφίων να εισαχθούν σε στρατιωτικές σχολές. Πού είναι το γόητρο, το κύρος των Ενόπλων Δυνάμεων; Η απαξίωση αντανακλάται στο μειωμένο ενδιαφέρον των εισακτέων. Θα φτάσουμε, κύριοι Υπουργοί, να έχουμε περισσότερες φρεγάτες, αεροπλάνα κ.λπ. από ό,τι προσωπικό! Και σε κάθε περίπτωση η εθνική άμυνα δεν είναι πεδίο επενδυτικής ευκαιρίας. Η ακίνητη περιουσία των Ενόπλων Δυνάμεων ανήκει στον ελληνικό λαό. Θα πρέπει να αξιοποιείται βεβαίως, αλλά με διαφάνεια, κοινωνική ανταποδοτικότητα και υπευθυνότητα.

Το παρόν νομοσχέδιο δεν βλέπουμε να ανταποκρίνεται σε αυτές τις αρχές και γι’ αυτό και δεν στηρίζουμε την ψήφισή του.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Το λόγο έχει τώρα ο ανεξάρτητος Βουλευτής κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, θα ήθελα να αρχίσω την τοποθέτησή μου με ορισμένες γενικές επισημάνσεις, οι οποίες θεωρώ ότι εκφράζουν το σύνολο του πολιτικού κόσμου ανεξάρτητα από τις κομματικές προτιμήσεις.

Κυρίες και κύριοι, αποτελεί κοινή παραδοχή και πεποίθηση ότι η παιδεία, οι Ένοπλες Δυνάμεις και η οικονομική ανάπτυξη συνιστούν τους πυλώνες για τη δημιουργία συνθηκών ευμάρειας και ενίσχυσης της γεωπολιτικής ισχύος του κράτους και του έθνους.

Υπό το πρίσμα αυτής της αναμφισβήτητης παραδοχής οφείλουμε να σχολιάσουμε το σημερινό νομοσχέδιο του Υπουργείου Εθνικής Άμυνας και να εστιάσουμε στη σημασία που έχει η επίλυση των στεγαστικών προβλημάτων για τη βέλτιστη απόδοση των στελεχών των Ενόπλων Δυνάμεων, ειδικά σε μια εποχή κατά την οποία όλα τα ενδεχόμενα είναι ανοιχτά, σε ό,τι αφορά τις πιθανότητες πολεμικής εμπλοκής, δεδομένης της εξέχουσας γεωπολιτικής θέσης της πατρίδας μας, ειδικά όταν η Τουρκία διαθέτει υπερπολλαπλάσιο στελεχιακό δυναμικό στις Ένοπλες Δυνάμεις της, όπερ σημαίνει ότι η πολιτική ηγεσία οφείλει και είναι υποχρεωμένη να ενεργεί ούτως ώστε να εξασφαλίζει τις καλύτερες συνθήκες για τη διαβίωση των στελεχών των Ενόπλων Δυνάμεων.

Το σημερινό νομοσχέδιο αν και παρουσιάζεται από την Κυβέρνηση ως μια πρωτοβουλία επίλυσης διαχρονικών προβλημάτων, που αφορούν το νομικό καθεστώς διαχείρισης ακίνητης περιουσίας του στρατού, εντούτοις περιέχει διατάξεις οι οποίες προξενούν εύλογες ανησυχίες αναφορικά με τις πραγματικές επιδιώξεις της Κυβέρνησης. Και εννοώ ότι μελετώντας τις προτεινόμενες διατάξεις εντοπίζω σαφείς νομοθετικές παρεμβάσεις συναφείς με τα προαπαιτούμενα, που είχαν τεθεί από τις μνημονιακές συμβάσεις.

Ειδικότερα εντοπίζουμε στο άρθρο 5 εδάφιο β΄ περί των αρμοδιοτήτων του υπό σύσταση Ταμείου Ακινήτων Εθνικής Άμυνας, ότι προβλέπεται πρόδηλη σύνδεση με τις προβλέψεις του ν.4407/2006. Αναφέρομαι σε μία από τις πολλές αντίστοιχου χαρακτήρα νομοθετικές παρεμβάσεις που περιέχονται στο παρόν.

Η παρατήρησή μου δεν είναι κενή περιεχομένου. Αντιθέτως θα έλεγα. Διότι όταν έχουμε να κάνουμε με την περιουσία του στρατού, δηλαδή την εθνική μας περιουσία, οφείλουμε να είμαστε ιδιαιτέρως προσεκτικοί και να νομοθετούμε προς αποφυγή περαιτέρω εκχωρήσεων σε υπερεθνικού χαρακτήρα νομικές οντότητες.

Τις ανησυχίες μου αυτές επιβεβαιώνει και μέσω υπομνήματος ο Στρατηγός Δεβούρος από τη θέση του ως Προέδρου του Διοικητικού Συμβουλίου της Ένωσης Αποστράτων Αξιωματικών. Και αναφέρομαι στην παρατήρησή του επί του προτεινόμενου άρθρου 8, όπου ρητά διατυπώνει την ανησυχία ότι η συμμετοχή του Υπουργού Εθνικής Οικονομίας στη διοίκηση του ΤΑΕΘΑ με αδιευκρίνιστη αποστολή κατά τα οριζόμενα στο άρθρο 8 παράγραφος 1β, δίδει την εντύπωση ότι το υπό σύσταση ταμείο θα λειτουργεί αποκλειστικά με οικονομικούς σκοπούς, χωρίς να λαμβάνονται υπ’ όψιν οι πραγματικές ανάγκες της εθνικής άμυνας και επιπρόσθετα ελλοχεύει ο κίνδυνος να σχετίζεται το ΤΑΕΘΑ με το γνωστό σε όλους μας ΤΑΙΠΕΔ, στο οποίο ο μοναδικός μέτοχος είναι η ΕΕΣΥΠ, δηλαδή το αποκαλούμενο Υπερταμείο.

Οι ανησυχίες μου φαίνεται να επιβεβαιώνονται από το περιεχόμενο του άρθρου 12, που προβλέπει τη σύσταση του ΦΑΑΕΔ. Πρόκειται για μία εταιρεία ιδιωτικού δικαίου με την επωνυμία Φορέας Αξιοποίησης Ακινήτων Ενόπλων Δυνάμεων και με το διακριτικό τίτλο ΦΑΑΕΔ, σε αντικατάσταση της υπηρεσίας Αξιοποίησης Ακίνητης Περιουσίας των Ενόπλων Δυνάμεων.

Και ενώ θα περιμέναμε να μας γνωστοποιηθεί έστω υπό τη μορφή διαβαθμισμένης πληροφορίας, τουλάχιστον για τα μέλη της επιτροπής μια εικόνα της περιουσιακής κατάστασης που προορίζονται για τη λεγόμενη αξιοποίηση, δυστυχώς δεν έχουμε καμία πληροφόρηση. Αντίθετα διαπιστώνω ότι μία εταιρεία ιδιωτικού δικαίου με ό,τι αυτό συνεπάγεται σε νομικό επίπεδο, θα καταστεί διαχειριστής των εθνικών μας περιουσιακών στοιχείων, δηλαδή της δημόσιας περιουσίας.

Στο σημείο αυτό θα ήθελα να πω ότι από τον Νοέμβριο του 2023 στα πλαίσια της Επιτροπής Προϋπολογισμού είχα επισημάνει και αναδείξει το πρόβλημα της στέγασης των στελεχών των Ενόπλων Δυνάμεων. Τα στελέχη μας, μέλη μονογονεϊκής οικογένειας, πολύτεκνοι ή με άλλα χαρακτηριστικά οικογενειακής κατάστασης καλούνται να υπηρετήσουν σε απομακρυσμένες περιοχές της Ελλάδας και πολλές φορές κατά τη διάρκεια της καριέρας τους και ως εκ τούτου χρήζουν ιδιαίτερης μέριμνας και για να καλύπτονται οι ανάγκες στέγασης, περίθαλψης και εκπαίδευσης των τέκνων τους.

Δυστυχώς, το νομοσχέδιο αυτό η μόνη διάταξη που έρχεται να θεσπίσει ορισμένες ενέργειες προς τον σκοπό αυτό -και αναφέρομαι στο άρθρο 27- χαρακτηρίζεται από πολλές ελλείψεις και αοριστίες. Απαιτείται ταχύτητα υλοποίησης των δράσεων. Το πλάνο θα έπρεπε να είναι πενταετές, ώστε να επιλυθούν πιο σύντομα τα στεγαστικά προβλήματα, ειδικότερα αυτήν την περίοδο, όπου παρατηρείται κατακόρυφη αύξηση των ενοικίων, ενώ οι μισθοί των στελεχών των Ενόπλων Δυνάμεων παραμένουν σε χαμηλά επίπεδα. Επιπλέον, την ίδια στιγμή πολλά στρατόπεδα έχουν μετατραπεί σε δομές φιλοξενίας μεταναστών. Από το 2023 είχα προτείνει τον διορισμό επιπλέον εκπαιδευτικών, γιατρών, δασκάλων, να μπορούν να χρησιμοποιήσουν ιδιαίτερα στις παραμεθόριες περιοχές αυτά τα ακίνητα. Και πράγματι το Υπουργείο σας είναι προς αυτήν την κατεύθυνση και αυτό είναι θετικό. Το κράτος πρέπει να λειτουργεί άμεσα και να τα λύνει.

Και ξέρετε γιατί; Για τον απλούστατο λόγο ότι η ανταποδοτικότητα θα είναι πολλαπλάσια από το όποιο κόστος υλοποίησης των ενισχυτικών δράσεων. Τα στελέχη μας διαβιώνοντας σε άριστες συνθήκες θα αποδίδουν ακόμα περισσότερο και με υψηλότερο ηθικό, καθιστώντας τις Ένοπλες Δυνάμεις ακόμα πιο ισχυρές και πιο ελκυστικές για νέους υποψήφιους. Διότι αν και τα μέτρα που λάβατε ως τώρα σαν Υπουργείο Εθνικής Άμυνας αλλά και το Υπουργείο Οικονομικών ήταν προς θετική κατεύθυνση, δυστυχώς άλλα δείχνουν τα αποτελέσματα των πανελλαδικών εξετάσεων για την εισαγωγή νέων σπουδαστών στις παραγωγικές σχολές των Ενόπλων Δυνάμεων.

Κύριε Πρόεδρε, προς επίρρωση των ανωτέρω κλείνω με τη φράση του Θουκυδίδη: «Άνδρες γαρ πόλις, και ου τείχη ουδέ νήες ανδρών κεναί». Η ισχύς της πόλης είναι οι άντρες και όχι τα τείχη ούτε τα άδεια πλοία.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα θα πάρει ο Υπουργός Εθνικής Οικονομίας και Οικονομικών κ. Πιερρακάκης, για την τροπολογία η οποία έχει κατατεθεί. Νομίζω είναι ενδιαφέρον για όλους να ακουστούν τα ζητήματα που εμπεριέχονται σε αυτήν.

Κύριε Υπουργέ, παρακαλώ έχετε τον λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, πριν πάμε στα θέματα της άμυνας, τα οποία είναι ύψιστης προτεραιότητας για την Κυβέρνηση, θα ήθελα να κάνω ένα σχόλιο για τη χθεσινή εμπορική συμφωνία μεταξύ της Ευρωπαϊκής Ένωσης και των Ηνωμένων Πολιτειών για τη ρύθμιση του πλαισίου των δασμών.

Μελετούμε σε βάθος τις λεπτομέρειες της συμφωνίας, για τις οποίες η Ευρωπαϊκή Επιτροπή σήμερα το πρωί ενημέρωσε τους μόνιμους αντιπροσώπους στις Βρυξέλλες. Η συμφωνία αυτή βάζει τέλος σε μία αβεβαιότητα μηνών, αναφορικά με το καθεστώς ίσως της πιο διμερούς εμπορικής σχέσης στην παγκόσμια οικονομία. Διασφαλίζει τη διατλαντική ενότητα. Αποτρέπει ένα εμπορικό πόλεμο, με αλυσιδωτές αρνητικές επιπτώσεις στο διεθνές εμπόριο και στις διεθνείς αλυσίδες διανομής και παραγωγής. Επίσης, η συμφωνία ενισχύει την ενεργειακή ασφάλεια της ευρωπαϊκής οικονομίας στο προβλεπτό μέλλον. Από αυτή την οπτική γωνία η εξέλιξη είναι θετική.

Όπως γνωρίζετε, η Ελλάδα ως θέση αρχής υποστηρίζει το ελεύθερο εμπόριο, βασισμένο σε σταθερούς κανόνες. Η χθεσινή συμφωνία προβλέπει εφαρμογή δασμών της τάξεως του 15% στις ευρωπαϊκές εξαγωγές προς τις Ηνωμένες Πολιτείες, με κάποιους αστερίσκους. Με βάση αυτήν τη θέση αρχής, την οποία σας περιέγραψα, η Ελληνική Κυβέρνηση θα ήθελε ένα χαμηλότερο ποσοστό δασμών, ιδανικά μηδενικό, για το σύνολο των διατλαντικών εμπορικών ροών. Από την άλλη, το ποσοστό δασμών που ανακοινώθηκε, είναι χαμηλότερο από αυτό που ήταν προγραμματισμένο να εφαρμοστεί την 1η Αυγούστου.

Η Κυβέρνηση παρακολουθεί με προσοχή τις σχετικές διαβουλεύσεις και στον βαθμό που θα το επιτρέψει το πλαίσιο της συμφωνίας, θα εξεταστούν δυνατότητες που θα μπορούσαν να συμβάλουν στην καλύτερη αντιμετώπιση ζητημάτων, που αφορούν προϊόντα ιδιαίτερου ενδιαφέροντος για τη χώρα μας.

Όμως, υπάρχει και ένα ζήτημα θεμελιώδες για την ίδια την Ευρώπη, ένα ζήτημα στο οποίο η Κυβέρνηση και εγώ στο πλαίσιο της συμμετοχής στο Eurogroup και στο Ecofin, θα επιμείνουμε με συνέπεια και αποφασιστικότητα. Και αυτό είναι ότι αν θέλουμε μια πραγματικά ισχυρή, ανταγωνιστική, ενιαία ευρωπαϊκή οικονομία, οφείλουμε να γκρεμίσουμε τα τελευταία αόρατα τείχη που εξακολουθούν να εμποδίζουν την ελεύθερη διακίνηση αγαθών και υπηρεσιών στο εσωτερικό της Ένωσης. Δεν είναι δυνατόν δεκαετίες μετά τη θεσμοθέτηση της ενιαίας αγοράς, να υπάρχουν ακόμη εμπόδια, κανονιστικά ή διοικητικά, που να λειτουργούν στην πράξη σαν ενδοευρωπαϊκοί δασμοί. Στη μεταποίηση υπάρχουν ισοδύναμοι εσωτερικοί δασμοί της τάξης του 45%. Στις υπηρεσίες, το ισοδύναμο φτάνει το 110%. Αυτά τα έχει αποτυπώσει το Διεθνές Νομισματικό Ταμείο και τα αναφέρει και ο Μάριο Ντράγκι στην αρθρογραφία του.

Άρα, αυτό που πρέπει να κατακτηθεί και να επιτευχθεί είναι να αφαιρεθούν τα εμπόδια κυρίως ανάμεσα στις ευρωπαϊκές οικονομίες και φυσικά θα πρέπει και εμείς ως χώρα να μπορέσουμε να απευθυνθούμε συστηματικά σε ολοένα και περισσότερες αγορές, όπως είναι η Ινδία, αλλά και οι αγορές της Μέσης Ανατολής για τις εξαγωγές μας.

Κυρίες και κύριοι, να έρθω στην άμυνα, η οποία για εμάς δεν είναι ούτε τεχνοκρατική επιλογή, ούτε λογιστική εγγραφή. Είναι πάνω από όλα, εθνική υπόθεση. Είναι βαθιά ριζωμένη στη συνείδηση του ελληνικού λαού ως καθήκον, ως προτεραιότητα εθνικής επιβίωσης.

Η Κυβέρνηση αντιμετωπίζει την ενίσχυση της άμυνας ως στρατηγική επιλογή πρώτης γραμμής και το Υπουργείο Οικονομίας και Οικονομικών καλείται να υποστηρίξει αυτήν την επιλογή, επιτυγχάνοντας μια λεπτή ισορροπία, να θωρακίσουμε την χώρα απέναντι σε κάθε εξωτερική πρόκληση και ταυτόχρονα, να ενισχύσουμε την καθημερινότητα του πολίτη. Διότι, δεν υπάρχει ισχυρή άμυνα, χωρίς κοινωνική συνοχή και αντιστρόφως, δεν υπάρχει κοινωνική πρόοδος, χωρίς ασφάλεια και σταθερότητα.

Η Κυβέρνηση, όπως ανακοίνωσε, ήδη, ο Πρωθυπουργός, Κυριάκος Μητσοτάκης, καταθέτει αύριο επισήμως στην Ευρωπαϊκή Επιτροπή την αρχική εκδήλωση ενδιαφέροντος για χαμηλότοκα δάνεια, τουλάχιστον 1,2 δισεκατομμυρίου ευρώ από τον νέο μηχανισμό SAFE. Πρόκειται για ένα ευρωπαϊκό εργαλείο, που ενισχύει τα κράτη - μέλη στην προσπάθειά τους να προχωρήσουν σε κοινές αμυντικές προμήθειες, μέσα από μακροπρόθεσμα χαμηλότοκα δάνεια.

Σε μια εποχή αυξημένων γεωπολιτικών κινδύνων η ανάγκη για ασφάλεια, σταθερότητα και ευρωπαϊκή αμυντική αυτάρκεια είναι καθοριστική και η Ελλάδα με σχέδιο και αποφασιστικότητα -όλα αυτά τα οποία έχει περιγράψει αναλυτικά ο Υπουργός Εθνικής Άμυνας, ο κ. Δένδιας- συμμετέχει σε αυτήν τη νέα αρχιτεκτονική ασφαλείας. Το κάνει όχι ως ουραγός, το κάνει ως δύναμη πρωτοβουλίας.

Η συμμετοχή στο SAFE επιτρέπει τη συνολική αναβάθμιση του εξοπλιστικού σχεδιασμού της χώρας. Είχε την ευκαιρία να τα αναλύσει πριν ο Υπουργός. Ο σχεδιασμός για την περίοδο 2025 - 2036 αρχικά θα ανέβει από τα 28,8 στα 30 δισεκατομμύρια ευρώ. Οι ετήσιες παραλαβές εξοπλισμού θα ενισχυθούν από τα 2,3 δισεκατομμύρια ευρώ του 2026 σε περίπου 2,6 δισεκατομμύρια από το 2028 και μετά. Αυτό δεν είναι απλώς αριθμητικό μέγεθος. Είναι πρόσθετη αποτρεπτική ισχύς για τη χώρα μας. Είναι ανάπτυξη για την Ελληνική Αμυντική Βιομηχανία. Είναι νέες θέσεις εργασίας, μεταφορά τεχνογνωσίας, παραγωγική επανεκκίνηση σε κρίσιμους τομείς.

Ως Υπουργείο Οικονομικών είναι μια δεύτερη κίνηση αρωγής, που κάνουμε σε αυτόν τον σχεδιασμό, στο πλαίσιο της ενίσχυσης της άμυνας. Η πρώτη ήταν η ρήτρα διαφυγής, όπου η Ελλάδα δεν ζήτησε εξαίρεση από τους ευρωπαϊκούς κανόνες για να αποφύγει τις υποχρεώσεις της. Ζήτησε εξαίρεση για να ανταποκριθεί στην αποστολή της και στην πορεία μετατοπίστηκαν και οι ίδιοι κανόνες. Ζήτησε, ουσιαστικά, μια ρήτρα διαφυγής, όπου επιτυγχάνεται οι αμυντικές δαπάνες να εξαιρούνται με το έτος βάσης 2024 και αυτό αποτελεί παράδειγμα επιτυχημένης εθνικής διεκδίκησης εντός των ευρωπαϊκών θεσμών.

Όπως είχα την ευκαιρία να υπογραμμίσω πρόσφατα στο Συμβούλιο Υπουργών, εξασφαλίστηκαν 500 εκατομμύρια ευρώ επιπλέον εξοπλιστικών δαπανών από το 2026 και μετά. Άρα, για εμάς δεν θα λογίζονται πλέον στον κανόνα δαπανών, γιατί η Ευρώπη αναγνωρίζει και αποδέχεται ότι η ασφάλεια είναι δημόσιο αγαθό, κοινό για όλους. Η ρήτρα αυτή, λοιπόν, είναι ένα εθνικό κεκτημένο. Είναι νίκη ευθύνης και σοβαρότητας και αποδεικνύει ότι η Ελλάδα δεν ακολουθεί, αλλά σχεδιάζει, διεκδικεί και πετυχαίνει.

Στο πλαίσιο αυτού του σχεδιασμού για την άμυνα και την αναβάθμιση της εγχώριας αμυντικής βιομηχανίας εντάσσεται και η συνεργασία των ΕΑΣ με την MSM Export, για τη σύσταση κοινής ανώνυμης εταιρείας στο Λαύριο. Αποτελεί ένα υπόδειγμα στρατηγικής σύμπραξης στο πρότυπο αντίστοιχων συμπράξεων, που γίνονται αυτήν τη στιγμή στην Ευρώπη και έχουν γίνει και παλαιότερα. Η συνέργεια αυτή ενισχύει τα ΕΑΣ, διασφαλίζει το δημόσιο συμφέρον, αξιοποιεί ευρωπαϊκούς πόρους και εισάγει την Ελληνική Αμυντική Βιομηχανία σε μια νέα εποχή. Πρόκειται για ένα σχήμα που το Ελληνικό Δημόσιο πλειοψηφεί, διατηρεί τον στρατηγικό έλεγχο, ενώ ταυτόχρονα εξασφαλίζει τεχνογνωσία, επενδυτικά κεφάλαια και πρόσβαση στις διεθνείς αγορές.

Οι νομοθετικές ρυθμίσεις, που συζητούμε σήμερα είναι απαραίτητες για την απρόσκοπτη υλοποίηση της συνεργασίας ΕΑΣ και MSM στο συγκρότημα εργοστασίων Λαυρίου. Είναι γνωστό ότι η κοινοπραξία ανέλαβε προγράμματα έπειτα από διαγωνιστικές διαδικασίες της Ευρωπαϊκής Ένωσης και σε εφαρμογή του Κανονισμού 1525/23 της Ευρωπαϊκής Ένωσης, που είναι γνωστός ως Κανονισμός ASAP.

Υπενθυμίζουμε ότι στο πλαίσιο των Κανονισμών ASAP η Ελλάδα κατέθεσε τρεις επενδυτικές προτάσεις και εγκρίθηκαν οι δύο. Η χώρα μας κατατάχθηκε πέμπτη μεταξύ των είκοσι οκτώ χωρών, που συμμετείχαν στο διαγωνισμό. Μαζί με τη συμμετοχή του ευρωπαίου εταίρου το συνολικό ποσό της επένδυσης θα υπερβεί τα 83 εκατομμύρια. Η επένδυση τηςCSG είναι 50 εκατομμύρια, στα οποία προστίθενται 33 εκατομμύρια ευρώ από την Ευρωπαϊκή Ένωση. Για να προχωρήσει αυτή η επένδυση καθίστανται απαραίτητες ρυθμίσεις, οι οποίες επιλύουν βασικά ρυθμιστικά αδειοδοτικά και ιδιοκτησιακά ζητήματα.

Ο στόχος των ρυθμίσεων είναι απολύτως σαφής, είναι κρυστάλλινος, να διαμορφώσουμε ένα ευέλικτο και λειτουργικό νομικό πλαίσιο, που να ανταποκρίνεται στις σημερινές επείγουσες ανάγκες για την ενίσχυση της αμυντικής βιομηχανίας. Οι στρατηγικές απαιτήσεις του προγράμματος ASAP δεν αφήνουν περιθώρια για χρονοτριβές. Αντίθετα, επιβάλλουν θεσμική καθαρότητα και ταχύτητα στην υλοποίηση. Σε αυτήν τη συγκυρία δεν έχουμε την πολυτέλεια να χαθούμε σε περιττή γραφειοκρατία.

Το νέο πλαίσιο εξασφαλίζει ότι οι εγκαταστάσεις των ΕΑΣ μπορούν να χρησιμοποιηθούν ή να αναβαθμιστούν χωρίς να ενεργοποιούνται οι κλασικές περιβαλλοντικές και πολεοδομικές διαδικασίες αδειοδότησης, διότι αυτές είναι μη συμβατές σε σχέση με τον επείγοντα χαρακτήρα των αμυντικών αναγκών κατά την τρέχουσα συγκυρία. Παράλληλα, τακτοποιείται το ισχύον ιδιοκτησιακό καθεστώς του συγκροτήματος εργοστασίων Λαυρίου, καθώς ολοκληρώνεται η μετάβαση από το Ταμείο Εθνικής Άμυνας, το ΤΑΕΘΑ προς τα ΕΑΣ, το τίμημα της οποίας έχει καταβληθεί από τα ΕΑΣ, ήδη, πριν από σαράντα χρόνια. Επιπλέον, διατηρείται η εξαίρεση των ΕΑΣ από πρόσθετες άδειες λειτουργίας, κάτι που εξασφαλίζει ότι τις απαραίτητες επεκτάσεις και ο εκσυγχρονισμός των γραμμών παραγωγής θα προχωρήσουν με ταχύτητα.

Τέλος, αντιμετωπίζεται το ζήτημα του νομικού χαρακτηρισμού των συνδεδεμένων ανωνύμων εταιρειών των ΕΑΣ, οι οποίες ενδέχεται να ιδρυθούν στο μέλλον στο πλαίσιο παρόμοιων προς την κοινή εταιρεία εγχειρημάτων, έτσι ώστε τα ΕΑΣ να είναι πανέτοιμα να αξιοποιήσουν τις ευκαιρίες, που προσφέρει η ιδιαίτερα δυναμική ευρωπαϊκή και διεθνής συγκυρία στο πεδίο της αμυντικής βιομηχανίας.

Κυρίες και κύριοι Βουλευτές, το εταιρικό σχήμα, όπως διαμορφώθηκε, περιέχει ισχυρά πλεονεκτήματα για τη χώρα μας. Η συνεργασία των ΕΑΣ με την MSM Export αφορά τη σύσταση κοινής εταιρείας, στην οποία τα ΕΑΣ πλειοψηφούν και διατηρούν τον πλήρη έλεγχο. Τα ΕΑΣ κατέχουν την πλειοψηφία 51%. Το Δημόσιο θα εισπράττει το αναλογούν μέρισμα από τη δραστηριότητα της εταιρείας. Η σλοβακική MSM του τσέχικου ομίλου CSG κατέχει το 49%. Η εταιρεία αυτή είναι ένας από τους μεγαλύτερους παραγωγούς πυρομαχικών μεγάλου διαμετρήματος στην Ευρώπη και σημαντικός παράγοντας της ευρωπαϊκής αμυντικής βιομηχανίας. Οι αποφάσεις στρατηγικής σημασίας υπόκεινται σε υποχρεωτική έγκριση των ΕΑΣ, ανεξαρτήτως της σύνθεσης του διοικητικού συμβουλίου και ο διευθύνων σύμβουλος διορίζεται μόνο με τη συναίνεση των ΕΑΣ.

Η συμφωνία σαφώς και δεν εκχωρεί ζωτικής σημασίας δικαιώματα, αλλά κατοχυρώνει με ρητές προβλέψεις τον έλεγχο, την κυριότητα και την επιχειρησιακή συνέχεια των ΕΑΣ. Οι υποδομές παραμένουν στο Δημόσιο. Η παραγωγή ενισχύεται. Οι Ένοπλες Δυνάμεις έχουν απόλυτη προτεραιότητα και το κράτος διατηρεί απόλυτη δυνατότητα παρέμβασης, όπου απαιτηθεί.

Όσοι ισχυρίζονται το αντίθετο πολύ απλά δεν έχουν διαβάσει τη συμφωνία είτε σκόπιμα αποσιωπούν τα δεδομένα. Η Ελλάδα οργανώνει με διαφάνεια, επενδύει και ενισχύει την εθνική της ισχύ με τα ΕΑΣ πρωταγωνιστή και όχι παρατηρητή.

Από τη συνεργασία αυτή η Ελλάδα εισπράττει αναβάθμιση και αξιοποίηση γερασμένων υποδομών και εξοπλισμού, ενίσχυση παραγωγικής δυναμικότητας των ΕΑΣ, δημιουργία νέων θέσεων εργασίας με εξειδικευμένο προσωπικό, καθότι υπολογίζεται ότι θα δημιουργηθούν περισσότερες από τετρακόσιες τέτοιες θέσεις εργασίας, πρόσβαση σε νέες αγορές εξαγωγών, στις οποίες σήμερα τα ΕΑΣ δεν έχουν πρόσβαση και πολλαπλασιαστικά έσοδα μέσω της συμμετοχής των ΕΑΣ στα κέρδη της νέας κοινής εταιρείας.

Το στρατηγικό όραμα είναι η μετατροπή της Ελλάδας σε κόμβο ευρωπαϊκής παραγωγής πυρομαχικών και το Λαύριο με αυτόν τον τρόπο θα βρεθεί στην πρωτοπορία πανευρωπαϊκά στην παραγωγή πυρομαχικών μεγάλου διαμετρήματος. Η συμφωνία αυτή, λοιπόν, δυναμώνει τη χώρα μας.

Κυρίες και κύριοι, η Ελλάδα, μία χώρα με μακραίωνη στρατιωτική παράδοση και γεωπολιτική ωριμότητα, δεν αιφνιδιάζεται. Ξέρει πότε να προετοιμάζεται και πότε να ηγείται με πρωτοβουλίες που θωρακίζουν την εθνική ασφάλεια και ταυτόχρονα δίνουν αναπτυξιακή ώθηση στην ελληνική οικονομία, ειδικά όταν κάποιοι συνεχίζουν να επενδύουν σε αναθεωρητικές ρητορικές και πρακτικές, επιδιώκοντας συχνά να αμφισβητήσουν διεθνώς κατοχυρωμένα κυριαρχικά δικαιώματα.

Η απάντησή μας είναι ψύχραιμη, αποφασιστική, εθνικά υπεύθυνη. Κάθε πρωτοβουλία, που ενισχύει την αμυντική μας ικανότητα και αναβαθμίζει την βιομηχανική και στρατηγική μας αυτάρκεια, είναι μια πρωτοβουλία εθνικής ευθύνης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Τον λόγο έχει η κ. Καραγεωργοπούλου για μια παρέμβαση.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Πιερρακάκη, με αφορμή την παρουσίαση της τροπολογίας επαναλαμβάνω το ερώτημα, που έθεσα προηγουμένως στον κ. Δένδια και δεν πήρα καμία απάντηση. Δεν καταλαβαίνω γιατί γελάτε, κύριε Υπουργέ. Δεν απαντήσατε σε καμία από τις ερωτήσεις που σας έθεσα.

Μιλήσατε για την αναβάθμιση της εταιρείας Ελληνικά Αμυντικά Συστήματα στο Λαύριο. Στις εγκαταστάσεις της ανώνυμης εταιρείας είναι γνωστό σε όλους μας, γιατί εγώ προέρχομαι από το Λαύριο, ότι είναι θαμμένοι 220 τόνοι TNT, εκρηκτικά επικίνδυνα. Ποιος διαχειρίζεται το ζήτημα των εκρηκτικών υλών που απειλούν μια ολόκληρη πόλη, ήταν το ερώτημα που έθεσα προηγουμένως και δεν πήρα καμία απάντηση. Δεν υπάρχει επενδυτικό σχέδιο γι’ αυτού του είδους τη διαχείριση; Υπάρχει επενδυτικό σχέδιο για το ακίνητο, αλλά για την επιβίωση μιας πόλης ολόκληρης και τις υποδομές και τους κατοίκους δεν υπάρχει σχέδιο;

Επίσης, έθεσα περισσότερα ερωτήματα προηγουμένως, αλλά καμία απάντηση δεν έλαβα. Θα ήθελα να επανέλθω σε ένα ερώτημα που δεν πρόλαβα να θέσω και αφορά στην ανάγκη περαιτέρω διευκρινίσεων για τα ακίνητα που ανήκουν στο Μετοχικό Ταμείο Στρατού και τυγχάνουν αξιοποίησης με χρηματοδοτικές μισθώσεις, και ένα απ’ αυτά στα οποία αναφερθήκατε είναι το Attica. Μπορείτε να μας χορηγήσετε περισσότερα στοιχεία, ώστε να αξιολογήσουμε κατά πόσο το μίσθωμα το οποίο αυξήθηκε είναι ανάλογο με τα έσοδα που έχει η εταιρεία συμφερόντων της Τράπεζας Πειραιώς και τέως ποινικά διωγμένου συνεταίρου της Πειραιώς, ο οποίος ακούει στο όνομα Καρούζος; Είναι η γνωστή περίπτωση. Διώχθηκε και ποινικοποιήθηκε για φοροδιαφυγή και ξέπλυμα μαύρου χρήματος.

Μπορούμε να ξέρουμε ποια τα έσοδα ακριβώς; Μπορείτε να μας δώσετε περισσότερα στοιχεία; Υπάρχουν άλλα ακίνητα που ανήκουν στο Μετοχικό Ταμείο Στρατού και βρίσκονται σε καθεστώς τέτοιου είδους μισθωτικής σχέσεις, ώστε να μπορέσουμε να εννοήσουμε πώς αντιλαμβάνεστε την αύξηση μισθωμάτων που δεν είναι χαριστικά στην πραγματικότητα σε αυτούς που τα εκμεταλλεύονται;

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Συνεχίζουμε με τον κατάλογο των ομιλητών. Ο κ. Δημοσχάκης από τη Νέα Δημοκρατία θα πάρει τώρα τον λόγο. Θα ακολουθήσει ο Κοινοβουλευτικός Εκπρόσωπος του ΠΑΣΟΚ ο κ. Μάντζος.

Παρακαλώ, κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριοι Υπουργοί, κύριε Υφυπουργέ, κυρίες και κύριοι συνάδελφοι, το παρόν νομοσχέδιο φέρει αναπτυξιακό και κοινωνικό πρόσημο. Έρχεται να αντιμετωπίσει με αποτελεσματικό τρόπο χρόνιες αδυναμίες, αναφορικά με τη διαχείριση της ακίνητης περιουσίας των Ενόπλων Δυνάμεων, ανταποκρινόμενο στις στεγαστικές ανάγκες των στελεχών. Πλέον καθίσταται εργαλείο ανάπτυξης, υποστήριξης των στελεχών και ενίσχυσης της συνοχής του στρατεύματος.

Η διαχείριση του χαρτοφυλακίου των ακινήτων, γινόταν μέσω τριών διαφορετικών ταμείων. Η τριχοτόμηση επέφερε γραφειοκρατία και αγκυλώσεις, καθυστερήσεις στις αποφάσεις, αλλά και δυσκολίες στον συντονισμό των δράσεων, ιδίως στα διακλαδικά έργα ή στις ενιαίες πολιτικές διαχείρισης ακινήτων. Συνεπώς, δεν ανταποκρίνονται στις ανάγκες της σύγχρονης στρατιωτικής διοίκησης, που απαιτεί ενιαία διακλαδικότητα η ταχεία και αποτελεσματική λήψη αποφάσεων. Για τον λόγο αυτόν προτείνεται η ενοποίηση των τριών ταμείων σε ένα ενιαίο, το Ταμείο Ακινήτων Εθνικής Άμυνας. Θεσπίζεται κεντρική διοικητική δομή με ενιαία διαχείριση και οργάνωση της ακίνητης περιουσίας των Ενόπλων Δυνάμεων, διευκολύνοντας τον προγραμματισμό και την υλοποίηση επενδυτικών και στεγαστικών δράσεων.

Παράλληλα, ιδρύεται ο νέος νομικός φορέας ιδιωτικού δικαίου με αποστολή την αξιοποίηση της ακίνητης περιουσίας του Υπουργείου Εθνικής Άμυνας για την κάλυψη των στεγαστικών αναγκών των στελεχών των Ενόπλων Δυνάμεων. Μάλιστα, έχει σχεδιαστεί ένα δεκαετές σχέδιο δράσης για την κάλυψη των στεγαστικών αναγκών των Ενόπλων Δυνάμεων από το Υπουργείο. Έχουν καθοριστεί τέσσερις φάσεις υλοποίησης, με την πρώτη και δεύτερη να αφορά δεκατρία νησιά του Αιγαίου Πελάγους και επτά πόλεις εδαφικής αρμοδιότητας του Δ΄ Σώματος Στρατού της Θράκης. Σχετικά με τα υπό εξέλιξη έργα τα οποία αφορούν τον Νομό Έβρου, σχεδιάστηκε η παράδοση επτακοσίων δύο κατοικιών μέσα στο 2026.

Κύριε Υπουργέ, η στοχευμένη στεγαστική πολιτική βελτιώνει τις συνθήκες διαβίωσης των στελεχών. Σας ευχαριστούμε, και τους συνεργάτες σας, για τις γενναιόδωρες πολιτικές στον Νομό Έβρου, και μάλιστα για την πρόσφατη που αφορά την Αλεξανδρούπολη. Στηρίζετε εμπράκτως τους υπερασπιστές της εθνικής μας κυριαρχίας και δίνετε κύρος στην αποστολή και στο επάγγελμά τους, είναι αυτοί οι οποίοι, ειδικά στην ακριτική και αμυντική ταυτόχρονα περιοχή, όπως λέω ο νόμος, του Έβρου με ευαισθησία, και μαζί με τα στελέχη της Ελληνικής Αστυνομίας, φυλάττουν Θερμοπύλες.

Κύριε Υπουργέ, κυρίες και κύριοι, όπως αναδεικνύω μέσω του Κοινοβουλευτικού Ελέγχου και του πολιτικού μου λόγου σε όλα τα επίπεδα, στον Έβρο τα τελευταία χρονικά διαστήματα παρατηρείται με την πονηρία της αλεπούς η διείσδυση των γνωστών επενδυτών, γιατί ο ρυθμιστικός νόμος του 1991 της Νέας Δημοκρατίας του αείμνηστου Κωνσταντίνου Μητσοτάκη καταργήθηκε το 2011 από το ΠΑΣΟΚ του Γιώργου Παπανδρέου, εγκαταλείποντας τις ακριτικές και αμυντικές περιοχές στο βουλιμικό έλεος των γνωστών επενδυτών από την Τουρκία, τη Βουλγαρία, αλλά και τους δικούς τους δορυφόρους, που διαμένουν στην εθνική μας επικράτεια, με κίνδυνο στα χωριά μας, αλλά ουσιαστικά στην πλάτη του ελληνικού στρατεύματος, να εγκαθίστανται παρατηρητήρια, σκοπιές και φυλάκια της πέρα πλευράς. Αυτό θα έχει το εξής αποτέλεσμα. Στο μέλλον θα δουλεύουν στην πατρίδα τους, αλλά θα μένουν στα ιστορικά και όμορφα χωριά μας, όπου εφαρμόζονται τα άκρως απόρρητα εθνικά σχέδια της χώρας σε περίπτωση εθνικής εκτροπής.

Επιπλέον, κρούω τον κώδωνα του κινδύνου. Αλλάζει η πληθυσμιακή σύνθεση στη γειτονιά μας με τον ανεξέλεγκτο υπερπληθυσμό, τόσο στην ανατολή όσο και στον βορρά, με την εφαρμογή της γνωστής Συνθήκης Σένγκεν που προβλέπει την ανεξέλεγκτη και ενωσιακή ελευθεροδιακίνηση προσώπων, πραγμάτων και κεφαλαίων. Δυστυχώς, θα διαταραχθεί ενδεχομένως η εθνική κυριαρχία και θα δημιουργηθούν κενά τα οποία θα καλυφθούν από αλλόθρησκους, αλλοδαπούς, οι οποίοι θα αγοράζουν ή θα νοικιάζουν τα ακίνητά μας.

Για τον λόγο αυτόν πρότεινα και εισηγούμαι από του Βήματος της Βουλής την επαναφορά του νόμου του 1991, εμπλουτίζοντάς τον με την ίδρυση ενός υπερταμείου ή ενός φορέα ακίνητης περιουσίας που θα λειτουργεί μέσω ΣΔΙΤ στον Έβρο, στη Θράκη και στα νησιά του βορειοανατολικού και νοτιοανατολικού Αιγαίου, που ενδεχομένως θα έχει ως αποστολή την ορθολογική, παραγωγική και εθνική αξιοποίηση της ακίνητης περιουσίας του Έβρου με διπλή αποστολή: πρώτον, να σφραγίζει μετά από έλεγχο την κάθε δικαιοπραξία και, δεύτερον, να εντοπίζει διαθέσιμα σπίτια τα οποία θα εκσυγχρονίζονται, θα ανακαινίζονται και θα παραδίδονται μόνο για χρήση στα στελέχη των Ενόπλων Δυνάμεων, των Σωμάτων Ασφαλείας και του ευρύτερου Δημόσιου τομέα ή και στις ανήμπορες ή και στις πολύτεκνες οικογένειες, καθώς και σε αυτές που επαναπατρίζονται από τη δυτική Ευρώπη, από Αθήνα, Θεσσαλονίκη, αλλά και από λοιπές περιοχές της χώρας.

Κύριε Υπουργέ, συνεπώς, έχετε και την προτεινόμενη λύση, πέραν των ΣΟΑ, στον κεντρικό και βόρειο Έβρο που διαθέτουν πολυτελή σπίτια στα ωραία χωριά μας, που μπορούν να παίξουν τον ρόλο της υπαλλακτικής και βιώσιμης λύσης του ΥΠΕΘΑ και του ΓΕΕΘΑ με τους κλάδους του. Αν ολιγωρήσουμε, τότε ορθώς οι νεότερες γενιές σίγουρα με αστερίσκο θα γράψουν την ιστορική μας διαδρομή. Στόχος είναι η διασφάλιση κατ’ αυτόν τον τρόπο της παραμονής των περιουσιακών στοιχείων της περιοχής σε ελληνικά χέρια. Παράλληλα, συνιστά και επιτακτική ανάγκη να αξιοποιηθούν τα διαθέσιμα κενά οικήματα περιμετρικά των χωριών και οικισμών του Δήμου Σουφλίου, Διδυμοτείχου και Ορεστιάδας, καθώς και της βορειοανατολικής Αλεξανδρούπολης. Κατ’ αυτόν τον τρόπο θα τονωθεί αναπτυξιακά η ακριτική περιοχή, η τοπική οικονομία, θα αποτραπεί ο πληθυσμιακός μαρασμός και ο επιχειρούμενος τεμαχισμός του νομού που ορισμένοι κύκλοι επιδιώκουν, ζωοδοτώντας με ουσιαστικό τρόπο τα χωριά και τους οικισμούς μας, τα οποία συνιστούν ενεργά στρατόπεδα.

Κυρίες και κύριοι συνάδελφοι, είναι πλέον εθνικής σημασίας επιτακτική ανάγκη να συμπεριληφθούν στον σχεδιασμό του Υπουργείου οι εν λόγω παρατηρήσεις και οι οραματικές προτάσεις, όπως την Πέμπτη ανέδειξα στην τηλεδιάσκεψη της Διαρκούς Επιτροπής, ώστε να καλυφθούν αφενός οι στεγαστικές ανάγκες των υπηρετούντων στελεχών των Ενόπλων Δυνάμεων και όχι μόνο, αποτρέποντας αφετέρου τη δημιουργία θυλάκων επιρροής, όπως απαγορευτικά προέβλεπε η Συνθήκη της Λωζάνης.

Κυρίες και κύριοι συνάδελφοι, το παρόν νομοσχέδιο αποτυπώνει ένα τολμηρό, οραματικό, στρατηγικό και εθνικό σχέδιο, ενισχύοντας τη διακλαδικότητα και την ενιαία στρατηγική λειτουργία, με πρόνοια στο ανθρώπινο δυναμικό που αποτελεί και το πολυτιμότερο κεφάλαιο των Ενόπλων Δυνάμεών μας και γι’ αυτούς τους λόγους το υπερψηφίζω.

Ευχαριστώ πολύ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ήθελα να ξεκινήσω εκφράζοντας τη σκέψη μας και την αγωνία μας μαζί με τους ανθρώπους που δοκιμάζονται όλες αυτές τις ημέρες σε όλη τη χώρα στα πύρινα μέτωπα, στις πυρκαγιές και να στείλουμε τις σκέψεις μας και την πιο θετική μας ενέργεια στους αφανείς ήρωες, τους πυροσβέστες και τους εθελοντές πυροσβέστες που δίνουν τιτάνια μάχη για να προστατέψουν πρώτα και κύρια την ανθρώπινη ζωή, τις περιουσίες των ανθρώπων, αλλά και το φυσικό περιβάλλον, τον πλούτο της χώρας μας. Είμαστε εδώ για να συμβάλουμε με προτάσεις -όχι απλώς με σκέψεις- για την πρόληψη, γιατί τα δάση σώζονται τον χειμώνα, αλλά και για την καταστολή, τη θωράκιση της χώρας μας με ενίσχυση των πυροσβεστών, απέναντι στις καταστροφικές πυρκαγιές που δυστυχώς έρχονται και επανέρχονται κάθε χρόνο.

Στη συζήτηση θα μου επιτρέψετε, κύριε Πρόεδρε, να επιμείνω σε αυτό που έθεσα και νωρίτερα στον Υπουργό Άμυνας, τον Κανονισμό SAFE, πριν περάσω στο σχέδιο νόμου.

Κύριε Υπουργέ, ήταν έντεκα παρά δέκα, αν δεν κάνω μεγάλο λάθος, παρά τέταρτο, πάντως λίγα λεπτά πριν από την έναρξη της συνεδρίασης, όταν ο Πρωθυπουργός μάς ειδοποίησε μέσα από τα μέσα κοινωνικής δικτύωσης για την απόφαση της Κυβέρνησης να προχωρήσει σε επίσημο αίτημα εισόδου της χώρας στον χρηματοδοτικό μηχανισμό SAFE. Εσείς πήρατε τον λόγο λίγα λεπτά αφότου ξεκίνησε η συνεδρίαση για τις νομοτεχνικές βελτιώσεις και δεν αναφερθήκατε ούτε με μία λέξη σε αυτήν την κομβική απόφαση που αφορά στο χαρτοφυλάκιό σας.

Επειδή γνωρίζω πολύ καλά και γνωρίζουμε όλοι σ’ αυτήν την Αίθουσα ότι είναι βέβαιο ότι επιδεικνύετε πολλά χρόνια τώρα ένα σπάνιο κοινοβουλευτικό ήθος, αποκλείουμε το να απαξιώσατε να απευθυνθείτε στο Σώμα της Εθνικής Αντιπροσωπείας για να το ενημερώσετε γι’ αυτό το ζήτημα κορυφαίας αξίας για την εθνική άμυνα της χώρας, της οποίας πολιτικά προΐστασθε.

Γιατί δεν βρήκατε μια κουβέντα να πείτε στο Σώμα γι’ αυτήν την απόφαση; Γιατί δεν υπήρξε ούτε μία ενημέρωση από εσάς γι’ αυτό το ζήτημα λίγα λεπτά αφότου το είχε ανακοινώσει ο κύριος Πρωθυπουργός στα social media;

Επί της ουσίας θα μου επιτρέψετε να επιμείνω. Σας άκουσα προσεκτικά να απευθύνεστε και να απαντάτε στα ερωτήματά μας σε σχέση με τον κανονισμό SAFE και το περιεχόμενό του. Αναφερθήκατε σε μία προφορική δήλωση για τα Πρακτικά πράγματι, η οποία καταχωρίστηκε στα Πρακτικά, σε σχέση με την ομοφωνία που πρέπει να ακολουθηθεί περίπου ως ευχή, ως συμφωνία κυρίων. Μα, ο Υπουργός Εξωτερικών και ο ίδιος ο Πρωθυπουργός -και μάλιστα στην πρόσφατη τηλεοπτική του συνέντευξη- επιμένουν ότι υπάρχει συγκεκριμένη ρύθμιση, για παράδειγμα, για ομοφωνία, έστω σε δεύτερο επίπεδο, στον κανονισμό SAFE.

Τελικά τι ισχύει; Ρωτώ πραγματικά με αγωνία ως Κοινοβουλευτικός Εκπρόσωπος του κόμματος της Αξιωματικής Αντιπολίτευσης. Δεν ρωτώ, κύριε Υπουργέ, έναν πολύ καλό νομικό, ο οποίος είναι ένας από τους ελάχιστους –όπως μας ενημερώσατε- που έχει διαβάσει τον κανονισμό SAFE. Ρωτώ τον Υπουργό Εθνικής Άμυνας της πατρίδας μας. Τι ισχύει από τα δύο; Υπάρχει δέσμευση μέσα στον κανονισμό SAFE, όπως λένε ο Πρωθυπουργός της χώρας και ο Υπουργός Εξωτερικών, για ομοφωνία ή είναι απλώς μια ευχή και μια συμφωνία κυρίων που είναι μόνο μια προφορική δέσμευση που καλό είναι οι εταίροι μας να τηρήσουν, αλλιώς ανοίγει η κερκόπορτα «για να πέσει η Πόλη»; Τι ισχύει από τα δύο; Δεν μπορεί να ισχύουν και τα δύο. Ζητάμε μια καθαρή απάντηση από τον Υπουργό Εθνικής Άμυνας της χώρας μας.

Έχοντας πει όλα αυτά, εισέρχομαι στο σχέδιο νόμου. Είναι πολλές οι φορές που σ’ αυτήν την Αίθουσα έχουμε μιλήσει για την ανάγκη μιας πραγματικής και αποδοτικής αποτρεπτικής ισχύος της χώρας μας, ναι, αλλά αυτό δεν είναι μόνον οι εξοπλισμοί. Είναι κυρίως οι άνθρωποι, είναι πλάι στους εξοπλισμούς οι άνθρωποι, το προσωπικό, είναι τα στελέχη όλων των Όπλων που προσπαθούν πολλές φορές σε συνθήκες αντίξοες να εκτελέσουν με ευσυνειδησία και σθένος την αποστολή τους και αξιώνουν δίκαιες αποδοχές, αξιώνουν αξιοπρεπείς συνθήκες υπηρεσίας, αξιώνουν αναβάθμιση της στρατιωτικής εκπαίδευσης.

Όμως, στην Ελλάδα πού βρισκόμαστε σ’ αυτό το κρίσιμο πεδίο; Είμαστε μερικές μέρες μετά την ανακοίνωση των βάσεων εισαγωγής. Τι σήμα δίνει η νέα κατακρήμνιση των βάσεων εισαγωγής στις στρατιωτικές σχολές, κυρίες και κύριοι συνάδελφοι; Γιατί η νέα γενιά της πατρίδας μας γυρνά την πλάτη στο στράτευμα; Γιατί τα σχετικά επαγγέλματα δεν είναι πια ελκυστικά; Μήπως αυτό λέει πολλά για την υπηρεσιακή και μισθολογική εξέλιξη και την κατάσταση και τις προοπτικές που δημιουργεί τελικά η σταδιοδρομία των νέων στρατιωτικών; Διότι απ’ όλα τα στοιχεία των Ενόπλων Δυνάμεων –και εδώ νομίζω ότι θα συμφωνήσουμε όλες και όλοι- το ηθικό, η εκπαίδευση και η αρτιότητα του προσωπικού των Ενόπλων Δυνάμεων -μαζί με τον εξοπλισμό- είναι πολύ πολύ σημαντικές και πολύ σημαντικότερες, για παράδειγμα, από την ακίνητη περιουσία και τον τρόπο που τη διαχειρίζεται το στράτευμα.

Εδώ ακριβώς εντοπίζεται η παθογένεια και η έντονη διαφωνία μας με τη φιλοσοφία του σχεδίου νόμου που εντάσσεται αρμονικά στην «Ατζέντα 2030» και στη νέα δομή δυνάμεων, μία ατζέντα που, δυστυχώς, παραμένει σε σημαντικό βαθμό μακριά από τη λογοδοσία που επιβάλλει ο θεσμικός ρόλος της Βουλής. Είναι μια ατζέντα-σύνθημα. Πώς έχουμε την «Ελλάδα 2.0» του κ. Μητσοτάκη; Έτσι έχουμε την «Ατζέντα 2030» του κ. Δένδια, είναι ένα προσωπικό στοίχημα, με ελάχιστη διαβούλευση ωστόσο και χωρίς αξιολόγηση εφαρμογής.

Αλήθεια, πώς αισθανόμαστε όλοι –όχι μόνο η Κυβέρνηση, αλλά και η Βουλή- ότι θα είναι το 2030 το στράτευμα με το τόσο χαμηλό ηθικό των στελεχών, με υποβαθμισμένες σχολές, με κενές θέσεις εισακτέων και με χαμηλές βάσεις εισαγωγής, με αποψιλωμένο τον ρόλο των επιτελείων; Αυτό θέλουμε;

Εκεί ακριβώς στηρίζεται και επί της αρχής και επί της φιλοσοφίας η καταψήφιση του σχεδίου νόμου, όπως την τεκμηρίωσε ήδη από την Επιτροπή Εθνικής Άμυνας και Εξωτερικών Υποθέσεων ο εισηγητής μας και Τομεάρχης Εθνικής Άμυνας Μιχάλης Κατρίνης, όπως εκεί ακριβώς στηρίζεται, στην ανάγκη διαβούλευσης και λογοδοσίας και η συμμετοχή τελικά στη λήψη των αποφάσεων των θεσμικών φορέων και το ισχυρό αίτημά μας να αποσυρθεί η τροπολογία για τα μετοχικά ταμεία που εισάγεται χωρίς διαβούλευση με τους αρμόδιους θεσμικούς φορείς.

Να διευκρινίσουμε, κύριε Υπουργέ, κυρίες και κύριοι συνάδελφοι, ότι εμείς δεν είμαστε εξαρχής αντίθετοι με την ορθολογική αξιοποίηση της ακίνητης περιουσίας των Ενόπλων Δυνάμεων. Αν κατάλαβα καλά, επιχειρήσατε να χωρίσετε πάλι την καλή Κυβέρνηση που τα κάνει όλα σωστά και την κακή Αντιπολίτευση που συλλήβδην υπερασπίζεται την κακοδιαχείριση.

Όχι, δεν μιλήσαμε για κάτι τέτοιο εμείς ούτε στην επιτροπή ούτε εδώ. Εμείς μιλάμε για την ανάγκη να έχουμε ένα θεσμικό πλαίσιο διαφάνειας και λογοδοσίας και μια ωφέλιμη αξιοποίηση, ορθολογική, η οποία για να είναι ωφέλιμη, πρέπει να αποδίδει τελικά όφελος πού; Στην αποστολή της εθνικής άμυνας και στο προσωπικό που πρέπει να δίνεται σαφής προτεραιότητα.

Ωστόσο, όπως τεκμηριώσαμε και τεκμηριώνουμε, αυτό το σχέδιο νόμου δεν τα εξασφαλίζει όλα αυτά, διότι εδώ μιλάμε για δημόσια ακίνητη περιουσία και μάλιστα περιουσία ιδιάζουσας σημασίας και δεν έχουμε σαφή εικόνα για το ποια είναι αυτή η προς αξιοποίηση δημόσια περιουσία.

Ξέρετε, η Βουλή δεν είναι διακοσμητικό Σώμα να δέχεται τις εισηγήσεις του εκάστοτε Υπουργείου και να δίνει ως «αντίδωρο» εν λευκώ εξουσιοδοτήσεις. Μας καλείτε εδώ να συναινέσουμε στη μεταφορά ακινήτων και στρατοπέδων στους δύο νέους αυτούς φορείς που δεν γνωρίζουμε καν το πλαίσιο στο οποίο θα λειτουργήσουν, διότι με τις προτεινόμενες διατάξεις το μόνο που μπορούμε να διακρίνουμε είναι ότι πράγματι θα έχουμε ένα υπερσυγκεντρωτικό διοικητικό σχήμα και όλα αυτά τα νομικά πρόσωπα, τα δύο εν προκειμένω, θα λειτουργούν μ’ ένα κανονιστικό πλαίσιο το οποίο θα καθοριστεί ερήμην της Βουλής, χωρίς καμία διαδικασία διαβούλευσης.

Η λογοδοσία του φορέα αξιοποίησης είναι πολύ προβληματική, έτσι όπως τη βλέπουμε στο σχέδιο νόμου, γιατί θα αρκεί μια γενική έκθεση χωρίς συγκεκριμένα δεδομένα απολογιστικά, ισολογιστικά σε σχέση με τις μεταβιβάσεις ακινήτων. Όπως είπε και ο Μιχάλης Κατρίνης από το πρωί, ακόμα και οι μέλλουσες μεταβιβάσεις, οι εκχωρήσεις, θα γίνονται πάντα ερήμην της Βουλής.

Και εδώ πρέπει να πούμε κάτι πολύ σοβαρό. Όταν για παράδειγμα, το άρθρο 6 του σχεδίου νόμου λέει ότι η περιουσία του ΤΑΕΘΑ είναι δημόσια, άρα είναι πράγματα εκτός συναλλαγής που προορίζονται για την άμεση εξυπηρέτηση δημοσίου σκοπού και μάλιστα του σκληρού πυρήνα του κράτους, που είναι η άμυνα -έχουν κατασκευαστεί, έχουν διαμορφωθεί ειδικά και αποκλειστικά για την εθνική άμυνα-, πώς μπορείς να προχωρήσεις σε αξιοποίηση σαν να είναι ιδιωτική; Ακόμα και τα μη επιχειρησιακά αναγκαία στρατόπεδα τα οποία, κατά τη γνώμη μας, δεν αποβάλλουν τον χαρακτήρα του ιδιόχρηστου του πράγματος, μπορούν να θεωρούνται ελεύθερα συναλλαγής σαν να είναι ένα οποιοδήποτε οικιστικό ακίνητο;

Άρα, για να είμαστε σαφείς, είναι εκτός συναλλαγής και δεν νοείται η διαχείριση με όρους ιδιωτικής περιουσίας για οτιδήποτε ανήκει στη δημόσια περιουσία και μάλιστα στον σκληρό πυρήνα του κράτους. Γι’ αυτό πρέπει να γίνει διάκριση για το ποια είναι η ιδιωτική περιουσία. Διότι αν δεν γίνει η διάκριση, ό,τι έχει περιέλθει στο ΤΑΕΘΑ είναι δημόσια περιουσία με βάση το άρθρο 6. Άρα, είναι εκτός συναλλαγής.

Και αυτό το απευθύνω σε εσάς, κύριε Υπουργέ, ως εξαίρετο νομικό. Γνωρίζετε πολύ καλά ότι αν δεν υπάρξει διευκρίνιση, είναι σαφές ότι όλες οι πράξεις διαχείρισης της δημόσιας περιουσίας είτε από το ΤΑΕΘΑ είτε από το ΦΑΑΕΔ, που μάλιστα είναι και νομικό πρόσωπο ιδιωτικού δικαίου, επειδή ακριβώς ανήκουν στον πυρήνα της κρατικής εξουσίας, θα αποτελούν εκτελεστές διοικητικές πράξεις ευθέως προσβλητέες με αίτηση ακυρώσεως στο Συμβούλιο της Επικρατείας. Αυτό είναι κάτι που πρέπει να γνωρίζουμε.

Δεν είναι, λοιπόν, ένα μοντέλο στο οποίο μπορούμε να συμφωνήσουμε αυτό το οποίο προωθεί η Κυβέρνηση. Εμείς διαφωνούμε με την εικόνα που εμφανίζει περίπου τις Ένοπλες Δυνάμεις από συνταγματικό πυλώνα ασφάλειας της χώρας να μετεξελίσσονται έστω και εν μέρει σε οργανισμό διαχείρισης ακινήτων. Πραγματικά ανησυχούμε για τη μετατροπή της περιουσίας των Ενόπλων Δυνάμεων σε πλατφόρμα real estate και τουλάχιστον απευχόμαστε να γίνεται ο χαρακτηρισμός ή αποχαρακτηρισμός των στρατοπέδων σε επιχειρησιακά αναγκαίων ή μη απλώς και μόνο με όρους ιδιωτικοοικονομικούς, με όρους real estate.

Επαναλαμβάνω, θέλουμε την ορθολογική και σύγχρονη αξιοποίηση της ακίνητης περιουσίας. Δεν αρνούμαστε να ακούμε για σχολάζουσα περιουσία των Ενόπλων Δυνάμεων και για κακή διοίκηση και διαχείριση. Ναι, σε αυτό είμαστε όλοι μαζί, αλλά δεν μπορούμε να ανεχτούμε και την αλλαγή της λειτουργίας και του τρόπου με τον οποίο λειτουργεί εν τέλει η εθνική άμυνα και οι Ένοπλες Δυνάμεις στη χώρα μας.

Άρα, πρέπει να υπάρξει σαφής διάκριση ιδιωτικής και δημόσιας περιουσίας, ώστε οι αρμοδιότητες του ΦΑΑΕΔ να αφορούν μόνο στην ιδιωτική. Και πράγματι είναι τουλάχιστον προβληματικό να υποστηρίζει το Υπουργείο ότι όλα αυτά σήμερα γίνονται για τις στεγαστικές ανάγκες και για το οικιστικό πρόγραμμα του προσωπικού, όταν το σχέδιο νόμου έχει δύο διατάξεις, δύο άρθρα όλα κι όλα γι’ αυτό το ζήτημα. Μάλιστα, δεν έχουν ούτε ρεαλιστικό σχέδιο ούτε χρηματοδοτήσεις ούτε αναφέρουν ποιοτικούς και ποσοτικούς στόχους.

Εμείς επιμένουμε ότι οι στεγαστικές ανάγκες δεν πρέπει να είναι απλό επικοινωνιακό, ψευδεπίγραφο πρόσχημα της Κυβέρνησης, γιατί οι στεγαστικές ανάγκες των στρατιωτικών μας είναι πραγματικές. Γι’ αυτό και έχουμε καταθέσει, ήδη, από την επιτροπή την πρόταση να υπάρξει ρητή πρόβλεψη ότι το 60% των ετήσιων εσόδων του ταμείου και του φορέα αξιοποίησης θα διατίθεται για τη στεγαστική πολιτική σε δράσεις που θα παράγουν πραγματικό όφελος και θα προάγουν το πραγματικό ενδιαφέρον και συμφέρον των στελεχών των Ενόπλων Δυνάμεων που αντιμετωπίζουν πράγματι επείγουσες ανάγκες. Θα πρέπει να υπάρχει ρητή δήλωση, ρητή διάταξη, διάταξη γραπτή και όχι προφορική δήλωση, για να θυμηθούμε και την ιστορία του SAFE. Επαναλαμβάνω, θα πρέπει να υπάρχει συγκεκριμένη διάταξη μέσα στο σχέδιο νόμου και όχι απλώς μία δήλωση του Υπουργού για τα Πρακτικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνοντας, κύριε Πρόεδρε, θα ήθελα να επισημάνω τη σοβαρότητα των στιγμών στα διεθνή πράγματα και στις διεθνείς σχέσεις της χώρας, άρα και την ολοένα και μεγαλύτερη ανάγκη για μια συνεκτική πολιτική για τη διεθνή υπόσταση και την αξιοπιστία της χώρας στην εξωτερική μας πολιτική σε συνδυασμό με την αμυντική πολιτική.

Οι εσωτερικές αποκλίσεις που είναι κατάδηλες, πρόδηλες και πασιφανείς, οι αποκλίσεις ή και οι έντονες διαφοροποιήσεις εντός του κυβερνώντος κόμματος, τις οποίες βλέπουμε ακόμα και σήμερα σε αυτή την Αίθουσα, δεν μπορούν να μετατρέπονται σε πρόβλημα της χώρας. Δεν μπορεί να γίνεται πρόβλημα της Ελλάδας η εσωτερική διαίρεση της Νέας Δημοκρατίας και η διγλωσσία σε ζητήματα που άπτονται κορυφαίων ζητημάτων, όπως είναι οι διεθνείς σχέσεις της χώρας και η αμυντική της πολιτική, γεγονός που εκπέμπει λάθος μηνύματα στην πιο λάθος στιγμή για τη χώρα. Αυτό το είδαμε και στο SAFE με τον κανονισμό και τις δύο γραμμές της Κυβέρνησης, αλλά το βλέπουμε και στη Λιβύη που από το 2019 και μετά έχουμε το παράνομο, άκυρο και ανυπόστατο τουρκολυβικό μνημόνιο, όπου οι ολιγωρίες της Κυβέρνησης είναι τέτοιες που έχουν προκαλέσει απώλεια σπάνιου διπλωματικού κεφαλαίου και πολύτιμου χρόνου για τη χώρα μας.

Εμείς, λοιπόν, επαναλαμβάνουμε την ανάγκη η Ελλάδα να αποκτήσει και να εφαρμόσει επιτέλους μια ενεργητική εξωτερική πολιτική αρχών, μία συνεκτική και κυρίως προνοητική πολιτική, διότι τώρα είναι σαν όλοι οι άλλοι να παίζουν τελικά σκάκι, την ίδια ώρα που εμείς παίζουμε τάβλι και τα βάζουμε με τα ζάρια.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο θα πάρει τώρα ο κ. Υψηλάντης από τη Νέα Δημοκρατία και θα ακολουθήσει ο κ. Ηλιόπουλος, ο Κοινοβουλευτικός Εκπρόσωπος από τη Νέα Αριστερά.

Θα βάζω έναν Βουλευτή και έναν Κοινοβουλευτικό Εκπρόσωπο, γιατί είναι λίγοι οι συνάδελφοι που απομένουν να μιλήσουν και πολλοί οι Κοινοβουλευτικοί Εκπρόσωποι. Οπότε, θα προχωρήσουμε κάπως έτσι.

Παρακαλώ, κύριε Υψηλάντη, έχετε τον λόγο.

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι Βουλευτές, ακούγοντας τον συνάδελφο, πρέπει να ομολογήσω από το Βήμα αυτό ότι, δυστυχώς, η Αξιωματική Αντιπολίτευση γυρίζει σε μια ρητορική του παρελθόντος, σε μια ρητορική δήθεν στρογγυλοποίησης των πραγμάτων χωρίς ουσία, μια ρητορική αόριστη και χωρίς να δίνει κάποιο στίγμα για το τι πραγματικά θέλει για τη σημερινή πραγματικότητα της Ελλάδας και για τον τρόπο με τον οποίο αντιμετωπίζουμε αποτελεσματικά τα θέματα της εξωτερικής πολιτικής, μια πολιτική η οποία λαμβάνει υπ’ όψιν της όλα εκείνα τα ζητήματα και τις χώρες που μας περιβάλλουν και με τις οποίες πρέπει να έχουμε συγκεκριμένες σχέσεις και βέβαια, τις προκλήσεις αυτές στον τομέα της άμυνας.

Δεν θα επεκταθώ περισσότερο. Άλλωστε, δεν είναι δικό μου το καθήκον αυτό. Όμως, επειδή ακολούθησα τον αγαπητό κατά τα άλλα Κοινοβουλευτικό Εκπρόσωπο του ΠΑΣΟΚ, ήθελα να κάνω αυτήν την παρατήρηση, επισημαίνοντας, όμως, ότι το συγκεκριμένο νομοσχέδιο εμπνέεται από μια ξεκάθαρη πολιτική. Αυτή είναι η πολιτική που -είτε το θέλετε είτε όχι- ακολουθούν οι κυβερνήσεις μας. Αυτή είναι η πολιτική της αποτελεσματικότητας, για να σταματήσει επιτέλους το να υπάρχει μία ανενέργεια στη διαχείριση των περιουσιακών στοιχείων των Ενόπλων Δυνάμεων που παραμένει ένα βάρος και να προσπαθήσουμε αντίθετα να γίνει ένα εργαλείο ενίσχυσης της αποστολής και στήριξης του προσωπικού των Ενόπλων Δυνάμεων. Αυτή η πολιτική αφορά την αξιοποίηση της ακίνητης περιουσίας των Ενόπλων Δυνάμεων, τη σύσταση του Ταμείου Ακινήτων Εθνικής Άμυνας και του Φορέα Αξιοποίησης Ακινήτων, καθώς και το σχέδιο δράσεων για τη στέγαση των στελεχών.

Δεν υπάρχει καμία αμφιβολία ότι πρόκειται για μία εμβληματική μεταρρύθμιση της «Ατζέντα 2030» που αντικατοπτρίζει τις προσπάθειες της πολιτικής ηγεσίας του Υπουργείου, του Υπουργού και του Υφυπουργού, αλλά και τη δέσμευση της Νέας Δημοκρατίας για μια ισχυρή Ελλάδα. Θέλω να υπενθυμίσω ότι η «Ατζέντα 2030», με την οποία δρομολογείται το στεγαστικό πρόγραμμα για τα στελέχη των Ενόπλων Δυνάμεων, αυξάνει την αποζημίωση των στρατευσίμων. Θα έχουμε χίλιες πενήντα εννέα νέες κατοικίες μέχρι τον Αύγουστο του 2026 και δύο χιλιάδες πενήντα εννέα μέχρι το 2027. Ταυτόχρονα, αυξάνεται η μηνιαία αποζημίωση των στρατεύσιμων από 8,80 λεπτά του ευρώ σε 50 ευρώ στην ενδοχώρα και σε 100 ευρώ για τους υπηρετούντες στην παραμεθόριο.

Ιδού, λοιπόν, τα απτά αποτελέσματα για την αποζημίωση των στρατευσίμων, η οποία παρέμενε παγωμένη σε αυτό το επίπεδο τόσα χρόνια, χωρίς να συγκινείται κανένας. Στη ρητορική πάμε καλά, αλλά στις πράξεις τι κάνουμε;

Έρχεται, λοιπόν, αυτό το νομοσχέδιο για να εκσυγχρονίσει τη διαχείριση των ακινήτων των Ενόπλων Δυνάμεων που μέχρι σήμερα παρέμεναν μη αξιοποιήσιμα. Με τη σύσταση του ταμείου, όπως προανέφερα, ενοποιούνται τα ταμεία εξασφαλίζοντας διαφάνεια μέσω ενός ψηφιακού μητρώου. Αυτή η ψηφιοποίηση ενισχύει τη λογοδοσία την οποία επιδιώκουμε, προστατεύει την περιουσία του ελληνικού λαού και διευκολύνει την ταχεία λήψη αποφάσεων.

Επιπλέον, η κατάργηση –και το επισημαίνω αυτό- των δικαστικών διεκδικήσεων από άλλους φορείς θωρακίζει την κυριότητα και την αποστολή αυτών των ακινήτων. Ο Φορέας Αξιοποίησης Ακινήτων εισάγει πρωτοποριακή συνεργασία με τον ιδιωτικό τομέα, αξιοποιώντας τεχνογνωσία και ευελιξία για τη βέλτιστη εκμετάλλευση μη επιχειρησιακών ακινήτων. Μέσω συμπράξεων με ιδιώτες και δημόσιους φορείς ο φορέας θα δημιουργήσει έσοδα για την ενίσχυση των αμυντικών προγραμμάτων, τη χρηματοδότηση υποδομών και τη στήριξη της στέγασης των στελεχών μας. Η δυνατότητα αυτή της συμμετοχής σε εθνικά και ευρωπαϊκά προγράμματα, καθώς και η σύναψη δανείων, ενισχύει τη χρηματοδοτική ικανότητα του φορέα, εξασφαλίζοντας τη βιωσιμότητά του.

Το δεκαετές στεγαστικό πρόγραμμα αποτελεί τον κεντρικό πυλώνα ιδιαίτερα για περιοχές όπως και η περιοχή που έχω την τιμή να εκπροσωπώ στο Ελληνικό Κοινοβούλιο, τα Δωδεκάνησα, όπου, δυστυχώς, τα υψηλά ενοίκια επιβαρύνουν τα στελέχη. Μέσω κατασκευής, ανακαίνισης και συντήρησης στρατιωτικών οικημάτων, αλλά και υποστηρικτικών δομών όπως είναι οι βρεφονηπιακοί σταθμοί, το πρόγραμμα αυτό εξασφαλίζει μια αξιοπρεπή διαβίωση, ενισχύει την επιχειρησιακή ετοιμότητα, αλλά και την κοινωνική ασφάλεια.

Επιπρόσθετα, η δυνατότητα συνεργασιών με άλλα Υπουργεία για την κάλυψη στεγαστικών αναγκών ευρύτερου προσωπικού ενισχύει την κοινωνική διάσταση αυτού του νομοσχεδίου. Η συνεργασία δε, με τον ιδιωτικό τομέα αποτελεί καταλύτη φέρνοντας πόρους, καινοτομία, αλλά και ταχύτητα. Η πρωτοβουλία αυτή ενισχύει στο βάθος την εθνική άμυνα, βελτιώνει τις συνθήκες των στελεχών και αξιοποιεί την περιουσία των Ενόπλων Δυνάμεων με διαφάνεια και αποδοτικότητα.

Η Κυβέρνηση της Νέας Δημοκρατίας επιλέγει την ευθύνη αντί της απραξίας, τον σχεδιασμό αντί της προσχηματικής προστασίας των ακινήτων που επί δεκαετίες μένουν ανεκμετάλλευτα σε πλήρη αδυναμία να υπηρετήσουν τους σκοπούς είτε του Δημοσίου είτε ακόμα και τις τοπικές κοινωνίες.

Θα ήθελα να επισημάνω ότι η διαφάνεια, η αυστηρή λογοδοσία, η θεσμική θωράκιση, ο απόλυτος έλεγχος από το Υπουργείο Άμυνας των επιτελείων και της Βουλής, οι ρήτρες ενημέρωσης, τα στρατηγικά πλάνα και ο κοινοβουλευτικός έλεγχος απαντούν σε όλα αυτά που ακούσαμε από την πλευρά της Αντιπολίτευσης περί ιδιωτικοποίησης και ξεπουλήματος. Είναι η ίδια η Αντιπολίτευση που επί χρόνια άφησε αυτήν την περιουσία να ρημάζει. Είναι η ίδια η αντίληψη που φοβάται κάθε αλλαγή, κάθε σύγχρονη διαχειριστική δομή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα κλείσω, κύριε Πρόεδρε, ζητώντας από το Υπουργείο όλα αυτά να τα προχωρήσουμε με όσο το δυνατόν γρηγορότερα βήματα και να αποφύγουμε αυτό το οποίο, δυστυχώς, παρατηρούμε σε άλλες μορφές εκμετάλλευσης της δημόσιας ακίνητης περιουσίας, με στρεβλώσεις, καθυστερήσεις και απραξία. Η εθνική άμυνα χρειάζεται αυτές τις υποδομές. Χρειάζεται να ξεπεράσουμε όλα τα προβλήματα τα οποία έχουν αναφανεί μέχρι σήμερα.

Με τα λόγια αυτά θα ήθελα, κλείνοντας, να καλέσω την εθνικά υπεύθυνη Αντιπολίτευση –που θεωρώ ότι υπάρχει στο Κοινοβούλιό μας- να τοποθετηθεί και να ψηφίσει με ρεαλισμό, όπως θα προχωρήσουμε και εμείς της Πλειοψηφίας, γι’ αυτό το κρίσιμο βήμα για την άμυνά μας, για τις Ένοπλες Δυνάμεις μας και για τη χώρα μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριε Πρόεδρε, θα μπορούσα να καταθέσω τις νομοτεχνικές βελτιώσεις που είχα προαναφέρει;

**ΠΡΟΕΔΡΕΥΩΝ (Γεώργιος Γεωργαντάς):** Βεβαίως, κύριε Υπουργέ.

Ο κύριος Υπουργός καταθέτει τις νομοτεχνικές βελτιώσεις.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Ευχαριστώ, κύριε Πρόεδρε.

(Στο σημείο αυτό ο Υπουργός Εθνικής Άμυνας κ. Νικόλαος-Γεώργιος Δένδιας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 193-195)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Τώρα, τον λόγο έχει ο Κοινοβουλευτικός Εκπρόσωπος της Νέας Αριστεράς κ. Ηλιόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν από λίγο ακούσαμε ότι μέσα σε αυτήν την Αίθουσα χωριζόμαστε σε εθνικά υπεύθυνους και εθνικά ανεύθυνους.

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Δεν είναι έτσι;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ναι, μπορείτε να ανοίξετε ξανά και στρατόπεδα συγκέντρωσης, ας πούμε, γι’ αυτούς που δεν θεωρείτε πολύ πατριώτες. Να παρακολουθήσετε ακόμα περισσότερους πολιτικούς, επειδή είναι εθνικά επικίνδυνοι.

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Εμείς ανοίξαμε στρατόπεδα συγκέντρωσης;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Εντάξει, είναι ντροπή σας. Δεν καταλαβαίνετε. Δεν νιώθετε ντροπή...

(Θόρυβος - διαμαρτυρίες από την πτέρυγα της Νέας Δημοκρατίας)

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Είστε και νέος άνθρωπος!

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Αφήστε το αν είμαι νέος! Δεν νοιώθετε από ντροπή και δεν καταλαβαίνετε, αλλά το «εθνικά υπεύθυνοι» και το «εθνικά ανεύθυνοι» είναι ντροπή σας! Είναι ντροπή σας και δείχνει πώς όταν ζορίζεστε, γυρνάτε στον πυρήνα της μετεμφυλιακής Δεξιάς που είναι οι εθνικόφρονες και οι επικίνδυνοι. Αυτός είναι ο πυρήνας σας!

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ!

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Αυτός είναι ο πυρήνας σας! Δεν καταλαβαίνετε!

Κοιτάξτε λίγο, δεν θα ήθελα να ξεκινήσω έτσι, αλλά αυτές τις μέρες ήρθε μία δικογραφία σε βάρος του Προέδρου της Νέας Αριστεράς Αλέξη Χαρίτση για παρακώλυση συγκοινωνιών, γιατί βρέθηκε σε αγροτική κινητοποίηση. Άρα, ζούμε σε μία χώρα που αν ένας πολιτικός Αρχηγός ή ένας Βουλευτής βρεθεί σε μία αγροτική κινητοποίηση, έρχεται δικογραφία για παρακώλυση συγκοινωνιών. Αν είσαι, βέβαια, Υπουργός του εγκλήματος των Τεμπών, η Κυβέρνηση σε ξεπλένει με παραπομπή για παράβαση καθήκοντος για το αν έκανες οικονομική ζημιά στον ΟΣΕ. Πέθαναν πενήντα επτά άνθρωποι και εσείς παραπέμπετε τον Καραμανλή για το αν έκανε οικονομική ζημιά. Και αν ένας πολιτικός της Αντιπολίτευσης πάει στα μπλόκα των αγροτών –των κανονικών αγροτών, όχι αυτών που εσείς ταΐζατε με ανύπαρκτα ζώα- πάει στη δικαιοσύνη! Αν έχεις στήσει, δε, μηχανισμό παρακράτους, εγκληματική οργάνωση, για να μοιράσεις επιδοτήσεις σε ανθρώπους που δεν έχουν παραγωγή, θα κάνετε εξεταστική από το 1998!

Εντάξει, δικαιοσύνη ανέκδοτο και η Κυβέρνηση οργανωτής του ξεπλύματος εγκλημάτων! Όμως, να ξέρετε ότι κάποια στιγμή τα καθεστώτα πέφτουν και πέφτουν με κρότο!

Παρατήρηση δεύτερη, πριν μπω στα του νομοσχεδίου: Αυτό το Σαββατοκύριακο που μας πέρασε –και, δυστυχώς, αυτή τη στιγμή που μιλάμε υπάρχει εστία στον Υμηττό- ήταν ένα πραγματικά δύσκολο διήμερο. Το περιμέναμε λόγω υψηλών θερμοκρασιών. Το περιμέναμε λόγω χαμηλής βροχόπτωσης και ξηρασίας, αλλά να σας πω κάτι το οποίο θα μπορούσαμε να είχαμε αποφύγει. Θα μπορούσαμε να είχαμε αποφύγει τον Νοέμβριο να είχαμε μία κυβέρνηση η οποία έστελνε τα ΜΑΤ και έδερνε τους εποχικούς πυροσβέστες. Αυτό θα μπορούσατε να το είχατε αποφύγει ακόμα και εσείς. Θα μπορούσατε να είχατε αποφύγει να δέρνατε τον Νοέμβριο τους εποχικούς πυροσβέστες. Θα μπορούσατε να είχατε ακούσει αυτούς τους ανθρώπους και όλη την Αντιπολίτευση που σας φώναζε ότι με την προκήρυξη που βγάλατε τον Απρίλιο πετούσατε κόσμο έξω, έμπειρους ανθρώπους που μπορεί να είχαν στην πλάτη τους ακόμα και πάνω από πέντε χρόνια εμπειρίας μάχης με τις φωτιές. Και με τον τρόπο που στήσατε τη μοριοδότηση, πετάξατε έξω παραπάνω από εξακόσιους έμπειρους εποχικούς πυροσβέστες.

Αυτά ήταν πολιτικές επιλογές. Άρα, όταν δέρνεις τους πυροσβέστες και όταν πετάς έξω εξακόσιους έμπειρους ανθρώπους γιατί θες να κάνεις κολπάκια με τη μοριοδότηση, μετά μη μιλάτε για ετοιμότητα. Ακόμα και κυβερνητικά σας στελέχη κάρφωσαν Υπουργό. Αναφέρομαι στην ανάρτηση που έκανε η κ. Μιχαηλίδου –την κατέβασε μετά, προφανώς κάποιος θα της τράβηξε το αυτί- που είπε ότι στα Κύθηρα μόνο για μιάμιση ώρα πήγαν τα εναέρια μέσα το Σάββατο. Κατέβηκε μετά η ανάρτηση, αλλά όλοι κατάλαβαν τι είχε γίνει.

Εδώ να κάνω και μια μικρή παρένθεση. Τόσο στη Χίο όπου καταστράφηκε φέτος, όσο και στα Κύθηρα που έχει καεί το 1/5 του νησιού, σχεδιάζετε καταστροφικές παρεμβάσεις είτε με την εξόρυξη αντιμονίου στη Χίο, είτε με την τοποθέτηση ανεμογεννητριών της ΤΕΡΝΑ στα Κύθηρα μέσα στη ζώνη Natura. Μέχρι στιγμής, η Κυβέρνηση δεν απαντάει σε αυτά τα ερωτήματα. Λέει: «Θα τα δούμε, θα τα αξιολογήσουμε», κ.λπ.. Τουλάχιστον μετά από αυτήν την καταστροφή να είναι καθαρό ότι κανένα από τα δύο νησιά δεν μπορεί να αντέξει περαιτέρω υποβάθμιση του περιβάλλοντος και ούτε οι κάτοικοι θα δεχτούν περαιτέρω υποβάθμιση της ζωής τους.

Και να πω μία φράση εδώ. Η κλιματική κρίση δεν είναι δικαιολογία, όταν δηλαδή κάπου δεν λειτουργεί ο κρατικός μηχανισμός να λέμε μετά: «Φταίει η κλιματική κρίση». Η κλιματική κρίση είναι πραγματικότητα. Είναι κάλεσμα για δράση και κάλεσμα για αλλαγή πολιτικής. Κι αυτήν την αλλαγή πολιτικής εσείς δεν την κάνετε και φαίνεται και σε αυτό το νομοσχέδιο με το πώς σκέφτεστε να αξιοποιήσετε την περιουσία του Στρατού, γιατί αν σας ένοιαζε ότι πλέον οι πόλεις μας είναι αβίωτες –και αναφέρθηκα σε στοιχεία του κ. Λαγουβάρδου από το Αστεροσκοπείο για το πώς πλέον ζούμε σε μία πόλη, στην Αθήνα, όπου οι θερμοκρασίες που έχει η πόλη στις δώδεκα η ώρα το βράδυ ήταν οι θερμοκρασίες που τα προηγούμενα χρόνια η πόλη είχε το μεσημέρι, αυτοί είναι πλέον οι αβίωτοι καύσωνες που αντιμετωπίζουν οι πολίτες, οι εργαζόμενοι, όσοι μετακινούνται με τα μέσα μεταφοράς σε αυτές τις πόλεις- θα είχατε διαφορετική αντιμετώπιση και στα ζητήματα της μη επιχειρησιακά αναγκαίας ακίνητης περιουσίας του Στρατού.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Θα σήμαινε αυτό, παραδείγματος χάριν, ότι όπως βρέθηκε το «Παύλου Μελά» στη Θεσσαλονίκη στην αυτοδιοίκηση, για να γίνει ένα πάρκο, θα είχατε κάνει το ίδιο για το «Κόδρα» και τον «Παπακυριαζή» για το «Καρατάσιου», που είναι όλα αιτήματα της τοπικής κοινωνίας, για να υπάρχουν πράσινοι χώροι για τους πολίτες. Και αναφέρθηκα και στα επιστημονικά στοιχεία που είχε άρθρο της «Καθημερινής». Λέω την «Καθημερινή», γιατί δεν έχει πέσει μπλόκο από την Κυβέρνηση να μη διαβάζετε «Καθημερινή», μπορείτε να διαβάζετε «Καθημερινή» που δείχνει το θετικό αποτέλεσμα που έχουν στην αντιμετώπιση του καύσωνα από τις θερμοκρασίες κ.λπ., της ανόδου της θερμοκρασίας, τέτοιοι χώροι. Δεν σας νοιάζει, όμως, αυτό και η καλύτερη απάντηση στο ότι αυτό το οποίο φέρνετε είναι λογική real estate, ήταν ακριβώς η ομιλία του προηγούμενου ομιλητή, το κυβερνητικού ομιλητή. Δεν καταλαβαίνω γιατί θύμωσε ο κ. Δένδιας, όταν του είπαμε ότι κάνει real estate και μας απάντησε: «Δεν καταλάβατε και δεν θα τα ξαναπώ, γιατί δεν θα καταλάβετε».

Τι είπε ο προηγούμενος ομιλητής; Θέλουμε έσοδα, μέσω της συνεργασίας με τον ιδιωτικό τομέα. Ε, real estate θα κάνετε. Το είπε. Προφανώς, το non paper που έχετε δώσει στους ανθρώπους, αυτό γράφετε. Αυτό ήρθε και είπε ο ομιλητής από την κυβερνητική πλειοψηφία. Κανονικά έσοδα μέσω της συνεργασίας με τον ιδιωτικό τομέα. Και να σας πω γιατί έχουμε πραγματική ανησυχία, ότι η λογική σας είναι real estate. Να δώσω και ένα πολύ συγκεκριμένο παράδειγμα, πέρα από τα τρία παραδείγματα, στα οποία αναφέρθηκα, που έδειχναν ότι θα μπορούσατε να είχατε μία διαφορετική αντιμετώπιση σε ζητήματα αξιοποίησης -ξαναλέω- μη επιχειρησιακά αναγκαίων ακινήτων των Ενόπλων Δυνάμεων.

Σε ερώτηση που καταθέσαμε για τα οχυρά της Πέρδικας στην Αίγινα, για αυτόν τον χώρο που έχει και ιστορική αξία -έχει ιστορική αξία ο συγκεκριμένος χώρος- η απάντηση που πήραμε από τον Υφυπουργό Εθνικής Άμυνας, τον κ. Δαβάκη, στο κλείσιμο, αφού είναι ούτως ή άλλως μια παράγραφος, ήταν: «Το Υπουργείο Εθνικής Άμυνας θα καταβάλλει κάθε δυνατότητα προσπάθεια, προκειμένου να εξευρεθεί η βέλτιστη δυνατή λύση για την αξιοποίησή του, σύμφωνα με τις διατάξεις της νομοθεσίας, προς όφελος της τοπικής κοινωνίας και της Στρατιωτικής Υπηρεσίας.».

Θα καταθέσω την απάντηση που είναι 19 Ιουνίου του 2025. Αυτή η αξιοποίηση έρχεται σε κόντρα με την ανακοίνωση που είχε κάνει ο ίδιος ο Υπουργός ο κ. Δένδιας στις 7 Νοεμβρίου του 2023 που ακύρωσε ανοιχτό δημόσιο ηλεκτρονικό πλειοδοτικό διαγωνισμό, ακριβώς για τουριστική αξιοποίηση των συγκεκριμένων οχυρών. Θα το καταθέσω κι αυτό στα Πρακτικά. Γιατί, αν όντως, θες να ακούσεις την τοπική κοινωνία, η τοπική κοινωνία στην Αίγινα δεν σου λέει αξιοποίηση γενικά. Σου λέει ότι θέλουμε ένα δημόσιο χώρο ιστορίας και πρασίνου.

(Στο σημείο αυτό ο Βουλευτής κ. Αθανάσιος (Νάσος) Ηλιόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι διαφορετικό αυτό και τελείως διαφορετικό να πεις ότι εδώ θα βρούμε άλλη μια μονάδα αξιοποίησης για τον τουρισμό, γιατί αυτό κάνει καλό στην τοπική κοινωνία. Άρα, κάτι από τα δύο δεν στέκει. Ή η απάντηση που δώσατε εσείς κύριε Υφυπουργέ, ή η κίνηση που είχε κάνει τότε ο κ. Δένδιας, που ήταν μία κίνηση κάτω από την πίεση της τοπικής κοινωνίας και η τοπική κοινωνία στην Αίγινα έχει δίκιο που το διεκδικεί και αυτό είναι ένα από τα λίγα παραδείγματα που θα βρείτε μπροστά σας στη λογική του real estate που πάτε να στήσετε. Και το αναφέρω και αυτό, γιατί είπε ο κ. Δένδιας: «Μα, σας απάντησα». Ο κ. Δένδιας δεν απάντησε για τη στοχοθεσία. Ο κ. Δένδιας απάντησε στα ζητήματα διαδικασίας ότι θα βάλουμε και άλλα στελέχη των Ενόπλων Δυνάμεων, θα ενημερώνεται και η Βουλή κ.λπ.. Και γιατί χρησιμοποιείτε τη στέγαση ως πρόσχημα;

Πρώτα από όλα, δεν σας νοιάζει το πρόβλημα στέγασης που υπάρχει στη χώρα. Δεν σας νοιάζει! Το δείχνουν όλα τα επίσημα στοιχεία. Τα επίσημα στοιχεία λένε ότι είμαστε μια χώρα, όπου το 35,5% του διαθέσιμου εισοδήματος πηγαίνει για κόστος στέγασης. Το 35,5%! Πόσο είναι ο ευρωπαϊκός μέσος όρος; Είναι 19,2%. Ο πληθωρισμός ενοικίων τους τελευταίους μήνες είναι σταθερά υπερτριπλάσιος από τον ευρωπαϊκό μέσο όρο. Έχετε κάνει κάτι γι’ αυτά, που να έχει αποκλιμακώσει, έστω και λίγο, αυτό το κόστος; Τίποτα! Δεν έχετε ούτε ένα στοιχείο που να δείχνει ότι η πολιτική σας αποκλιμακώνει το κόστος. Κάνατε μόνο το «Σπίτι μου I» και «Σπίτι μου II» μέσα από τις τράπεζες. Ποιο ήταν το αποτέλεσμα, με βάση την «Καθημερινή», για να μιλάμε έτσι και με αναφορές; Ότι αυξήθηκαν περισσότερο τα ενοίκια, γιατί δεν κάνατε καμία παρέμβαση στο σκέλος της προσφοράς και κάνατε παρέμβαση μόνο στο σκέλος της ζήτησης και έτσι συνεχίζετε να αυξάνετε το στεγαστικό κόστος.

Ήρθε εδώ κ. Δένδιας και είπε: «Μα, εμείς που προσπαθήσαμε να βρούμε 100 εκατομμύρια και πείτε μου από πού θα βρω πόρους». Όμως, ανέφερε και την Τράπεζα Πειραιώς για τη δικαστική κόντρα που υπάρχει για την Attica.

Αφού αναφέρατε και τις τράπεζες και μας ρωτάτε από πού θα βρείτε πόρους, να σας δώσω ένα πολύ απλό παράδειγμα και αφού κάνατε πολύ μεγάλη προσπάθεια για να βρείτε τα 100 εκατομμύρια: Αν αυτή τη στιγμή η φορολογία στα μερίσματα ήταν απλά στον ευρωπαϊκό μέσο όρο –δεν σας λέμε κάτι ακραίο-, από τα 2 δισεκατομμύρια μέρισμα που έδωσαν οι τράπεζες τα τελευταία δύο χρόνια, θα είχατε εισπράξει περισσότερα από 300 εκατομμύρια παραπάνω, τα οποία τα χαρίζατε στις τράπεζες.

Αυτό είναι ένα στοιχείο μόνο το πού θα μπορούσατε να βρείτε πόρους για τη στεγαστική πολιτική, αλλά δεν σας νοιάζει αυτό. Σας νοιάζει να κάνετε real estate με τα ακίνητα του στρατού, γιατί υπάρχουν και άλλα πάρα πολλά ζητήματα τα οποία σχετίζονται με το πού θα μπορούσατε να βρείτε πόρους, μια κυβέρνηση η οποία έχει και αυτά τα υπερπλεονάσματα που έχει, αλλά προφανώς δεν πειράζουμε εκεί το σκέλος της οικονομικής πολιτικής.

Θα πω δύο φράσεις και κλείνω σχετικά με τα εξοπλιστικά. Η αποτυχία της πολιτικής σας είναι ξεκάθαρη. Όλη η λογική ότι θα κάνουμε ρεκόρ δαπανών στα εξοπλιστικά γιατί έχουμε τον υπαρξιακό κίνδυνο της Τουρκίας και μετά η Τουρκία είναι κανονικά μέσα σε όλα τα ευρωπαϊκά προγράμματα –να παίρνει τώρα και Eurofighter- δείχνει απλά ότι έχετε μπει σε ένα σπιράλ, στο οποίο ποτέ δεν θα τελειώσει τίποτα. Απλά όλοι μαζί θα αγοράζουμε όπλα και, όπως είπε και ο Γερμανός καγκελάριος, για να προχωρήσει το ReArm χρειάζονται περικοπές στο κοινωνικό κράτος. Χρειάζονται περικοπές στο κοινωνικό κράτος. Μία χώρα η οποία θα βρει 28 δισεκατομμύρια το επόμενο διάστημα για εξοπλιστικά, δεν θα βρει χρήματα ούτε για νοσοκομεία ούτε για δέκατο τρίτο και δέκατο τέταρτο μισθό ούτε για μια σειρά από άλλες κρίσιμες παρεμβάσεις.

Γιατί κάνετε όλη αυτή τη δουλειά με τα εξοπλιστικά; Ο πυρήνας του είναι, πρώτα απ’ όλα, γιατί δεν έχετε εξωτερική πολιτική και φαίνεται ότι δεν έχετε εξωτερική πολιτική. Η Ελλάδα έχει μείνει χωρίς συμμάχους με ένα μικρό αστερίσκο. Θα αναφερθώ στο τέλος σε αυτόν τον αστερίσκο. Η Ελλάδα έχει μείνει χωρίς συμμάχους και σας βαραίνει και ως Υπουργείο το φιάσκο -και το λέω πολύ ευγενικά- της αποστολής στη Λιβύη που κόστισε τη ζωή σε πέντε ανθρώπους: τρία στελέχη των Ενόπλων Δυνάμεων και δύο ανθρώπους πολιτικού προσωπικού. Και δεν έχει λογοδοτήσει κανένας σας για το ότι στήσατε μια αποστολή κόντρα στις εισηγήσεις ανθρώπων από τις Ειδικές Δυνάμεις, που έλεγαν ότι δεν μπορούμε να διασφαλίσουμε την ασφάλεια αυτής της αποστολής και στείλατε πέντε ανθρώπους στον θάνατο, στο μακελειό κατευθείαν και δεν έχει λογοδοτήσει κανένας. Δεν φταίει κανένας για το ότι τρία στελέχη των Ενόπλων Δυνάμεων και δύο στελέχη πολιτικού προσωπικού πέθαναν στην αποστολή που εσείς στήσατε στη Λιβύη. Αυτό είναι ένα μικρό μόνο παράδειγμα του τι σημαίνει απουσία εξωτερικής πολιτικής.

Όμως, έρχομαι και στο κρίσιμο θέμα: Η άμυνα της χώρας -και σε αυτό θα έπρεπε να μπορούμε να συνεννοηθούμε- εξαρτάται από το Διεθνές Δίκαιο. Η άμυνα της χώρας περνάει μέσα από τον σεβασμό που πρέπει να υπάρχει στο Διεθνές Δίκαιο. Άκουσα τον κ. Πιερρακάκη να μιλάει για αναθεωρητικές πρακτικές. Οι αναθεωρητικές πρακτικές υπάρχουν μόνο από την Τουρκία; Αυτό που κάνει το Ισραήλ αυτή τη στιγμή στη γειτονιά μας είναι σεβασμός στο Διεθνές Δίκαιο; Είστε εσείς μια κυβέρνηση χώρας που σέβεται το Διεθνές Δίκαιο και δεν μπορείτε καν να ψελλίσετε κάτι για τη γενοκτονία; Δεν μπορείτε καν να ψελλίσετε κάτι για το γεγονός ότι αυτή τη στιγμή ο ακροδεξιός φίλος σας, όπως τον έχει χαρακτηρίσει ο κ. Μητσοτάκης «φίλο», χρησιμοποιεί την πείνα ως εργαλείο δολοφονίας παιδιών και αμάχων;

Κάνετε μια στρατηγική ζημιά στην ελληνική εξωτερική πολιτική πέρα από όλα τα άλλα με το να στηρίζετε την ακραία αναθεωρητική πολιτική και μια πολιτική η οποία κάνει κουρέλι το Διεθνές Δίκαιο του ακροδεξιού φίλου σας Νετανιάχου. Κάνετε στρατηγική ζημιά για την εξωτερική πολιτική της χώρας. Όμως, πέρα από όλα αυτά, γιατί δεν μετριούνται όλα μόνο με αυτό, υποστηρίζετε την πρώτη γενοκτονία που ζει όλος ο πλανήτης σε ζωντανή μετάδοση και χρησιμοποιείτε και το φάντασμα του αντισημιτισμού.

Αν θέλετε να μάθετε τι είναι αντισημιτισμός, μπορείτε να ρωτήσετε διάφορα εξέχοντα στελέχη του κυβερνητικού σας συμβουλίου. Στα νιάτα τους είχαν βρεθεί σε παρέες που ήξεραν τι ήταν ο αντισημιτισμός. Το να είσαι ενάντια στη γενοκτονία δεν είναι αντισημιτισμός. Και η διαφορά του, αν θέλετε, της γενοκτονίας τότε με τη γενοκτονία σήμερα είναι ότι αυτή τη στιγμή που μιλάμε εμείς μπορούμε να κάνουμε κάτι για να τη σταματήσουμε. Όμως, εσείς έχετε επιλέξει συνειδητά να είστε με το στρατόπεδο αυτών που κάνουν τη γενοκτονία και αυτή την ντροπή -που είναι ντροπή δική σας, δεν είναι ντροπή του ελληνικού λαού, γιατί ο ελληνικός λαός κινητοποιείται- να ξέρετε δεν θα σας την ξεπλύνει ποτέ η ιστορία.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Έχει ζητήσει μία παρέμβαση η κ. Καραγεωργόπουλου.

Είναι η τρίτη σας, κυρία συνάδελφε. Έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ, κύριε Πρόεδρε.

Σε συνέχεια της δήλωσης του κ. Ηλιόπουλου ότι ο Αλέξης Χαρίτσης δέχτηκε ποινική δικογραφία σε βάρος του για τη συμμετοχή του σε αγροτικές κινητοποιήσεις, έχω να συμπληρώσω ότι την πέμπτη ημέρα αποκατάστασης της δημοκρατίας η Ζωή Κωνσταντοπούλου δέχτηκε, επίσης, ποινική δικογραφία για τη δική της συμμετοχή στις αγροτικές κινητοποιήσεις στη Λάρισα τον Γενάρη του 2025. Και, δυστυχώς, παρακολουθούμε με μεγάλη ανησυχία αυτού του είδους την εξέλιξη του εκφασισμού πρακτικά της πολιτικής ζωής του τόπου και της στοχοποίησης των πολιτικών σας αντιπάλων με τέτοιες μεθοδεύσεις.

Ακολούθως πριν από λίγο έγινε γνωστό ότι στη Ρόδο εμποδίζονται οι πολίτες που διαδηλώνουν ειρηνικά υπέρ του παλαιστινιακού λαού με έλεγχο της ταυτότητάς τους να συμμετέχουν σε ειρηνική διαδήλωση και τους εμποδίζετε με άφιξη πολλών δυνάμεων των ΜΑΤ ακόμα και να διασχίσουν τον δρόμο. Είναι απαράδεκτο αυτό που συμβαίνει.

Τρίτο σημείο και κλείνω, κύριε Πρόεδρε και ευχαριστώ, είναι ότι, κύριε Δαβάκη, το 2012 ήσαστε Υφυπουργός του Υπουργείου Εθνικής Άμυνας και τότε παραλάβατε…

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Όχι.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Όχι; Δεν υπήρξατε Υφυπουργός;

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Όχι το 2012.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Όχι το 2012; Πιο νωρίς ή πιο μετά;

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Το 2013.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Το 2013. Το πόρισμα ελέγχου της σύμβασης σε σχέση με το ATTICA του Μετοχικού Ταμείου Στρατού το παραλάβατε; Ναι ή όχι; Είχε κριθεί από τότε επιζήμια η σύμβαση που είχε υπογράψει το Μετοχικό Ταμείο Στρατού. Είναι γεγονός ή όχι; Έξι χρόνια διακυβέρνησης, έξι χρόνια μετά αποφασίσατε, λέτε, τη μεταβολή αυτού του μισθώματος, την τροποποίηση αυτής της σύμβασης. Γιατί δεν καταθέτετε τα στοιχεία της σύμβασης; Επανήλθα και πριν στη δεύτερη παρέμβασή μου. Γιατί δεν δίνετε τα στοιχεία αυτής της σύμβασης, ώστε να αξιολογήσουμε τελικά αν είναι επιζήμια ή όχι αυτού του είδους η αναπροσαρμογή μισθώματος;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Καραγεωργοπούλου.

Τον λόγο έχει ο κ. Ιωάννης Κόντης, ανεξάρτητος Βουλευτής, και θα ακολουθήσει ο κ. Καραθανασόπουλος.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εγώ θέλω πριν να αρχίσω να αναφερθώ για άλλη μια φορά στις φωτιές που έχουν κατακλύσει πολλές περιοχές της Ελλάδος και στους ανθρώπους οι οποίοι μάχονται για να σώσουν την περιουσία τους και τη ζωή τους. Να πούμε ότι νοερά, αλλά αυτό δεν έχει καμία σημασία, είμαστε δίπλα τους. Ευχόμαστε δύναμη και πιστεύουμε ότι κάποτε κάτι πρέπει να γίνει.

Κυρία Υπουργέ, επειδή είστε και Υπουργός Εθνικής Άμυνας και είναι όλα συναφή, γιατί και αυτό ακόμα έγκειται σε θέματα άμυνας και ασφαλείας του κράτους μας, κάποτε πρέπει να καταλάβουμε ότι δεν είχαμε φωτιές στην Ελλάδα, ενώ είχαμε περισσότερα και πυκνότερα δάση, για ένα βασικό λόγο: Υπήρχε Δασοφυλακή παρούσα, υπήρχαν δασοφύλακες οι οποίοι ήταν ένστολοι μέχρι το 1998. Είχαμε πέντε χιλιάδες δασοφύλακες και σήμερα έχουμε χίλιους και με ένα ΑΣΕΠ που έγινε τον Φεβρουάριο νομίζω πήρε άλλους εκατόν είκοσι για να προσληφθούν. Ήταν ένοπλοι, είχαν δικαίωμα ανακριτικής, ήταν ανακριτές, ήταν αστυνομικοί, μπορούσαν να συλλάβουν, μπορούσαν να κάνουν έρευνα, ήξεραν όλο τον κόσμο. Σε κάθε μικρή κοινότητα υπήρχαν δυο-τρεις δασοφύλακες. Δεν πιστεύετε ότι έπαιξαν σημαντικότατο ρόλο στην πρόληψη των πυρκαγιών τότε και ποιος είναι ο λόγος που το κράτος κατήργησε από το 1998 και μετά και τους μείωσε στο 1/5, κατά 4/5;

Η Δασοφυλακή ήταν κάτι το οποίο ήταν τελείως απαραίτητο, χρήσιμο. Γνώριζαν την περιοχή σπιθαμή προς σπιθαμή. Εγώ ξέρω περιπτώσεις που κοιμόντουσαν πολλές φορές μέσα στα δάση όταν υπήρχε κίνδυνος.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** … (δεν ακούστηκε)

**ΙΩΑΝΝΗΣ ΚΟΝΤΗΣ:** Μετά πήγε η ευθύνη τους στην Πυροσβεστική, ενώ θα μπορούσαν να έχουν τον ρόλο που είχαν πριν με τον επικουρικό ρόλο της Πυροσβεστικής. Μετά, όμως, έρχεται η Πυροσβεστική. Όμως, βλέπουμε ότι η Πυροσβεστική πηγαίνει όταν υπάρχει σε μεγάλη έκταση πυρκαγιά.

Διάβασα κάπου στατιστικά ότι οι δασοφύλακες είχαν σε έναν χρόνο κάποτε το 1985 ή το 1986 όπου είχαμε μεγάλες ζέστες αποτρέψει δεκαεφτά χιλιάδες πυρκαγιές –δεκαεφτά χιλιάδες πυρκαγιές!- οι οποίες θα είχαν συμβεί. Δεν είναι, λοιπόν, η κλιματική κρίση, το ένα, το άλλο, η παραπάνω ζέστη, είναι ότι δεν έχουμε πρόληψη. Εμείς τρέχουμε τώρα και κλαίμε πάνω από τα καμένα. Πέρναγα χθες από το Κρυονέρι ερχόμενος από Θεσσαλονίκη και πραγματικά με έπιασε η ψυχή μου. Μέρη τα οποία ξέρω και έμεναν φίλοι μου είναι πλέον η «Κόλαση του Δάντη». Είναι κρίμα και είναι άνθρωποι που μια ζωή δούλεψαν, εργάστηκαν. Εμείς μπορεί εδώ να ασχολούμαστε και να μεριμνούμε και να τυρβάζουμε περί πολλών, αλλά υπάρχει η ζωή των Ελλήνων πάνω από όλα. Θα το ξεπεράσω αυτό, γιατί έχουμε και λίγο χρόνο. Εύχομαι οι άνθρωποι να το ξεπεράσουν.

Έχουμε, λοιπόν, εδώ στο νομοσχέδιο αυτό την κατάργηση των Ταμείων ΤΕΘΑ, ΤΕΣ, ΤΑΑ και τα λοιπά και να ενώνονται στο ΤΑΕΘΑ, ένα νέο Ταμείο Εθνικής Άμυνας και ταυτόχρονα, τη δημιουργία ενός νομικού προσώπου ιδιωτικού δικαίου με την επονομασία ΦΑΑΕΔ.

Εδώ έχουμε τώρα -χωρίς να είμαι τελείως αντίθετος, γιατί δεν είμαι και γνώστης στην ενοποίηση αυτή και πιστεύω ότι μπορεί να κερδίσουμε και κάποια πράγματα που ίσως χάναμε με την προηγούμενη λειτουργία, γιατί υπήρχαν και πολλά ακίνητα τα οποία δίνονταν σε «ημετέρους», δίνονταν με χαμηλά μίσθια, υπήρχαν πολλά θέματα στις εποχές εκείνες- έναν ιδιωτικό φορέα να μπαίνει -υποτίθεται- κάτω από έλεγχο, ένα νέο ΤΑΙΠΕΔ εσωτερικό, μέσα στο Υπουργείο Εθνικής Άμυνας και το οποίο δεν έχω ξεκαθαρίσει, όπως διαβάζω, αν θα έχει το δικαίωμα, αν θα έχει την απόλυτη αυτονομία στο να ξεπουλάει κάποια ακίνητα των Ενόπλων Δυνάμεων, αν θα μπορεί να τα πουλάει αυθαίρετα, αν θα υπάρχει κάποιος έλεγχος, κάποια απαγόρευση, αν θα υπάρχει μία προαπαιτούμενη έγκριση από κάπου ώστε να πουληθούν, γιατί έχουμε ευαίσθητες περιοχές με ακίνητα των Ενόπλων Δυνάμεων που επίκειται ή μπορεί να τα αγοράσει κάποιος ξένος ιδιώτης τρίτης χώρας, ο οποίος θα εμφανιστεί σαν επενδυτής και με τον τρόπο αυτό θα έχει πωληθεί η μισή περιουσία του Στρατού.

Αυτό καταλαβαίνω εγώ από τα άρθρα 14 και 23, ότι θα μπορεί να πουλάει τα ακίνητα, να τα εκμισθώνει σε ιδιώτες και να συμμετέχει σε εταιρείες ειδικού σκοπού, να συνάπτει δάνεια από την Ευρωπαϊκή Ένωση, να διαχειρίζεται τα ακίνητα. Αυτά τα έχω σημειώσει επειδή μου έκαναν εντύπωση. Δηλαδή, μία ομάδα διορισμένων προσώπων, ιδιωτών θα μπορεί να ξεπουλήσει γεωστρατηγικά σημεία σε δήθεν επενδυτές από οποιαδήποτε άλλη χώρα; Ξέρετε, αυτοί σήμερα με τις διάφορες μορφές εταιρειών μπορεί να είναι οποιοιδήποτε και να έρχεται και να αγοράζει με έναν μπροστινό και να παίρνει τα φιλέτα του Δημοσίου, τα οποία είναι, όμως, απαραίτητα για τους Έλληνες και για την άμυνά μας.

Η στέγαση των στελεχών των Ενόπλων Δυνάμεων, κύριε Υπουργέ, είναι το μεγαλύτερο θέμα που καίει τις Ένοπλες Δυνάμεις και είμαι σίγουρος ότι παίζει έναν σημαντικότατο ρόλο για το ότι τα παιδιά μας δεν πηγαίνουν πια σε στρατιωτικές σχολές, διότι σου λέει ο άλλος: «θα βγω εγώ ανθυπολοχαγός και θα με στείλουν κάπου και δεν θα μπορώ να νοικιάσω με τον μισθό μου ένα διαμέρισμα». Εδώ, λοιπόν, θα πρέπει να μην απαιτούμε από τους στρατιωτικούς να πληρώνουν τίποτα, να τους δίνουμε τη δυνατότητα τελείως δωρεάν να ζουν σαν άνθρωποι. Λέω ότι εύχομαι να συμβεί αυτό, γιατί μου έλεγε φίλος χθες ότι οι στρατιωτικές σχολές πέρυσι, η Σχολή Ευελπίδων –νομίζω- είχε τριάντα ή είκοσι πέντε πρωτοετείς, σαράντα έφυγαν. Κάποτε, ξέρετε, στην εποχή μου έδιναν τρεις χιλιάδες για να πάρουν εκατό και σήμερα δίνουν πενήντα για να πάρουν ή είκοσι πέντε ή τριάντα, γιατί αυτό γίνεται. Είναι δυνατόν; Σε λίγο δεν θα έχουμε αξιωματικούς. Τώρα λέμε ότι καταργούνται και οι οπλίτες –ξέρω εγώ- οι κληρωτοί, δεν θα πηγαίνουν στα πλοία και στην Αεροπορία.

Εγώ υπηρέτησα σε πλοίο ως αξιωματικός σημαιοφόρος στο Πολεμικό Ναυτικό και είναι άμεση ανάγκη, είναι απαραίτητο το να υπάρχουν. Δεν πιστεύω ότι θα υπάρχουν τόσοι από στρατιωτικές σχολές που θα μπορούν να πληρούν όλες τις ανάγκες ενός πλοίου. Έχω κάνει στο «Αρματαγωγός Ρόδος», ας πούμε. Είχαμε έναν σωρό ναύτες, που είναι απαραίτητοι. Βγάζουμε τόσα στελέχη; Βγάζουν οι σχολές αξιωματικών, υπαξιωματικών; Πώς θα γίνεται αυτό; Θα μειώσουμε και τα πλοία μας; Δηλαδή, είναι μία κατάσταση που δεν πρέπει να την αφήσουμε να γίνει πραγματικότητα κατόπιν των εντολών της Ευρωπαϊκής Ένωσης, η οποία, όπως είπαμε και σύμφωνα με τα τελευταία νομοσχέδια, θα ελέγχει τους προϋπολογισμούς μας. Με τον νέο τρόπο που θα λειτουργεί ο φορέας δημοσιονομικού ελέγχου θα ελέγχει τον προϋπολογισμό μας και θα κόβει κοινωνικές παροχές, θα κόβει για την άμυνα και θα χρησιμοποιεί, όπως θέλει αυτή, τα χρήματα των Ελλήνων. Δεν θέλω να αναφερθώ περισσότερο σε αυτό.

Θα ήθελα να κάνω μια τελευταία αναφορά στο θέμα των μηνών. Κάποιος προχθές, επειδή κάνω αυτές τις αναφορές, εξ αριστερών με αποκάλεσε ανθρωποφάγο. Δεν είμαι ανθρωποφάγος, είμαι ένας άνθρωπος ο οποίος βλέπει τα πράγματα τετράγωνα. Κανείς μας δεν θέλει να βλέπει να υπάρχουν θάνατοι ή όχι. Εγώ θεωρητικά, λοιπόν, πιστεύω ότι πρέπει να τα μετρήσουμε ως έχουν και να μην τασσόμεθα αναφανδόν υπέρ μίας πλευράς, όπως έχουν κάνει οι μισοί Έλληνες τώρα. Όπου πάνε, στο ζαχαροπλαστείο, «Λευτεριά στην Παλαιστίνη!», στο άλλο «Λευτεριά στην Παλαιστίνη!».

Τώρα άκουσα για τη Ρόδο πριν ότι δεν τους αφήνουν να περάσουν για να μπλοκάρουν ένα κρουαζιερόπλοιο που έρχεται. Και ποιος τους δίνει το δικαίωμα να μπλοκάρουν ένα κρουαζιερόπλοιο; Ποιος δίνει το δικαίωμα να στερήσουν από την τοπική κοινωνία να αποβιβαστούν τουρίστες και να βοηθήσουν την κοινωνία εκεί; Ποιος τους δίνει το δικαίωμα να στοχοποιούν ανθρώπους και να τους επιτίθενται επειδή είναι μίας ράτσας ή φυλής; Αυτά δεν προάγει –υποτίθεται- η Αριστερά και μας λέει εμάς φασίστες και ακροδεξιούς; Εμείς δεν είμαστε υπέρ αυτού. Εμείς πιστεύουμε ότι όλους τους ανθρώπους πρέπει να τους προστατεύουμε και δεν θέλω να πιάσω το πώς άρχισε αυτή η σύρραξη εκεί με τις δολοφονίες…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Πιάστε την Παλαιστίνη!

**ΙΩΑΝΝΗΣ ΚΟΝΤΗΣ:** Ακούστε, αν πιάσω μια μέρα την Παλαιστίνη… Εγώ σας σέβομαι και σας ακούω, μου είστε πραγματικά σεβαστή.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Κόντη, στη Βουλή απευθύνεστε, όχι προσωπικά.

**ΙΩΑΝΝΗΣ ΚΟΝΤΗΣ:** Αν πιάσω την Παλαιστίνη, θα σας φέρω μία μελέτη για το ποιοι έκαναν τη σφαγή στο Δίστομο και στα Καλάβρυτα. Ξέρετε ποιοι ήταν; Παλαιστίνιοι εθελοντές στον γερμανικό στρατό. Δεν θέλω να το πιάσω από εκεί και η εμπάθειά μου πηγάζει από εκεί, γιατί το «Free Arabian Legion» που είχε πάει εθελοντές στον γερμανικό στρατό δολοφόνησαν Έλληνες και ήταν και αντίπαλοι του ΕΛΑΣ και του ΕΑΜ, να ξέρετε, διαβάστε το.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ξεφύγατε!

**ΙΩΑΝΝΗΣ ΚΟΝΤΗΣ:** Δεν ξέφυγα.

Και να σας πω και κάτι άλλο, επίσης, να τελειώνω και με αυτό. Χθες στην Αμοργό έγινε ένα πανηγύρι θρησκευτικό. Ποιος δίνει το δικαίωμα σε δέκα άτομα, που βρίσκονται εκεί πέρα και πάνε να φωνάξουν το «Λευτεριά στην Παλαιστίνη!», να επιτεθούν στον τραγουδιστή που τους είπε: «Λευτεριά στην Κύπρο!»; Δεν τους είπε ο άνθρωπος ούτε «άντε χαθείτε» ούτε τίποτα άλλο και εγώ πιστεύω «όλοι οι λαοί λευτεριά!» και αν υπήρχε πρόγραμμα από τους ισραηλινούς εβραίους να γίνει γενοκτονία, σας λέω ότι η Δυτική Όχθη έχει πέντε εκατομμύρια Παλαιστινίους. Δεν επιτίθεται κανείς στη Δυτική Όχθη, επιτέθηκαν στη δολοφονική Χαμάς, το ισλαμικό κράτος της Χαμάς. Αν φύγει η Χαμάς από εκεί, την Παλαιστίνη θα δείτε ότι θα την αφήσουν την επόμενη ημέρα, έτσι πιστεύω εγώ.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόντη.

Επόμενος ομιλητής ο κ. Νικόλαος Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδος. Θα ακολουθήσουν η κ. Σούκουλη-Βιλιάλη, ο κ. Στύλιος και μετά ο κ. Ψυχογιός.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Όντως βρισκόμαστε μπροστά σε μία βιομηχανία διώξεων από τη λεγόμενη «ανεξάρτητη δικαιοσύνη» ενάντια στους αγωνιστές αγροτοκτηνοτρόφους βιοπαλαιστές, οι οποίοι παλεύουν να παραμείνουν στα χωράφια τους με αξιοπρέπεια, διώξεις οι οποίες στρέφονται και σε πολιτικά πρόσωπα και σε στελέχη και σε Βουλευτές του ΚΚΕ. Η Κυβέρνηση ευθύνεται για αυτές τις βιομηχανίες διώξεων που βρίσκονται σε αγαστή σχέση, σε άμεση σχέση με τη συνολικότερη καταστολή που θέλει να επιβάλει στην Ελλάδα, αλλά και συνολικά στην Ευρωπαϊκή Ένωση, καταστολή για να μπορέσει να υλοποιηθεί η βαθύτερη εμπλοκή της χώρας μας στους ιμπεριαλιστικούς σχεδιασμούς, η μετατροπή της οικονομίας σε πολεμική οικονομία που είναι σε βάρος της εργατικής τάξης και των δικαιωμάτων του λαού και βεβαίως, με την κλιμάκωση της αντεργατικής επίθεσης, υλοποιώντας τις ευρωπαϊκές κατευθύνσεις για δεκατρείς ώρες εργασία σε έναν εργοδότη, με το πειθαρχικό το οποίο φέρνει για φοιτητές και εκπαιδευτικούς, με το πειθαρχικό που φέρνει για τους δημοσίους υπαλλήλους.

Όμως, όλα αυτά, βεβαίως, ξέρετε πολύ καλά ότι δεν πρόκειται να σταματήσουν, να παρεμποδίσουν το εργατικό λαϊκό κίνημα. Αντίθετα, θα τροφοδοτήσουν με ακόμη μεγαλύτερη αποφασιστικότητα την πάλη των βιοπαλαιστών αγροτών, των εργαζόμενων, των φοιτητών, της νέας γενιάς, για να αντιπαρατεθεί επί της ουσίας στη βαρβαρότητα του συστήματος στο οποίο ζει, στην αντιλαϊκή πολιτική.

Και βεβαίως, να είστε σίγουροι, κύριοι της Κυβέρνησης, ότι ούτε οι κομμουνιστές θα φοβηθούν από τις διάφορες θρασύδειλες επιθέσεις φασιστοειδών στα γραφεία μας, όπως έγινε στα Χανιά. Απλά και μόνο επιβεβαιώνεται για ακόμη μία φορά ότι αυτές οι φασιστικές ομάδες βάζουν πλάτη στην κυβερνητική πολιτική και στην προκειμένη περίπτωση στο να συγκαλυφθεί το σκάνδαλο του ΟΠΕΚΕΠΕ, το οποίο στην Κρήτη έχει πάρει ιδιαίτερες διαστάσεις.

Από αυτή την άποψη, λοιπόν, είναι φανερό ότι η Κυβέρνηση από τη μία μεριά φτιάχνει αυτή τη βιομηχανία διώξεων απέναντι στο εργατικό και λαϊκό κίνημα και από την άλλη μεριά λειτουργεί ως πλυντήριο για να συγκαλύψει τις ευθύνες των κυβερνητικών στελεχών για το έγκλημα στα Τέμπη. Kαι με την ίδια λογική της συγκάλυψης των ευθυνών των στελεχών της που εμπλέκονται στο σκάνδαλο του ΟΠΕΚΕΠΕ προετοιμάζει την πρότασή της για την εξεταστική επιτροπή παρά τα νέα στοιχεία, τα οποία έρχονται στη δημοσιότητα και τα οποία αναδεικνύουν το συγκεκριμένο σκάνδαλο σε όλες του τις εκτάσεις και τις ευθύνες, τις οποίες έχουν τα κυβερνητικά στελέχη για αυτή την κατάσταση. Βεβαίως εμείς θα επιμείνουμε ως ΚΚΕ στην ανάγκη να συγκροτηθεί προανακριτική επιτροπή που να διερευνήσει τις αιτίες του σκανδάλου αλλά και όλων όσων εμπλέκονται σε αυτό το σκάνδαλο, κύρια τα πολιτικά πρόσωπα, όσο ψηλά και αν βρίσκονται.

Mιας και μιλάμε για τις αιτίες, να αναδείξουμε ότι η μήτρα αυτών των σκανδάλων είναι η ίδια η Κοινή Αγροτική Πολιτική και ο τρόπος καταβολής των επιδοτήσεων. Μία Κοινή Αγροτική Πολιτική που έχει βάλει στο στόχαστρο τους βιοπαλαιστές αγροτοκτηνοτρόφους. Όμως από την άλλη μεριά εμφανίζεται όλο και πιο καθαρά το επιλεκτικά ανίκανο κράτος. Επιλεκτικά ανίκανο όσον αφορά την προστασία της ανθρώπινης ζωής και του περιβάλλοντος από τις πυρκαγιές.

Τις προηγούμενες μέρες αλλά και τώρα συνεχίζονται οι πυρκαγιές που σε πολύ μεγάλες εκτάσεις, βάζοντας σε κίνδυνο την ίδια την ανθρώπινη ζωή αλλά και την ανθρώπινη περιουσία και το περιβάλλον. Όλα αυτά αναδεικνύουν την τραγική έλλειψη μέτρων πρόνοιας αλλά και ταυτόχρονα το αποφασιστικό σχέδιο για να αντιμετωπιστούν αυτά τα φαινόμενα τα οποία ακριβώς βασίζονται σε αυτή την επιλεκτική ανικανότητα. Άλλωστε έγινε ακόμη πιο εμφανής αυτή η ανικανότητα από την πυρκαγιά -η τρίτη μέσα σε ενάμιση χρόνο- που ξέσπασε στο Νοσοκομείο «Άγιος Ανδρέας». Αυτό επιβεβαιώνει το γεγονός ότι δεν υπάρχει σύστημα πυρασφάλειας σε ένα νοσοκομείο. Ή αν υπάρχει αυτό δεν λειτουργεί, δεν συντηρείται, δεν είναι εκσυγχρονισμένο. Δεν μπορεί τρεις πυρκαγιές μέσα σε ενάμιση χρόνο στο Νοσοκομείο «Άγιος Αντρέας» και μάλιστα βάζοντας σε κίνδυνο τους ίδιους τους ασθενείς χωρίς σχέδιο εκκένωσης. Κανένα απολύτως σχέδιο, καμία άσκηση σε συνθήκες πυρκαγιάς πώς πρέπει να συμπεριφερθεί το νοσηλευτικό και ιατρικό προσωπικό για να προστατέψουν τους ασθενείς. Τίποτα απολύτως. Στον αυτόματο πιλότο όλα αυτά. Και βεβαίως παραμένει στον αυτόματο πιλότο το χρονοδιάγραμμα επαναλειτουργίας του νοσοκομείου. Και όλα αυτά, βεβαίως, σε αντίθεση με την ικανότητα του αστικού κράτους για να υπηρετεί τις ανάγκες του κεφαλαίου, για να υπηρετεί την όλο και πιο βαθιά εμπλοκή της χώρας μας στους ιμπεριαλιστικούς σχεδιασμούς.

Ερχόμενος στο σημερινό νομοσχέδιο, κύριοι της Κυβέρνησης, δεν είναι ένα αποσπασματικό νομοσχέδιο. Εμείς θεωρούμε ότι εντάσσεται στην ίδια λογική, η οποία διέπει τη νέα δομή των Ενόπλων Δυνάμεων και τις αλλαγές στη στρατιωτική θητεία, η οποία διέπει το κυνήγι των εξοπλιστικών προγραμμάτων και αυτό τον μακροχρόνιο σχεδιασμό. Και βεβαίως σε αυτή τη λογική μπαίνει μέσα και η αξιοποίηση της ακίνητης περιουσίας που ανήκει στις Ένοπλες Δυνάμεις. Θα πει κάποιος, μα μήπως όλα αυτά δεν είναι αναγκαίες προσαρμογές στους καιρούς; Ναι, αλλά για ποιους καιρούς μιλάμε και για ποιες εξελίξεις όταν αυτές οι εξελίξεις χαρακτηρίζονται από την όξυνση των ιμπεριαλιστικών αντιθέσεων οι οποίες δεν περιορίζονται απλά και μόνο σε διάφορους οικονομικούς πολέμους για τον έλεγχο των αγορών, των πλουτοπαραγωγικών πηγών και των διαδρομών; Δεν περιορίζονται σε εμπορικούς πολέμους για τις παγκόσμιες εφοδιαστικές αλυσίδες και για την επιβολή των εμπορικών τελών αλλά εκφράζονται και με πολεμικές συγκρούσεις και στην Ουκρανία ανάμεσα στο Βορειοατλαντικό Άξονα. Από την άλλη μεριά στον υπό διαμόρφωση Ευρωασιατικό Άξονα, στην Παλαιστίνη και στη Μέση Ανατολή, όπου το κράτος-δολοφόνος του Ισραήλ, το κράτος-κατακτητή γενικεύει τη γενοκτονία σε βάρος του παλαιστινιακού λαού, οδηγεί σε εκκαθάριση ουσιαστικά από τους Παλαιστίνιους στη Λωρίδα της Γάζας για να προσαρτήσει και τη Λωρίδα της Γάζας σήμερα αλλά αύριο και τη Δυτική Όχθη σε μια προσπάθεια ακριβώς να υλοποιήσει συγκεκριμένους σχεδιασμούς.

Πρώτον, το μεγάλο Ισραήλ το οποίο ήταν διαχρονικά σχέδιο του Ισραήλ σε μία νέα Μέση Ανατολή με βάση τις ευρωατλαντικές επιδιώξεις με αλλαγές των συνόρων και την υλοποίηση των συμφωνιών του Αβραάμ για να γίνει η περιοχή της Γάζας μία Ριβιέρα, να μπορέσει εκεί να αναπτυχθεί η διέξοδος του ινδικού εμπορικού δρόμου, ο οποίος είναι ανταγωνιστικός προς τον κινεζικό αλλά και να αξιοποιηθούν από το κράτος δολοφόνο, το κράτος τρομοκράτη τα θαλάσσια κοιτάσματα υδρογονανθράκων που υπάρχουν εκεί στην περιοχή. Αυτή είναι η αιτία του προβλήματος. Κι αυτήν ακριβώς την αιτία πληρώνει ο παλαιστινιακός λαός και ιδιαίτερα τα νέα παιδιά, τα οποία κινδυνεύουν μέσα από την πολιτική αυτή της γενοκτονίας. Από αυτήν την άποψη μία είναι η διέξοδος, κύριοι της Κυβέρνησης. Η εδώ και τώρα αναγνώριση του παλαιστινιακού κράτους στα σύνορα του 1967 και με πρωτεύουσα την Ανατολική Ιερουσαλήμ. Επιτέλους, τολμήστε να υλοποιήσετε την ομόφωνη απόφαση της Ελληνικής Βουλής. Ένα το κρατούμενο αυτό.

Δεύτερο ζήτημα. Να καταγγείλετε κάθε συμφωνία με το κράτος δολοφόνο του Ισραήλ είτε αυτές αφορούν τον στρατιωτικό τομέα είτε αφορούν άλλους οικονομικούς τομείς για να μπορέσει να ανοίξει διαδρόμους για ανθρωπιστική βοήθεια στη Λωρίδα της Γάζας και να εκφραστεί με κάθε τρόπο η αλληλεγγύη στον δοκιμαζόμενο παλαιστινιακό λαό. Αυτό είναι το ζήτημα το οποίο το ΚΚΕ σας τονίζει την ανάγκη σήμερα να γίνει. Και είναι επιτακτική.

Δεύτερο ζήτημα που χαρακτηρίζει αυτές τις εξελίξεις, είναι οι πρόσφατες αποφάσεις της Συνόδου Κορυφής του ΝΑΤΟ όπου επιβεβαιώθηκε σε αυτή τη Σύνοδο Κορυφής, αλλά και αναβαθμίστηκαν, τα στρατιωτικά επιχειρησιακά σχέδια των ευρω-ατλαντικών ενάντια στην Κίνα, τη Ρωσία και το Ιράν. Και από την άλλη μεριά πάρθηκε απόφαση για υπερδιπλασιασμό των νατοϊκών δαπανών στο 5%. Τι ήταν αυτές οι αποφάσεις; Βεβαίως ισχυροποίηση του νατοϊκού στρατού. Πρώτη απόφαση.

Δεύτερον, εκσυγχρονισμός του οπλοστασίου του ΝΑΤΟ με σύγχρονα πυρηνικά αλλά και συμβατικά όπλα.

Τρίτον, διαλειτουργικότητα των στρατιωτικών δυνάμεων, των κρατών-μελών του ΝΑΤΟ, μέγιστος συντονισμός αυτών των δυνάμεων για να μπορέσει να επιτευχθεί η στρατιωτική κινητικότητα, δηλαδή να υπάρχουν άμεσες δυνάμεις ταχείας στρατιωτικής επέμβασης. Από αυτήν την άποψη η νέα δομή των ελληνικών Ενόπλων Δυνάμεων προσαρμόζεται στο νέο νατοϊκό δόγμα, στις νέες νατοϊκές δομές και ανάγκες, όπως αυτές ψηφίστηκαν στη Σύνοδο Κορυφής για να υπηρετήσουν τους ιμπεριαλιστικούς σχεδιασμούς για τη συμμετοχή στις νατοϊκές αποστολές και όχι βεβαίως για την προστασία της εδαφικής ακεραιότητας της χώρας μας και των κυριαρχικών δικαιωμάτων. Και σε αυτό το πλαίσιο πρέπει να δούμε το κυνήγι των εξοπλισμών και στη χώρα μας και στην Τουρκία, για να ισχυροποιηθεί το νοτιοανατολικό σκέλος του ΝΑΤΟ με νέα εξοπλιστικά προγράμματα. Και αυτές οι αποφάσεις είναι ομόφωνες. Τις ψήφισε και η ελληνική και η τουρκική κυβέρνηση. Άρα, λοιπόν, ο ανταγωνισμός ανάμεσα στην ελληνική και την τουρκική αστική τάξη προσπαθεί να συγκαλύψει ότι όλα αυτά γίνονται με σκοπό να υπηρετηθούν οι νατοϊκές ανάγκες και δεύτερον αυτός ο ανταγωνισμός πηγάζει από το ποιος θα είναι στην περιοχή εδώ το πρωτοπαλίκαρο των αμερικανο-νατοϊκών και να παίξουν μεγαλύτερο ρόλο οι επιχειρήσεις τους στο πλιάτσικο που γίνεται σε βάρος των λαών της περιοχής.

Και από αυτήν την άποψη αυτό έχει οδηγήσει στο να συμφωνήσει η Τουρκία με κράτη-μέλη του ΝΑΤΟ και της Ευρωπαϊκής Ένωσης για την παράδοση του Eurofighter αλλά και την επαναδιαπραγμάτευση των F-35, αλλά και η συμμετοχή της Τουρκίας και της τουρκικής πολεμικής βιομηχανίας στο ευρωενωσιακά προγράμματα και στο ReArm Europe αλλά και στο πρόγραμμα SAFE.

Κι ερχόσαστε τώρα η Κυβέρνηση και ο κ. Δένδιας, αλλά και τα άλλα κόμματα, να κρύψετε αυτή την ουσία. Ποια είναι η ουσία; Προκειμένου να υπηρετηθούν oi στρατηγικές σχέσεις της Ευρωπαϊκής Ένωσης με το τουρκικό κράτος και τον ρόλο που μπορεί αυτό να παίξει στους ευρωατλαντικούς σχεδιασμούς, αυτή είναι η ουσία που οδηγεί την Ευρωπαϊκή Ένωση να αποδεχθεί τις σχέσεις της Τουρκίας με τη συμμετοχή της Τουρκίας στο ReArm Europe και στο SAFE, ξεπερνώντας τις όποιες επιφυλάξεις της Ελληνικής ή της Κυπριακής Κυβέρνησης τόσο για το κακό για casus belli όσο και για την κατοχή στην Κύπρο.

Και δεν είναι το μοναδικό παράδειγμα το οποίο βλέπουμε μπροστά μας, που καταρρίπτει το μύθο περί ασπίδας προστασίας από τον ευρωατλαντικό ιμπεριαλισμό των κυριαρχικών δικαιωμάτων της χώρας μας. Τα παραδείγματα είναι πάρα πολλά τα οποία υπάρχουν και τα οποία καταρρίπτουν αυτόν ακριβώς τον μύθο. Έτσι, λοιπόν, το ότι οι σύμμαχοι μας το ΝΑΤΟ και η Ευρωπαϊκή Ένωση θα προστατεύσουν τα σύνορα και τα κυριαρχικά δικαιώματα της χώρας μας, ξεπερνάει και τον όρο του ανέκδοτου και όσοι το υποστηρίζουν απλά και μόνο προσπαθούν να εξωραΐσουν την κατάσταση η οποία οδηγεί σε αμφισβήτηση των ίδιων των κυριαρχικών δικαιωμάτων της χώρας μας.

Έτσι, λοιπόν, η σημερινή ανακοίνωση για τη συμμετοχή της Ελλάδας στο πρόγραμμα SAFE αποτελεί ένα βήμα ακόμη μεγαλύτερης εμπλοκής στους ευρωατλαντικούς σχεδιασμούς και βεβαίως σημαίνει ακόμα μεγαλύτερα βάρη για το λαό. Γιατί το νέο δάνειο του 1,2 δισεκατομμυρίων ευρώ για τα νέα εξοπλιστικά προγράμματα θα προστεθεί στο πρόγραμμα των 28 δισεκατομμυρίων, ξεπερνώντας δηλαδή τα 3 δισεκατομμύρια. Άρα, δηλαδή, νέα κέρδη για την πολεμική βιομηχανία και από την άλλη μεριά, ακόμη μεγαλύτερα βάρη τα οποία θα πρέπει να πέσει στις πλάτες των λαϊκών στρωμάτων.

Γι’ αυτόν ακριβώς τον λόγο επιβεβαιώθηκε, κύριε Υπουργέ, ότι είναι βολική η Αντιπολίτευση των άλλων κομμάτων, ιδιαίτερα για το πρόγραμμα SAFE, γιατί -λέει- δεν συμμετείχε η Ελλάδα, όπως το ΠΑΣΟΚ, η Ελληνική Λύση, λες και όλα αυτά είναι δωρεάν, λες κι όλα αυτά είναι αθώα και δεν σχετίζονται με τα εξοπλιστικά προγράμματα, δεν σχετίζονται με τις σφαγές των λαών, δεν σχετίζονται με τα βάρη που θα κληθεί να σηκώσει ο ελληνικός λαός για να αποπληρώσει αυτά τα εξοπλιστικά προγράμματα, δεν σχετίζεται με τον κίνδυνο να γίνει κι αυτός κρέας στις πολεμικές συγκρούσεις.

Να τη χαίρεστε πραγματικά τέτοια Αντιπολίτευση, γιατί επί της ουσίας είναι η ίδια βολική Αντιπολίτευση και για τα ζητήματα με τα εξοπλιστικά προγράμματα της Τουρκίας τα οποία κάνουν και τα οποία επί της ουσίας είναι άμεσα συνδεδεμένα με τις προτεραιότητες του ΝΑΤΟ και της Ευρωπαϊκής Ένωσης, τις οποίες συγκαλύπτουν τα κόμματα αυτά γιατί ακριβώς θέλουν να κρύψουν τον βρώμικο ρόλο των Αμερικάνων και των νατοϊκών ιμπεριαλιστών.

Όσο για την τροπολογία, επιτρέψτε μου -και θα ολοκληρώσω γιατί ο εισηγητής μας αναφέρθηκε αναλυτικά στο νομοσχέδιο- για την κατανομή του ποσοστού 6% ανάμεσα στα μετοχικά ταμεία του στρατού. Αλήθεια, το πρόβλημα είναι η κατανομή και ότι η κατανομή αυτή δεν έγινε με διαβούλευση; Γιατί αυτή ήταν η κριτική όλων των άλλων κομμάτων. Αυτό είναι το πρόβλημα που έχετε τα υπόλοιπα κόμματα της Αντιπολίτευσης ή το γεγονός ότι το 6% είναι από τα τεράστια εξοπλιστικά προγράμματα τα οποία θα μεγεθυνθούν ακόμη περισσότερο; Το πώς θα δοθούν τα τριάκοντα αργύρια για την εξαγορά του συνειδήσεων των στελεχών των Ενόπλων Δυνάμεων; Αυτό είναι το ζήτημα; Γιατί αυτό είναι. Είναι εξαγορά των συνειδήσεων των στελεχών των Ενόπλων Δυνάμεων για να αποδεχθούν τη συμμετοχή της χώρας μας σε αυτούς τους ιμπεριαλιστικούς σχεδιασμούς που δεν σχετίζονται με την εδαφική ακεραιότητα και τα κυριαρχικά δικαιώματα της χώρας μας, με την αποστολή πραγματικά των Ενόπλων Δυνάμεων. Σχετίζονται, όμως, με άλλες επιδιώξεις, με το κυνήγι των εξοπλισμών, με τα νέα ιμπεριαλιστικά προγράμματα.

Από αυτήν την άποψη, εμείς το λέμε καθαρά ότι η πάλη για αξιοπρεπή διαβίωση των στελεχών των Ενόπλων Δυνάμεων πρέπει να είναι συνδεδεμένη με τις ανάγκες του λαού και όχι σε αντίθεση με τις ανάγκες του λαού. Γιατί τα εξοπλιστικά προγράμματα έρχονται σε αντίθεση με τις ανάγκες του λαού.

Από αυτήν την άποψη, όλη αυτή η συζήτηση η οποία ακούγεται για το νομοσχέδιο περί αξιοποίησης και ορθολογικής διαχείρισης της ακίνητης περιουσίας, περί διαφάνειας και χρηστής διοίκησης, με συγχωρείτε πάρα πολύ, κύριε Υπουργέ, αλλά και εκπρόσωποι των άλλων κομμάτων που σας έκαναν αντιπαράθεση σε αυτό, είναι λόγια χωρίς αντίκρισμα. Γιατί σε συνθήκες σε επίπεδο οικονομίας κυριαρχίας των μονοπωλίων ούτε διαφάνεια ούτε χρηστή διαχείριση ούτε ορθολογική διαχείριση μπορεί να υπάρξει, γιατί όλα αυτά σχετίζονται με την κερδοφορία των επιχειρηματικών ομίλων.

Έτσι, λοιπόν, αποτελεί πρόσχημα, κύριε Υπουργέ, η τοποθέτησή σας και τα διάφορα παραδείγματα τα οποία φέρατε εδώ περί ορθολογικής διαχείρισης των πόρων. Γιατί τι θέλετε να αποκρύψετε; Θέλετε να αποκρύψετε τη μεγάλη εικόνα, που η μεγάλη εικόνα δεν είναι τίποτε άλλο παρά η ίδια εικόνα διαχρονικά των αποθεματικών των μετοχικών ταμείων του στρατού. Η απελπιστική κατάσταση στην οποία έχουν βρεθεί τα μετοχικά ταμεία είναι ευθύνη όλων των κυβερνήσεων διαχρονικά, γιατί ήθελαν να αξιοποιήσουν και τα αποθεματικά του μετοχικού ταμείου για τα συμφέροντα του ίδιου του κεφαλαίου συνολικότερα, για τη διαχείριση της καπιταλιστικής κρίσης προς όφελος των μονοπωλίων.

Και σήμερα με τα ίδια υλικά, με τα υλικά δηλαδή της υπηρέτησης των συμφερόντων των επιχειρηματικών ομίλων, θέλετε να κάνετε τον εξορθολογισμό και την ορθολογική αξιοποίηση της ακίνητης περιουσίας. Όμως, εμείς το λέμε καθαρά, το κίνητρό σας δεν είναι οι στεγαστικές ανάγκες των στελεχών των Ενόπλων Δυνάμεων, αλλά το πώς θα εκμεταλλευθούν την ακίνητη περιουσία οι επιχειρηματικοί όμιλοι με σκοπό το κέρδος.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Γι’ αυτόν ακριβώς τον λόγο -τελειώνω με μια φράση, κύριε Πρόεδρε, κι ευχαριστώ- εμείς λέμε καθαρά ότι άλλες είναι οι προτεραιότητες της Κυβέρνησης. Δεν σχετίζονται με τις λαϊκές ανάγκες και δεν σχετίζονται με τις ανάγκες των στελεχών των Ενόπλων Δυνάμεων. Γι’ αυτόν ακριβώς το λόγο άμεση απαίτηση από τον ίδιο τον λαϊκό παράγοντα είναι η απεμπλοκή της χώρας μας από τους ιμπεριαλιστικούς σχεδιασμούς και η διεύρυνση του ρεύματος αμφισβήτησης και ανατροπής αυτής της βαρβαρότητας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καραθανασόπουλο.

Έχει ζητήσει μία παρέμβαση ο κ. Ηλιόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Αυτήν τη στιγμή που μιλάμε η κατάσταση στο λιμάνι στη Ρόδο ξεφεύγει. Γίνονται επεισόδια, υπάρχουν προπηλακισμοί, έχουν γίνει προληπτικές προσαγωγές πολιτών απλά και μόνο γιατί ήθελαν ειρηνικά να διαμαρτυρηθούν. Καταγγέλλεται προπηλακισμός δημοσιογράφου από την ιστοσελίδα ΡΟΖΑ που είναι στο πεδίο και καλύπτει τις κινητοποιήσεις.

Δεν ξεφεύγει, όμως, μόνο στη Ρόδο η κατάσταση. Ξεφεύγει συνολικά η κυβερνητική πολιτική. Η λογική ότι αν κάποιος κουβαλάει παλαιστινιακή σημαία θα του κάνουμε προσαγωγή δεν έχει σχέση με αυτό το οποίο θα έπρεπε να συζητάμε αυτήν τη στιγμή. Δεν είναι έγκλημα το να διαμαρτύρεσαι ενάντια σε μια γενοκτονία. Έγκλημα είναι να ανέχεσαι και να στηρίζεις μια γενοκτονία. Και δεν γίνεται να συνεχίζετε να σιωπάτε.

Δεν μιλάμε γενικά και αόριστα για τουρίστες. Μιλάμε για ισραηλινή ναυτιλιακή εταιρεία που έχει το συγκεκριμένο πλοίο, η οποία συνεργάζεται με την Κυβέρνηση. Άρα, κανονικά θα έπρεπε να είναι μία εταιρεία η οποία σε μία πολιτική που σέβεται το Διεθνές Δίκαιο αυτήν τη στιγμή θα είχε κυρώσεις και δεν θα μπορούσε να είναι εδώ.

Δεν ξέρω αν είδατε και τα βίντεο με αυτούς τους ανθρώπους που επιβαίνουν στο πλοίο, που όταν έφευγαν από τη Σύρο φώναζαν «θάνατος στους Άραβες» και «η Γάζα είναι νεκροταφείο». Και γι’ αυτούς στείλατε διμοιρίες ΜΑΤ στη Ρόδο να δέρνουν τον κόσμο και να κάνουν προσαγωγές.

Δεν θα πάει καλά αυτό, να το ξέρετε. Δεν θα πάει καλά. Και μάλλον θα χρειαστεί να στέλνετε ΜΑΤ σε όλα τα νησιά του Αιγαίου αν συνεχίσετε έτσι. Γιατί δεν θα σταματήσουν αυτές οι κινητοποιήσεις. Αυτές οι κινητοποιήσεις είναι δίκαιες και σώζουν την αξιοπρέπεια της χώρας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Ηλιόπουλε.

Καλείται στο Βήμα η κ. Μαριλένα Σούκουλη - Βιλιάλη, Βουλευτής της Νέας Δημοκρατίας. Θα ακολουθήσουν ο κ. Στύλιος και ο κ. Ψυχογιός.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ:** Ευχαριστώ πολύ, κύριε Πρόεδρε.

Θα μου επιτρέψετε πριν ξεκινήσω την ομιλία μου να αναφερθώ στις δύσκολες μέρες που πέρασε και ο τόπος μου η ορεινή Κορινθία μας, αυτός ο φυσικός θησαυρός, που τεράστιο κομμάτι του, δυστυχώς, περί των δεκαπέντε χιλιάδων στρεμμάτων, χάθηκε από την πύρινη λαίλαπα.

Θα ήθελα αρχικά από εδώ, από το Βήμα της Εθνικής Αντιπροσωπείας, να ευχαριστήσω από καρδιάς τις γυναίκες και τους άνδρες του Πυροσβεστικού Σώματος που ήρθαν από ολόκληρη την Ελλάδα και έδωσαν την ψυχή τους ώστε να περιορίσουν τη φωτιά. Θα ήθελα να ευχαριστήσω τις εξαιρετικές εθελοντικές μας ομάδες, θα ήθελα να ευχαριστήσω την Ελληνική Αστυνομία και τον Στρατό, καθώς επίσης και όλους τους πολίτες που συνέβαλαν με κάθε τρόπο.

Θα ήθελα, επίσης, να ευχαριστήσω προσωπικά και τον Υπουργό Πολιτικής Προστασίας, τον κ. Γιάννη Κεφαλογιάννη, διότι από την πρώτη στιγμή κινητοποίησε τεράστιες δυνάμεις στον τιτάνιο αγώνα για την κατάσβεση της φωτιάς.

Η δέσμευση του Πρωθυπουργού -όπως και όλων μας- είναι ξεκάθαρη, να σταθούμε δίπλα στους ανθρώπους από το Καρτέρι, από τη Λαύκα, από την Καστανιά που δυστυχώς έχει καεί και μέσα στο χωριό, από τη Μοσιά και όλα αυτά να τα κάνουμε με ταχύτητα και αποτελεσματικότητα.

Όσον αφορά το νομοσχέδιο, καλούμαστε, κυρίες και κύριοι συνάδελφοι, να τοποθετηθούμε επί του νομοσχεδίου για τη βέλτιστη αξιοποίηση της ακίνητης περιουσίας των Ενόπλων Δυνάμεων, ένα νομοσχέδιο που αποτελεί μία ακόμα σημαντική ψηφίδα στο μωσαϊκό του οράματός μας για την αμυντική θωράκιση της πατρίδας, με προμετωπίδα την «Ατζέντα 2030». Ακολουθούμε μια στρατηγική συνεκτική και αποτελεσματική που προσαρμόζεται στις αμυντικές επιχειρησιακές ανάγκες του σήμερα της χώρας, δημιουργώντας παράλληλα το απαραίτητο στρατηγικό βάθος, λαμβάνοντας υπ’ όψιν του τις εξελίξεις του αύριο. Είναι μια στρατηγική πως είμαστε ξεκάθαροι. Απορρίπτει αποφασιστικά τη συνειδητή αδράνεια και καθυστέρηση που εδράζεται πολλές φορές σε μικροπολιτικούς υπολογισμούς τοπικού ή κομματικού ενδιαφέροντος. Και το πράττουμε αυτό διότι τα πάντα ωχριούν μπροστά στο εθνικά ωφέλιμο, που δεν είναι τίποτα άλλο από τη στιβαρή διασφάλιση της εθνικής μας κυριαρχίας και των κυριαρχικών μας δικαιωμάτων δια μέσω της διαρκούς ισχυροποίησης της αποτρεπτικής ικανότητας της πατρίδας.

Εκτιμώ ότι δεν υπάρχει κανένας συνάδελφος στην Ολομέλεια του Εθνικού Κοινοβουλίου που δεν αντιλαμβάνεται ότι οι έντονες γεωπολιτικές εντάσεις στην περιοχή μας, που οδήγησαν ακόμη και σε πολεμικές συρράξεις, αλλά κυρίως η σταθερά αναθεωρητική στρατηγική της γείτονος χώρας, απαιτούν νέες απαντήσεις στις αυξανόμενες αμυντικές προκλήσεις όπου ο παθητικός εφησυχασμός δεν έχει καμία θέση. Απαιτούνται άμεσα και στοχευμένα αλλαγές στη δομή και στη λειτουργία του στρατεύματος ώστε να υπηρετηθούν βέλτιστα οι στρατηγικοί του στόχοι.

Επομένως, οι μεταρρυθμίσεις αυτές δεν είναι τίποτα άλλο από τη δομημένη απάντηση της Κυβέρνησης και ιδιαίτερα της ηγεσίας του ΥΠΕΘΑ με τρόπο τεκτονικό -θα μου επιτρέψετε να πω- σε σειρά θεμάτων που χρειάζεται εκσυγχρονισμός του στρατεύματος.

Από τη νέα δομή των Ενόπλων Δυνάμεων που ευνοεί τη διακλαδικότητα, την ίδρυση νέων μονάδων και διευθύνσεων μέχρι την εθνική στρατηγική εικοσαετίας και τον προγραμματισμό των αμυντικών εξοπλισμών, από την ενίσχυση της αμυντικής βιομηχανίας και ιδιαίτερα τη διασύνδεση με την καινοτομία, όπως η ίδρυση του ΕΛΚΑΚ, μέχρι την πολυεπίπεδη επένδυση στις γυναίκες και στους άνδρες των Ενόπλων Δυνάμεων με το καλύτερο μισθολογικό καθεστώς, την αναβάθμιση των ιατροφαρμακευτικών υπηρεσιών, αλλά όπως βλέπουμε και στο σημερινό νομοσχέδιο με το νέο στεγαστικό πρόγραμμα, το μήνυμά μας είναι ξεκάθαρο και το στέλνουμε σε κάθε κατεύθυνση. Οι Ένοπλες Δυνάμεις της χώρας περνάνε στη νέα εποχή, πιστές πάντα στην ιστορική τους παράδοση να αποτελούν δηλαδή το άγρυπνο μάτι και δόρυ της ελευθερίας μας.

Θα ήθελα να τονίσω σε αυτό το σημείο ότι περιποιεί τιμή για το ΥΠΕΘΑ ότι αυτό το στρατηγικό σχέδιο υλοποιείται κατά κύριο λόγο με εξοικονόμηση και εξορθολογισμό πόρων, σεβόμενοι απόλυτα τις οικονομικές δυνατότητες των πολιτών, σεβόμενοι απόλυτα κάθε ευρώ που δίνουν οι Ελληνίδες και οι Έλληνες από το υστέρημά τους για την άμυνά μας και γι’ αυτό για μένα είναι μια άλλη εξίσου σημαντική όψη της σοφής υπηρέτησης του δημοσίου συμφέροντος.

Κυρίες και κύριοι συνάδελφοι, εάν ένα πράγμα έχει καταστεί σαφές από τα διδάγματα των τραγικών συνεπειών των στρατιωτικών συγκρούσεων στη γειτονιά μας, είναι ότι το ανθρώπινο δυναμικό των Ενόπλων Δυνάμεων κάθε χώρας αποτελεί τον καθοριστικό παράγοντα επιτυχίας κάθε ολοκληρωμένου αμυντικού σχεδιασμού. Παρά τις τεχνολογικές εξελίξεις στο πεδίο των επιχειρήσεων, παρά την πληθώρα νέων και καινοτόμων οπλικών συστημάτων, ο ανθρωπογενής παράγοντας αποτελεί τη μεγαλύτερη εγγύηση ασφάλειας της πατρίδας μας. Γι’ αυτό και στο κέντρο της «Ατζέντας 2030» ήταν, είναι και θα είναι το ανθρώπινο δυναμικό των ελληνικών Ενόπλων Δυνάμεων, που επανειλημμένα έχει αποδείξει στην πράξη την ικανότητά του.

Το σημερινό νομοσχέδιο με την ενοποίηση ταμείων στο ΤΑΕΘΑ, αλλά και η δημιουργία του φορέα αξιοποίησης της ακίνητης περιουσίας των Ενόπλων Δυνάμεων δημιουργεί το διοικητικό και ρυθμιστικό πλαίσιο ώστε να προχωρήσουμε με ταχύτερους ρυθμούς στη δημιουργία των κατάλληλων συνθηκών και τους ανθρώπους του καθήκοντος, κατάλληλες συνθήκες για τη διευκόλυνση της εκτέλεσης της ιερής αποστολής τους έναντι του έθνους. Θα μας επιτρέψει, δηλαδή, να βρούμε λύσεις για τη χρηματοδότηση του στεγαστικού προγράμματος και να φτάσουμε στις δύο χιλιάδες πενήντα έξι κατοικίες στην περίοδο 2024-2027, όταν για να έχουμε ένα μέτρο σύγκρισης από το 2004 μέχρι το 2024 είχαν γίνει μόλις επτακόσιες ενενήντα εννιά, καθώς και να συντηρήσουμε άλλες στρατιωτικές δομές.

Τέλος, όσον αφορά τις αιτιάσεις της Αντιπολίτευσης για θέματα διαφάνειας, εκτιμώ ότι η απάντηση του Υπουργού Άμυνας ήταν τόσο σαφής αλλά και έκδηλη των προθέσεών του, που δεν χρειάζεται καμία άλλη επεξήγηση. Όσα είπε στην πρώτη και στην τέταρτη συνεδρίαση τα έκανε πράξη σήμερα στην Ολομέλεια.

Κυρίες και κύριοι συνάδελφοι, η χώρα μας έχει δημιουργήσει ένα ισχυρό και στέρεο πλαίσιο συμμαχιών με εταίρους που έχει κοινά στρατηγικά συμφέροντα. Επιδιώκει σταθερά ειρηνικές λύσεις με τους γείτονες στο πλαίσιο πάντα της διεθνούς νομιμότητας. Γνωρίζουμε και αναγνωρίζουμε, όμως, ότι η προστασία της πατρίδας επαφίεται πάντα στα χέρια των Ενόπλων Δυνάμεων της ελληνικής κοινωνίας και του πολιτικού συστήματος εν συνόλω. Τη στιγμή της κρίσης δεν έχω καμία αμφιβολία ότι το έθνος ενωμένο θα δώσει συντριπτικές απαντήσεις σε οποιονδήποτε τολμήσει να επιβουλευθεί την ελευθερία του. Σας ζητώ να εκπέμπουμε σταθερά αυτήν την εθνική αυτοπεποίθηση, μακριά από ανέξοδες μικροπολιτικές στοχεύσεις, παίρνοντας ως παράδειγμα από τον ανθό της ελληνικής κοινωνίας που υπηρετεί την πατρίδα και τις Ένοπλες Δυνάμεις με αυταπάρνηση και υψηλό αίσθημα ευθύνης.

Διότι όπως έγραψε ο Κωστής Παλαμάς: «Σαν πατρίδες κρύβω στην καρδιά καιρούς, τόπους, πρόσωπα, σημεία, πάθη, ονειρογέννητα παιδιά. Μα η Πατρίδα, μία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σούκουλη - Βιλιάλη.

Επόμενος ομιλητής είναι ο κ. Γεώργιος Στύλιος, Βουλευτής της Νέας Δημοκρατίας.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, η εθνική ασφάλεια και η προστασία των συμφερόντων μιας χώρας βασίζονται στις Ένοπλες Δυνάμεις της. Η σημασία τους είναι πολύπλευρη και πολυδιάστατη. Συνεισφέρουν στην εξασφάλιση ειρήνης και ασφάλειας για τους πολίτες. Αποτρέπουν εξωτερικές απειλές, αμύνονται σε γεγονότα και επιθέσεις, εξασφαλίζουν την εδαφική ακεραιότητα της χώρας. Πρωταγωνιστικός είναι ο ρόλος τους και σε έκτακτες ανάγκες που προκύπτουν από φυσικές καταστροφές.

Οι άνθρωποι των Ενόπλων Δυνάμεων εκπαιδεύονται, εξοπλίζονται και προσφέρουν υπηρεσίες με ισχυρό αίσθημα καθήκοντος, πειθαρχίας και αυταπάρνησης. Βρίσκονται στα θεμέλια της εθνικής κυριαρχίας.

Η Κυβέρνηση της Νέας Δημοκρατίας ενισχύει την αποτρεπτική δυνατότητα και την επιχειρησιακή ικανότητα των Ενόπλων Δυνάμεων με πράξεις. Προχώρησε τα μεγαλύτερα εξοπλιστικά προγράμματα, Rafale και Belharra, θωρακίζοντας την εθνική μας άμυνα. Αξιοποίησε τα ευρωπαϊκά εργαλεία στήριξης με τον πιο αποδοτικό τρόπο. Η ενεργοποίηση της εθνικής ρήτρας διαφυγής και η ενίσχυση της άμυνας μάς διασφαλίζει δημοσιονομικό χώρο που θα αξιοποιηθεί πλήρως για την υλοποίηση του μακροπρόθεσμου προγράμματος αμυντικών εξοπλισμών.

Έχει ανακοινωθεί από τον Υπουργό η Ατζέντα 2020-2030 και το δωδεκαετές πρόγραμμα εξοπλισμών από τον ίδιο τον Πρωθυπουργό. Η Ελλάδα θα συμμετάσχει στον νέο χρηματοδοτικό μηχανισμό SAFE της Ευρωπαϊκής Ένωσης στο πλαίσιο του προγράμματος ReArm Europe. Η χώρα μας παίρνει μέρος και βοηθά ενεργά στη διαμόρφωση της ευρωπαϊκής αμυντικής πολιτικής και πολιτικής ασφάλειας.

Η ακίνητη περιουσία των Ενόπλων Δυνάμεων, δηλαδή τα στρατόπεδα, τα αεροδρόμια, τα λιμάνια, οι αποθήκες όπλων και πυρομαχικών, τα κέντρα εκπαίδευσης και άλλες εγκαταστάσεις, είναι βασική παράμετρος της άμυνας της χώρας.

Κυρίες και κύριοι συνάδελφοι, το νομοσχέδιο για το οποίο συζητούμε σήμερα έχει δύο βασικές κατευθύνσεις. Αποσκοπεί, πρώτον, στην αποτελεσματική προστασία, την ορθολογική διαχείριση και αξιοποίηση της ακίνητης περιουσίας με τον καλύτερο τρόπο, στην εξασφάλιση εσόδων για τους σκοπούς της εθνικής άμυνας και δεύτερον, στην αποτελεσματική αντιμετώπιση του στεγαστικού προβλήματος των στελεχών των Ενόπλων Δυνάμεων. Είναι βασισμένο σε προσανατολισμό οικονομικής ανάπτυξης και αύξησης του επιπέδου οργάνωσης. Το νομοσχέδιο αποσκοπεί στον εκσυγχρονισμό και τη μεταρρύθμιση του υπάρχοντος θεσμικού πλαισίου.

Μέχρι σήμερα η διαχείριση της ακίνητης περιουσίας των Ενόπλων Δυνάμεων γίνεται μέσω τριών διοικητικά αυτοτελών και διαφορετικών ταμείων. Στο αντικείμενο του παρόντος νόμου ανήκει η συγχώνευση των τριών διακριτών ταμείων σε ένα Ενιαίο Ταμείο Ακινήτων Εθνικής Άμυνας και η σύσταση ενός νέου νομικού προσώπου ιδιωτικού δικαίου με την επωνυμία Φορέας Αξιοποίησης Ακινήτων Ενόπλων Δυνάμεων για την αξιοποίηση των μη επιχειρησιακά αναγκαίων ακινήτων.

Η διαχειριστική αποδοτικότητα της περιουσίας θα ενισχυθεί και θα υπάρχουν οι αναγκαίες παροχές προς τους στρατιωτικούς που υπαγορεύονται από τη φύση της δουλειάς τους. Θα περιοριστεί η γραφειοκρατία και θα αυξηθεί η ταχύτητα λήψης αποφάσεων στην αξιοποίηση της περιουσίας. Θα υπάρχουν μεγαλύτερες δυνατότητες αξιοποίησης των σύγχρονων οικονομικών και νομικών δυνατοτήτων.

Το νέο ταμείο αποτελεί μια κεντρική διοικητική δομή που θα κάνει ενιαία διαχείριση και οργάνωση της ακίνητης περιουσίας των Ενόπλων Δυνάμεων. Ο προγραμματισμός και η υλοποίηση επενδυτικών και στεγαστικών δράσεων διευκολύνεται. Τα έσοδα αναμένεται να αυξηθούν και οι διοικητικές δαπάνες να μειωθούν. Ο νέος νομικός φορέας ιδιωτικού δικαίου θα πραγματοποιεί ταχύτερη και αποδοτικότερη διαχείριση των ακινήτων, υπερβαίνοντας τις περιοριστικές ρυθμίσεις του δημόσιου τομέα. Θα έχει τη δυνατότητα συνεργασίας με τον ιδιωτικό τομέα, να προχωρά σε μισθώσεις, παραχωρήσεις, συμπράξεις ή άλλες μορφές συνεργασίας. Για όλα αυτά προβλέπεται ειδικό πλαίσιο διαφάνειας και λογοδοσίας. Επιτυγχάνεται η διασφάλιση του δημόσιου χαρακτήρα της περιουσίας και ταυτόχρονα η προστασία του δημόσιου συμφέροντος. Οι συνθήκες διαβίωσης του στρατιωτικού προσωπικού αναβαθμίζονται. Η επαγγελματική σταθερότητα, η ψυχολογική ευημερία και η κοινωνική συνοχή ενισχύονται για τους στρατιωτικούς μας.

Κύριε Υπουργέ, δεν αρκεί να ανιχνεύουμε τι χρειάζεται να αλλάξει, αλλά και να αναγνωρίζουμε τι πρέπει να παραμείνει. Σήμερα γίνεται πολύς λόγος για το μέλλον των υποδομών και των στρατοπέδων μας. Στην Άρτα το Στρατόπεδο Βερσή έχει εξαιρετικές και σύγχρονες εγκαταστάσεις. Λειτουργεί ως κέντρο κατάταξης νεοσυλλέκτων. Τον Μάρτιο του 2025 έγινε ορκωμοσία και ήμουν παρών. Κατά τη γνώμη μου οι εγκαταστάσεις του είναι ιδανικές για την πρώτη επαφή της ελληνικής νεολαίας με τον στρατό, αρμόζουσες σε μια ευρωπαϊκή χώρα με κύρος. Από αυτό εδώ το Βήμα επίσημα ζητώ να έχει ρόλο στη νέα δομή δυνάμεων με πλήρη δυναμική. Το Στρατόπεδο Βερσή είναι συνδεδεμένο με την ιστορία της Άρτας, η οποία είναι τόπος καταγωγής του Ναπολέοντος Ζέρβα που έδωσε μάχη στην εθνική αντίσταση εναντίον των Γερμανών και έδρα του 340 Συντάγματος Ευζώνων με σημαντικό ρόλο στην ελληνική ιστορία. Οφείλουμε σεβασμό. Στον μετασχηματισμό που πραγματοποιείται και που θεμελιώνεται θεσμικά περιμένουμε να ενημερωθούμε για τον νέο ρόλο του στις Ένοπλες Δυνάμεις.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Στύλιο.

Επόμενος ομιλητής είναι ο κ. Γεώργιος Ψυχογιός, Κοινοβουλευτικός Εκπρόσωπος του ΣΥΡΙΖΑ. Θα ακολουθήσουν ο κ. Κουλκουδίνας, ο κ. Σταμάτης και ο κ. Κωνσταντινίδης.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, θα μου επιτρέψετε να ξεκινήσω την ομιλία μου με έναν αποχαιρετισμό στον αγαπημένο Άγγελο Μανταδάκη, έναν άνθρωπο που επί χρόνια έγραφε στην «Αυγή», αναδεικνύοντας τις αθέατες πλευρές της πόλης, τους λαϊκούς αγώνες, τα τοπόσημα, αλλά και έναν αριστερό διανοούμενο και έναν πραγματικό σύντροφο, τον οποίο αποχαιρετούμε. Τα θερμά μας συλλυπητήρια στην οικογένεια και τους οικείους του και ευχαριστούμε για όσα πρόσφερε.

Επίσης, πριν μπω στην ουσία του νομοσχεδίου, θα ήθελα να αναφερθώ σε αυτό το οποίο μάθαμε νωρίτερα και να πω ότι είναι απαράδεκτο να ποινικοποιείται η συμμετοχή πολιτικών αρχηγών, του κ. Χαρίτση εν προκειμένω και της κ. Κωνσταντοπούλου, όπως ακούσαμε νωρίτερα, αλλά και συνδικαλιστών του ΚΚΕ στους αγώνες των αγροτών για δίκαια αιτήματα, τα οποία προφανώς και πρέπει να γίνονται σεβαστά και τα αιτήματα και οι κινητοποιήσεις. Δεν επιτρέπεται να ποινικοποιείται έτσι η πολιτική ζωή και καταλαβαίνω ότι ο αγροτικός κόσμος προκαλείται ακόμη περισσότερο μετά και τα σκάνδαλα του ΟΠΕΚΕΠΕ τα οποία στέρησαν εκατοντάδες εκατομμύρια ευρώ σε πραγματικούς παραγωγούς. Νομίζω ότι πρέπει να πάρετε θέση σε αυτό. Είναι σημαντικό για τη δημοκρατία μας, πενήντα ένα χρόνια μετά τη Μεταπολίτευση.

Κυρίες και κύριοι συνάδελφοι, η έγνοια μας και η συμπαράστασή μας είναι αυτήν τη στιγμή στους ανθρώπους οι οποίοι επιχειρούν στην πρώτη γραμμή των πυρκαγιών και που αυτήν τη στιγμή βρίσκονται στην Πολυτεχνειούπολη του Ζωγράφου αλλά και σε όλη την Ελλάδα. Να ευχαριστήσω και εγώ από την πλευρά μου τους πυροσβέστες και όλους τους ανθρώπους του κρατικού μηχανισμού που έδωσαν τη μάχη στην Κορινθία τις προηγούμενες μέρες για άλλη μια καταστροφή που είχαμε στο φυσικό μας περιβάλλον και τις περιουσίες, με τραυματισμούς εποχικών πυροσβεστών, με αναγκαστικές προσθαλασσώσεις πιλότων -που ευτυχώς βγήκαν σώοι- και να πω ότι αυτό το ευχαριστώ δεν αρκεί και το ξέρετε. Διότι το προηγούμενο διάστημα -και σας το έχουμε φέρει και στη Βουλή- εξακόσιοι εποχικοί πυροσβέστες, έμπειροι, που έχουν τεχνογνωσία, αποκλείστηκαν από το να συνεχίσουν στο Σώμα με την προκήρυξη που κάνατε. Έχουν τη στήριξη για να επανενταχθούν και να απορροφηθούν στο Σώμα από τους μόνιμους συναδέλφους και της πενταετούς υποχρέωσης. Στους, δε, πενταετούς τετρακόσιοι είκοσι επτά περιμένουν ακόμα τη μονιμοποίηση τους.

Πήρατε εκατόν εξήντα τέσσερα οχήματα -και το χαιρετίσαμε αυτό-, όμως ο στόλος στην Κορινθία και στην Πελοπόννησο παραμένει απαρχαιωμένος και αυτό έπαιξε ρόλο και στην πυρκαγιά του Φενεού και της Στυμφαλίας. Δεν είναι τώρα η ώρα, θα επανέλθω όμως γι’ αυτό. Χρειάζονται να παίρνουν πλήρως τα νυχτερινά εκτός έδρας, διότι είναι λίγα αυτά που τους καλύπτετε, οι επτά μέρες για τους εποχικούς πυροσβέστες. Χρειάζεται πραγματική στήριξη, γιατί έχουν απανωτές επιφυλακές στα βασικά τους, σε τροφή, σε στέγαση και σε νερό. Οι δασικές υπηρεσίες -έχει μαλλιάσει η γλώσσα μας να το λέμε- πρέπει να ενισχυθούν, διότι είναι κρίσιμες στον τομέα αυτόν και έργα πρόληψης που έχουν ενταχθεί λίγα στο Ταμείο Ανάκαμψης και δυστυχώς ακόμα λιγότερα έχουν υλοποιηθεί.

Τέλος, θα είμαστε εδώ για τις αποζημιώσεις και τις αποκαταστάσεις και στον Φενεό και στη Στυμφαλία και σε άλλες περιοχές, γιατί όπως καταλαβαίνετε για την οικονομική και κοινωνική αλυσίδα του νομού που έχει καεί πάρα πολύ τα τελευταία χρόνια είναι πολύ σημαντικό.

Κυρίες και κύριοι συνάδελφοι, το νομοσχέδιο που φέρνει το αρμόδιο Υπουργείο δεν είναι μια μεταρρύθμιση, όπως λέει, ούτε αποτελεί έμπρακτη στήριξη στο δυναμικό και στο προσωπικό των Ενόπλων Δυνάμεων, που όλοι συνομολογούμε ότι είναι η καρδιά του οικοδομήματος. Είναι μια απόπειρα εκποίησης και εκχώρησης. Το πρόβλημα της υποστελέχωσης και της έλλειψης κινήτρων αποδεικνύεται από την κατρακύλα στις βάσεις των στρατιωτικών σχολών Ικάρων και Ευελπίδων και της απομάκρυνσης των νέων από το στράτευμα ελλείψει ουσιαστικών κινήτρων και προοπτικής. Ανεπίλυτο, δε, είναι το πρόβλημα στέγασης των στρατιωτικών. Καμία σαφής αποτύπωση του πραγματικού αριθμού των αναγκαίων κατοικιών, ενώ ο αποσπασματικός σχεδιασμός επτακοσίων ή δυόμισι χιλιάδων κατοίκων απέχει πάρα πολύ από τις πραγματικές ανάγκες που είναι περίπου είκοσι πέντε χιλιάδες.

Το νομοσχέδιο εισάγεται με ελάχιστη ή και καθόλου δημόσια διαβούλευση για ορισμένα κομμάτια του, όπως η κρίσιμη τροπολογία για τα ταμεία. Προβλέπεται η κατάργηση ιστορικών ταμείων, το εθνικής άμυνας, εθνικού στόλου, αεροπορικής άμυνας, απαξίωση δεκαετιών αυτοτελούς λειτουργίας και προσφοράς, αλλά και της χρηματοδότησης που έδιναν τόσα χρόνια τα στελέχη των Ενόπλων Δυνάμεων. Είναι ανεπίτρεπτη για εμάς.

Επέρχεται ιδιωτικοποίηση κρίσιμου τομέα εθνικής σημασίας -αυτό είναι θέμα αρχής για εμάς- με την ίδρυση νομικού προσώπου ιδιωτικού δικαίου, του ΦΑΕΔ. Υπάρχουν σωρεία ασαφών ορισμών, «μη επιχειρησιακώς αναγκαία ακίνητα», «αναγνωρισμένου κύρους διευθυντής», ασάφεια στους μισθούς προέδρου και διευθυντή.

Παρότι είναι νομικό πρόσωπο ιδιωτικού δικαίου αυτό που ιδρύεται, συνεχίζει να λαμβάνει κρατική χρηματοδότηση, χωρίς όμως επαρκή έλεγχο -από ιδιωτικές εταιρείες λέτε και μόνο κατόπιν απόφασης Υπουργού. Γιατί όχι η Εθνική Αρχή Διαφάνειας; Καμία πρόβλεψη για δημόσιο σύστημα πληροφόρησης των ακινήτων. Εδώ φοβόμαστε προφανώς την εσωτερική κλειστή πλατφόρμα. Κατάργηση ελάχιστου ενοικίου. Από 5%, στο 3% και τώρα τίποτα. Κινδυνεύουν με εκμισθώσεις για ένα κομμάτι ψωμί. Καμία δημοσιοποίηση για το ποια στρατόπεδα μεταβιβάζονται. Και το ζήτησα αυτό νωρίτερα, κύριε Υπουργέ, ως Κοινοβουλευτικός Εκπρόσωπος και δεν πήρα απάντηση.

Και μη σεβασμός στη βούληση των πολιτών. Καμία λίστα, καμία διαβούλευση και κανένα πλαίσιο προστασίας του σκοπού.

Το νομοσχέδιο είναι πρόχειρο, ανεφάρμοστο και παραβιάζει για μας βασικές κόκκινες γραμμές στα ζητήματα της εθνικής άμυνας που πράγματι είναι εθνική υπόθεση. Δεν μπορούμε να συναινέσουμε στην εκχώρηση στρατιωτικής περιουσίας σε ιδιώτες, χωρίς ουσιαστικές δικλείδες διαφάνειας, λογοδοσίας και ελέγχου. Δεν αποτελεί μια γέφυρα για το αύριο, αλλά το αντίθετο, καθώς θεμελιώδεις υποδομές, υποχρεώσεις και αρμοδιότητες του Δημοσίου και, μάλιστα, του σκληρού πυρήνα του κράτους, δεν διασφαλίζεται -και αυτό σας το είπαν οι φορείς- είτε πρόκειται για ταμεία, είτε πρόκειται για υποδομές και αξιοποίησή τους προς όφελος των Ενόπλων Δυνάμεων ή των τοπικών κοινωνιών.

Κι επειδή άκουσα νωρίτερα αρκετές αναφορές, θέλω να υπενθυμίσω ότι η κυβέρνηση του ΣΥΡΙΖΑ παραχώρησε πολλά ανενεργά στρατόπεδα προς χρήση στις τοπικές κοινωνίες και την αυτοδιοίκηση. Χαρακτηριστικό παράδειγμα είναι αυτό του Παύλου Μελά στη Θεσσαλονίκη για το οποίο έχουμε κάνει, ως Κοινοβουλευτική Ομάδα, και το ξέρετε, πολλές παρεμβάσεις στη Βουλή για να προχωρήσει τελικά η ολοκληρωμένη και σωστή δυνατότητα που παραχωρήσαμε ως κυβέρνηση και χαιρετίστηκε από τους Θεσσαλονικείς, τους τοπικούς φορείς και τα κινήματα της πόλης.

Κοντά σε αυτό είχαμε φτάσει και για το Στρατόπεδο Καλογερογιάννη για το 6ο Σύνταγμα Πεζικού στην Κόρινθο, όπου επιστημονικοί φορείς της πόλης, αρχιτέκτονες, δικηγόροι, το Πανεπιστήμιο Πελοποννήσου, δημοτικές παρατάξεις, ομάδες και οργανώσεις της κοινωνίας των πολιτών είχαν ζητήσει να γίνει πάρκο πόλης, χώρος πρασίνου, αναψυχής, αθλητισμού που λείπει από την πόλη της Κορίνθου, μεταφορά υπηρεσιών της Αστυνομίας, της Πυροσβεστικής, της αυτοδιοίκησης, φοιτητική μέριμνα του Πανεπιστημίου Πελοποννήσου και σε ένα άλλο ξεχασμένο στρατόπεδο, αυτό του Ανδριανόπουλου στα Εξαμίλια. Αντ’ αυτού, προβλέπεται το real estate με πολυκατοικίες, με υψηλότατους συντονιστές δόμησης, μια νέα πόλη μέσα στην Κόρινθο, η οποία είχε απόθεμα για επέκταση, δεν χρειαζόταν να πάει εκεί, με ελάχιστους ελεύθερους χώρους για την κοινωνία και τις οικογένειες της περιοχής, καμία πρόβλεψη για μεταφορά δημόσιων υπηρεσιών και σε συνάντηση που έγινε με εκπροσώπους του Δημοτικού Συμβουλίου της Κορίνθου πρόσφατα στο Υπουργείο, δεν άλλαξε σχεδόν τίποτα σε σχέση με τον σχεδιασμό που είχε κάνει η προηγούμενη δημοτική αρχή και φέρεται πως τώρα συνεχίζεται.

Το λέω αυτό διότι είναι μια μικρογραφία του τι θα γίνει με αυτό το νομοσχέδιο που φέρνετε. Αν σε αυτές τις συνθήκες έχουμε αυτήν την εξέλιξη, καταλαβαίνετε πολύ καλά ότι όταν εκχωρούνται και μεταβιβάζονται τόσα φιλέτα ακίνητα και οικόπεδα σε ιδιώτες τι μέλλει γενέσθαι.

Κυρίες και κύριοι συνάδελφοι, θέλω να αναφερθώ και σε κάτι ακόμα, το οποίο όχι μόνο δεν είναι ήσσονος σημασίας, αλλά νομίζω ότι σαν άνθρωποι, σαν γονείς, σαν Έλληνες και Ελληνίδες, σαν Ευρωπαίοι δεν μπορούμε και δεν γίνεται να κλείνουμε τα μάτια μπροστά στη γενοκτονία που σύμφωνα και με τον ίδιο τον ΟΗΕ, ο οποίος τη χαρακτηρίζει έτσι, συντελείται στη Γάζα.

Η «Εφημερίδα των Συντακτών», όπως και διεθνή κορυφαία μέσα, βγάζουν τα στοιχεία των παιδιών που χάνονται και πεθαίνουν καθημερινά, των αμάχων οι οποίοι χάνουν τη ζωή τους σε παγίδες θανάτου για να πάρουν φαγητό και ανθρωπιστική βοήθεια, αλλά και σε ανθρώπους των ανθρωπιστικών οργανώσεων οι οποίοι είναι εξαθλιωμένοι αυτήν τη στιγμή στο πεδίο, στη Γάζα.

Σταθερά λοιπόν και σε όλα τα επίπεδα ζητάμε την άμεση κατάπαυση του πυρός, να ανοίξουν τώρα οι δίοδοι για την ανθρωπιστική βοήθεια, να επιστραφούν όλοι οι όμηροι, να ξεκινήσουν άμεσα οι διαπραγματεύσεις και να προχωρήσει η λύση των δύο κρατών με βάση τα ψηφίσματα και τις αποφάσεις του ΟΗΕ και το ζητάμε από την Ελληνική Κυβέρνηση. Ζητάμε να πάρει επιτέλους θέση σε αυτό το θέμα είτε στο Συμβούλιο Ασφαλείας ως μη μόνιμο μέλος, να φέρει το θέμα εκεί, με όλες αυτές τις προτάσεις, είτε στην Ευρωπαϊκή Ένωση όπου εξήντα οκτώ Ευρωβουλευτές υπέγραψαν προς την κ. Φον ντερ Λάιεν αιτήματα σχετικά με αυτό και οφείλει να αναγνωρίσει το κράτος της Παλαιστίνης, όπως έγινε από την Ελληνική Βουλή το 2015, με πρωτοβουλία της κυβέρνησης του ΣΥΡΙΖΑ και κάνουν και άλλες χώρες, μεταξύ των οποίων και ο κ. Μακρόν ο οποίος ανακοίνωσε ότι θα κάνει κάτι τέτοιο, ενώ θα πρέπει να θυμόμαστε πάντα ότι το Διεθνές Δίκαιο είναι πυλώνας για τη χώρα και πρέπει πάντα και σε όλους τους τομείς να το υπερασπιζόμαστε και να το υπηρετούμε.

Κύριε Πρόεδρε, κυρίες και κύριοι συνάδελφοι, διαφωνούμε επί της αρχής με την εκχώρηση του outsourcing και σε αυτόν τον τομέα, της εθνικής άμυνας, τον εξαιρετικά κρίσιμο και νευραλγικό για τη χώρα. Δεν σας έχουμε καμία εμπιστοσύνη, κύριε Υπουργέ, διότι με τον ορυμαγδό των σκανδάλων να διαδέχεται το ένα το άλλο και τις καλύτερες προθέσεις να έχετε, η Κυβέρνησή σας είναι βουτηγμένη στα σκάνδαλα και τη διαπλοκή και το ίδιο ισχύει και για την κοινωνία.

Δική μας υποχρέωση, κάτι το οποίο ζητούν και οι πολίτες και καλά κάνουν, είναι να δώσουμε με ξεκάθαρο, πειστικό και πρακτικό τρόπο μια εναλλακτική πρόταση διακυβέρνησης γιατί έχουμε αποδείξει ότι τα πράγματα και μπορούν και πρέπει να γίνουν αλλιώς.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ψυχογιό.

Καλείται στο Βήμα ο κ. Σπυρίδων Κουλκουδίνας, Βουλευτής της Νέας Δημοκρατίας.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, θα μου επιτρέψετε πριν ξεκινήσω την ομιλία μου για το νομοσχέδιο, να αναφερθώ σε όσα φαιδρά ανέφερε πριν ο κ. Ηλιόπουλος από το Βήμα της Βουλής μιλώντας για τους εποχικούς πυροσβέστες. Ξέχασε προφανώς το τι συνέβαινε επί διακυβέρνησης ΣΥΡΙΖΑ. Ξέχασε ότι επί διακυβέρνησης ΣΥΡΙΖΑ υπήρχαν εννιακόσιοι εποχικοί πυροσβέστες, ενώ σήμερα υπάρχουν δυόμισι χιλιάδες. Ξεχνάει ότι επί εποχής ΣΥΡΙΖΑ υπήρχαν δεκατρείς χιλιάδες μόνιμοι πυροσβέστες, ενώ σήμερα υπάρχουν δεκαπέντε χιλιάδες πεντακόσιοι μόνιμοι πυροσβέστες. Δηλαδή δεκατρείς χιλιάδες εννιακόσιοι στο σύνολο επί ΣΥΡΙΖΑ και δεκαοκτώ χιλιάδες πυροσβέστες σήμερα.

Ξεχνάει το κολοσσιαίο πρόγραμμα «ΑΙΓΙΣ» των 2,1 δισεκατομμυρίων ευρώ, το οποίο αναβαθμίζει εμπράκτως την πολιτική προστασία της χώρας στους δύσκολους αυτούς καιρούς της κλιματικής αλλαγής την οποία ζούμε. Ούτε μια κουβέντα θετική στο Κοινοβούλιο για όλα αυτά τα οποία έχει κάνει η Κυβέρνηση της Νέας Δημοκρατίας για την πολιτική προστασία, ούτε μια κουβέντα. Αυτή είναι η μικροψυχία σας.

Στα του νομοσχεδίου τώρα, κυρίες και κύριοι συνάδελφοι, για την επίδειξη τοξικότητας, ακραίου πολιτικού λόγου και εχθροπάθειας θα έχουμε πολλά να πούμε και αύριο και μεθαύριο και φαντάζομαι και μέχρι το 2027 ακόμη περισσότερα. Και θα τα πούμε όλα όμως, με ευθυκρισία, με επιχειρήματα και όχι με κραυγές και τους ασύστολους αυτούς χαρακτηρισμούς που εκτοξεύουν κάποιοι.

Στα ζητήματα όμως της εξωτερικής πολιτικής και της αμυντικής πολιτικής θα ανέμενε κανείς να υπάρχει από όλους εδώ μέσα ένα αίσθημα ευθύνης. Προφανώς όμως η αδυναμία εναλλακτικής και ρεαλιστικής πολιτικής πρότασης, αλλά κυρίως η αδυναμία της Αντιπολίτευσης να ακολουθήσει τις θεσμικές πρωτοβουλίες και τη μεταρρυθμιστική ατζέντα της Κυβέρνησης, οδηγούν σε λογικές άσπρου-μαύρου που παραβιάζουν ακόμα και την κοινή λογική, κάτι το οποίο απέδειξε ο Υπουργός στην παρέμβασή του πριν με συγκεκριμένα επιχειρήματα, με συγκεκριμένους αριθμούς σε ό,τι αφορά την αξιοποίηση της ακίνητης περιουσίας του στρατού η οποία λιμνάζει επί δεκαετίες και δεν προσφέρει παρά ελάχιστα στον Ελληνικό Στρατό.

Η κριτική που ασκείται σε αυτήν την Κυβέρνηση στο συνολικό πλέγμα της αμυντικής και εξωτερικής πολιτικής προσκρούει στη σκληρή για εσάς πραγματικότητα, γιατί η Κυβέρνηση της Νέας Δημοκρατίας είναι αυτή που ενίσχυσε αποφασιστικά την αποτρεπτική ισχύ των Ενόπλων μας Δυνάμεων.

Υπενθυμίζω, αν και είμαι βέβαιος πως τα ξέρετε και τα έχετε πάρα πολύ καλά στο μυαλό σας, τις τέσσερις φρεγάτες Belharra, που αποτελούν τα πιο σύγχρονα πλοία επιφανείας με τεράστια ισχύ και στρατηγικά πλεονεκτήματα, την προμήθεια των Rafale, την αναβάθμιση των F-16 σε Viper, την ένταξη της Ελλάδας στο πρόγραμμα της Πολεμικής Αεροπορίας με τα υπερσύγχρονα αεροσκάφη F-35, την αμυντική συμφωνία αμοιβαίας συνδρομής με τη Γαλλία, τη διμερή συμφωνία με ρήτρα αμυντικής συμμαχίας μεταξύ Ελλάδας και Ηνωμένων Αραβικών Εμιράτων.

Διατυπώνετε επίσης κριτική για την «Ατζέντα 2030» που παρουσίασε ο Υπουργός Εθνικής Άμυνας και αφορά στις Ένοπλες Δυνάμεις της νέας εποχής. Μόνο κριτική όμως, μόνο κριτική και στείρα άρνηση, καμία απολύτως πρόταση από το σύνολο της Αντιπολίτευσης.

Η Κυβέρνηση και η πολιτική ηγεσία του Υπουργείου Εθνικής Άμυνας δεν έχουν μονοδιάστατο σχεδιασμό για τις Ένοπλες Δυνάμεις της νέας εποχής. Οι αλλαγές που σχεδιάζονται δεν είναι αποσπασματικές. Είναι στοχευμένες και στηρίζονται στην απόλυτη τεκμηρίωση.

Η «Ατζέντα 2030» δεν αρχίζει και δεν τελειώνει με τον εξορθολογισμό του αριθμού των στρατοπέδων. Αντίθετα, έχει στρατηγικό χαρακτήρα και διάσταση. Περιλαμβάνει την ανασύσταση της Ελληνικής Αμυντικής Βιομηχανίας με βάση τα προστάγματα της νέας εποχής. Περιλαμβάνει την επένδυση στην καινοτομία και στις νέες τεχνολογίες. Περιλαμβάνει την αλλαγή στη θητεία, στη δομή και στην εκπαίδευση των Ενόπλων Δυνάμεων.

Όλοι μας οι άντρες εδώ -φαντάζομαι όλοι μας- έχουμε υπηρετήσει στις Ένοπλες Δυνάμεις και έχουμε πρακτική εμπειρία της θητείας. Πιστεύει κανείς ότι η στρατιωτική θητεία της δεκαετίας του ’80 και του ’90 μπορεί να είναι η ίδια με τη σημερινή; Πιστεύει κανείς ότι ο τεράστιος αριθμός στρατοπέδων έχει λογική αντανάκλαση σήμερα κάπου; Είναι δυνατόν η Ελλάδα να έχει περισσότερα στρατόπεδα από ό,τι η μεγαλύτερη στρατιωτική δύναμη του κόσμου, από ό,τι οι Ηνωμένες Πολιτείες; Δεν αντιλαμβάνονται κάποιοι ότι αυτός ο κατακερματισμός σημαίνει δυσκολίες στην επιμελητεία, περισσότερες δαπάνες για την τροφοδοσία, διάσπαση δυνάμεων και δεν υπακούει σε καμία απολύτως λογική;

Είναι εύκολη η κριτική για την Αντιπολίτευση. Το δύσκολο, όμως, για εσάς είναι οι προτάσεις. Και επειδή η Αντιπολίτευση ούτε έχει και ούτε από ό,τι βλέπω θα αποκτήσει προτάσεις, δεν έχει και την εμπιστοσύνη των πολιτών, κύριε Ψυχογιέ, από ό,τι φαίνεται και στις δημοσκοπήσεις. Η ίδια εύκολη κριτική, λοιπόν, ασκείται και για το περιεχόμενο του νομοσχεδίου που έρχεται σήμερα προς συζήτηση και ψήφιση στη Βουλή.

**ΜΙΧΑΗΛ ΚΑΤΡΙΝΗΣ:** Τα έχετε διαβάσει τα Πρακτικά;

**ΣΠΥΡΙΔΩΝ ΚΟΥΛΚΟΥΔΙΝΑΣ:** Πολύ καλά. Είναι ένα νομοσχέδιο που στοχεύει στην ορθολογική διαχείριση και αξιοποίηση της ακίνητης περιουσίας των Ενόπλων Δυνάμεων με όρους δημοσίου συμφέροντος. Η σύσταση του νέου Φορέα Αξιοποίησης Ακινήτων Ενόπλων Δυνάμεων δαιμονοποιείται από την Αντιπολίτευση χωρίς επαρκή τεκμηρίωση, γιατί από το περιεχόμενο της σχετικής νομοθετικής διάταξης προκύπτει ότι ο συγκεκριμένος φορέας δεν θα λειτουργεί ως ιδιοκτήτης ούτε έχει εμπράγματα δικαιώματα στα ακίνητα των Ενόπλων Δυνάμεων. Αυτά θα συνεχίσουν να ανήκουν στο Ταμείο Ακινήτων Εθνικής Άμυνας. Εφόσον ο φορέας αναλάβει τη διαχείριση ενός ακινήτου, αυτό θα γίνει για να παραχθούν έσοδα. Εάν περάσει η διαχείριση ενός ακινήτου στον φορέα, αυτό σε καμία περίπτωση δεν σημαίνει ότι περνάει στον φορέα και η κυριότητα.

Τα έσοδα, κυρίες και κύριοι συνάδελφοι, είναι δεδομένο ότι θα πηγαίνουν στο Ταμείο Ακινήτων Εθνικής Άμυνας για να χρησιμοποιούνται για την άμυνα της χώρας, αλλά και για την υλοποίηση της στεγαστικής πολιτικής για τα στελέχη των Ενόπλων Δυνάμεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σας ρώτησε ο Υπουργός πριν στην τοποθέτησή του, αλλά δεν δώσατε καμία συγκεκριμένη απάντηση: Θέλετε περισσότερες κατοικίες για τα στελέχη των Ενόπλων Δυνάμεων ή δεν θέλετε να υπάρχουν περισσότερες κατοικίες για τα στελέχη των Ενόπλων Δυνάμεων; Και από πού θα βρεθούν τα χρήματα για να γίνουν αυτές οι ανεγέρσεις; Είσαστε ικανοποιημένοι με τις επτακόσιες κατοικίες που ανεγέρθηκαν τα τελευταία είκοσι χρόνια; Ή είστε λίγο περισσότερο χαρούμενοι με τις χίλιες οι οποίες γίνονται τώρα και με αυτές τις περισσότερες οι οποίες πρέπει να γίνουν; Και πού θα βρεθούν αυτά τα χρήματα; Έχετε κάποια συγκεκριμένη πρόταση από πού θα βρεθούν αυτά τα χρήματα, για να μπορέσουμε να ενισχύσουμε τους άντρες και τις γυναίκες των Ενόπλων Δυνάμεων στις ακριτικές και όχι μόνο περιοχές;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Πείτε μας εσείς που είστε Κυβέρνηση.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, παρακαλώ.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Θα σας τα πω όλα αναλυτικά. Όλα αναλυτικά όποτε θέλετε.

Το πρόγραμμα αυτό, λοιπόν, περιλαμβάνει συγκεκριμένα ακίνητα που δεν θα ανατεθούν στον φορέα προς αξιοποίηση, αλλά προορίζονται για την κάλυψη των στεγαστικών αναγκών του στρατιωτικού προσωπικού των Ενόπλων Δυνάμεων.

Ασκείτε, επίσης, κριτική για τη δημιουργία του ενιαίου πλέον Ταμείου Ακινήτων Εθνικής Άμυνας. Μέχρι σήμερα υπάρχουν τρία ταμεία. Υπήρχε μία πανσπερμία δύο χιλιάδων εξήντα ακινήτων που τα διαχειρίζονταν τρία ταμεία: το Ταμείο Εθνικής Άμυνας, το Ταμείο Εθνικού Στόλου και το Ταμείο Αεροπορικής Άμυνας. Το νέο και ενιαίο Ταμείο Ακινήτων Εθνικής Άμυνας θα αξιοποιήσει ορθολογικά και με όρους δημοσίου συμφέροντος όλη αυτήν την ακίνητη περιουσία που μπορεί να αποφέρει σημαντικά έσοδα. Εκεί θα τα βρούμε, λοιπόν, τα έσοδα. Γιατί τα λόγια είναι εύκολα, κανείς, όμως, δεν λέει από πού και με ποιους πόρους θα χρηματοδοτηθεί ένα πρόγραμμα ανέγερσης κατοικιών.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ολοκληρώνω με μία σκέψη, κύριε Πρόεδρε και παρακαλώ για την ευγενική ανοχή σας.

Επισημαίνω, λοιπόν, ξανά ότι ο Υπουργός Εθνικής Άμυνας κατά τη διάρκεια της συζήτησης του νομοσχεδίου στην επιτροπή έκανε αποδεκτές τις παρατηρήσεις κομμάτων της Αντιπολίτευσης και στο Διοικητικό Συμβούλιο τώρα του Ταμείου Ακινήτων Εθνικής Άμυνας θα ενταχθούν και οι Αρχηγοί των Γενικών Επιτελείων.

Κυρίες και κύριοι συνάδελφοι, το νομοσχέδιο είναι δεδομένο ότι βάζει τέλος στον κατακερματισμό, στην επικάλυψη αρμοδιοτήτων και τις αναχρονιστικές διατάξεις. Βάζει τέλος σε όλα όσα αποτελούσαν τροχοπέδη στην αξιοποίηση της ακίνητης περιουσίας των Ενόπλων Δυνάμεων. Ταυτόχρονα, αποτελεί τη βάση της στεγαστικής πολιτικής του Υπουργείου Εθνικής Άμυνας.

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, κύριε συνάδελφε. Έχετε υπερβεί κατά πολύ τον χρόνο.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ολοκληρώνω, κύριε Πρόεδρε και σας ευχαριστώ και πάλι για την ανοχή σας.

Ήδη υπάρχει σε εξέλιξη η πρώτη φάση του προγράμματος που προβλέπει την κατασκευή, όπως είπαμε, τις χίλιες νέες κατοικίες έως το 2026 και μάλιστα, το 15% αυτών των κατοικιών θα διατεθεί σε εκπαιδευτικούς δημοσίων δομών εκπαίδευσης και σε ιατρικό προσωπικό που ανήκει στο Εθνικό Σύστημα Υγείας στις συγκεκριμένες περιοχές. Αντιλαμβάνονται, συνεπώς, όλοι και την κοινωνική στόχευση που υπηρετούν οι πρωτοβουλίες της Κυβέρνησης.

Το νομοσχέδιο αυτό είναι δεδομένο ότι θα αποτιμηθεί θετικά σε βάθος χρόνου, από τους πολίτες κυρίως, θα συνδεθεί με μετρήσιμα κυρίως θετικά αποτελέσματα, όπως είναι δεδομένο ότι στηρίζεται από το σύνολο της Κοινοβουλευτικής Ομάδας της Νέας Δημοκρατίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κουλκουδίνα.

Καλείται στο Βήμα ο κ. Γεώργιος Σταμάτης, Βουλευτής της Νέας Δημοκρατίας. Θα ακολουθήσουν ο κ. Κωνσταντινίδης και ο κ. Φωτόπουλος.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, θέλω να ξεκινήσω, επειδή άκουσα δύο πράγματα όσον αφορά για μία άλλη δικογραφία που ήρθε για τον Πρόεδρο της Νέας Αριστεράς και την Πρόεδρο της Πλεύσης Ελευθερίας, με το εξής: Προφανώς ο πολιτικός ακτιβισμός ή η πολιτική δεν πρέπει να ποινικοποιείται. Δεν ξέρω λεπτομέρειες για τι ακριβώς αναφέρεται, αλλά πιστεύω ότι προφανώς οι άνθρωποι πήγαν εκεί για να στηρίξουν κάποια δικαιώματα, οπότε θέλω να το τονίσω.

Το δεύτερο που θέλω να πω είναι -επειδή έχω υπογράψει και τη Διακήρυξη της Κρήτης ως μέλος της Κοινοβουλευτικής Συνέλευσης-, ναι, νομίζω ότι ήρθε η ώρα να σταματήσει αυτό που συμβαίνει στη Γάζα. Να ευχηθούμε όλοι η ανθρωπιστική βοήθεια να φτάσει, ο ΟΗΕ να αρθεί στο ύψος των περιστάσεων, αλλά για να είμαστε ειλικρινείς, όταν οι πέντε ισχυροί του ΟΗΕ δεν μπορούν να συνεννοηθούν, δυστυχώς, τα υπόλοιπα είναι λίγο δύσκολο να επιτευχθούν.

Κατηγορείτε την Κυβέρνηση. Νομίζω ότι η Κυβέρνηση δεν έχει αλλάξει θέση, ούτε η Ελληνική Δημοκρατία. Υποστηρίζουμε δύο κράτη με βάση το ψήφισμα του ΟΗΕ με πρωτεύουσα την Ανατολική Ιερουσαλήμ. Αυτό δεν έχει αλλάξει. Ταυτόχρονα, βέβαια, αυτοί που κατηγορούν για το κράτος-δολοφόνο του Ισραήλ είναι και αυτοί που συναίνεσαν σε μια πολιτική εξωστρέφειας της Ελλάδας με το Ισραήλ.

Προφανώς, αυτό που συμβαίνει πρέπει να σταματήσει και πρέπει να συμβάλουμε όλοι ώστε να επιτευχθεί ο διάλογος και ταυτόχρονα βέβαια, να γυρίσουν και κάποιοι άνθρωποι οι οποίοι έχουν απαχθεί. Γιατί αυτό που δεν συζητιέται ποτέ σε αυτήν την Αίθουσα είναι ότι οι άνθρωποι οι οποίοι απήχθησαν, δολοφονήθηκαν, ήταν η πιο φιλελεύθερη πλευρά της νεολαίας του Ισραήλ, που ήθελε τη συνεργασία και τη λύση του Παλαιστινιακού.

Κύριε Υπουργέ, επιτρέψτε μου μία ιστορική αναφορά μιας και σήμερα είμαστε στο Υπουργείο Άμυνας και είμαι από τα κοντινά χωριά. Σαν σήμερα ο Νικηταράς και οι Φλεσσαίοι -οι Φλεσσαίοι ξέρετε, κυρίες και κύριοι συνάδελφοι, ήταν μια πολύ μεγάλη οικογένεια οπλαρχηγών που πρόσφεραν και δεν έχουν τιμηθεί όσο θα έπρεπε από την ελληνική ιστορία- είναι αυτοί οι οποίοι ουσιαστικά κατατρόπωσαν όσους έφευγαν προς τα Δερβενάκια μιας και ο Δράμαλης είχε πάει εκεί και είναι μία σημαντική μέρα για το Αγιονόρι, που εκεί ο Νικηταράς έγραψε τον δικό του μύθο.

Πάμε τώρα στο νομοσχέδιο. Είναι το ίδιο οι Ένοπλες Δυνάμεις του 2015, του 2012, του 2019, του 2023 με το σήμερα; Όχι. Και η απάντηση είναι η εξής και αυτή είναι προσωπική μου άποψη: Δεν ξέρω τι θα συμβεί την επόμενη μέρα αν κάποιος μας επιτεθεί. Ξέρω όμως και η ιστορία έχει δείξει ότι οι Έλληνες πρέπει να βασιζόμαστε στις δικές μας δυνάμεις. Για να βασιστούμε στις δικές μας δυνάμεις, πρέπει να έχουμε ισχυρή οικονομία, γιατί αν δεν έχουμε ισχυρή οικονομία, δεν θα μπορέσουμε να αγοράσουμε τα όπλα που αυτήν τη στιγμή προστατεύουν τον ελληνικό λαό, την εθνική μας άμυνα και ταυτόχρονα, είναι και ένα μεγάλο διαπραγματευτικό όπλο για τη χώρα μας.

Θα μπορούσε, ενδεχομένως, το SAFE να είναι 2,3 ή 2,4 δισεκατομμύρια; Νομίζω ότι είναι θετικό το σημείο αυτό που έχουμε σήμερα αυτήν την ανακοίνωση, όπως μας μετέφερε και πριν ο Υπουργός, αλλά και ως Πρωθυπουργός το πρωί.

Πάμε τώρα στον εξορθολογισμό των Ενόπλων Δυνάμεων, γιατί κι αυτό είναι ένας εξορθολογισμός.

Επιτρέψτε μου, κύριοι συνάδελφοι, να διαφωνήσω με κάποιους. Δεν θα στηρίξουμε τις τοπικές κοινωνίες με τα πανεπιστήμια και με τα στρατόπεδα. Οι τοπικές κοινωνίες είναι αυτές που πρέπει να ενισχύσουν τα πανεπιστήμια. Το Ναύπλιο, ιστορική πόλη, δεν έχει στρατόπεδο. Σας το λέω ως λυβίτης του μηχανικού. Άρα εδώ πρέπει να δούμε τι εξυπηρετεί το εθνικό συμφέρον, την εξοικονόμηση πόρων, ώστε αυτά τα χρήματα να μπορούν να διοχετευθούν πραγματικά στα στελέχη.

Κύριε Υπουργέ, το πιστεύω ακράδαντα. Τα στελέχη των Ενόπλων Δυνάμεων μπορούν και με αυτές τις κινήσεις που κάνετε, κυρίως το στεγαστικό, να είναι ένα μέρος της ανάσχεσης στο δημογραφικό.

Γιατί πηγαίνει κάποιος στη Σχολή Ευελπίδων και όχι στο Πολυτεχνείο; Στη δεύτερη περίπτωση αγαπάει την επιστήμη. Στην πρώτη αγαπάει την πατρίδα. Κυρίως μπορεί να είχε πατέρα, θείο ή παππού Εύελπι. Γιατί οι νέοι πάνε λιγότερο; Γιατί έχουν αλλάξει οι νέοι, όχι ότι δεν αγαπάνε την πατρίδα, αλλά κυρίως γιατί σε ένα επάγγελμα το οποίο σου δίνει λίγα χρήματα, έχει μεταθέσεις, έχει δυσκολίες και δεν βρίσκεις να μείνεις, προφανώς αυτό είναι αποτρεπτικό.

Νομίζω ότι όλο αυτό έχει μπει στη σωστή βάση του Υπουργείου Εθνικής Αμύνης, ώστε να πάμε πλέον σε επαγγελματίες-στελέχη, να πάμε σε ανθρώπους οι οποίοι την επόμενη μέρα θα είναι εκεί, αλλά δεν θα είναι μόνο την επόμενη μέρα, είναι κάθε μέρα εκεί για εμάς και για τους πολίτες που μας ακούνε.

Στις αμοιβές των στελεχών προφανώς έχει γίνει αύξηση. Προφανώς και εγώ συμφωνώ με τον Υπουργό και πρέπει να γίνουν και άλλες αυξήσεις. Αυτοί οι άνθρωποι δεν είναι μόνο ότι κρατάνε Θερμοπύλες. Το είδαμε με τον πόλεμο στη Ρωσία με την Ουκρανία. Έχουμε μπει σε ένα τελείως διαφορετικό μοντέλο. Δεν νομίζω ότι αν χρειαστεί ποτέ, θα πολεμήσουμε με τα G3 που είχαμε εμείς στον στρατό. Εδώ όλες οι επιθέσεις γίνονται με τεχνολογικό εξοπλισμό που πρέπει να τους εκπαιδεύσουμε.

Αλλά για να τα κάνουμε όλα αυτά -κι αυτό είναι για μένα το πιο σημαντικό κι αυτή είναι η συζήτηση και αυτή είναι η επιτυχία του Κυριάκου Μητσοτάκη και της Νέας Δημοκρατίας- χρειάζεται η οικονομία. Οικονομία χωρίς δανεικά, οικονομία που όντως βγαίνει από το υστέρημα του ελληνικού λαού, αλλά που θα μπορεί στο νέο σύστημα εξοπλισμού, στην Ελλάδα του 2030, μια φρεγάτα να είναι στα Κύθηρα και ταυτόχρονα να μπορεί να υπερασπίζεται τη Λήμνο. Αυτή είναι η διαφορά σε σχέση με το παρελθόν.

Κλείνοντας, να πω μπράβο στον Υπουργό που δέχτηκε πολλές νομοτεχνικές βελτιώσεις από εισηγήσεις άλλων κομμάτων. Να πω μπράβο που είναι εδώ από το πρωί. Για εμάς τους Βουλευτές το να βλέπουμε τον Υπουργό και τον Υφυπουργό όλη την ώρα εδώ, είναι σημαντικό.

Και τέλος, κυρίες και κύριοι συνάδελφοι, η Εκκλησία, η Πρόνοια και ο Στρατός είχαν τη μεγαλύτερη περιουσία της χώρας. Αυτή κάποια στιγμή πρέπει να αναπροσαρμοστεί και να αναπροσαρμοστεί κυρίως για να βοηθήσει τα λαϊκά στρώματα, τους φτωχούς Έλληνες, αλλά να δώσει και διέξοδο σε ανθρώπους με νέα επαγγελματική σταδιοδρομία που θα μπορούν να θητεύουν στον στρατό ως αξιόλογα στελέχη, ανταγωνιζόμενοι τους ξένους. Και εδώ έχουμε ίσως το καλύτερο παράδειγμα για τους Έλληνες πιλότους. Αυτός πρέπει να είναι ο οδηγός μας.

Πολλές φορές λένε κάποιοι να μην δοθούν χρήματα στις Ένοπλες Δυνάμεις. Δεν μπορεί ένας που πιλοτάρει ένα αεροπλάνο 50 εκατομμυρίων να παίρνει 1.200 ή 1.400 ευρώ και με τα πτητικά του να φτάνει τις 2.500. Άρα εδώ πρέπει να δούμε κάτι που είναι ίσως το πιο σημαντικό. Οι Ένοπλες Δυνάμεις είναι η προστασία αυτού που αυτήν τη στιγμή είμαστε στη χώρα και πρέπει να τις στηρίξουμε μέχρι τέλους, κυρίως, όμως, να εμψυχώσουμε αυτούς τους ανθρώπους.

Και επειδή ακούστηκαν πράγματα όσον αφορά τις πυρκαγιές, ως εθελοντής Σαμαρείτης θα πω συγχαρητήρια στον Ελληνικό Ερυθρό Σταυρό που σε όλες τις πυρκαγιές ήταν εκεί πέρα, όχι επειδή είναι έμμισθοι, αλλά επειδή είναι εθελοντές. Και αυτό είναι κάτι πολύ παραπάνω σαν νόημα για το πώς πρέπει να εκπαιδεύσουμε την ελληνική κοινωνία δίνοντάς της ιδανικά, τα οποία δεν θα έχουν μία στόχευση συντηρητισμού, αλλά μία στόχευση συμπερίληψης, ανεκτικότητας, ανοχής για μία δημοκρατική κοινωνία που είμαστε. Και ο Στρατός μας πλέον, όχι μόνο είναι δημοκρατικός, είναι φιλελεύθερος, αλλά κυρίως είναι αυτός που θα μας υπερασπιστεί την επόμενη μέρα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σταμάτη.

Καλείται στο Βήμα ο κ. Ευστάθιος Κωνσταντινίδης, Βουλευτής της Νέας Δημοκρατίας.

Ορίστε, κύριε συνάδελφε.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, επιτρέψτε μου να ξεκινήσω με την έκφραση συμπαράστασης προς τους πυρόπληκτους συμπολίτες μας, αλλά και ευγνωμοσύνης προς τα στελέχη του Πυροσβεστικού Σώματος, της Αστυνομίας, του Στρατού και τα μέλη των εθελοντικών μας ομάδων που δίνουν νυχθημερόν τη μάχη με τη φωτιά στα μήκη και τα πλάτη της χώρας.

Πλέον, λόγω της κλιματικής αλλαγής, ακόμα και σε περιοχές που δεν εμφάνιζαν στο παρελθόν ακραία φαινόμενα, όπως στον Νομό Κοζάνης, για τρίτη ημέρα υπάρχουν ανοικτά μέτωπα, ευτυχώς σε ύφεση, όπως ενημερώθηκα αρμοδίως.

Κι αν η μάχη στο πεδίο των πυρκαγιών απαιτεί συνεννόηση και συνεργασίες, τούτο, κατά μείζονα λόγο, συμβαίνει και στον τομέα της εθνικής άμυνας, εκεί όπου οι νέες συνθήκες επιβάλλουν την υλοποίηση παρεμβάσεων και μεταρρυθμίσεων για τη μετάβαση των Ενόπλων Δυνάμεων στη νέα εποχή, με την αναδιάρθρωση της δομής των Δυνάμεων, την ενίσχυση των αποτρεπτικών μας μέσων, την επένδυση στην εγχώρια έρευνα και καινοτομία, τη βέλτιστη αξιοποίηση των ανθρώπινων και άλλων πόρων. Είναι μια προσπάθεια που δεν πρέπει να αφορά μόνο την εκάστοτε κυβέρνηση, αλλά απαιτεί διακομματικές συγκλίσεις και σχεδιασμό που ξεπερνάει τον κάθε κυβερνητικό κύκλο.

Θα μπορούσε κάλλιστα η Κυβέρνηση της Νέας Δημοκρατίας και ο δημοφιλέστατος Υπουργός κ. Δένδιας να αρκεστούν στις δάφνες του πρωτοφανούς σε μέγεθος εξοπλιστικού προγράμματος που υλοποιεί η πατρίδα μας και του υψηλού φρονήματος που προκαλούν στην κοινωνία η θέα των υπερσύγχρονων Belharra, ο ήχος των Rafale και όλες οι άλλες επενδύσεις στην ασφάλεια και στην προάσπιση της εθνικής κυριαρχίας, χωρίς να «ξύσουν πληγές». Όμως αυτό δεν θα συνιστούσε πράξη ευθύνης, διότι ο εκσυγχρονισμός των όπλων θα ήταν χωλός και ατελής, δίχως τον εκσυγχρονισμό του Στρατού.

Έρχεται, λοιπόν, ο αρμόδιος Υπουργός, αυτός που έχει κατά τεκμήριο την πληρέστερη γνώση των συνθηκών και ομολογεί ότι βιάζεται. Βιάζεται γιατί οι καιροί δεν περιμένουν. Δεν επιτρέπουν ολιγωρίες. Γι’ αυτό και έχει θέσει σε σχεδιασμό και υλοποίηση ένα σφιχτό χρονοδιάγραμμα για τις θεσμικές αλλαγές που θα επιτρέψουν την αναδιάταξη των δυνάμεων, την ενίσχυση των στελεχών, τη διαμόρφωση αποτελεσματικών και επιχειρησιακά έτοιμων και ικανών δομών μονάδων και υπηρεσιών. Αλλαγές που μπορεί να μην είναι πάντα και σε όλους αρεστές, είναι, όμως, αναγκαίες. Ανάμεσα σε αυτές είναι και η συζητούμενη αξιοποίηση της ακίνητης περιουσίας των Ενόπλων Δυνάμεων, πρωτίστως για την αντιμετώπιση του στεγαστικού προβλήματος των στελεχών τους.

Προέκυψαν, κυρίες και κύριοι συνάδελφοι, κατά τη διαδικασία, κατά τη συζήτηση, από ηχηρά παραδείγματα και στοιχεία που προσκόμισε και επικαλέστηκε ο κύριος Υπουργός, αλλά και στελέχη της Πλειοψηφίας, τα προβλήματα και οι δυσλειτουργίες που εμφανίζονται στην αξιοποίηση της ακίνητης περιουσίας των Ενόπλων Δυνάμεων σύμφωνα με το ισχύον πλαίσιο, όπως μαρτυρά εξάλλου και η ορατή πραγματικότητα. Αυτή, λοιπόν, την κατάσταση καλείται να αλλάξει η συζητούμενη νομοθετική πρωτοβουλία με ορθολογικό τρόπο και σύγχρονα μέσα, εξασφαλίζοντας στη νέα δομή την απαραίτητη ευελιξία, παράλληλα με τις αναγκαίες εγγυήσεις διαφάνειας και χρηστής διοίκησης και διαχείρισης.

Και ποια είναι η απάντηση της Αντιπολίτευσης σε αυτό; Ότι απειλείται το δημόσιο συμφέρον, ενώ συμβαίνει το ακριβώς αντίθετο. Το δημόσιο συμφέρον θίγεται από τη μη αξιοποίηση ή την αναποτελεσματική αξιοποίηση τούτης της περιουσίας.

Συνεπώς, με τις επιχειρούμενες αλλαγές υπηρετείται το δημόσιο συμφέρον και ιδίως το συμφέρον των στελεχών των Ενόπλων Δυνάμεων.

Πρακτικά, με το νομοσχέδιο συγχωνεύονται τα τρία ταμεία που διαχειρίζονται την περιουσία του Υπουργείου Εθνικής Άμυνας, το ΤΕΘΑ, το ΤΕΣ και το Ταμείο Αεροπορικής Άμυνας, το ΤΑΑ, σε ένα ενιαίο Ταμείο Ακινήτων Εθνικής Άμυνας, που ονομάζεται ΤΑΕΘΑ. Παράλληλα δε, συστήνεται και νομικό πρόσωπο ιδιωτικού δικαίου με την επωνυμία «Φορέας Αξιοποίησης Ακινήτων Ενόπλων Δυνάμεων» για την αξιοποίηση των μη επιχειρησιακά αναγκαίων ακινήτων του Υπουργείου Εθνικής Άμυνας και ακινήτων τρίτων φορέων.

Το νέο ταμείο θα έχει διοικητική και οικονομική αυτοτέλεια και θα αποτελέσει καθολικό διάδοχο των συγχωνευόμενων σε κάθε είδους αρμοδιότητες, δικαιώματα και υποχρεώσεις. Όλα αυτά, λοιπόν, ακίνητα και κινητά περιουσιακά στοιχεία των συγχωνευόμενων φορέων, θα αποτελέσουν την περιουσία, τη μαγιά του ΤΑΕΘΑ, η οποία παραμένει –μάλλιασαν οι γλώσσες των Υπουργών και του εισηγητή μας- υπό δημόσιο έλεγχο, παραμένει δημόσια και περιέρχεται στο νέο ταμείο χωρίς την τήρηση τύπου ανταλλάγματος φόρων, εισφορών κ.λπ..

Στους πόρους αυτού του ταμείου περιλαμβάνονται χρηματοδοτήσεις και επιχορηγήσεις από το Υπουργείο Εθνικής Άμυνας, την Ευρωπαϊκή Ένωση και άλλες πηγές, διεθνείς οργανισμούς και, φυσικά, από τα έσοδα από την άσκηση των αρμοδιοτήτων του.

Περαιτέρω, ορίζονται ο τρόπος και η οργάνωση της διοίκησης του ΤΑΕΘΑ, οι αρμοδιότητες, η πλήρωση των θέσεων και όλα τα άλλα αναγκαία στοιχεία. Εξάλλου με αντίστοιχο τρόπο οργανώνεται και ο Φορέας Αξιοποίησης Ακινήτων Ενόπλων Δυνάμεων, το νομικό πρόσωπο -που είπαμε προηγουμένως- ιδιωτικού δικαίου που διαδέχεται την καταργούμενη στρατιωτική δημόσια υπηρεσία ως καθολικός διάδοχός της για όλους τους λόγους που εξηγήθηκαν επαρκέστατα από τον εισηγητή μας, τον κ. Γκολιδάκη, πρωτίστως -και το αντιλαμβάνεται νομίζω ο καθένας-, για την εξασφάλιση ευελιξίας στην άσκηση του αντικειμένου της με το νέο σχήμα και τη νέα μορφή που θα έχει αυτός ο φορέας.

Το σημαντικότερο -και θα πρέπει να επιμείνουμε σε αυτό- είναι ότι οι πόροι που θα προκύψουν από την αλλαγή διατίθενται σχεδόν αποκλειστικά για τη διαχείριση των στεγαστικών αναγκών των στελεχών των Ενόπλων Δυνάμεων. Κυρίες και κύριοι συνάδελφοι, απαντήθηκαν νομίζω εξαντλητικά τα ζητήματα που τέθηκαν από την Αντιπολίτευση κατά την επεξεργασία του νομοσχεδίου, ανάμεσά τους και οι επιχειρησιακοί λόγοι για την κατάργηση της κατάταξης των νεοσυλλέκτων στο Ναυτικό και στην Αεροπορία. Και νομίζω δεν έμειναν πραγματικοί λόγοι για να αντιταχθεί κανένας στις εισηγούμενες αλλαγές, ιδίως, μάλιστα -και κλείνω όπως ξεκίνησα-, μετά την επίδειξη της συναινετικής αντίληψης από τον κύριο Υπουργό, που ενσωμάτωσε ευάριθμες αλλαγές που εισηγήθηκαν τα στελέχη της Αντιπολίτευσης, κυρίως σε ζητήματα που αναφέρονται στη διαφάνεια και στη νομιμότητα.

Γι’ αυτό παραμερίζοντας ιδεοληψίες και αντιπολιτευτικά προσκόμματα, σας καλώ να υπερψηφίσετε στο σύνολό του το νομοσχέδιο και όχι επιλεκτικά κατά το μέρος, ενδεχομένως, που απευθύνεται στην αντιμετώπιση του στεγαστικού προβλήματος. Διότι τις λύσεις για την αντιμετώπιση αυτού του προβλήματος τις φέρνουν τα άλλα άρθρα, οι άλλες διατάξεις, οι αλλαγές που κομίζει το νομοσχέδιο. Γι’ αυτό, λοιπόν, σας καλούμε να υπερψηφίσετε το νομοσχέδιο. Υπερψηφίζοντάς το, στηρίζετε τον στρατό, στηρίζετε την πατρίδα.

Σας ευχαριστώ πολύ.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Κωνσταντινίδη.

Επόμενος ομιλητής είναι ο κ. Στυλιανός Φωτόπουλος, Κοινοβουλευτικός Εκπρόσωπος της Ελληνικής Λύσης. Θα ακολουθήσουν ο κ. Μιχαηλίδης, ο κ. Τσιρώνης, ο κ. Καββαθάς, η κ. Τζάκρη και ο κ. Καιρίδης.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Επιτρέψτε μου ένα σύντομο σχόλιο. Το Σαββατοκύριακο που πέρασε ήταν δύσκολο για την εκλογική μου περιφέρεια, για την Ανατολική Αττική, για τον τόπο στον οποίο ζω. Το Σάββατο το βράδυ και την Κυριακή ήμασταν παρόντες στη μεγάλη φωτιά στο Κρυονέρι. Τα συμπεράσματα είναι δύο και είναι τα ίδια συμπεράσματα που βγάζουμε κάθε χρόνο. Δηλαδή, τα στελέχη της Πυροσβεστικής, της Πολιτικής Προστασίας, της τοπικής αυτοδιοίκησης, οι εθελοντές, εργάζονται δίνουν το κάτι παραπάνω με αυταπάρνηση. Η μαγική λέξη, όμως, είναι πάντα η ίδια «πρόληψη». Και θα μείνω εδώ.

Τώρα, τύχη αγαθή έχει φέρει σε αυτό το ακροατήριο να απευθύνομαι σε αρκετούς ανθρώπους οι οποίοι έχουν εικόνα του τι σημαίνει εθνική άμυνα και, τουλάχιστον, για τον δικό μας τρόπο σκέψης είναι αυτονόητο. Θεωρώ, όμως, με βάση αυτά τα οποία ακούμε, ότι δεν είναι αυτονόητο για όλους όσους βρίσκονται κατά καιρούς σε αυτήν την Αίθουσα.

Γι’ αυτό θα πούμε το εξής: Η εθνική άμυνα δεν είναι μόνο ζήτημα του Υπουργείου Εθνικής Άμυνας. Να το ξεκαθαρίσουμε. Είναι ζήτημα του συνόλου -το τονίζω- του κρατικού μηχανισμού, αλλά και των ιδιωτικών φορέων αυτής της χώρας από τον Υπουργό ή την Υπουργό Πολιτισμού μέχρι τον τελευταίο ιδιοκτήτη φορτηγού. Όλοι έχουμε μερίδιο, όλοι έχουμε ευθύνη σε αυτό το οποίο λέγεται εθνική άμυνα, για μια χώρα η οποία δεν βρίσκεται στο κέντρο της Ευρώπης, βρίσκεται στο άκρο της Ευρώπης με αυξημένα καθήκοντα και υποχρεώσεις. Ζούμε στη γη η οποία γέννησε και τον Μιλτιάδη αλλά και το θεσμό του πολίτη-οπλίτη.

Τώρα, όσον αφορά στο SAFE, καταλαβαίνω την ανάγκη σας να δικαιολογήσετε κάποια πράγματα. Μας είπατε, βεβαίως, ότι το SAFE ως πρόγραμμα δεν αποτελεί πεδίο δόξης για την Αντιπολίτευση. Ελπίζω να μας επιτρέπετε να αποφασίζουμε ως Αντιπολίτευση ποιο είναι το πεδίο στο οποίο θα την ασκήσουμε. Και εμείς ως Ελληνική Λύση έχουμε μιλήσει από την πρώτη στιγμή για το ζήτημα του SAFE και τα πλεονεκτήματα, τα οποία έχει. Ακούσαμε όλο αυτό το διάστημα διάφορα στην Επιτροπή Εξωτερικών και Άμυνας, όχι από εσάς, βεβαίως. Εσείς εσχάτως χρησιμοποιήσατε το επιχείρημα του δημοσιονομικού χώρου, κάτι το οποίο το ακούμε, κάτι το οποίο το σεβόμαστε. Ξέρουμε ότι η άμυνα είναι ένα ακριβό σπορ, πάρα πολύ ακριβό και η ασφάλεια χρειάζεται χρήματα.

Αυτά, όμως, τα οποία ακούσαμε το προηγούμενο διάστημα και για τα οποία ασκούμε κριτική ήταν άνευ προηγουμένου. Ακούσαμε, για παράδειγμα, ότι το επιτόκιο με το οποίο δανειζόμαστε είναι τέτοιο, το οποίο ουσιαστικά δεν έχουμε λόγο να απευθυνθούμε και να μπούμε στο πρόγραμμα SAFE. Και λέω εγώ τώρα, τι άλλαξε σήμερα το πρωί; Τι είναι αυτό το οποίο άλλαξε από προχθές μέχρι σήμερα; Γιατί εμένα μου θυμίζει -αν μου επιτρέπετε- μια ανάλογη -δεν είναι ανάλογη- υπόθεση με έναν Υπουργό Οικονομικών του ΣΥΡΙΖΑ, ο οποίος από το τηλεοπτικό πλατό μέχρι το γραφείο του στην Καραγεώργη Σερβίας είχε βρει 800 εκατομμύρια.

Θέλω να πω ότι για λόγους δικούς σας εσωκομματικούς μπορεί να φέρεστε και να λέτε ό,τι θέλετε. Επειδή, όμως, έχετε τη διακυβέρνηση της χώρας θα σας ζητούσαμε, για λόγους κοινού συμφέροντος και εθνικής επιβίωσης, να είστε λίγο πιο σοβαροί σε τέτοιου είδους θέματα.

Ήρθε νωρίτερα ο Υπουργός Εθνικής Οικονομίας και Οικονομικών και μας ανέφερε στοιχεία για την εμπορική συμφωνία μεταξύ της Ευρωπαϊκής Ένωσης και των Ηνωμένων Πολιτειών. Θα καταθέσουμε την άποψή μας. Είναι μια συμφωνία εξευτελιστική για τις ευρωπαϊκές χώρες. Είναι μια συμφωνία αποικιακού τύπου, καθώς όχι μόνο οι ευρωπαϊκοί δασμοί στα ευρωπαϊκά προϊόντα αυξήθηκαν στο 15%, αλλά επιπλέον η Ευρωπαϊκή Ένωση υποσχέθηκε να δώσει 750 δισεκατομμύρια δολάρια για να αγοράσει αμερικανική ενέργεια, κυρίως το πανάκριβο και ασύμφορο LNG, να επενδύσει 600 δισεκατομμύρια στις ΗΠΑ και, φυσικά, να προμηθευτεί τεράστιες ποσότητες αμερικανικών όπλων.

Την ίδια στιγμή, μέχρι πριν από λίγο καιρό, ακούγαμε το εξής επιχείρημα, ότι η Μεγάλη Βρετανία, η οποία βγήκε από τον σκληρό πυρήνα της Ευρωπαϊκής Ένωσης και από το ευρώ, θα απομονωνόταν και, ουσιαστικά, οι μεγάλες δυνάμεις θα την έκαναν μια χαψιά. Αυτή, λοιπόν, η χώρα την οποία θα την έκαναν μια χαψιά, πέτυχε δασμούς 10%. Και «εμείς» ως Ευρωπαϊκή Ένωση πανηγυρίζουμε για τους δασμούς του 15%.

Αυτό τι αποδεικνύει, κυρίες και κύριοι Βουλευτές; Αυτό αποδεικνύει ότι καταφέραμε να δημιουργήσουμε έναν μεγάλο οργανισμό, βραδυκίνητο, ο οποίος, δυστυχώς, δεν εξυπηρετεί τα συμφέροντα των λαών και των χωρών οι οποίες συμμετέχουν. Εξυπηρετεί συγκεκριμένα λόμπι, εξυπηρετεί συγκεκριμένες βιομηχανίες. Δεν είναι ίδια τα συμφέροντα τα δικά μας με τα συμφέροντα της Γερμανίας και πολύ φοβάμαι -και αποδεικνύεται εκ του αποτελέσματος- ότι όταν η κ. Φον ντερ Λάιεν πηγαίνει εκεί δεν υπερασπίζεται τα συμφέροντα του Έλληνα αγρότη ή βιοτέχνη, αλλά του Γερμανού αυτοκινητοβιομήχανου. Κι όσο πιο σύντομα το καταλάβουμε αυτό τόσο καλύτερα για τη χώρα μας.

Με βάση τις εξαγγελίες και αυτά τα οποία έχουμε ακούσει για συγχωνεύσεις και συγκρότηση σύγχρονων πολυδύναμων στρατοπέδων, όντως τα μεγαλύτερα στρατόπεδα θα έκαναν οικονομίες κλίμακος. Πρωτοετής φοιτητής οικονομικών θα το καταλάβαινε, δεν χρειάζεται να έχεις μάστερ πάνω σε αυτό.

Για να γίνει, όμως, κάτι τέτοιο, θα πρέπει να έχουν ολοκληρωθεί όλες οι υποδομές για τις μετακινήσεις των στρατοπέδων και όχι αυτό να γίνει «στην τούρλα του Σαββάτου», όπως λέει κι ο λαός, με αποτέλεσμα να ταλαιπωρηθεί το προσωπικό για μια ακόμα φορά, να δουλεύει επτά ημέρες την εβδομάδα, είκοσι ώρες τη μέρα. Είστε σίγουροι ότι έχουμε προβλέψει ότι όλες οι μετακινήσεις και όλες οι συγχωνεύσεις θα γίνουν με τον βέλτιστο τρόπο και για το αποτέλεσμα αλλά και για το προσωπικό;

Προβληματισμοί δικοί μας, και όχι μόνο δικοί μας, οι οποίοι έχουν κατατεθεί στη δημόσια σφαίρα, είναι με ποια διαδικασία θα καταργηθεί ή εν πάση περιπτώσει θα αξιοποιηθεί με τον βέλτιστο τρόπο η περιουσία των Ενόπλων Δυνάμεων. Αναμένουμε να δούμε.

Προτείνατε ή μάλλον ανακοινώσατε την αύξηση της μηνιαίας αποζημίωσης των οπλιτών θητείας, μια πρόταση στην οποία συμφωνούμε και μια πρόταση την οποία είχαμε καταθέσει και εμείς τον Απρίλιο όταν συζητούσαμε το προηγούμενο νομοσχέδιο του Υπουργείου Εθνικής Αμύνης. Άρα, δεν μπορούμε παρά να συμφωνήσουμε στο συγκεκριμένο μέτρο.

Από την άλλη, αυτό είναι ένα μέτρο ανάμεσα σε όλα τα υπόλοιπα. Θα πρέπει να λάβουμε υπ’ όψιν και τις συνθήκες διαβίωσης αλλά και τις συνθήκες τις οποίες προσφέρουμε συνολικότερα στους στρατεύσιμους. Δηλαδή είναι απαράδεκτο το γεγονός, ειδικά για εμάς που υπηρετήσαμε σε παλαιότερα έτη, να αγοράζουν οι στρατιώτες φόρμες παραλλαγής, να αγοράζουν οι στρατιώτες τις αρβύλες τους.

Κατάργηση της θητείας στην Πολεμική Αεροπορία και στο Πολεμικό Ναυτικό. Αυτό τι προϋποθέτει; Αυτό προϋποθέτει ότι είμαστε έτοιμοι να επανδρώσουμε και την Πολεμική Αεροπορία και το Πολεμικό Ναυτικό στο 100% με επαγγελματίες, τη στιγμή που όλοι βλέπουμε ότι τα στελέχη των Ενόπλων Δυνάμεων παραιτούνται, τη στιγμή που βλέπουμε ότι υπάρχει ένα κενό, να το πω ευγενικά, στις παραγωγικές σχολές των Ενόπλων Δυνάμεων. Είμαστε δηλαδή, σίγουροι ότι αυτό το μέτρο δεν θα δημιουργήσει επιπλέον πρόβλημα, τόσο στο Πολεμικό Ναυτικό όσο και στην Πολεμική Αεροπορία; Θα θέλαμε μια απάντηση πάνω σε αυτό.

Κλείνοντας, θέλω να μου επιτρέψετε να υποβάλω κάποιες ερωτήσεις. Είμαι σίγουρος ότι δεν πρόκειται να τις απαντήσετε σήμερα. Με βάση αυτά τα οποία ακούσαμε προχθές στη συνεδρίαση της Επιτροπής Εξωτερικών και Άμυνας, η κλειστή συνεδρίαση στην οποία θα μπορέσετε να μας απαντήσετε θα γίνει μετά τις διακοπές του καλοκαιριού. Σας δίνουμε, λοιπόν, τον χρόνο να σκεφτείτε και να μας απαντήσετε.

Κι επειδή είσαστε μια Κυβέρνηση η οποία έχει κατηγορήσει το σύνολο της Αντιπολίτευσης ότι προσέρχεται με προτάσεις χωρίς κοστολογημένα μέτρα, θα θέλαμε να μας δώσετε και τα οικονομικά στοιχεία στις ερωτήσεις τις οποίες θα σας κάνουμε: Πόσο είναι το ημερήσιο κόστος οπλίτη θητείας σήμερα και ποιο απαιτείται να είναι το κόστος θητείας οπλίτη αν η θητεία εξελιχθεί σε μια θητεία για προπαρασκευή για μάχη, αυτό το οποίο εσείς έχετε εξαγγείλει;

Μιλήσατε, κύριε Υπουργέ, για τη χρήση drone ακόμα και σε επίπεδο διμοιρίας. Υπάρχει εγχειρίδιο εκστρατείας για τη χρήση και εκμετάλλευση αυτών των νέων μέσων; Θα θέλαμε και σ’ αυτό μια απάντηση.

Ποια θα είναι η εφεδρεία μετά το 2026, όταν θα αρχίσουν να υλοποιούνται τα μέτρα σας περί μη θητείας στρατευσίμων στην Πολεμική Αεροπορία και στο Πολεμικό Ναυτικό;

Σε περίπτωση πλήρους κινητοποίησης της εφεδρείας -μια που από όσο γνωρίζω ετοιμάζεστε να φέρετε κι ένα νομοσχέδιο για την εφεδρεία- ποια κύρια μέσα μάχης θα διατίθενται στους έφεδρους πέραν του ατομικού οπλισμού; Τον οποίον τις περισσότερες φορές σας πληροφορώ, σε ό,τι αφορά στους εφέδρους εξ ειδικών δυνάμεων -και αυτό σας το λέω με προσωπική εμπειρία- θα τον κουβαλάνε μόνοι τους.

Εκπαιδεύεται αυτήν τη στιγμή η εφεδρεία μας, κύριε Υπουργέ, και αν πόσοι, πού και υπό ποιες συνθήκες; Υπάρχει απόθεμα πυρομαχικών και για ποια διαμετρήματα, δεδομένων των διαφορετικών διαμετρημάτων που υπάρχουν στον Ελληνικό Στρατό, καυσίμων, τροφίμων και ιατροφαρμακευτικού υλικού για την εφεδρεία; Και αν ναι, ανανεώνεται;

Ισχύει η επίταξη μέσων και αν ναι, έχει δοκιμαστεί; Έχουν δοκιμαστεί οι ενέργειες επιτήρησης για όλα τα δίκτυα τηλεπικοινωνιών; Έχουν δοκιμαστεί η ανάληψη ελέγχου και λειτουργίας των υφισταμένων δικτύων παροχής ενέργειας;

Και κλείνοντας, ένα επίσης σημαντικό μέτρο -γιατί στην Ελλάδα, δυστυχώς, δεν έχουμε κουλτούρα ασφάλειας- υπάρχουν μέριμνες για τα στελέχη των ενόπλων δυνάμεων και ειδικά γι’ αυτά τα οποία υπηρετούν σε κρίσιμους τομείς, διοικητές μονάδων και πιλότους, για τους ίδιους και για τις οικογένειές τους;

Τελειώνοντας, θέλω να αναφερθώ στο κομμάτι της τροπολογίας. Θα συμφωνήσω και με κάποιους από τους προηγούμενους εισηγητές. Ήρθε αιφνιδιαστικά, ήρθε χωρίς διαβούλευση. Δεν νομίζω ότι έχει λόγο να το συζητάμε. Αποσύρετέ το.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φωτόπουλο.

Καλείται στο Βήμα ο κ. Σταύρος Μιχαηλίδης, Βουλευτής του ΠΑΣΟΚ και θα ακολουθήσουν οι κ.κ. Τσιρώνης, Καββαδάς, Τζάκρη και Καιρίδης.

Κύριε Μιχαηλίδη, έχετε τον λόγο.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, λίγες ημέρες πριν από τη θερινή διακοπή της Βουλής των Ελλήνων το Υπουργείο Εθνικής Άμυνας καταθέτει προς ψήφιση ένα εξαιρετικά σημαντικό νομοσχέδιο αναφορικά με την αξιοποίηση της ακίνητης περιουσίας των ταμείων εθνικής άμυνας, την αξιοποίηση της περιουσίας η οποία κατά κύριο λόγο έχει περιέλθει στο Υπουργείο Εθνικής Άμυνας από την ίδρυση του ελληνικού κράτους ως προϊόν φιλοπατρίας και ευεργεσίας και από το υστέρημα των Ελλήνων.

Μέχρι σήμερα, πολλές δεκαετίες από την ίδρυσή τους, καμία κυβέρνηση και για κανέναν λόγο δεν είχε επιδιώξει ρύθμιση με τόσο παρεμβατικό τρόπο. Μας λέει ο Υπουργός: «Και μέμφεστε εμένα που επιδιώκω να διορθώσω αυτήν την κακή κατάσταση;». Όχι, απαντάμε «όχι». Δεν κρίνουμε την πρόθεσή σας, κρίνουμε τον τρόπο και τις μεθόδους που επιβάλλετε με αυτό το νομοσχέδιο να εξορθολογήσετε τη διαχείριση αυτής της τεράστιας περιουσίας με τρόπο που αλλοιώνει, κατά κύριο λόγο, τη βούληση του διαθέτη της.

Κρίνουμε τον υπουργικοκεντρικό, για άλλη μια φορά, συγκεντρωτισμό στην αντιμετώπιση της κακοδιοίκησης, που αποδεδειγμένα το μόνο που έχει επιφέρει είναι γραφειοκρατία, αδιαφάνεια και διαπλοκή, αυτών των περιουσιών που η φιλοπατρία Ελλήνων, εντός και εκτός Ελλάδος, δώρισε περιουσίες όχι σε κληρονόμους όπως όλοι συνηθίζουμε, αλλά στη διάθεση της πατρίδας για την εθνική της άμυνα, για την απόκτηση και συντήρηση πλοίων για τον στόλο μας, αεροσκαφών για την Αεροπορία μας, οπλικών συστημάτων για τον Ελληνικό Στρατό.

Κυρίες και κύριοι συνάδελφοι, είναι ίσως η μοναδική φορά όπου τόσο καθολικά τα στελέχη των Ενόπλων Δυνάμεων, εν ενεργεία ή απόστρατοι, διοικήσεις ενώσεων, συλλόγων, ομοσπονδιών, διοικήσεις μετοχικών ταμείων έχουν εκφραστεί με τέτοια ένταση κατά νομοθετικής πρωτοβουλίας του Υπουργείου Άμυνας.

Κύριε Υπουργέ, εσείς συχνά αναφέρετε -και σωστά- ότι η Ελλάδα βρίσκεται σε διαρκή κίνδυνο κι ότι επιβάλλεται συνεχής επαγρύπνηση. Είμαστε σήμερα από βορρά, ανατολή και νότο σε ένα απειλητικό για την εθνική μας ασφάλεια γεωγραφικό περιβάλλον. Διακρίνω στην πολιτική σας αγωνία για την αντιμετώπιση προβλημάτων.

Όμως, εκτιμώ ότι υποτιμάτε έναν σοβαρό παράγοντα, τον πιο σοβαρό παράγοντα για την εθνική μας ασφάλεια, την ποιότητα της επαγγελματικής και κοινωνικής ζωής των στελεχών των Ενόπλων Δυνάμεων. Ό,τι και όσα οπλικά συστήματα, τα καλύτερα του κόσμου, να προμηθευτεί η Ελλάδα δίχως στελέχη Ενόπλων Δυνάμεων υψηλής κατάρτισης και φρονήματος δεν θα πετύχουμε το βέλτιστο αποτέλεσμα.

Είναι ολοφάνερο και από την πρωτοφανή αντίδραση των στελεχών στο σημερινό νομοσχέδιο, και στο προηγούμενο για τα νοσοκομεία, και στον αιφνιδιασμό σας με τις αθρόες αποστρατείες τον περασμένο Φλεβάρη, και για τις καθυστερήσεις της Κυβέρνησης να βελτιώσει ουσιαστικά το απαράδεκτο σήμερα μισθολόγιο των στρατιωτικών και πολλά άλλα ότι υπάρχει έντονη και υφέρπουσα, δυστυχώς, δυσαρέσκεια.

Το τόσο προβληματικό επαγγελματικό περιβάλλον του στρατιωτικού δεν κρύβεται πια και τα αποτελέσματα τα βλέπουμε στην απαρέσκεια που δείχνουν οι νέοι μας να ακολουθήσουν μια στρατιωτική καριέρα. Χρειάζονται τολμηρές αποφάσεις, όχι λόγια. Δεν είναι μόνο οικονομικό το πρόβλημα. Για τη σημερινή απαρέσκεια συντελεί και το εργασιακό περιβάλλον, συντελεί και η κοινωνική θέση που διαμορφώνει η πολιτεία σε αυτό το λειτούργημα. Είναι ένα πλέγμα παραγόντων που σιγά-σιγά μας έφερε σε αυτή τη δυσμενή κατάσταση, να μένουν άδειες οι στρατιωτικές σχολές.

Πριν από λίγες εβδομάδες σε αυτήν την Αίθουσα περιγράφατε πόσο ανορθόδοξη είναι η στρατιωτική επετηρίδα. Αναφέρατε, πριν από τέσσερις μήνες, ότι δεν έχουν αντικείμενο εργασίας, λόγω υπερπληθώρας, συγκεκριμένες ειδικότητες. Εντούτοις, και φέτος, με δική σας απόφαση, ανοίξατε και άλλες θέσεις σε αυτές τις οποίες μας λέγατε ότι υπάρχει πλεονασμός.

Είναι, όμως, και κάτι ακόμα ιδιαίτερα σοβαρό, που πολλές φορές σε αυτή την Αίθουσα έχω αισθανθεί ότι υποτιμάται, για να μην πω γελοιοποιείται. Είναι η εφαρμογή του ν.2641/1998 για την ενεργή συμμετοχή στην εθνική ασφάλεια όσων Ελλήνων και Ελληνίδων μπορούν να προσφέρουν υπηρεσίες στην εθνική μας ασφάλεια. Δεν θα πω περισσότερα, γιατί η εφαρμογή, η υλοποίηση αυτού του νόμου αποτελεί πραγματικά ντροπή για τη χώρα μας.

Μόλις προχθές, στην ακριτική Χίο, που δεν χρειάζεται επί του παρόντος να πω πολλά, μαζεύτηκαν πίσω εξακόσια τουφέκια, καταργώντας το ένα από τα δύο τάγματα Εθνοφυλακής.

Κύριε Υπουργέ, εξαγγείλατε πριν από λίγες ημέρες άλλη μια απόφασή σας, την κατάργηση στράτευσης ναυτών στο Πολεμικό Ναυτικό. Σε ένα από τα ναυτικότερα κράτη στον κόσμο, σε ένα κράτος που οφείλει την παλιγγενεσία του στους θαλασσινούς, που πολλαπλασίασε την έκταση και την κυριαρχία του από τους θαλασσινούς αγώνες, στη χώρα της μεγαλύτερης εμπορικής ναυτιλίας του κόσμου, στη χώρα όπου οι θάλασσες και οι ωκεανοί του κόσμου έχουν ελληνικά ονόματα, στη χώρα του Θεμιστοκλή, του Νέαρχου, του Κανάρη και του Κουντουριώτη, στο Ναυτικό μας δεν θα υπηρετούν πια οι νέοι μας. Αναρωτιέμαι, οι χιλιάδες πτυχιούχοι των ναυτικών ακαδημιών μας πού θα υπηρετούν.

Κύριοι Υπουργοί, κυρίες και κύριοι συνάδελφοι, «Η άμυνα είναι άμυνα του εγχειρήματος, δεν είναι άμυνα χώρου ή χωρών, και η άμυνα ενός εγχειρήματος που έχει καθαρό αξιακό πλαίσιο ορίζεται μέσα στις συνθήκες της Ευρωπαϊκής Ένωσης. Εκεί ορίζεται και δεν μπορούν παρά να το αναλαμβάνουν χώρες οι οποίες συνυπογράφουν το πλαίσιο, δεν μπορούν να το κάνουν χώρες που δεν έχουν δημοκρατία, ανθρώπινα δικαιώματα, σεβασμό στις γυναίκες, στο κράτος δικαίου κ.λπ.. Δεν έχουν θέση οι χώρες εκτός ευρωπαϊκού κεκτημένου.».

Κύριε Δένδια, αυτά είναι λόγια δικά σας, στις 7 του περασμένου Μαΐου, αναφορικά με την είσοδο της Τουρκίας στο πρόγραμμα SAFE, Security Action for Europe.

Στις 21 Ιουλίου, προχθές, δηλώσατε ότι η λήψη της απόφασης για τη συμμετοχή μας στο SAFE έχει παραχωρηθεί στο Υπουργείο Εθνικής Άμυνας και Οικονομικών και ο δημοσιονομικός χώρος είναι καταλυτικός παράγοντας. Σήμερα ανακοινώσατε -και νομίζω ότι διάβασα πως το ανακοίνωσε κι ο Πρωθυπουργός- ότι βρέθηκε ο δημοσιονομικός χώρος, το 1,2 δισεκατομμύριο.

Έχει μπερδέψει η Κυβέρνηση τον ελληνικό λαό σε ένα τόσο κρίσιμο θέμα για το τι θα κάνει τελικά. Η 30ή Νοεμβρίου, δηλαδή σε τέσσερις μήνες περίπου, είναι η καταληκτική ημερομηνία για την κατάθεση προγραμμάτων σε αυτό το πρόγραμμα και η απόφαση της χώρας μας για τη συμμετοχή της ακόμη εκκρεμεί. Το SAFE θα επηρεάσει καθοριστικά το μελλοντικό ευρωπαϊκό βιομηχανικό τοπίο και η χώρα μας πρέπει να είναι παρούσα.

Άφησα για το τέλος δύο λέξεις της ομιλίας μου για την τροπολογία σας για τα μετοχικά ταμεία, μια τροπολογία που έχει αναστατώσει όλα τα στελέχη, τόσο στην ενέργεια όσο και στην αποστρατεία, μια τροπολογία που κατατέθηκε χωρίς προηγούμενη διαβούλευση. Κι αυτός είναι ο λόγος γι’ αυτήν τη τόσο μεγάλη αναστάτωση. Είναι μια τροπολογία που αδικεί τα υγιή μετοχικά ταμεία, αλλά, κυρίως, δεν θεραπεύει το ασθενές μετοχικό ταμείο.

Νομίζω ότι το είπαν και όσοι μίλησαν από τις άλλες πλευρές, από όλα τα κόμματα της Αντιπολίτευσης. Πρέπει, κύριε Υπουργέ, να το αποσύρετε, να το ξαναφέρετε και να το κουβεντιάσουμε με ηρεμία.

Αυτά τα λίγα. Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μιχαηλίδη.

Καλείται στο Βήμα ο κ. Σπυρίδων Τσιρώνης, Κοινοβουλευτικός Εκπρόσωπος της Νίκης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, μεταξύ δύο επιτροπών που είχα και έχω και αυτή τη στιγμή, ό,τι πρόλαβα να ακούσω -γιατί άκουσα όσα περισσότερα μπορούσα- άκουσα στελέχη και Βουλευτές της Νέας Δημοκρατίας να λένε ότι όσοι ασκούν αντιπολίτευση στην εξωτερική πολιτική της χώρας δεν είναι εθνικά υπεύθυνοι.

Ακούσαμε, επίσης, ύμνους, κύριε Υπουργέ, για την εξωτερική πολιτική της χώρας. Και, πραγματικά, δεν ξέρω ποιος σε αυτήν την Αίθουσα είναι υπερήφανος για την εξωτερική πολιτική της χώρας ή αν αναγκάζεται να μιλάει έτσι και δεν ξέρω, κύριε Υπουργέ, κατά πόσο αυτή η σύνδεση της εξωτερικής πολιτικής της χώρας με το δικό σας έργο στο Υπουργείο Εθνικής Άμυνας σάς κολακεύει, έχοντας πάρει και παλαιότερα αποστάσεις από αυτήν την εξωτερική πολιτική, μια εξωτερική πολιτική που δημιούργησε τετελεσμένα σε Κάσο, στην πόντιση του καλωδίου Κρήτης-Κύπρου, μια εξωτερική πολιτική που έφερε κάθε χώρα γειτονική -μιας και μιλήσατε για συμμάχους που παλαιότερα είχαμε, αλλά τώρα δεν βλέπω να έχουμε, γιατί όλα τα κράτη γύρω μας όλα τα γειτονικά μας κράτη πηγαίνουν με την Τουρκία. Και πηγαίνουν με την Τουρκία, γιατί αναγνωρίζουν τη δική μας αδυναμία στην εξωτερική πολιτική και την υπεροχή, που έχουμε επιτρέψει -εμείς έχουμε επιτρέψει αυτήν την υπεροχή-, της Τουρκίας ως δύναμης μεγάλη στο γεωπολιτικό γίγνεσθαι ετούτη τη στιγμή.

Και αυτό το ράλι το εξοπλιστικό -και γνωρίζω ότι εμείς ψηφίσαμε «υπέρ» στα εξοπλιστικά- είναι η απόδειξη ότι τα αδύναμα κράτη απλά αγοράζουν εξοπλισμούς για να βρίσκονται και να νιώθουν ασφαλή, ενώ τα δυνατά κράτη επιβάλλουν τις πολιτικές τους όταν η εξωτερική τους πολιτική είναι τέτοια που μπορεί να αλλάζει ακόμα και το Διεθνές Δίκαιο. Γιατί το Διεθνές Δίκαιο, τελικά, καταλήγει για μια ακόμα φορά να είναι ο νόμος του ισχυρού. Και όσο βαθαίνει η κρίση γύρω μας και οι πολεμικές συγκρούσεις τόσο περισσότερο εμφανές είναι αυτό.

Έχουμε δει κράτη που θέλουν να προστατεύσουν τη χώρα τους να καταργούν πρακτικά ακόμα και τη Συνθήκη Σένγκεν. Έχουμε δει κράτη, όπως η Πολωνία, να ενεργοποιούν την πολιτοφυλακή. Και εδώ θα ξαναέρθω στο θέμα και θα πω, γιατί συνεχίζονται -το Σαββατοκύριακο ήταν ο Πρόεδρός μας στην Κρήτη- κανονικά οι ροές. Και αν τις φρεγάτες Belharra, τις τέσσερις που είπατε πριν, τις έχουμε πάρει για κρουαζιερόπλοια για να μεταφέρουμε, δεν λέει τίποτα, μηδέν εις το πηλίκο.

Δεν υπάρχει κάτι διαφορετικό από αυτή τη διαρκή εισβολή και τον υβριδικό πόλεμο που δέχεται η Ελλάδα και η Ευρώπη αυτήν τη στιγμή από τη στρατιωτικοποίηση των συνόρων μας. Είναι θέμα εθνικής ασφάλειας.

Δεν θα πω πολλά για το νομοσχέδιο, το οποίο επεξεργάστηκε στις επιτροπές άλλος συνάδελφος. Θέλω, όμως, πριν κλείσω, να πω ότι δεν πολεμούν τα όπλα, πολεμάει η καρδιά και αυτό ως Έλληνες από την αρχαιότητα το έχουμε αποδείξει και κάποια στιγμή δεν βλέπω να υπάρχουν -με το δημογραφικό πρόβλημα- χέρια να κρατήσουν όλα αυτά τα όπλα, χέρια ελληνικά.

Η ανακοίνωση των φετινών βάσεων, πραγματικά, είναι μια ιστορική πανωλεθρία για τις Ένοπλες Δυνάμεις, που αναμφίβολα θα φέρει για πάντα την υπογραφή σας, κύριε Υπουργέ, και της Κυβέρνησής σας, για να μην πω μόνο για εσάς, δεν αφήνει περιθώρια παρερμηνειών. Η λογική του γυάλινου πύργου ότι «αν ο κόσμος αδυνατεί να αντιληφθεί την πραγματικότητα που θέλουμε να επιβάλλουμε, πρέπει να αλλάξουμε τον κόσμο» έχει αποτύχει οικτρά με όσα επικοινωνιακά τρικ ακόμα αν σκαρφιστείτε.

Παρά ταύτα δεν διαφαίνονται ενδείξεις, όμως, καμίας αλλαγής της πορείας αυτής. Τα αφηγήματα περί επιτυχιών και μεταρρυθμίσεων κατέρρευσαν με γδούπο και εμφατικότατο τρόπο. Τα επικοινωνιακά τεχνάσματα τύπου «να μοιράσουμε καθρεφτάκια στους ιθαγενείς» απέτυχαν παταγωδώς, παρά το γεγονός ότι αυτοί που τους λέγατε εθνικά μη υπεύθυνους, ανεύθυνους σας είχαν προειδοποιήσει. Την ίδια στιγμή οι συνεχείς προσβολές και η απαξίωση των στρατιωτικών από τον ίδιο τους τον πολιτικό προϊστάμενο δείχνουν να έκαναν πολύ καλά τη δουλειά τους.

Οι νέες και οι νέοι απέδειξαν για μια ακόμα φορά ότι δεν επιθυμούν να γίνουν μέρος της «Ατζέντας 2030» και των μεταρρυθμίσεων αυτών. Απέδειξαν ότι δεν επιθυμούν και δεν εγκρίνουν να έχουν για εργοδότη κάποιον που πανηγυρίζει διότι απέλυσε ώστε να δώσει αυξήσεις σε όσους έμειναν. Απέδειξαν ότι δεν θέλουν να καταλήξουν ούτε καρκινώματα ούτε πλεονασματικοί. Απέδειξαν ότι δεν επιθυμούν να εμπλακούν στο τοξικό, ανασφαλές και απάνθρωπο εργασιακό περιβάλλον τους.

Ιδού, λοιπόν, οι καλύτεροι, που λέγατε και θέλατε, κύριε Υπουργέ, καταφέρατε να τους κάνετε να στρέψουν οριστικά τις πλάτες τους στις Ένοπλες Δυνάμεις. Οι φετινές βάσεις δεν είναι απλά πανωλεθρία, πρόκειται για το μεγαλύτερο φιάσκο όλων των εποχών, διότι συνέτριψαν κάθε προσπάθεια διαφήμισης: camps, προσπάθειες της εργοδοτικής ομοσπονδίας, εξαγγελίες, εικονικές πραγματικότητες. Δεν πείστηκε κανείς. Ήταν απόλυτη αποτυχία.

Οι Ανώτερες Σχολές Υπαξιωματικών εξαϋλώνονται μέσα στην αδιαφορία και την απαξίωση. Αν όχι για πρώτη φορά στα χρονικά, θα πρέπει να ανατρέξουμε πολλά χρόνια πίσω, στο παρελθόν, για να δούμε αν έχει υπάρξει βάση εισαγωγής σε ανώτερη στρατιωτική σχολή υπαξιωματικών κάτω από τη βάση του 10 και να έχει και κενές θέσεις. Για την ακρίβεια το σύνολο των ανώτερων στρατιωτικών σχολών υπαξιωματικών καταλαμβάνει τις έξι από τις επτά πρώτες θέσεις με τη μεγαλύτερη πτώση βάσεων. Είναι ιστορικό βατερλό για σχολές που μέχρι πριν λίγα χρόνια είχαν βάσεις εισαγωγής άνω των δεκαπέντε χιλιάδων μορίων.

Το γεγονός, επίσης, της αύξησης των παραιτήσεων των στελεχών των Ενόπλων Δυνάμεων, που δείχνει να λαμβάνει διαστάσεις χιονοστιβάδας επί των ημερών της Κυβέρνησής σας, αναμφίβολα θεωρούμε ότι θα έπρεπε να σας έχει, τουλάχιστον, θορυβήσει. Όσο κι αν τα φίλα προσκείμενα σε εσάς μέσα μαζικής επικοινωνίας παρουσιάζουν μια άλλη εικονική πραγματικότητα, η αλήθεια ότι έξω σας δείχνει μόνο έναν δρόμο σε εσάς και στην Κυβέρνησή σας, έναν δρόμο ακριβώς αυτό στον οποίο έχετε εξαναγκάσει χιλιάδες στελέχη των Ενόπλων Δυνάμεων επί των ημερών της Κυβέρνησής σας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσιρώνη.

Καλείται στο Βήμα ο κ. Αθανάσιος Καββαδάς, Βουλευτής της Νέας Δημοκρατίας.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, οι Ένοπλες Δυνάμεις αποτελούν έναν ιδιαίτερα ευαίσθητο τομέα. Δεν πρέπει να μετατρέπεται σε πεδίο άσκησης κομματικών αντιπαραθέσεων και σκοπιμοτήτων.

Το νομοσχέδιο του Υπουργείου Εθνικής Άμυνας, που έρχεται προς συζήτηση και ψήφιση, εντάσσεται στον σχεδιασμό και στην υλοποίηση μιας μεταρρυθμιστικής ατζέντας. Ενστάσεις και ανησυχίες μπορεί να υπάρχουν. Είναι, όμως, σημαντικό να αποδέχονται και να αναγνωρίζουν όλοι το πασιφανές και το αυτονόητο, ότι αυτή η Κυβέρνηση ενίσχυσε τις Ένοπλες Δυνάμεις με νέα και σύγχρονα οπλικά συστήματα, προώθησε διακρατικές συμφωνίες αμυντικής συνεργασίας.

Η πολιτική ηγεσία του Υπουργείου Εθνικής Άμυνας, αλλά και η στρατιωτική ηγεσία είναι δεδομένο ότι παρακολουθούν τις αλλαγές που γίνονται στην επιχειρησιακή δομή των Ενόπλων Δυνάμεων σε παγκόσμιο επίπεδο και τα νέα μέσα που χρησιμοποιούνται επί του πεδίου.

Η χώρα μας δεν συνορεύει με το Λουξεμβούργο ούτε βρίσκεται σε μια γεωγραφικά απομονωμένη περιοχή για να μην τα λαμβάνει υπ’ όψιν της όλα αυτά. Σε μια συγκυρία με ασύμμετρες απειλές η Ευρώπη δίνει έμφαση στην ενίσχυση της άμυνάς της, αλλά και στην ανάπτυξη σύγχρονων οπλικών συστημάτων και αυτό αποτελεί μια ευκαιρία για την ανάπτυξη της Ελληνικής Αμυντικής Βιομηχανίας.

Το Ελληνικό Κέντρο Αμυντικής Καινοτομίας που δημιουργήθηκε από αυτήν την Κυβέρνηση μπορεί να παίξει καθοριστικό ρόλο σε αυτήν την προσπάθεια. Είναι κοινά αποδεκτό ότι υπάρχει ανάγκη μετασχηματισμού και προσαρμογής των ελληνικών Ενόπλων Δυνάμεων στις σύγχρονες προκλήσεις. Η προσπάθεια αυτή δεν περιορίζεται στην απόκτηση σύγχρονων οπλικών συστημάτων, αλλά στη διαμόρφωση και ενεργοποίηση μιας διαφορετικής αντίληψης για τη δομή των Ενόπλων Δυνάμεων, αλλά και τον τρόπο που επιχειρούν.

Διαφορετική αντίληψη πρέπει να υπάρχει και στο ζήτημα της αξιοποίησης της ακίνητης περιουσίας των Ενόπλων μας Δυνάμεων. Αντιλέγει κάποιος σε αυτό; Είναι ξεκάθαρο ότι εν έτει 2025 δεν μπορούμε να αντιμετωπίζουμε το συγκεκριμένο ζήτημα με όρους της δεκαετίας του 1980.

Σε ό,τι αφορά, λοιπόν, στο ζήτημα της αξιοποίησης της ακίνητης περιουσίας των Ενόπλων Δυνάμεων δεν μπορεί κανείς να διαφωνήσει στην ανάγκη να υπάρχουν περισσότερα έσοδα από την αξιοποίηση και την καλύτερη διαχείρισή της, όπως κανείς δεν μπορεί να διαφωνήσει και με τη διαμόρφωση και υλοποίηση μιας στεγαστικής πολιτικής για τα στελέχη των Ενόπλων Δυνάμεων.

Οι άνθρωποι αυτοί δεν ξέρουν πού θα βρεθούν από τη μια μέρα στην άλλη. Τα στελέχη που μετατίθενται ανά την επικράτεια δεν μπορούν να βρίσκονται κάθε φορά σε ένα καθεστώς αβεβαιότητας ή υποβαθμισμένων όρων διαβίωσης. Επιπλέον, σε πολλές περιοχές της Ελλάδας τα ενοίκια πια είναι υπέρογκα, ώστε οι μισθοί δεν επαρκούν για να εξασφαλίσουν μια αξιοπρεπή διαβίωση στα στελέχη των Ενόπλων Δυνάμεων και τις οικογένειές τους. Η ορθολογική αξιοποίηση της περιουσίας θα έπρεπε να είναι αυτονόητη για να έχουν έσοδα οι Ένοπλες Δυνάμεις. Όταν, όμως, συνδυάζεται και με την εφαρμογή ενός στεγαστικού προγράμματος για τα στελέχη, τότε αποκτά και κοινωνική διάσταση.

Όπως είπε ο Υπουργός, ο κ. Δένδιας, μέχρι τον Αύγουστο του επόμενου χρόνου θα έχουμε κατασκευάσει στη Θράκη και στα νησιά του ανατολικού Αιγαίου, κυρίως, χίλιες πενήντα εννέα κατοικίες και μέχρι το 2027 θα φτάσουμε στον αριθμό των δύο χιλιάδων πενήντα εννέα κατοικιών και στόχος μας, σύμφωνα με την «Ατζέντα 2030», είναι να φτάσουμε τις τέσσερις χιλιάδες κατοικίες.

Από εκεί και πέρα, κύριε Υπουργέ και κυρίες και κύριοι συνάδελφοι, οφείλουμε να απαντήσουμε στις ανησυχίες που διατυπώνονται, διότι παράλληλα με την αξιοποίηση της ακίνητης περιουσίας και με το στεγαστικό πρόγραμμα θα πρέπει να διασφαλιστεί η βιωσιμότητα των μετοχικών ταμείων όλων των όπλων.

Ξέρω πολύ καλά, κύριε Υπουργέ, ότι είστε ανοικτός σε προτάσεις. Άλλωστε το είπατε και πριν από λίγες ώρες στην Ολομέλεια της Βουλής ότι είστε πρόθυμος να ακούσετε προτάσεις από την Αντιπολίτευση. Μπορεί να μην είμαι Αντιπολίτευση, είμαι όμως πρώην μέλος των Ενόπλων Δυνάμεων. Επειδή, λοιπόν, προέρχομαι από την Πολεμική Αεροπορία, θέλω να σας καταθέσω κι εγώ τρεις προτάσεις μεταφέροντας κάποιες ανησυχίες των πρώην συναδέλφων μου για τη βιωσιμότητα των μετοχικών ταμείων.

Επειδή, λοιπόν, αλλάζουν τα δεδομένα, για τα έσοδα των μετοχικών ταμείων οι προτάσεις μου είναι οι εξής: Πρώτον, τα έσοδα από τις εγκαταστάσεις που αξιοποιούνται σήμερα από τα μετοχικά ταμεία να παραμείνουν στα μετοχικά ταμεία. Για παράδειγμα, το Μετοχικό Ταμείο της Αεροπορίας έχει εισόδημα 1.700.000 ευρώ από εκμετάλλευση ακινήτων, ένα έσοδο από το οποίο πληρώνονται τα μερίσματα αποστράτων. Αυτά τα έσοδα πρέπει να διασφαλιστεί ότι θα μείνουν στο ταμείο.

Δεύτερον, να επανακαθοριστούν οι δημοσιονομικοί στόχοι που θέτει το Υπουργείο Οικονομικών για τα μετοχικά ταμεία. Για παράδειγμα, για το 2025 το Υπουργείο έχει ζητήσει από το Μετοχικό Ταμείο της Αεροπορίας να καταθέσει 9,8 εκατομμύρια ευρώ από τα έσοδά του στο αποθεματικό του ταμείου στην Τράπεζα της Ελλάδας.

Είναι πολύ δύσκολο, κύριε Υπουργέ, να κατατεθεί αυτό το ποσό, γιατί με την εφαρμογή του νομοσχεδίου, με το οποίο θα μειωθούν τα έσοδα από τη στιγμή που αλλάζουν τα ποσοστά, το Μετοχικό Ταμείο Αεροπορίας θα έχει 68 εκατομμύρια έσοδα και 64 εκατομμύρια έξοδα. Το πλεόνασμα, λοιπόν, είναι μόλις 4 εκατομμύρια ευρώ. Πού θα βρει, λοιπόν, να καταθέσει 9,8 εκατομμύρια στην Τράπεζα της Ελλάδας; Πρέπει, επομένως, να μειωθεί ο δημοσιονομικός στόχος ώστε να διασφαλίζονται τα αποθεματικά για την επιβίωση των μετοχικών ταμείων.

Η τρίτη πρότασή μου αφορά στην τροπολογία σχετικά με το ποσοστό κατανομής που είναι 44% για τον Στρατό, 33% για την Αεροπορία και 23% για το Ναυτικό. Προτείνω το επιτελείο που θα κάνει την προμήθεια να παίρνει και το μεγαλύτερο ποσοστό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Η εισήγηση αυτή εκτιμάται ότι δικαιώνει τη ευταξία των Μετοχικών Ταμείων Ναυτικού και Αεροπορίας και δεν αδικεί τον Στρατό Ξηράς.

Τέλος, θεωρώ θετική τη δέσμευση του Υπουργού, του κ. Δένδια, ότι στη διοίκηση του Ταμείου Ακινήτων Εθνικής Άμυνας θα συμμετέχουν και οι Αρχηγοί των γενικών επιτελείων.

Κλείνοντας, κυρίες και κύριοι συνάδελφοι, θέλω και εγώ να αναφερθώ στο μειωμένο ενδιαφέρον των υποψηφίων φοιτητών για τις στρατιωτικές σχολές. Είμαι βέβαιος ότι με όσα έχει εξαγγείλει ο Υπουργός κ. Δένδιας σχετικά με το μισθολόγιο των στελεχών, με το νέο στεγαστικό πρόγραμμα, αλλά και με τη θεσμική και επιχειρησιακή ενίσχυση που φέρνουν οι μεταρρυθμίσεις του Υπουργείου Εθνικής Άμυνας τα νέα παιδιά θα θελήσουν ξανά να μπουν στη μεγάλη οικογένεια των Ενόπλων Δυνάμεων υπηρετώντας την πατρίδα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καββαδά.

Καλείται στο Βήμα η κ. Θεοδώρα Τζάκρη, ανεξάρτητη Βουλευτής.

**ΘΕΟΔΩΡΑ ΤΖΑΚΡΗ:** Κύριε Δένδια, πριν μπω στην ομιλία μου στο σημερινό νομοσχέδιο, θα ήθελα να αναφερθώ στη σημερινή ανακοίνωση του Πρωθυπουργού ότι μπαίνουμε τελικά στο SAFE με 2 δισεκατομμύρια ευρώ. Ξέρετε, εσείς μέχρι πρότινος κατά τη συζήτηση στην αρμόδια επιτροπή του σημερινού νομοσχεδίου μάς λέγατε ότι η χώρα μας δεν θα μπει στο SAFE, επειδή δεν υπάρχει δημοσιονομικός χώρος. Αυτό, όμως, δεν συνιστά έστω και μια απλή διγλωσσία. Αυτό συνιστά μια ενεργό αντίθεση στους κόλπους της Κυβέρνησης και, μάλιστα, για ένα τόσο σοβαρό θέμα που αφορά στην ασφάλεια της χώρας μας, σε μια τέτοια περίοδο όπου η χώρα μας δέχεται όλες αυτές τις πιέσεις στα εθνικά και πάει τη μία μετά την άλλη τις διπλωματικές ήττες, την ώρα, βεβαίως, που ανακοινώνονται θηριώδη υπερπλεονάσματα τα οποία, βεβαίως, τα δημιουργείτε από τη φορολογική αφαίμαξη του ελληνικού λαού.

Τελικά, τι ισχύει, κύριε Δένδια; Μπαίνουμε στο SAFE ή είναι άλλη μία επικοινωνιακή φούσκα, ένας ακόμα επικοινωνιακός αντιπερισπασμός του Πρωθυπουργού; Ισχύει η δική σας τοποθέτηση ότι αφού δεν υπάρχει ο δημοσιονομικός χώρος, είναι δώρον άδωρον; Γιατί και τα δύο μαζί δεν μπορεί να ισχύουν. Άρα, είτε εσείς κάνετε λάθος είτε ο Πρωθυπουργός κάνει λάθος. Και αν μπαίνουμε, τελικά, στο SAFE, τι ποσοστό από αυτά τα 2 δισεκατομμύρια θα υλοποιηθούν εδώ από την εγχώρια αμυντική βιομηχανία και κυρίως βάσει ποιου σχεδίου; Γιατί το να μου πείτε εδώ έναν συγκεκριμένο αριθμό δεν έχει και πολύ μεγάλη σημασία.

Ποιο είναι, λοιπόν, το σχέδιο που έχετε εκπονήσει για την ανασύσταση της εγχώριας αμυντικής βιομηχανίας; Γιατί δεν γίνεται και τίποτα εδώ. Σε κανένα από τα πανάκριβα οπλικά συστήματα τα οποία έχετε προμηθευτεί κατά τα χρόνια της διακυβέρνησής σας δεν προβλέπεται η συμμετοχή της εγχώριας αμυντικής βιομηχανίας.

Και μιλάμε, βεβαίως, για το πρόγραμμα SAFE, στο οποίο άνευ αντιστάσεως καμίας μπήκε η Τουρκία, η οποία τι θα τα κάνει αυτά τα δισεκατομμύρια τα οποία θα πάρει από το SAFE; Θα πάρει Eurofighters. Και τι θα φέρουν πάνω οι Eurofighters; Θα φέρουν πυραύλους Meteor, ναι, αυτούς δηλαδή που ακυρώνουν το συγκριτικό πλεονέκτημα των Rafale, που εμείς αποκτήσαμε και για τους οποίους μας έλεγε επί μήνες ο Πρωθυπουργός ότι θα βάλει βέτο για να μην αποκτήσουν αυτόν τον εξοπλισμό, τα Eurofighters, από την Τουρκία και βεβαίως, αφού πρόσφατα ανακάλυψε ότι δεν το πέρασε και αυτό, λέει ότι δεν μπορεί να παρεμβαίνει στις διακρατικές συμφωνίες.

Άρα, κύριε Δένδια, ένα από τα δύο ισχύει και επειδή μίλησα προηγουμένως για διγλωσσία, είτε η Κυβέρνησή σας έχει πάψει να είναι επιτελική και έχετε μπει στη ρύθμιση «λήψης μέτρων ατομικής προστασίας πολιτικού κεφαλαίου», είτε γνωρίζετε και οι δύο τι συμβαίνει και το παίζετε «ο καλός και ο κακός». Διαλέξτε και πάρτε!

Και έρχομαι τώρα στο νομοσχέδιο, στο επίκεντρο του οποίου βρίσκεται, βεβαίως, αυτή η σύσταση του νέου Ταμείου Ακινήτων Εθνικής Άμυνας, στο οποίο συγχωνεύονται τα υπάρχοντα ταμεία και δημιουργείται έτσι ένα υπερταμείο το οποίο αποκτά πλήρη κυριότητα επί της ακίνητης περιουσίας των Ενόπλων Δυνάμεων, συγκεντρώνοντας τον έλεγχο στην κορυφή της πολιτικής ιεραρχίας, Υπουργός Άμυνας, Υπουργός Οικονομικών και Αρχηγός ΓΕΕΘΑ.

Η επιχειρησιακή αξιοποίηση των ακινήτων περνά στον νεοσύστατο Φορέα Αξιοποίησης Ακινήτων Ενόπλων Δυνάμεων ως νομικό πρόσωπο ιδιωτικού δικαίου, με διοίκηση διορισμένη από τον Υπουργό και λειτουργία με κανόνες ιδιωτικής διαχείρισης και εκμετάλλευσης. Αυτός ο ΦΑΑΕΔ, επομένως, θα μπορεί να διαχειρίζεται, να εκποιεί και να μισθώνει ακίνητα, χωρίς να δεσμεύεται από τις τυπικές διαδικασίες του Δημοσίου.

Όμως, ας πάρουμε τα πράγματα από την αρχή γιατί ο Υπουργός βιάζεται, έχει την «Ατζέντα 2030» και έχει έναν νομοθετικό οργασμό. Μας μιλάει για τις τρέχουσες προκηρύξεις έργων 65 εκατομμυρίων ευρώ από τα συνολικά 619 εκατομμύρια της περιόδου 2025-2034 μέσω του ΕΛΚΑΚ. Μας έφερε νομοσχέδια για τα στρατιωτικά νοσοκομεία και στο τέλος είχαμε αποστρατεύσεις εμπείρων στελεχών.

Και περνάμε, βεβαίως, και στην αξιοποίηση των ακινήτων των Ενόπλων Δυνάμεων με ένα ερώτημα: Γιατί δεν αξιοποιείται σήμερα η περιουσία των Ενόπλων Δυνάμεων; Θα έχουμε πλέον τον ΦΑΑΕΔ! Ο ΦΑΑΕΔ είναι η τρίτη προσπάθεια αξιοποίησης περιουσίας των Ενόπλων Δυνάμεων μέσα σε μια δεκαετία. Η πρώτη ήταν το 2014 με το Ενιαίο Ταμείο Εθνικής Άμυνας, το οποίο δεν λειτούργησε ποτέ και ακυρώθηκε το 2016 με νόμο και στη συνέχεια, είχαμε την Υπηρεσία Αξιοποίησης Ακίνητης Περιουσίας Ενόπλων Δυνάμεων. Και σήμερα, βεβαίως, έχουμε τον ΦΑΑΕΔ με τον ίδιο –υποτίθεται- σκοπό με διαδοχικές νομοθετικές ρυθμίσεις οι οποίες ακυρώνουν η μία την άλλη, χωρίς, βεβαίως, να εξηγείτε αφενός μεν γιατί απέτυχαν οι προηγούμενες προσπάθειες και αφετέρου γιατί δεν έγινε προσπάθεια να εξυγιανθούν και να λειτουργήσουν τα ταμεία και οι υπηρεσίες αποτελεσματικά με την υφιστάμενη μορφή τους, όταν, μάλιστα, ο ίδιος ο Υπουργός έχει υποβαθμίσει τις δυνατότητες αξιοποίησης της περιουσίας των Ενόπλων Δυνάμεων.

Ήδη από τις 4 Ιουλίου, προτού δηλαδή κλείσει η διαβούλευση για το παρόν νομοσχέδιο, δημοσιεύτηκαν, τουλάχιστον, πέντε αποφάσεις δωρεάν παραχώρησης στρατοπέδων -στον Δήμο Χανίων, στην Ιερά Μητρόπολη Νεαπόλεως, στο παίδων «Αγία Σοφία», στην Ιερά Αρχιεπισκοπή Αθηνών και στον Δήμο Αλεξανδρούπολης- όλα με ελάχιστη αιτιολόγηση και με ορίζοντα παραχώρησης που φτάνει ως και τα σαράντα εννιά έτη και έπονται ακίνητα-φιλέτα σε Αίγινα σε αγροτεμάχιο τριακοσίων δεκαοκτώ στρεμμάτων στην Πέρδικα και στα Μέθανα στο πρώην Κέντρο Λουτροθεραπείας, καθώς και σε εμβληματικά κτίρια της Αθήνας.

Με πρόσχημα την αξιοποίηση και την υποτιθέμενη μέριμνα για στέγαση επιχειρείται η δημιουργία ενός διπλού μηχανισμού, ενός δηλαδή νομικού προσώπου δημοσίου δικαίου και ενός νομικού προσώπου ιδιωτικού δικαίου που λειτουργεί εκτός των θεσμικών ισορροπιών και του στρατιωτικού ελέγχου. Αν και παρουσιάζεται, βέβαια, ως πλαίσιο αξιοποίησης, στην ουσία συγκροτεί ένα αδιαφανές και κλειστό σύστημα ελέγχου της περιουσίας των Ενόπλων Δυνάμεων με ανύπαρκτη υποχρέωση για δημόσια λογοδοσία. Στην ουσία, δηλαδή, αντικειμενικά πρόκειται για θεσμοθέτηση ενός μηχανισμού real estate, ο οποίος κινείται έξω από τα όρια της παραδοσιακής στρατιωτικής διοίκησης με κανόνες ιδιωτικής οικονομίας, απαλλαγές από τη φορολογία, εσωτερική εποπτεία χωρίς ανεξαρτησία και απόλυτο έλεγχο από την πολιτική ηγεσία του Υπουργείου Εθνικής Άμυνας, σε πλήρη αντίθεση με τα υφιστάμενα ταμεία των Ενόπλων Δυνάμεων, με τη σημερινή τους δομή τουλάχιστον, που αποτελούν θεσμούς με παραδόσεις και διαθέτουν ξεκάθαρους ιδιωτικούς σκοπούς, πολυετή παρουσία και βαθιά, βεβαίως, ιστορική και λειτουργική σύνδεση με τα στελέχη.

Το παρόν νομοσχέδιο επιχειρεί να τα συγχωνεύσει και να τα υπαγάγει σε νέους μηχανισμούς, χωρίς να έχει προηγηθεί ουσιαστικός απολογισμός ή, τουλάχιστον, τεκμηριωμένη ανάλυση των αδυναμιών του υφιστάμενου πλαισίου.

Δεν καθίσταται σαφές ποια προβλήματα επιχειρεί να επιλύσει η προτεινόμενη δομή ούτε ποια πλεονεκτήματα επιφέρει έναντι της σημερινής κατάστασης γεγονός που εγείρει βεβαίως ερωτήματα για την αναγκαιότητα της παρέμβασης. Η συγκυρία του παρόντος νομοσχεδίου προκαλεί πρόσθετες ανησυχίες καθώς έρχεται παράλληλα με την υιοθέτηση του ευρωπαϊκού σχεδίου ReArm Europe που αφορά στη δέσμευση των κρατών-μελών να αυξήσουν δραστικά στρατιωτικές δαπάνες. Δημιουργείται ο φόβος ότι μέσω του παρόντος νομοσχεδίου ανοίγει η πόρτα για την εκποίηση περιουσίας των Ενόπλων Δυνάμεων όχι για την ενίσχυση του στελεχιακού δυναμικού, αλλά για την κάλυψη δημοσιονομικών πιέσεων εξοπλιστικών στόχων. Μια τέτοια προοπτική θα συνιστά όχι αξιοποίηση, αλλά υπονόμευση της αμυντικής συνοχής και εγκατάλειψη των πραγματικών αναγκών του προσωπικού.

Οι παραιτήσεις των αξιωματικών συνεχίζονται, κυρίως για μισθολογικούς λόγους αλλά και για κακές συνθήκες εργασίας. Και αυτές, νομίζω, οι παραιτήσεις δεν σας συγκινούν καθόλου. Κάθε χρόνο χάνεται το πλήρωμα ενός πλοίου και γι’ αυτό, δυστυχώς, δεν κάνετε τίποτα. Την ίδια στιγμή ούτε προσλήψεις επαγγελματιών κάνετε, ούτε κληρωτούς θα παίρνει πια το Ναυτικό. Απλά ονειρεύεστε μια «Ατζέντα 2030» η οποία βέβαια είναι μεταρρύθμιση από την ανάποδη αφού μέχρι τώρα αυτό που βλέπουμε είναι η υποβάθμιση των Ενόπλων Δυνάμεων και ο πλήρης μετασχηματισμός του σε έναν στρατό φθηνό, πειθήνιο και ελεγχόμενο, η απορρύθμιση και η διοικητική αστάθεια της στρατιωτικής υγείας, η σταδιακή αποσύνθεση της στρατιωτικής εκπαίδευσης και ο ευτελισμός των στρατιωτικών σχολών στα μάτια της νέας γενιάς. Από τις προκαταρκτικές εξετάσεις, εν μέσω σχολικής χρονιάς, μέχρι το πείραμα του σώματος των υπαξιωματικών όλα δείχνουν ότι το πρόβλημα είναι πολιτικό και όχι εκπαιδευτικό.

Οι Ένοπλες Δυνάμεις καταρρέουν στα μάτια της νέας γενιάς. Απόδειξη; Οι φετινές πανελλαδικές που συνεχίζουν το κακό που έχει ξεκινήσει τα προηγούμενα χρόνια. Σχεδόν οι μισές θέσεις απ’ όσες θριαμβευτικά προκηρύχθηκαν έμειναν κενές. Από το σύνολο των 1.557 φετινών θέσεων κενές έμειναν 473, δηλαδή μία θέση στις τρεις. Από τις 473 κενές θέσεις οι 264 αφορούν σε σχολές ΑΣΣΥ. Το 2024 οι κενές θέσεις ήταν 460. Άρα, υπάρχει και μια αύξηση και ως προς αυτό. Αλήθεια ποιος στρατιωτικό προσωπικό επιθυμεί το Υπουργείο Άμυνας;

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, παρακαλώ.

**ΘΕΟΔΩΡΑ ΤΖΑΚΡΗ:** Να μην ξεχάσω, βεβαίως, και τις ανακοινώσεις σας για τις αλλαγές στη θητεία όπου καταργείτε εν μία νυκτί τους κληρωτούς στο Πολεμικό Ναυτικό και την Πολεμική Αεροπορία. Κι αυτό που θέλω να σας ρωτήσω είναι αν έχετε συζητήσει αυτή την απόφασή σας με τα επιτελεία.

Κλείνοντας θα πω μόνο για την μεταμεσονύκτια τροπολογία του κ. Δένδια που, κυριολεκτικά και θεσμικά, το Υπουργείο Εθνικής Άμυνας καταργεί τον βασικό πυλώνα χρηματοδότησης των μετοχικών ταμείων. Αυτό δεν είναι διοικητική μεταρρύθμιση. Είναι υπονόμευση της οικονομικής υπόστασης στελεχών των Ενόπλων Δυνάμεων. Καταλαβαίνουμε ότι έχετε βγει για άμεση εξεύρεση χρήματος αλλά κρατηθείτε και λίγο. Η στρατιωτική περιουσία που αποκτήθηκε με θυσίες γενεών δεν μπορεί να αντιμετωπίζεται ως χαρτοφυλάκιο real estate. Η ανάγκη για αξιοποίηση δεν μπορεί να δικαιολογήσει την αποδυνάμωση του θεσμικού ελέγχου, την περιθωριοποίηση των γενικών επιτελείων ή την υποβάθμιση της στεγαστικής πολιτικής.

Το παρόν σχέδιο νόμου συνιστά, επομένως, μια επικίνδυνη θεσμική μεταβολή, απομακρύνει τη διαχείριση της στρατιωτικής περιουσίας από τον δημόσιο έλεγχο μετατρέποντάς την σε εργαλεία εμπορικής εκμετάλλευσης χωρίς εγγυημένα ανταποδοτικά οφέλη για τις ίδιες τις Ένοπλες Δυνάμεις.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Τζάκρη. Καλείται στο Βήμα ο κ. Δημήτριος Καιρίδης, Κοινοβουλευτικός Εκπρόσωπος της Νέας Δημοκρατίας. Θα ακολουθήσουν η κ. Χρηστίδου, ο κ. Αποστολάκης, η κ. Καραγεωργοπούλου και ο Υφυπουργός κ. Δαβάκης.

**ΔΗΜΗΤΡΙΟΣ ΚΑΙΡΙΔΗΣ:** Κύριε Πρόεδρε, κυρίες και κύριοι συνάδελφοι, επιτρέψτε μου να ξεκινήσω με δύο δυσάρεστες παρατηρήσεις-σχόλια. Κατ’ αρχάς να πω το αυτονόητο. Σε όλα τα ερωτήματα τα οποία έθεσε η αξιότιμη συνάδελφος της Αντιπολίτευσης που μόλις προηγήθηκε στο Βήμα, ο Υπουργός απάντησε και απάντησε διεξοδικά. Προς τι, λοιπόν, μετά από μια επτάωρη συζήτηση που συμπληρώνουμε πλέον, από τις 11 το πρωί, να επανέρχεται σε αυτά ωσάν να μην άκουσε τίποτα;

Θα ήθελα να προτρέψω και τους εναπομείναντες ομιλητές, αλλά και γενικά, να παρακολουθούν τη συζήτηση, να μην έρχονται με προκατασκευασμένη ομιλία-κονσέρβα και να προσπαθούν, εν πάση περιπτώσει, κατ’ ελάχιστον να συνδιαλέγονται με τους προλαλήσαντες προκειμένου να υπάρξει ουσιαστικός κοινοβουλευτικός διάλογος και όχι τηλεοπτικά σόου τα οποία στη συνέχεια τα ανεβάζουμε στα social media για να δίνουμε παράσταση. Έτσι, τουλάχιστον, επιτάσσει η στοιχειώδης κοινοβουλευτική αρχή.

Το δεύτερο σχόλιο έχει να κάνει με κάτι γιγαντιαίο το οποίο συνέβη πριν από λίγες ώρες και είναι η εμπορική συμφωνία Ευρώπης-Αμερικής η οποία, πράγματι, είναι ίσως η μεγαλύτερη συμφωνία που έχει ποτέ γίνει διότι μιλάμε για τις δύο μεγαλύτερες οικονομίες στον κόσμο, συνολικού μεγέθους κοντά στα 50 τρισεκατομμύρια δολάρια και ένα διμερές εμπόριο μεταξύ των δύο πλευρών του βόρειου Ατλαντικού που ξεπερνά τα 2 τρισεκατομμύρια σε αγαθά και υπηρεσίες ετησίως. Άρα, πρόκειται για κάτι πάρα πολύ σημαντικό. Μόνη εξαίρεση στην πραγματική αγνόηση αυτού του γεγονότος ήταν ο Υπουργός Οικονομικών, ο κ. Πιερρακάκης που πριν από λίγο δήλωσε την επίσημη θέση της Ελληνικής Κυβέρνησης ότι πρόκειται για θετική εξέλιξη. Όλοι οι υπόλοιποι επιτρέψτε μου να πω κι αυτό δείχνει πραγματικά μία παθολογία, μια παθογένεια της ελληνικής δημόσιας ζωής, απέφυγαν να σχολιάσουν αυτό το κολοσσιαίο και γιγαντιαίο. Κάποιοι, μάλιστα, αναλώθηκαν σε λιγότερο σημαντικά γεγονότα πράγμα που, κατά τη γνώμη μου, δείχνει για μια ακόμα φορά την εσωστρέφεια από την οποία πάσχει η δημόσια ζωή μας.

Όσο κι αν πρόκειται για μια θετική εξέλιξη στο βαθμό που αποφεύγονται τα χειρότερα -και μιλάμε για έναν εμπορικό πόλεμο αλλά και για μια διάρρηξη του διατλαντικού δεσμού μεταξύ Ηνωμένων Πολιτειών και Ευρώπης- στο δικό μου, τουλάχιστον, μυαλό δεν υπάρχει καμία αμφιβολία ότι η συμφωνία επετεύχθη με υποχώρηση της Ευρώπης η οποία εν τέλει αποδέχθηκε τους δασμούς του Προέδρου Τραμπ 15% για να αποφύγει τα χειρότερα, αλλά η ίδια δεν επέβαλε αντίστοιχους δασμούς στα αμερικανικά προϊόντα. Και αυτό δείχνει μία αδυναμία η οποία πρέπει να μας προβληματίσει για την ισχύ της Ευρώπης που μέχρι τώρα, τουλάχιστον, στα εμπορικά, οικονομικά θέματα θεωρούνταν αναμφισβήτητη αλλά προφανώς ακόμα και σε αυτά η γεωστρατηγική της αδυναμία έπαιξε καταλυτικό ρόλο, εν τέλει, σε αυτήν την υποχώρηση.

Θα δούμε τις λεπτομέρειες, όπως είπε και ο Υπουργός, και τι σημαίνουν όλα αυτά για την ελληνική οικονομία, αλλά και ευρύτερα για τον κόσμο μας και για τη συνέχεια εάν θα φέρουν τη σταθερότητα και την προβλεψιμότητα που τόσο πολύ το παγκόσμιο σύστημα έχει ανάγκη ή αν θα παραμείνουμε σε αυτή την εποχή της αστάθειας και των διαρκών ανατροπών.

Μέσα σε αυτό, λοιπόν, το κλίμα ερχόμαστε να συζητήσουμε για το νομοσχέδιο του Υπουργείου Εθνικής Άμυνας. Οποιαδήποτε συζήτηση για την αμυντική στρατηγική και πολιτική σήμερα στη χώρα μας νομίζω ότι πρέπει να ξεκινάει από μία παραδοχή χωρίς καμία διάθεση φτιασιδώματος ή αυτοθαυμασμού ή εν πάση περιπτώσει εφησυχασμού -επιτρέψτε μου να πω το αυτονόητο- αυτό που η χώρα για δεκαετίες διεκδικούσε, που είναι το ποιοτικό συγκριτικό πλεονέκτημα έναντι της Τουρκίας, για πρώτη φορά φαίνεται τώρα να το πετυχαίνει. Και δεν υπάρχει καμία αμφιβολία, στο δικό μου, τουλάχιστον, μυαλό, ότι στον αέρα, στην αεροπορία η Ελλάδα είναι πλέον αυτό που δεν ήταν ποτέ μέχρι σήμερα, ένα βήμα μπροστά από την Τουρκία με τα αναβαθμισμένα F-16 Viper, με τα Rafale και σύντομα και με τα F-35. Δεν σημαίνει ότι o αγώνας τελειώνει εδώ. Δεν σημαίνει ότι τα καταφέραμε και μπορούμε να εφησυχάσουμε. Όμως, να αναγνωρίσουμε αυτό το οποίο ήταν αδιανόητο το 2019. Διότι το 2019 είχαμε την Τουρκία όχι απλώς να προμηθεύεται 100 F-35 αλλά συμπαραγωγός κιόλας στο πρόγραμμα αυτό με ό,τι αυτό σήμαινε για την ισορροπία δυνάμεων πάνω από το Αιγαίο. Αυτή η ισορροπία έχει ανατραπεί υπέρ μας τα τελευταία έξι χρόνια λόγω πολλών παραγόντων. Δεν είναι μόνο η ελληνική διπλωματική προσπάθεια αλλά σίγουρα και αυτή έπαιξε τον δικό της ρόλο καθώς και οι εξοπλισμοί στους οποίους έχουμε προχωρήσει.

Κρίσιμο είναι το πρόγραμμα F35 για την Τουρκία, η οποία το θέλει και το διεκδικεί διακαώς. Κατά τη γνώμη μου, ακόμα και τα Eurofighter είναι μέρος του διαπραγματευτικού παιχνιδιού που παίζει με τους Αμερικανούς. Κι εκεί χρειάζεται η συστράτευση μας με δυνάμεις που βλέπουν τα πράγματα εδώ στην Ανατολική Μεσόγειο με τον ίδιο τρόπο, προκειμένου να αποφύγουμε μία ενίσχυση και επί του πεδίου του τουρκικού αναθεωρητισμού.

Πέραν, όμως, από τα εξοπλιστικά, για τα οποία δεν μπορεί παρά να είμαστε περήφανοι και την προσπάθεια που έχει κάνει αυτή η Κυβέρνηση και συνεχίζει να κάνει τώρα με νέα συστήματα και σε τομείς στους οποίους μέχρι τώρα είχαμε μείνει κάπως πίσω, όπως είναι τα drones, νομίζω ότι είναι πάρα πολύ σημαντικό το μήνυμα του νομοσχεδίου που έφερε ο Υπουργός κ. Δένδιας και ο Υφυπουργός κ. Δαβάκης στην Εθνική Αντιπροσωπεία και έχει να κάνει με τη φροντίδα του προσωπικού των Ενόπλων Δυνάμεων.

Να πούμε μια αλήθεια, στην οποία όλοι μπορούμε να συμφωνήσουμε, ότι δεν υπάρχουν Ένοπλες Δυνάμεις χωρίς ενόπλους και χωρίς ενστόλους. Αυτούς τους ανθρώπους, οι οποίοι έχουν κάνει αυτόν τον αγώνα όλα αυτά τα χρόνια, η ελληνική πολιτεία, δυστυχώς, λόγω των δημοσιονομικών περιορισμών, δεν έχει ανταμείψει όσο αξίζουν.

Γίνονται προσπάθειες και θα γίνουν και άλλες προσπάθειες, αλλά είναι προφανές ότι έχουμε ζήτημα, κύριε Υπουργέ, στο μισθολόγιο των Ενόπλων Δυνάμεων. Άλλωστε αυτός είναι ένας από τους λόγους για τους οποίους έχουμε αυτές τις αποχωρήσεις οι οποίες δεν μπορεί παρά να μας προβληματίζουν. Όμως, εξίσου αλήθεια είναι η δική σας φροντίδα και η δική σας μέριμνα και η δική σας προσπάθεια και το δικό σας ενδιαφέρον όσο γίνεται περισσότερο αυτό το πρόβλημα να αμβλυνθεί και ήδη έχουν γίνει πολλά. Στο πλαίσιο αυτό εντάσσεται και το πρόγραμμα για τις κατοικίες των ενστόλων μας, ιδίως στις παραμεθόριες, ακριτικές περιοχές όπου υπηρετούν και όπου η ανεύρεση στέγης σήμερα έχει καταστεί τόσο δύσκολη.

Ακούγοντάς σας να μας δίνετε αυτά τα νούμερα για τα κέρδη από τα τρία ταμεία, ακόμα και εγώ, επιτρέψτε μου, που έχω μία ενασχόληση με τα θέματα αυτά, έχω πραγματικά εκπλαγεί δυσάρεστα. Η Ελλάδα χρεοκόπησε. Η Ελλάδα έκανε μια τεράστια προσπάθεια ανάταξης και το γεγονός ότι συνεχίζουμε να αφήνουμε εν πολλοίς αναξιοποίητη αυτήν την περιουσία του ελληνικού λαού, λέει πολλά για τις παθογένειες και τις δυσλειτουργίες του δημόσιου τομέα στην πατρίδα μας. Έχουν υπερδιπλασιαστεί τα κέρδη τα τελευταία χρόνια, σε σχέση με το τι είχαμε πριν το 2019, σύμφωνα με τα νούμερα που μας δώσατε.

Ακούγοντας αυτή τη συζήτηση και με την Αντιπολίτευση από την άλλη πλευρά και στις επιτροπές και εδώ στην Ολομέλεια σήμερα, θυμήθηκα κάτι το οποίο ήξεραν πολύ καλά και στη Σοβιετική Ένωση και στην Ανατολική Ευρώπη, αλλά κι εμείς εδώ έχουμε σχετική εμπειρία. Η διάκριση δεν είναι κατ’ ανάγκη μεταξύ ιδιωτικού και δημοσίου, αλλά υπάρχει μια τρίτη κατηγορία συχνά, αυτό που εγώ θα ονόμαζα ιδιοποιημένο δημόσιο, περιουσία δηλαδή δημόσια η οποία είτε αργεί είτε την ιδιοποιούνται με τον έναν ή τον άλλο τρόπο -διότι αυτά τα ενοίκια και αυτές οι απολαβές είναι ελάχιστες για την πραγματική τους εξουσία- κάποιοι ιδιώτες σε βάρος του δημοσίου συμφέροντος.

Αυτό που προσπαθεί να κάνει αυτό το νομοσχέδιο είναι πραγματικά να αποδώσει αυτήν την περιουσία και να την αξιοποιήσει προς όφελος του δημοσίου συμφέροντος, προς όφελος των Ενόπλων Δυνάμεων και ειδικά ενισχύοντας τις σχετικές δαπάνες για τη στέγαση των στελεχών των Ενόπλων Δυνάμεων.

Αυτή, λοιπόν, η απλούστευση μεταξύ ιδιωτικού και δημοσίου σίγουρα σε αυτήν την συγκεκριμένη περίπτωση δεν ισχύει και πρέπει, πραγματικά -και σας συγχαίρω για την προσπάθεια που κάνετε-, να φύγουμε από αυτήν την απαράδεκτη κατάσταση των απαράδεκτα χαμηλά προσόδων που φέρει αυτή η μεγάλη περιουσία, η οποία τώρα χάρη στην ενοποίηση και στον εκσυγχρονισμό με τους δύο νέους θεσμούς που εισάγετε, μπορεί πράγματι να αξιοποιηθεί προς όφελος των Ενόπλων Δυνάμεων.

Κλείνω, ως Κοινοβουλευτικός Εκπρόσωπος, επιτρέψτε μου, με μία παρατήρηση για ένα θέμα για το οποίο έγινε πάρα πολύ κουβέντα στις τελευταίες συνεδριάσεις διαρκώς, δεν είναι πρώτη φορά, και έχει να κάνει με το Ισραήλ και τους Ισραηλινούς τουρίστες εδώ στην Ελλάδα.

Κυρία Αναγνωστοπούλου, δεν υπάρχει καμιά αμφιβολία ότι αυτό που γίνεται στη Γάζα είναι απαράδεκτο και τραγικό. Ο θάνατος αμάχων, παιδιών, γυναικών, άμαχων ανδρών δεν μπορεί παρά να συγκινεί και να κινητοποιεί τους πάντες. Δεν ωφελεί σε τίποτα το Ισραήλ, κατά τη γνώμη μου, παρά μόνο κάποιες ενδεχομένως πολιτικές σκοπιμότητες, πάντως όχι σίγουρα το συμφέρον του Ισραήλ, αυτές οι εικόνες που εκπέμπονται από τη Γάζα σήμερα. Εμείς, ως φίλοι του Ισραήλ, λέμε στο Τελ Αβίβ ότι πρέπει να βρεθεί άμεσα λύση πριν απομονωθεί το Ισραήλ ακόμα περισσότερο διεθνώς.

Ωστόσο, είναι άλλο πράγμα αυτό, που θεωρώ ότι είναι μια καθαρή πολιτική θέση απέναντι σε μια χώρα με την οποία πράγματι έχουμε μια στρατηγική σχέση για μια σειρά από λόγους, προκειμένου να εξυπηρετήσουμε το εθνικό συμφέρον και άλλο πράγμα κάποιοι ακτιβιστές, νταήδες, πείτε τους όπως θέλετε, ειρηνιστές, βάλτε όποιο επίθετο θέλετε καλό ή κακό, να κυνηγάνε τουρίστες, επισκέπτες στην πατρίδα μας.

Η Ελλάδα είναι κοινωνία ανοικτή, ελεύθερη, φιλόξενη από αρχαιοτάτων χρόνων. Το τελευταίο που χρειαζόμαστε είναι τέτοιου τύπου συμπεριφορές είτε στη Σύρο είτε αλλού και θα πρέπει όλοι μαζί να ορθώσουμε το ανάστημά μας, αν θέλουμε επιτέλους να ξεμπλέξουμε από αυτήν την απίστευτη και δραματική ταυτόχρονα ιστορία του αντισημιτισμού που τροφοδοτεί το μίσος, που τροφοδοτεί και επιδεινώνει το πρόβλημα και σε τίποτα δεν κάνει καλό στους Παλαιστίνιους και στον αγώνα των Παλαιστινίων για να αποκτήσουν κράτος, όπως είναι τα ψηφίσματα του ΟΗΕ και όπως είναι και η επίσημη θέση της Ελληνικής Κυβέρνησης και αυτής της Ελληνικής Κυβέρνησης. Η Ελληνική Κυβέρνηση ψήφισε στη Γενική Συνέλευση του ΟΗΕ για τη δημιουργία παλαιστινιακού κράτους -αν δεν το ξέρετε, να σας το πω- μαζί με τη συντριπτική πλειοψηφία των κρατών-μελών του ΟΗΕ.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Άλλο πράγμα το τι γίνεται στη Γάζα, άλλο πράγμα η στρατηγική μας σχέση με το Ισραήλ και άλλο πράγμα η συμπεριφορά κάποιων Ελλήνων, απολύτως παραβατική και καταδικαστέα, σε βάρος πολιτών τρίτων χωρών ή ακόμα και Ελλήνων πολιτών εβραϊκού θρησκεύματος, απέναντι στους οποίους πρέπει όλοι να συμφωνήσουμε ότι η ελληνική πολιτεία οφείλει -και το κάνει- να προστατέψει, όπως προστατεύει την έννομη τάξη και την ασφάλεια όλων όσων διαμένουν στην επικράτειά της.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Αποστολάκης Ευάγγελος, ανεξάρτητος Βουλευτής.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, η συζήτηση του παρόντος σχεδίου νόμου δεν μπορεί να παραβλέψει τη γενικότερη συγκυρία στην οποία εντάσσεται.

Οι Ένοπλες Δυνάμεις της χώρας μας καλούνται να εκπληρώσουν μια αποστολή ζωτικής σημασίας σε ένα διαρκώς μεταβαλλόμενο περιβάλλον ασφάλειας, με αυξημένες ανάγκες, αλλά συχνά χωρίς την απαιτούμενη θεσμική και υλική υποστήριξη. Είναι, επομένως, ευθύνη όλων μας να εξετάσουμε κάθε νομοθετική πρωτοβουλία σε σχέση με τον σκοπό και όχι αποσπασματικά, αλλά με κριτήριο τη διαφάνεια και την εμπιστοσύνη απέναντι στα στελέχη που υπηρετούν.

Ως προς το στεγαστικό ζήτημα, είναι γεγονός ότι χιλιάδες στελέχη των Ενόπλων Δυνάμεων αντιμετωπίζουν σοβαρές δυσκολίες εξεύρεσης κατοικίας, ιδίως στην παραμεθόριο αλλά και σε περιοχές υψηλής τουριστικής πίεσης. Στηρίζουμε κάθε σοβαρή προσπάθεια για την ενίσχυση της στέγασης των στελεχών, αρκεί να πληροί δύο βασικές προϋποθέσεις, να είναι κοινωνικά δίκαιη και να υπόκειται σε πλήρη λογοδοσία. Μέχρι να υλοποιηθεί ένα ολοκληρωμένο πρόγραμμα στέγασης, μια πρόταση θα ήταν να θεσμοθετηθεί επίδομα ενοικίου με κοινωνικά κριτήρια, ώστε να αντιμετωπιστούν οι άμεσες ανάγκες.

Κύριε Υπουργέ, θα πω ένα παράδειγμα. Όταν ορκίστηκα σημαιοφόρος το 1980 ο μισθός μου ήταν 16.000 δραχμές. Έγινε 20.000 δραχμές μέσα σε ένα τρίμηνο και τον επόμενο χρόνο ήταν 35.000 δραχμές. Προέκυψε ένα επίδομα στέγασης το οποίο διατηρήθηκε αρκετά χρόνια. Θα μου πείτε πού θα βρούμε τα λεφτά. Η δικιά μου άποψη είναι ότι αν χρειαζόμαστε τα λεφτά -και πιστεύω ότι τα χρειαζόμαστε- θα τα βρούμε. Επιπλέον, μια εναλλακτική πρόταση και άμεσα εφαρμόσιμη ως προς την εύρεση πόρων θα μπορούσε να είναι –όπως είπα και στη εισήγησή μου στην επιτροπή- η αξιοποίηση των αποθεματικών των ταμείων. Ξέρω ότι είναι θέμα νομοθεσίας, ότι δεν μπορείτε να το κάνετε με την υφιστάμενη κατάσταση, όμως ξέρω ότι αν θέλετε μπορείτε να τροποποιηθεί ο νόμος, ούτως ώστε να γίνει και αυτό.

Ως προς τα μετοχικά ταμεία, κατ’ αρχάς οι προτάσεις του κ. Καβαθά με βρίσκουν σύμφωνο και βλέπετε ότι υπάρχει μια ανησυχία στο στράτευμα και βλέπετε ότι αυτό το έχουν εκφράσει και οι φορείς. Η τροπολογία που καταθέσατε αιφνιδιαστικά και χωρίς να προηγηθεί δημόσια διαβούλευση ή ενημέρωσή μας στην τελευταία συνεδρίαση της Επιτροπής Άμυνας, φέρνει σοβαρές αλλαγές στη δομή και στη χρηματοδότησή τους. Μέχρι σήμερα ένα ποσοστό 6% από κάθε εξοπλιστική δαπάνη αποδιδόταν στα ταμεία, ενισχύοντας το μέρισμα, το εφάπαξ και τις λοιπές παροχές. Πλέον με τη νέα ρύθμιση θα αποδίδεται ένα πλαφόν το οποίο θα καθορίζεται με ΚΥΑ και τα επιπλέον ποσά θα κατευθύνονται σε έναν νέο φορέα. Το αποτέλεσμα είναι η δραματική μείωση του μερίσματος και του εφάπαξ των στελεχών. Τα ταμεία χάνουν και τους πόρους τους από τα εξοπλιστικά και το έλεγχο της περιουσίας τους. Τι απομένει; Μόνο οι εισφορές των στελεχών χωρίς καμία εγγύηση από το κράτος.

Εδώ βάζω ένα ερώτημα. Από τη μια μεριά αγωνιούμε και πράγματι κινείστε στη σωστή κατεύθυνση στο να γίνει ένα πρόγραμμα στεγαστικό. Από τον άλλη αφαιρούμε παροχές στα στελέχη και εξαφανίζουμε κάθε προοπτική βιωσιμότητας. Ξέρετε πολύ καλά ότι όλα τα ταμεία αυτά έχουν οριακή βιωσιμότητα. Αντί, λοιπόν, να τα ενισχύσουμε, να βρούμε τρόπους πώς θα είναι βιώσιμα πλέον, δημιουργούμε ακόμα ένα πρόβλημα. Θεωρώ ότι η αξιοποίηση της ακίνητης περιουσίας των Ενόπλων Δυνάμεων οφείλει να γίνεται με απόλυτο σεβασμό στον σκοπό των ταμείων και όπου υφίστανται στη βούληση του δωρητή. Τα κληροδοτήματα δεν μπορούν να ενσωματώνονται απλώς σε ένα νέο σχήμα χωρίς ρητή μέριμνα για τον χαρακτήρα τους και τον ειδικό προορισμό τους. Αυτό είναι στοιχειώδης σεβασμός προς την ιστορία και τη νομική φύση των ταμείων. Πρέπει να λάβετε υπ’ όψιν σας τις αντιρρήσεις που διατυπώθηκαν από τους θεσμικούς φορείς, ενώσεις και σωματεία των στελεχών των Ενόπλων Δυνάμεων.

Ένα άλλο σοβαρό θέμα των ημερών που θέλω να επισημάνω είναι οι πολλές κενές θέσεις στις στρατιωτικές σχολές. Το μειωμένο ενδιαφέρον των νέων ανθρώπων για τις Ένοπλες Δυνάμεις θα πρέπει να μας προβληματίσει. Κύριε Υπουργέ, ξέρω ότι προβληματίζεστε, ξέρω ότι έχετε ψάξει να βρείτε λύσεις, αλλά θέλω να μοιραστώ μαζί σας ένα πολύ σοβαρό θέμα. Όταν χαλάει το κλίμα και όταν η εμπιστοσύνη των στελεχών χαθεί, δυστυχώς θέλουμε πάρα πολύ καιρό, πάρα πολλά χρόνια να το ξαναφέρουμε εκεί που πρέπει. Σας λέω ένα παράδειγμα που το ξέρετε και εσείς. Τον καιρό που υπήρχαν οικονομικές δυσκολίες, μνημόνια και ένα σωρό προβλήματα που μειώθηκαν οι αποδοχές των στελεχών, δεν έφυγε κανείς, δεν είχαμε τόσες παραιτήσεις. Γιατί; Γιατί τα στελέχη ήξεραν ότι αυτό ήταν κάτι που δεν μπορούσε να γίνει διαφορετικά, αλλά η ηγεσία τους είχε έγνοια, έκανε ό,τι μπορούσε να κάνει και θα συνέχιζε να το κάνει. Ξέρουμε βέβαια πολύ καλά ότι εδώ το γεγονός ότι παραιτούνται είναι ζήτημα αξιοπιστίας και προοπτικής που προσφέρει το στράτευμα, των συνθηκών ζωής και γενικότερα της αίσθησης του τι προοπτική έχουν και τι καριέρα μπορεί να κάνει κανείς στις Ένοπλες Δυνάμεις. Οφείλουμε να επαναφέρουμε την ελκυστικότητα του στρατιωτικού επαγγέλματος, με πολιτικές ουσίας και όχι μόνο με επικοινωνιακές εξαγγελίες. Δεν λέω ότι γίνεται αυτό, αλλά θεωρώ ότι με επιδοματική πολιτική δεν θα διορθώσουμε την κατάσταση.

Τέλος, θέλω να αναφερθώ και στους στρατεύσιμους θητείας. Ειλικρινά δεν καταλαβαίνω σε τι εξυπηρετεί να εκλείψουν οι ναύτες και οι σμηνίτες. Να λιγοστέψουν το καταλαβαίνω, το είπαμε. Να υπάρχουν συμβολικά και αυτό το καταλαβαίνω. Να εξαφανιστούν δεν το καταλαβαίνω. Η Ελλάδα είναι μια ναυτική χώρα και αυτό δεν είναι μόνο παράδοση, είναι ιστορική αναγκαιότητα. Θέλετε, κύριε Υπουργέ, να θεωρήσετε ότι είναι συναισθηματικό αυτό που λέω; Είναι, αλλά δεν είναι δικό μου μόνο. Το μοιράζομαι με όλη την κοινωνία και με όσους έχουν υπηρετήσει στο Πολεμικό Ναυτικό. Οι ναύτες, κύριε Υπουργέ, δεν υπηρετούν μόνο το Πολεμικό Μουσείο. Υπηρετούν σε πλοία, σε βάσεις, σε μονάδες πρώτης γραμμής και να ξέρετε ότι στρατεύσιμοι υπάρχουν και κυβερνήτες σε πολεμικά πλοία, μικρά, αλλά υπάρχουν. Άκουσα με προσοχή τις διαβεβαιώσεις ότι οι ειδικότητες που απαιτούνται θα πηγαίνουν στο Πολεμικό Ναυτικό και στην Αεροπορία και ότι θα συνεχίσουν να πηγαίνουν όσοι τουλάχιστον έχουν υπηρετήσει στο εμπορικό ναυτικό εκεί. Ελπίζω να τηρηθεί.

Επομένως, οι ναύτες και οι σμηνίτες θα ξαναπώ άλλη μια φορά, παρακαλώ να το λάβετε υπ’ όψιν σας είναι ένας σύνδεσμος της κοινωνίας με το στράτευμα. Η κοινωνία δεν μπορεί να έχει εικόνα τι γίνεται στο στράτευμα εάν δεν υπηρετούν τα δικά της τα παιδιά και αν δεν υπάρχει μια επικοινωνία. Αυτό και μόνο είναι πάρα πολύ σημαντικό.

Κλείνοντας, θα ήθελα να πω ότι είναι κατ’ αρχάς απαραίτητο να διασφαλιστεί ο ελάχιστος απαιτούμενος αριθμός των στρατευσίμων σε κάθε κλάδο και η εκπαίδευσή τους να παρέχεται και εντός του αντίστοιχου κλάδου. Το θέμα της εκπαίδευσης, πώς θα γίνει αποτελεσματικότερο, πώς θα είναι καλύτερη η απόδοση των στρατευσίμων ειλικρινά πρέπει να βελτιωθεί. Είναι καθαρά δικό σας θέμα και των επιτελείων πώς θα γίνει. Ξέρω -από ό,τι έχω πληροφορηθεί- ότι θα ακολουθεί μια πολύ καλή μεθόδευση και ελπίζω ότι το αποτέλεσμα θα είναι το καλύτερο.

Θα κατέληξε λέγοντας ότι η στήριξη των στελεχών των Ενόπλων Δυνάμεων δεν είναι διακήρυξη. Είναι πολιτική στάση και ευθύνη και αυτή η ευθύνη προϋποθέτει θεσμική λογοδοσία, διαφάνεια, κοινωνική δικαιοσύνη και πάνω από όλα εμπιστοσύνη.

Επανέρχομαι στο θέμα των στελεχών. Κύριε Υπουργέ, μοιράζομαι την αγωνία σας. Σας συγχαίρω για όλες τις πρωτοβουλίες που έχετε πάρει. Είμαι μαζί σας και το ξέρετε, τις στηρίζω. Εκτιμώ το γεγονός ότι βιάζεστε και πρέπει να βιάζεστε. Όλα αυτά κύριοι θα έπρεπε να είχαν γίνει χθες. Όλα αυτά έχουν καθυστερήσει. Η διαφορά είναι ότι θα πρέπει να είμαστε πάρα πολύ ξεκάθαροι, ούτως ώστε αύριο κάποιοι που μπορεί να έχουν τις ίδιες προθέσεις, να μην μπορούν να αλλάξουν τον σκοπό αυτουνού που γίνεται.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα την Κοινοβουλευτική Εκπρόσωπο από την Πλεύση Ελευθερίας, την κ. Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ πολύ.

Κύριοι Υπουργοί, κυρίες και κύριοι Βουλευτές, η Πλεύση Ελευθερίας αντιτίθεται στην αύξηση του προϋπολογισμού έως 5% του ΑΕΠ προκειμένου για τη συμμετοχή της χώρας στο πρόγραμμα ReArm Europe. Είναι κάτι που έχει ειπωθεί περισσότερες φορές και με την ενεργή συμμετοχή της Ζωής Κωνσταντοπούλου στην πρωτοβουλία στη Χάγη, πρωτοβουλία για την ειρήνη, όπου ανέπτυξε όλους τους λόγους για τους οποίους είμαστε απέναντι σ’ αυτό το πρόγραμμα, που σημαίνει για τη χώρα μας υπερχρέωση χωρίς πραγματική ενίσχυση της άμυνας. Εξάλλου, αυτό είναι κάτι που έχει αποδειχθεί, με πρωτοβουλία πάλι της Ζωής Κωνσταντοπούλου υπό την ιδιότητά της ως Προέδρου της Βουλής, μέσα από την Επιτροπή Αλήθειας Δημοσίου Χρέους που συνέστησε η ίδια κάνοντας λογιστικό έλεγχο του δημόσιου χρέους, από τον οποίο αποδείχθηκε ότι οι συμβάσεις των εξοπλισμών συνδέονταν με βαρύτατα αδικήματα διαφθοράς και πολιτικο-οικονομικών εγκλημάτων που έχουν στιγματίσει την πολιτική ζωή αυτού του τόπου.

Δυστυχώς, πριν από λίγες ώρες στη Ρόδο είχαμε βίαιη καταστολή από τις δυνάμεις ΜΑΤ του κράτους καταστολής των κ.κ. Χρυσοχοΐδη και Μητσοτάκη κατά ειρηνικών διαδηλωτών που ένωσαν τη φωνή τους και με το σύνθημα: «Ούτε στη Ρόδο, ούτε πουθενά, με την Παλαιστίνη ως τη λευτεριά» δήλωσαν την αλληλεγγύη τους στον παλαιστινιακό λαό.

Αυτήν τη στιγμή κρατείται ακόμα μετά από ώρες, χωρίς δυνατότητα επικοινωνίας, ιδρυτικό στέλεχος της Πλεύσης Ελευθερίας, η Ευαγγελία Παναή, Ροδίτισσα, η οποία διαδήλωνε ειρηνικά, κρατούσε ένα χάρτινο πλακάτ στο οποίο δήλωνε την αλληλεγγύη της στον λαό της Παλαιστίνης. Γι’ αυτόν τον λόγο προσήχθη στο αστυνομικό τμήμα και της απαγορεύεται ακόμα και τώρα η επικοινωνία με οποιονδήποτε τρόπο. Αυτοί είστε. Η Κυβέρνηση της καταστολής και της βίας.

Φέρατε κάποιες τροποποιήσεις, νομοτεχνικές λέτε. Καμία εγγύηση επιστροφής πόρων στο ΤΑΕΘΑ από εκποίηση - αξιοποίηση του ΦΑΑΕΔ. Οι εξαγγελίες αυτές δεν συνοδεύονται από σαφή και δεσμευτικό μηχανισμό απόδοσης εσόδων στο ΤΑΕΘΑ ή στους δικαιούχους φορείς, Μετοχικά Ταμεία κ.λπ.. Ο ΦΑΑΕΔ παραμένει νομικό πρόσωπο ιδιωτικού δικαίου, δεν εισάγεται υποχρεωτική έγκριση από ΚΥΣΕΑ ή επιτελεία για συμμετοχή του ΦΑΑΕΔ σε εταιρίες ειδικού σκοπού ή για εκποίηση περιουσίας, δεν αποσαφηνίζεται το καθεστώς κληροδοτημάτων και δωρεών. Το πρόβλημα συγκέντρωσης εξουσιών, απουσίας ανεξάρτητου ελέγχου και ασάφειας στον καθορισμό μη επιχειρησιακών ακινήτων παραμένει.

Θετικά: Η συμμετοχή αρχηγών γενικού επιτελείου στο ΤΑΕΘΑ ενισχύει ελαφρώς τη θεσμική εποπτεία, αλλά όχι τη λογοδοσία του φορέα. Η ρητή αναφορά στον δημόσιο χαρακτήρα του σκοπού ΤΑΕΘΑ και ΦΑΑΕΔ είναι συμβολικά χρήσιμη, αλλά δεν είναι νομικά δεσμευτική δικλίδα προστασίας. Και η υποβολή εκθέσεων στη Βουλή είναι θετική μόνο αν συνοδεύεται από κοινοβουλευτικό έλεγχο με υποχρεωτικές παρεμβάσεις, κάτι όμως που δεν προβλέπεται.

Άρα, το συμπέρασμα είναι ότι αυτές οι εξαγγελίες λειτουργούν απλά επικοινωνιακά, αλλά δεν ακυρώνουν τις θεμελιώδεις θεσμικές παθογένειες αυτού του νομοσχεδίου, ενώ οι δομές που εισάγονται θυμίζουν Υπερταμείο, ΤΑΙΠΕΔ με στολή παραλλαγής, χωρίς εγγυήσεις για την εθνική άμυνα, χωρίς ουσιαστική διαφάνεια, χωρίς προστασία της στρατιωτικής περιουσίας από εμπορευματοποίηση.

Η παραχώρηση ακίνητης περιουσίας των Ενόπλων Δυνάμεων σε ιδιωτικοφανή φορέα με δυνατότητα σύστασης εταιρειών ειδικού σκοπού και εκποίησης δεν θεραπεύεται με ορισμένες τροποποιήσεις φραστικού χαρακτήρα. Διατηρούμε ακέραιες τις επιφυλάξεις και τις αντιρρήσεις μας επί του σχεδίου νόμου.

Κύριε Υπουργέ, στο πλαίσιο της ομιλίας σας τη Δευτέρα 21 Ιουλίου στη Διαρκή Επιτροπή Εθνικής Άμυνας και Εξωτερικών Υποθέσεων της Βουλής δηλώσατε ότι στο Ταμείο Εθνικού Στόλου υπάρχουν άνω των εξήντα ακινήτων τα οποία βρίσκονται στην Κωνσταντινούπολη. Δεν αναφέρατε ότι είστε μέλος της τριμελούς ανωτάτης διοικούσας επιτροπής του ΤΕΣ μαζί με τον Υπουργό Οικονομικών, ο οποίος ήρθε πριν από λίγο και παρουσίασε τροπολογία, και τον Αρχηγό του ΓΕΝ. Επομένως, πώς καταγγέλλετε θεσμική σύγχυση και αδυναμία σε μια δημόσια υπηρεσία που εσείς είστε μέλος της ανώτατης διοικούσας επιτροπής εδώ και δύο χρόνια; Το ΤΕΣ είναι δημόσια αποκεντρωμένη υπηρεσία που εποπτεύεται θεσμικά με συμμετοχή του Νομικού Συμβουλίου του Κράτους. Ποιος ευθύνεται λοιπόν για το γεγονός ότι υφίστανται πάνω από εξήντα ακίνητα του ΤΕΣ στην Κωνσταντινούπολη τα οποία δεν περιλαμβάνονται σε δημόσιο λογιστικό αρχείο, ούτε έχουν αποτιμηθεί ή διασφαλιστεί;

Απουσία θεσμικού ελέγχου για την ύπαρξη, αξία και νομική κατάσταση αυτών των ακινήτων αποκαλύπτει το βάθος της λογιστικής και διαχειριστικής ασάφειας και αυτό το πρόβλημα δεν επιλύεται με την ενοποίηση των ταμείων.

Δεν αναφέρατε επίσης στην ομιλία σας ότι στο Ταμείο Εθνικής Άμυνας, στο οποίο είστε πρόεδρος της διοικητικής επιτροπής και παράλληλα το εποπτεύετε ως ΥΠΕΘΑ, διά μέσου ΓΕΣ, υφίσταται σοβαρότατες αδυναμίες. Το ΤΑΕΘΑ που είναι βασικός και ο μεγαλύτερος συγχωνευόμενος φορέας έχει να δημοσιεύσει προβλεπόμενες οικονομικές καταστάσεις -ισολογισμό και αποτελέσματα χρήσης- από το 2017. Επίσης, όλοι οι έλεγχοι μέχρι και το 2024 καταλήγουν σε ελεγκτικές γνώμες που αναφέρουν αδυναμία έκφρασης γνώμης.

Άρα, στην πραγματικότητα, πώς είναι δυνατόν να συγχωνεύονται φορείς με τέτοια ελεγκτικά ευρήματα χωρίς πρώτα να έχει γίνει αποτίμηση, καταγραφή και ορθή λογιστική απεικόνιση της ακίνητης περιουσίας; Ποιος ευθύνεται γι’ αυτό; Έχετε διακυβέρνηση έξι χρόνων. Εσείς θα συγχωνεύατε την επιχείρησή σας με μια άλλη που οι ελεγκτές δεν μπορούν να βγάλουν άκρη και δεν υπάρχει δημοσίευση οικονομικών καταστάσεων; Ποιος ιθύνων νους μπορεί να το κάνει αυτό;

Δεν αναφέρατε πουθενά στην ομιλία σας την υπόθεση με τα στρατιωτικά αεροδρόμια –της Ελευσίνας για παράδειγμα- που έχει αποκαλυφθεί ότι δηλώθηκαν από στελέχη του κυβερνώντος κόμματος στον ΟΠΕΚΕΠΕ ως καλλιέργειες. Ισχύουν τα δημοσιεύματα; Δεν έχετε αναφέρει κάτι. Θα μας πείτε αν συμπεριλαμβάνεται η περίπτωση αυτή στην έρευνα της Ευρωπαίας Εισαγγελέα; Αν ισχύει, με ποιες διαδικασίες νοικιάστηκαν τα ελαιόδεντρα εντός του στρατιωτικού αεροδρομίου; Στον χρόνο της δικής σας διακυβέρνησης έγινε και αυτό.

Με ποιον τρόπο θα αξιοποιήσετε, όπως λέτε, την ακίνητη περιουσία των Ενόπλων Δυνάμεων αν πρόκειται να θεωρείται αξιοποίηση η παράνομη χρηματοδότηση ημετέρων ιδιωτών σε βάρος της ακίνητης περιουσίας τους και κατ’ επέκταση και σε βάρος του ελληνικού λαού και των φορολογουμένων;

Άρα, το μόνο βέβαιο είναι ότι η δημόσια περιουσία των Ενόπλων Δυνάμεων χρήζει αυστηρής εποπτείας και λογοδοσίας την οποία εξ ορισμού δεν εξασφαλίζει η λειτουργία υπό το Ιδιωτικό Δίκαιο, δεν υφίσταται πλήρες, επικαιροποιημένο και θεσμικά ελεγμένο περιουσιολόγιο. Η περιουσία δεν αποτυπώνεται αξιόπιστα στις οικονομικές καταστάσεις, γεγονός που δημιουργεί θεσμική αβεβαιότητα για το αντικείμενο της συγχώνευσης.

Υπάρχει ένα άλλο ζήτημα που ανακύπτει μέσα από τη διαδρομή της αξιοποίησης, αν θέλετε. Είναι γνωστές οι διεκδικήσεις που υπάρχουν σε βάρος των ακινήτων των Ενόπλων Δυνάμεων; Ακόμα και το κτίριο της Μεσογείων, το οικόπεδο με τα του κτιρίου όπου στεγάζεται το ΥΠΕΘΑ, ακόμη κι αυτό δεν είναι ελεύθερο βαρών, βρίθει διεκδικήσεων από ιδιώτες.

Σε ποια κατάσταση είναι η περιουσία των Ενόπλων Δυνάμεων, λοιπόν, που ανήκει σε συγκεκριμένα νομικά πρόσωπα που πρόκειται να συγχωνευθούν και να αξιοποιηθεί; Τι είδους εγγραφές και ενστάσεις έχει καταχωρίσει το Δημόσιο στο Ελληνικό Κτηματολόγιο; Είναι γνωστή η πορεία τους;

Υπάρχει επίσης μια πρόβλεψη στο άρθρο 14 ότι ο φορέας αυτός, που θα συσταθεί μετά από τη συγχώνευση, μπορεί να συμμετέχει σε εταιρείες ειδικού σκοπού. Λυπάμαι, αλλά όταν ακούω για εταιρείες ειδικού σκοπού το μυαλό μου πηγαίνει απευθείας στα funds και στις τράπεζες και αν συνδυαστεί με τη διατύπωση του άρθρου που μιλά για αξιοποίηση και ανάπτυξη μήπως να αρχίσουμε να σκεφτόμαστε ότι θα βρείτε τις λύσεις της στέγασης με συμμετοχή σε funds και κατ’ επέκταση σε πλειστηριασμούς ακινήτων; Ποιες είναι ακριβώς αυτές οι εταιρείες ειδικού σκοπού στις οποίες θα συμμετέχει αυτός ο φορέας;

Ο νόμος οφείλει να θέτει ρητά ότι το Δημόσιο διατηρεί την πλειοψηφία και τον έλεγχο σε κάθε εταιρεία ειδικού σκοπού. Ανώτατο ποσοστό στρατιωτικής περιουσίας που μπορεί να εντάσσεται σε εταιρεία ειδικού σκοπού. Απαγόρευση μεταβίβασης υποθήκευσης χωρίς ειδική νομική πρόβλεψη.

Υποχρέωση προηγούμενης έγκρισης ΚΥΣΕΑ για συμμετοχή του ΦΑΑΕΔ σε κάθε εταιρεία ειδικού σκοπού. Υποχρεωτική ανάρτηση και διαφάνεια όλων των πράξεων ίδρυσης σκοπού και σύνθεσης. Ασυμβίβαστο συμμετοχής προσώπων που σχετίζονται με εργολαβικά, προμηθευτικά συμφέροντα ή έχουν σχέση με αναδόχους έργων του ΥΠΕΘΑ.

Η παραπομπή σε μελλοντική ΚΥΑ χωρίς νομικές εγγυήσεις εντός του κύριου σώματος του νόμου, δεν επαρκεί για να διασφαλίσει δημόσιο χαρακτήρα, διαφάνεια, θεσμικό έλεγχο στη διαχείριση της στρατιωτικής περιουσίας. Αντιθέτως, ανοίγει ένας δρόμος υπόγειας εμπορευματοποίησης, διοικητικής αποξένωσης των Ενόπλων Δυνάμεων από την ίδια τους την περιουσία.

Δημιουργία ολοκληρωμένου πληροφοριακού συστήματος για την καταγραφή, διαχείριση, παρακολούθηση της ακίνητης περιουσίας του Υπουργείου Εθνικής Άμυνας: Εξαιρετικά ασαφής, θεσμικά επικίνδυνη διάταξη, καθώς δεν περιλαμβάνει καμία πρόβλεψη για τεχνικές προδιαγραφές και ασφάλεια του συστήματος, για νομικό καθεστώς πρόσβασης, τροποποίησης, εξαγωγής δεδομένων, για εποπτεία, προστασία προσωπικών εμπιστευτικών πληροφοριών, υποχρεωτική διασύνδεση με τα υπάρχοντα μητρώα ΥΠΕΘΑ ή άλλων δημοσίων αρχών, Κτηματολόγιο, Γενικό Λογιστήριο του Κράτους, Υπουργείο Οικονομικών και κυρίως, δεν προβλέπεται κανένας θεσμικός φορέας ελέγχου της εγκυρότητας και αξιοπιστίας των δεδομένων.

Τέλος, το υπό συζήτηση νομοσχέδιο συνιστά ένα μνημείο θεσμικής αοριστίας, ελλείψεων, διαφάνειας, διαχειριστικής προχειρότητας, για την οποία δεν ευθύνονται γενικώς και αορίστως παθογένειες δεκαετιών, αλλά απολύτως συγκεκριμένες διοικήσεις, πολιτικές ηγεσίες στις οποίες συγκαταλέγεστε.

Είστε Πρόεδρος της Διοικητικής Επιτροπής του ΤΕΘΑ, Πρόεδρος της Ανώτατης Διοικούσας Επιτροπής του ΤΕΣ, ωστόσο επιλέξατε να καταγγείλετε ελλείψεις, αδιαφάνεια και απουσία νομικής εποπτείας, σαν να μην έχετε καμία διοικητική ή πολιτική αρμοδιότητα. Την ίδια στιγμή επιχειρείτε να ενοποιήσετε ταμειακούς φορείς με ανύπαρκτες ή αμφισβητήσιμες οικονομικές καταστάσεις, αγνοώντας τα πορίσματα των ορκωτών και τις βασικές αρχές λογιστικής διασφάλισης, ενώ διαμορφώνετε μηχανισμούς τύπου ΦΑΑΕΔ, που λειτουργούν με όρους ιδιωτικής εταιρικής διοίκησης σε κρίσιμους τομείς εθνικής ασφάλειας.

Αυτή η θεσμική αποστρατικοποίηση της ακίνητης περιουσίας, όχι μόνο υπονομεύει την αποστολή των Ενόπλων Δυνάμεων, αλλά αποκαλύπτει και έναν επικίνδυνο διοικητικό κυνισμό, που αδιαφορεί για τη διαφάνεια, τη λογοδοσία και την εθνική στρατηγική. Αν το επιχειρησιακό συμφέρον των Ενόπλων Δυνάμεων γίνει έρμαιο επενδυτικών σχημάτων και μηχανισμών ανάθεσης, τότε η ασφάλεια της χώρας παύει να είναι υπόθεση του κράτους, γίνεται αντικείμενο διαχείρισης από συμβούλια με ιδιώτες και πολιτικούς φίλους.

Και επειδή στην Πλεύση Ελευθερίας δίνουμε ιδιαίτερη έμφαση στις νέες γενιές και στην ανάγκη των νέων να ελπίζουν, να αισιοδοξούν, παρατηρήσαμε ότι η φετινή εικόνα των βάσεων εισαγωγής στις στρατιωτικές σχολές ήταν μια κακή έκπληξη, όχι μη αναμενόμενη βέβαια συνθήκη, αλλά αφορά στην πραγματικότητα σε μια συνειδητή πολιτική αποτυχία που δεν έχει έρθει εντελώς αιφνιδιαστικά, αλλά μετά από χρόνια προειδοποιήσεων, γιατί αντί στρατηγικής ενίσχυσης, ακολουθήσατε πολιτική αδιαφορίας, δηλώσεων προσβολής και προπαγανδιστικών μεταρρυθμίσεων.

Η αντίληψη που εκπέμπεται από το Υπουργείο σας, ότι το προσωπικό των Ενόπλων Δυνάμεων αποτελεί καρκίνωμα ή πλεόνασμα, ώστε να εξασφαλιστούν αυξήσεις στους μισθούς, φαίνεται πως έχει γίνει συνείδηση και έχει αποτυπώσει το στίγμα στους υποψηφίους και κανείς πλέον δεν ενδιαφέρεται να ενταχθεί σε έναν θεσμό, όταν ο ίδιος εργοδότης τον ευτελίζει και τον λοιδορεί. Άρα οι νέοι γυρνούν την πλάτη στις Ένοπλες Δυνάμεις με έναν τρόπο, αλλά γυρνούν την πλάτη και σε εσάς που διαχειρίζεστε όλη αυτή την κατάσταση χωρίς όραμα, χωρίς σεβασμό, χωρίς καμία επαφή με την πραγματικότητα και η φετινή αποτυχία φυσικά και είναι ένα πολιτικό αποτέλεσμα που θα συνοδεύει ανεξίτηλα όλους εσάς που την προκαλέσατε.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Υφυπουργός Εθνικής Άμυνας κ. Δαβάκης.

Ελάτε, κύριε Δαβάκη.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Κύριε Υπουργέ, κυρίες και κύριοι συνάδελφοι, ακούω με προσοχή τόσες ώρες -και στις επιτροπές και εδώ- όλους τους συναδέλφους να μιλούν, άλλοι με θετική προσέγγιση άλλοι με κυρίως αντιπολιτευτική, για τα ακίνητα των Ενόπλων Δυνάμεων.

Εγώ θα κάνω μία θα έλεγα επανατοποθέτηση και θα μιλήσω για τα στελέχη, τα στελέχη για τα οποία αυτή η Κυβέρνηση επί έξι χρόνια που κυβερνά προσπαθεί με έργα και όχι με λόγια, ιδιαίτερα τα τελευταία χρόνια, να κάνει το περίφημο ρητό που πολλές φορές έχουμε πει πραγματικότητα: μέριμνα υπέρ των στελεχών. Αυτό φαίνεται, γιατί προσπαθεί με συντονισμένες ενέργειες και προσπάθειες αυτή την καθημερινότητα, την καθημερινότητα των ανδρών και των γυναικών των Ενόπλων Δυνάμεων, να την κάνει καλύτερη, ποιοτικότερη και θα έλεγα πιο αποδοτική.

Έχω βρεθεί πολλές φορές το τελευταίο διάστημα, τους τελευταίους μήνες που βρίσκομαι στη θέση του Υφυπουργού, σε ορκωμοσία στελεχών τώρα το καλοκαίρι που γίνονται συνήθως και βλέπω τα όνειρα, τη διάθεση, την προσδοκία των παιδιών αυτών για μια καλύτερη ζωή. Αυτό το λαμβάνει σοβαρά υπόψη αυτή η πολιτική ηγεσία και το κάνει πραγματικότητα.

Θα αναφερθώ σε έναν ανθυπολοχαγό που τελείωσε τώρα την τάξη του 2025, που φέρνει και το όνομα ενός ήρωα της Κύπρου, του Στρατηγού Στέλιου Καλμπουρτζή. Θα αναφερθώ, λοιπόν, σε έναν ανθυπολοχαγό ο οποίος μόλις παίρνει το ξίφος του και ονομάζεται ανθυπολοχαγός, πρέπει να πάει στο Διδυμότειχο ή στην Πλάτη του Έβρου, μετά από δύο χρόνια να πάει στη Λήμνο, στη Ρόδο -ξέρει ο κ. Παπαναστάσης-, όπου αλλού τον καλέσει η πατρίδα στην ελληνική επικράτεια. Αυτό το παιδί πρέπει να υποστηριχθεί και αυτό κάνει αυτή η Κυβέρνηση με την παροχή στέγης και με όλα αυτά που συνθέτουν ένα ευρύ, πλούσιο και θα έλεγα αποτελεσματικό στεγαστικό πρόγραμμα, το οποίο υποστηρίζεται από το νομοσχέδιο, το οποίο εμείς ερχόμαστε να ψηφίσουμε σε λίγο.

Είναι ένα πρόγραμμα που αναλύεται σε τέσσερις φάσεις. Η πρώτη και η δεύτερη φάση θα δώσουν επτακόσιες δύο κατοικίες στα νησιά και στον Έβρο στα στελέχη μας μέχρι το 2026. Η τρίτη και η τέταρτη φάση θα δώσουν χίλιες ακόμη κατοικίες. Αυτά είναι χειροπιαστά πράγματα. Δεν είναι επικλήσεις αντιπολιτευτικού λόγου και μάλιστα, συνεργατών οι οποίοι -λυπούμαι που θα το πω, απευθύνομαι σε κάποιους συναδέλφους εξ ημών- δεν εφοδιάζουν με αυθεντικές πληροφορίες τους ομιλητές. Αρκετές ανακρίβειες και πράγματα τα οποία δεν υφίστανται ακούσαμε. Δεν θέλω να αναφερθώ προσωπικά, αλλά βλέπω ότι αυτό συμβαίνει με ό,τι αυτό σημαίνει και για την ποιότητα του πολιτικού λόγου και την ποιότητα των επιχειρημάτων τα οποία ακούμε εμείς τόσες ώρες εδώ.

**ΓΕΩΡΓΙΟΣ ΨΥΧΟΓΙΟΣ:** Εμάς κατηγορείστε, κύριε Υπουργέ, όχι τους συνεργάτες μας.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Εσάς κατηγορώ. Δεν είπα για τους συνεργάτες. Λέω για την τροφοδοσία αντιπολιτευτικών επιχειρημάτων, τα οποία είναι σε μια φαρέτρα, όπου, δυστυχώς, τα βέλη τα οποία μας απευθύνετε είναι πάρθια. Δεν είναι πραγματικά, είναι πάρθια βέλη.

Από εκεί και μπρος θέλω να αναφερθώ σε δύο, τρία ζητήματα που έχουν να κάνουν με το στεγαστικό. Είναι μια σημαντική προσπάθεια αυτή που γίνεται και νομίζω ότι τα κόμματα τα οποία έχουμε ασκήσει εξουσία δεκαετίες τώρα θα έπρεπε να συναινέσουν και να συνηγορήσουν προς αυτή την κατεύθυνση.

Μην ξεχνάμε ότι το 41% των στελεχών των Ενόπλων Δυνάμεων ζει στο ενοίκιο. Μην ξεχνάμε ότι αυτή την κατάσταση προσπαθούμε με το στεγαστικό πρόγραμμα να τη μειώσουμε. Μην ξεχνάμε ότι σημαντικοί πόροι θα προέλθουν από την αξιοποίηση της ακίνητης περιουσίας, μία λέξη που είδα ότι έμπαινε στη ρητορική σας με ένα αρνητικό πρόσημο και διερωτώμαι για ποιον λόγο. «Αξίαν ποιώ» είπε ο κ. Δένδιας και θεωρώ ότι αυτήν την αξία από ένα στρατόπεδο που είναι κλειστό, έρημο, μη επιχειρησιακά αναγκαίο, πρέπει να την κάνουμε πράξη.

Και πώς θα την κάνουμε πράξη; Με το να μπορέσουμε να απορροφήσουμε πόρους, προκειμένου να τους κατευθύνουμε στις φάσεις των στεγαστικών προγραμμάτων που αποδεδειγμένα και εμπράκτως η Κυβέρνηση πραγματοποιεί. Ήδη από τον Αύγουστο του 2023, με τον παρόντα μηχανισμό των τριών ταμείων -των τριών παλαιών, σε λίγο, ταμείων- έχουμε αυξήσει τα έσοδα κατά 42% και συνεχίζεται η αύξηση των εσόδων.

Θέλουμε, λοιπόν, ένα κατακερματισμένο σχήμα ή ένα σχήμα του οποίου η ενοποίηση θα δώσει και ευελιξία και θα προσδώσει περαιτέρω έσοδα και στο ΤΑΕΘΑ, το νέο Ταμείο Εθνικής Άμυνας, το οποίο θα απαρτίζεται από τα τρία Ταμεία- αλλά και στον διαχειριστή αυτής της υπόθεσης που είναι ο ΦΑΑΕΔ Δηλαδή, θα έχουμε τον ιδιοκτήτη της περιουσίας και από την άλλη μεριά ο ΦΑΑΕΔ θα είναι ο αξιοποιητής αυτής της περιουσίας.

Κυρίες και κύριοι συνάδελφοι, πιστεύω ότι αυτού του είδους οι νομοθετικές πρωτοβουλίες αποτελούν την κορωνίδα της πολιτικής ενός κόμματος, που πάνω από όλα έχει να κάνει με τον λαϊκό του χαρακτήρα. Γιατί τα στελέχη των Ενόπλων Δυνάμεων αποτελούν αναπόσπαστο κομμάτι των παιδιών του ελληνικού λαού. Απευθυνόμαστε σε αυτούς γιατί αισθανόμαστε ότι αποτελούν, όπως είχε πει κάποτε λίγους μήνες μετά τη Μεταπολίτευση του 1974 -πενήντα ένα χρόνια πριν- ο Κωνσταντίνος Καραμανλής, το καύχημα και την ασπίδα του έθνους. Αυτά τα στελέχη προσπαθούμε να τα φέρουμε σε ένα επίπεδο ποιότητας ζωής και προσβλεψιμότητας καριέρας, ούτως ώστε να μπορούμε να τα προσελκύσουμε ακόμη περισσότερο.

Σαφέστατα υπάρχει ζήτημα με την ελκυστικότητα των Ανωτάτων Σχολών και τον ΑΣΣΥ, αλλά αντιλαμβάνεστε ότι είναι ένα θέμα όχι τόσο απλό. Δεν έχει να κάνει με πολιτική μιας κυβερνήσεως ή οτιδήποτε άλλο. Εμείς έχουμε να καταθέσουμε αυτή την πολιτική και είμαστε περήφανοι γι’ αυτό. Υπάρχουν πολλοί λόγοι για τους οποίους υπάρχει αυτή η κατάσταση.

Επίσης, κλείνοντας θα ήθελα να αναφερθώ σε δύο θέματα που έχουν τεθεί. Το ένα τέθηκε από την κ. Καραγεωργοπούλου, απευθυνόμενη σε μένα. Ήμουν για ενάμιση περίπου χρόνο Υφυπουργός Εθνικής Αμύνης το 2013 και είχα και την αρμοδιότητα των μετοχικών ταμείων. Το ακίνητο στο οποίο αναφερθήκατε, το Attica, δεν αφορά ακίνητο του ΤΑΕΘΑ, αλλά αφορά ακίνητο όπως, προφανώς θα ξέρετε, του Μετοχικού Ταμείου Στρατού. Υπάρχει το εξής: Ότι το τμήμα της σύμβασης δεν αποτελεί προϊόν πολιτικής διαπραγμάτευσης -είναι μια σύμβαση η οποία εκπνέει, όπως πιθανότατα γνωρίζετε, σε δύο χρόνια, το 2027-, αλλά διαμορφώθηκε σε συμμόρφωση δικαστικής αποφάσεως την οποία για να σας εφοδιάσω με αυτήν, την καταθέτω στα Πρακτικά. Δείτε την, είναι όλη η δικαστική απόφαση του Μονομελούς Εφετείου Αθηνών η οποία έχει να κάνει με το Μετοχικό Ταμείο Στρατού.

(Στο σημείο αυτό ο Υφυπουργός Εθνικής Άμυνας κ. Αθανάσιος Δαβάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από εκεί και μπρος, θέλω να ξέρετε ότι βρισκόμαστε σε διαδικασία διαπραγματεύσεως για τα επόμενα χρόνια για το συγκεκριμένο ακίνητο το οποίο αποτελεί και τη ναυαρχίδα του Μετοχικού Ταμείου Στρατού. Στόχος μας είναι σε αυτή την περίπτωση η μεγιστοποίηση του οφέλους του Μετοχικού Ταμείου Στρατού όσον αφορά το Attica. Και κατά τούτο να ξέρετε ότι αυτό αποτελεί έναν βασικό μας στόχο.

Όσον αφορά τον κ. Ηλιόπουλο, ο οποίος τώρα απουσιάζει, μίλησε για την ανάγκη αξιοποίησης ακινήτων των Ενόπλων Δυνάμεων υπέρ των τοπικών κοινωνιών και κάτι το οποίο εμείς δεν κάνουμε. Συμφωνώ σε αυτό, αλλά θέλω να πω στον κ. Ηλιόπουλο και το λέω σε εσάς, κυρία Αναγνωστοπούλου, που εκπροσωπείτε το κόμμα του κ. Ηλιόπουλου. Ποιος παραχώρησε το στρατόπεδο Βαρύτη για την ανέγερση –πρόσφατα- νέου Ογκολογικού Νοσοκομείου Παίδων; Ποιος παραχώρησε τμήμα του στρατοπέδου Καρατάσιου στη Θεσσαλονίκη για την ανέγερση νέου Ογκολογικού Νοσοκομείου, πριν ένα μήνα; Ποιος κάνει ανταλλαγή οικοπέδων με τον Δήμο Αλεξανδρούπολης;

Έχω βρεθεί με πολλούς δημάρχους οι οποίοι έχουν προτάσεις συγκεκριμένες και πραγματικά αυτοί εκπροσωπούν τις τοπικές κοινωνίες. Ποιος άλλος εκπροσωπεί την τοπική κοινωνία αυθεντικότερα από τον δήμαρχο, από τους δημάρχους; Έχουν έρθει πολλοί δήμαρχοι οι οποίοι έχουν συγκεκριμένες προτάσεις, ακριβείς προτάσεις και με τους οποίους το ΤΕΘΑ συνεννοείται για παραχώρηση στρατοπέδων.

Το Γύθειο αναφέρθηκε από τον κ. Παπαναστάση, ο οποίος ξέρω ότι έχει και ιδιαίτερη σχέση με την περιοχή μας. Το στρατόπεδο του Γυθείου, η Σχολή Μαγείρων, είναι πλέον σε μία φάση ολοκληρωμένης πρότασης και προχωρούμε ακάθεκτοι, «μεθ’ ορμής ακαθέκτου» όπως έλεγε και ο Ναύαρχος Κουντουριώτης –λείπει ο Ναύαρχος ο κ. Αποστολάκης- και θα δοθεί στον Δήμο Ανατολικής Μάνης για τη δημιουργία αθλητικού κέντρου, στη δικαστική αρχή για την ενοποίηση των δικαστηρίων που ήταν τήδε κακείσε όλες οι δικαστικές μορφές του Γυθείου και στο αστυνομικό τμήμα. Φυσικά θα κρατηθούν οικήματα για τα στελέχη, εν είδει ΣΟΑ, εν είδει μιας αναψυχής στο Γύθειο και υπάρχει συγκεκριμένο πρόγραμμα.

Θέλω να πω ότι όλα αυτά συνθέτουν μία πολιτική για την οποία εμείς είμαστε υπερήφανοι και είναι μία πολιτική η οποία έχει σχεδιαστεί, εκτελεστεί, αρθρωθεί από τον Υπουργό τον κ. Δένδια, για τον οποίο οφείλω να πω ότι αισθάνομαι ιδιαίτερη τιμή που συνεργάζομαι μαζί του και επίσης, είναι μία πολιτική αποτελέσματος. Όλοι κρινόμαστε από τα αποτελέσματα και τα αποτελέσματα της πολιτικής μας είναι ήδη ορατά και στα στελέχη των Ενόπλων Δυνάμεων, αλλά και σε όλη την ελληνική κοινωνία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τις δευτερολογίες των ειδικών αγορητών και εισηγητών. Προτείνω να πάμε με την αντίθετη φορά, όπως έχουμε καθιερώσει.

Καλούμε στο Βήμα τον κ. Καζαμία, ειδικό αγορητή από την Πλεύση Ελευθερίας για επτά λεπτά και θα υπάρξει ανοχή.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε. Θα μιλήσω από τη θέση μου.

Θα ήθελα να ξεκινήσω μεταφέροντας στην Αίθουσα την αγωνία των πολιτών που βιώνουν σήμερα πυρκαγιές σε πολλά μέρη της χώρας, στην Αρκαδία, στη Μεσσηνία, στα Κύθηρα, στο Κερατσίνι, στην Πολυτεχνειούπολη στου Ζωγράφου και σε άλλα μέρη της επικράτειας. Η σκέψη μας είναι μαζί τους και θα ήθελα από το Βήμα αυτό να εκφράσω την αλληλεγγύη μας σε όσους δοκιμάζονται αυτή τη στιγμή. Ευχόμαστε, βεβαίως, να μην υπάρχουν ζημιές και να σβήσουν οι φωτιές όσο γίνεται πιο γρήγορα.

Θα ήθελα, επίσης, να αναφερθώ, κύριε Πρόεδρε, σε ένα ζήτημα το οποίο έριξε τη σκιά του πάνω στη συζήτηση που είχαμε σήμερα στην Ολομέλεια και αφορά τις προσαγωγές και τις συλλήψεις που έλαβαν χώρα στη Ρόδο, σχετικά με το κρουαζιερόπλοιο Crown Iris, στο οποίο δεν επετράπη να σταθμεύσει πριν από μερικές ημέρες στη Σύρο και τώρα επανήλθε στη Ρόδο.

Η υποψήφια της Πλεύσης Ελευθερίας και στις εθνικές εκλογές και στις ευρωεκλογές, Ευαγγελία Παναή, η οποία σήκωνε ένα χάρτινο πλακάτ στο οποίο έλεγε «Σταματήστε τη γενοκτονία» -αυτό έλεγε: «Σταματήστε τη γενοκτονία»-, συνελήφθη πριν από μερικές ώρες. Έκανα αλλεπάλληλες προσπάθειες να μιλήσω μαζί της στο τηλέφωνο και είναι αδύνατη η επικοινωνία μεταξύ μας. Αυτό θεωρούμε ότι είναι μία θλιβερή ένδειξη του βαθμού στον οποίο έχει φτάσει πλέον η καταστολή των ατομικών ελευθεριών και της ελευθερίας της έκφρασης για τους πολίτες που θέλουν να διαδηλώσουν ειρηνικά την αντίθεσή τους στη φρικτή γενοκτονία που λαμβάνει χώρα εδώ και ενάμιση χρόνο στη Γάζα.

Θα έπρεπε από την πλευρά της Κυβέρνησης, αλλά και από την πλευρά του κ. Καιρίδη, του Κοινοβουλευτικού Εκπροσώπου της Νέας Δημοκρατίας, να υπάρχει μια εντελώς διαφορετική τοποθέτηση ως προς τα ζητήματα αυτά. Η Κυβέρνηση, δυστυχώς, παραμένει εδώ και ενάμιση χρόνο συνένοχη στη γενοκτονία που διαπράττει το Ισραήλ στη Γάζα.

Υπενθυμίζω, κύριε Πρόεδρε, ότι πριν από τέσσερις ημέρες ο Γάλλος Πρόεδρος, ο κ. Μακρόν, ανακοίνωσε την πρόθεση της κυβέρνησής του εντός του Σεπτεμβρίου να αναγνωρίσει το παλαιστινιακό κράτος.

Και αυτό θα αποτελέσει εκ μέρους της Γαλλίας την πρώτη αναγνώριση από μόνιμο κράτος μέλος του Συμβουλίου Ασφαλείας του ΟΗΕ, καθώς και από ένα μεγάλο κράτος το οποίο είναι μέλος και των G7. Ταυτόχρονα πρέπει να υπογραμμίσω ότι σήμερα η Κυβέρνηση της Ολλανδίας ονόμασε το Ισραήλ μεταξύ άλλων κρατών ως κίνδυνο για την εθνική της ασφάλεια, διότι αναφορά από τις μυστικές υπηρεσίες της χώρας βρήκε ότι το Ισραήλ παρεμβαίνει με τρόπο ακραίο στις πολιτικές εξελίξεις εντός της χώρας.

Αυτά τα γεγονότα δεν λαμβάνονται υπ’ όψιν επαρκώς από την Κυβέρνηση Μητσοτάκη. Αντιθέτως εμείς συνεχίζουμε να υποστηρίζουμε το Ισραήλ και να συμπράττουμε σε όσα συμβαίνουν στην περιοχή και να είμαστε συνένοχοι στη γενοκτονία, ωσάν και να μην έχει πλέον συγκλονιστεί όλη η Ευρώπη, ωσάν και οι κυβερνήσεις της Ευρώπης να μην αντιδρούν στα απαράδεκτα που συμβαίνουν εκεί.

Οι διεθνείς οργανισμοί διαπιστώνουν ότι δεκάδες παιδιά πεθαίνουν από την πείνα στη Γάζα λόγω της εγκληματικής πολιτικής του κ. Νετανιάχου να αποκλείει την πρόσβαση ανθρωπιστικών οργανώσεων στους Παλαιστίνιους. Ταυτόχρονα, οι θάνατοι σύμφωνα με κάποιες μετρήσεις έχουν φτάσει τις 60.000, σε κάποιες άλλες μετρήσεις φαίνεται πως έχουμε περί τους 85.000 νεκρούς Παλαιστίνιους τον τελευταίο ενάμιση χρόνο και 150.000 τραυματίες. Πρόκειται με άλλα λόγια για μία ανείπωτη καταστροφή. Και έρχεται ο κ. Καιρίδης εδώ και αντί να πει κάτι για τη γενοκτονία, αντί να εκφράσει τον αποτροπιασμό του για όσα συμβαίνουν είπε ότι θα πρέπει να σταματήσουν οι νταήδες που κάνουν ακτιβισμό στα λιμάνια από το να διαμαρτύρονται για τα εγκλήματα πολέμου που λαμβάνουν χώρα. Και δεν είναι εγκλήματα πολέμου τα οποία ερμηνεύουν οι ίδιοι. Είναι, κύριε Πρόεδρε, εγκλήματα κατά της ανθρωπότητας σύμφωνα με το Διεθνές Ποινικό Δικαστήριο. Ο κ. Νετανιάχου καταζητείται. Δεν είναι μια υποκειμενική άποψη αυτή. Είναι εδραιωμένη στους θεσμούς που προασπίζουν το διεθνές δίκαιο.

Επομένως, η παραβίαση των αστικών ελευθεριών των πολιτών αυτών πρέπει να σταματήσει. Και είναι ένα όνειδος το γεγονός ότι η Κυβέρνηση αναγκάζεται να προσφύγει σε τέτοια απαράδεκτα μέτρα ενάντια σε πολίτες οι οποίοι διαδηλώνουν το αυτονόητο, δηλαδή, τον σεβασμό στην ανθρωπιά, στο διεθνές δίκαιο και στα ανθρώπινα δικαιώματα των Παλαιστινίων.

Αναφορικά με το νομοσχέδιο, πρέπει να πω ότι καθυστέρησαν οι νομοτεχνικές βελτιώσεις, που ανακοίνωσε στην αρχή της συνεδρίασης ο κύριος Υπουργός. Ήταν πολλές. Και ενώ τις ανακοίνωσε στις 11 το πρωί το έγγραφο με τις νομοτεχνικές βελτιώσεις, αυτό έφτασε στα χέρια μας περίπου πέντε ώρες αργότερα.

Το διαβάσαμε. Και εξέφρασα στην πρωτολογία μου κάποιες επισημάνσεις. Και τώρα μετά από λεπτομερέστερη μελέτη μπορώ να πω ότι κάνει πράγματι κάποια θετικά βήματα προς την κατεύθυνση των προτάσεων της Πλεύσης Ελευθερίας και αυτό πρέπει να αναγνωριστεί. Και είναι προς τιμήν του κυρίου Υπουργού που προσπαθεί να εξασφαλίσει έναν βαθμό συναίνεσης με τα κόμματα της Αντιπολίτευσης και να μην κάνει αυτό που ο κ. Γεωργιάδης την περασμένη εβδομάδα είπε ότι πρέπει να κάνει η Νέα Δημοκρατία, δηλαδή ότι αφού έχει την πλειοψηφία, μπορεί να κάνει ό,τι θέλει. Αυτή είναι μια διαφορετική προσέγγιση, την οποία αναγνωρίζουμε.

Την ίδια στιγμή όμως, κύριε Πρόεδρε, φοβόμαστε ότι οι αλλαγές αυτές δεν επαρκούν για να εξασφαλίσουν κατά την άποψή μας τις δύο σημαντικές προϋποθέσεις που θα θέλαμε να δούμε σε αυτό το νομοσχέδιο, δηλαδή, να υπάρχει μία σαφής εγγύηση ότι ο στρατός και οι Ένοπλες Δυνάμεις δεν θα καταστούν επιχειρηματικός φορέας στην αγορά του real estate μέσα στον ιδιωτικό τομέα. Και δεύτερον ότι θα υπάρχει μεγαλύτερη σαφήνεια αναφορικά με τους ρόλους που προβλέπονται στο νομοσχέδιο για τους δύο φορείς, που θα αναλάβουν την αξιοποίηση των περιουσιακών στοιχείων των Ενόπλων Δυνάμεων.

Ταυτόχρονα, θα παρατηρούσα ότι σε δύο σημεία, σε κάποια άρθρα όπου γίνονται αλλαγές, για παράδειγμα στο άρθρο 5, όπου προβλέπεται πως η εκπόνηση μελετών σε ιδιώτες χρηματοοικονομικούς και τεχνικούς συμβούλους, αυτή θα γίνεται μόνο «εφόσον -έτσι λέει η προσθήκη- κρίνεται απαραίτητο και δεν μπορεί να υλοποιηθεί αυτή από τα υπηρετούντα στελέχη». Ενώ δείχνει να είναι μια προσπάθεια προς την κατεύθυνση που προτείνουμε, δεν φαίνεται ξεκάθαρα ποιος θα αποφασίζει αν αυτό είναι απαραίτητο ή όχι. Με άλλα λόγια θεωρούμε ότι πρόκειται για ρητορική -αν θέλετε- βελτίωση.

Το ίδιο θα είχα να πω και για το άρθρο 14, όπου σχετικά με τον φορέα του ΦΑΑΕΔ, η εκποίηση λέει μη επιχειρησιακά αναγκαίων για τις Ένοπλες Δυνάμεις ακινήτων θα πραγματοποιείται μόνον «εφόσον δεν υφίσταται άλλη προτιμητέα δυνατότητα». Πάλι δεν ξέρουμε ποιος θα αποφασίζει αν υφίσταται ή δεν υφίσταται άλλη προτιμητέα δυνατότητα.

Συνολικά, κύριε Πρόεδρε, η Πλεύση Ελευθερίας διατηρεί τις βασικές επιφυλάξεις που είχε για το νομοσχέδιο, παρά το γεγονός ότι αναγνωρίζουμε πως έγινε κάποια προσπάθεια εκ μέρους του Υπουργού να ενσωματώσει αρκετές από τις προτάσεις που κάναμε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα την κ. Αναγνωστοπούλου, ειδική αγορήτρια από τη Νέα Αριστερά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε. Ανέβηκα στο Βήμα, γιατί εκεί πραγματικά έχουμε ξυλιάσει. Έχω κουφαθεί από το ένα αυτί εντελώς από το ψύχος. Ελπίζω να μου περάσει.

Θα ήθελα κι εγώ να ξεκινήσω από τις φωτιές, από τους συμπολίτες μας οι οποίοι δοκιμάζονται σε πάρα πολλά μέρη της Ελλάδας, ακόμα και εδώ στην Αθήνα στην Πολυτεχνειούπολη. Ευτυχώς φαίνεται να πηγαίνουν καλύτερα τα πράγματα. Δεν θα κάνω εύκολους λαϊκισμούς, όπως μας κατηγορείτε πολλές φορές, πάνω στις φωτιές. Θα ήθελα, όμως, να πω ένα πράγμα. Η κ. Μιχαηλίδου του δικού σας κόμματος έκανε ανάρτηση ότι στα Κύθηρα δεν υπήρχαν εναέρια μέσα. Σε ελάχιστη ώρα κατέβασε την ανάρτηση, γιατί φαίνεται πως κάποιοι της τράβηξαν το αυτί. Αυτή, όμως, είναι η πραγματικότητα.

Επικαλούμαστε όλοι την κλιματική κρίση. Βεβαίως, υπάρχει κλιματική κρίση. Βεβαίως έχουμε ξηρασία. Βεβαίως ζήσαμε τις μεγάλες θερμοκρασίες αυτών των ημερών. Αλλά γι’ αυτόν ακριβώς τον λόγο ο σχεδιασμός πρέπει να είναι πολύ μεγαλύτερος.

Και θα ήθελα να πω από το Βήμα της Βουλής στον κ. Γεωργιάδη μία λέξη. Αντί να ασχολείται με την εξωτερική πολιτική, καλό είναι να ασχολείται με τα του χαρτοφυλακίου του. Δεν επιτρέπεται δεύτερη φορά στην Πάτρα να πιάνει φωτιά σε ένα από τα μεγάλα νοσοκομεία της Πάτρας, στον Άγιο Ανδρέα –δύο έχουμε έτσι κι αλλιώς εκτός από το παίδων- να κουβαλάνε ασθενείς από τις ΜΕΘ, η εκκένωση να είναι πάρα πολύ δύσκολη, να ζούμε την αγωνία όλου του προσωπικού του νοσοκομείου για να τους μεταφέρει από τέσσερις κλινικές συν την ΜΕΘ και να έχουμε τον κ. Γεωργιάδη να μας λέει για το αν είναι στρατηγικός μας εταίρος το Ισραήλ, τι πρέπει να κάνουμε με την Τουρκία και το ένα και το άλλο. Ας ασχοληθεί με τα δικά του θέματα και είναι πάρα πολλά και κρίσιμα.

Θα ήθελα, επίσης, να πω ότι θα είναι τραγικά γελοίο –τραγικά!- να διωχθούν ο Χαρίτσης, η κ. Κωνσταντοπούλου για παρακώλυση συγκοινωνίας και να μην έχει διωχθεί ο Κώστας Αχιλλέως Καραμανλής. Θα είναι πραγματικά τραγικά γελοίο, για να μην πω τίποτα άλλο.

Θα πάω τώρα σε αυτά που συνέβησαν στη Ρόδο και θα πω ένα πράγμα και ας έρθει από εδώ να με συλλάβει ο κ. Χρυσοχοΐδης, ο κ. Μαρινάκης, ο κ. Άδωνις Γεωργιάδης, όποιος θέλει. Είναι ανεπιθύμητοι οι άνθρωποι που θέλουν να κατέβουν στη χώρα, επειδή έχουν πολεμήσει μικρά παιδιά και αμάχους στη Γάζα και έρχονται στη χώρα να ξεκουραστούνε. Είμαι ξεκάθαρη και δεν μπορώ σε αυτό να βάλω καμία υποσημείωση.

Κι αν δεν το λέμε καθαρά, ξεκάθαρα. Ξέρετε τώρα, πριν ανέβω στο Βήμα συγκινήθηκα, γιατί διάβασα μια ανακοίνωση που έκαναν οι τελευταίοι κρατούμενοι της Γυάρου, που απελευθερώθηκαν στις 25 Ιουλίου 1974, και είπαν «Θέλουμε να εκφράσουμε την ευγνωμοσύνη μας στον αδάμαστο ελληνικό λαό και στην παγκόσμια δημοκρατική κοινή γνώμη, οι οποίοι μας στήριξαν όλο αυτό το διάστημα που ήμασταν στην εξορία.»

Αυτή η παγκόσμια δημοκρατική κοινή γνώμη στις κρίσιμες στιγμές της ιστορίας δείχνει σε ποια πλευρά βρίσκεται. Λοιπόν, ανεπιθύμητοι. Και προτιμώ από το να καταγγέλλονται οι άνθρωποί μας, τους οποίους γνωρίζουμε τόσα χρόνια, ο Παπακωνσταντίνου, ο δημοσιογράφος της «Καθημερινής», ως αντισημίτης, η εκπαιδευτικός από τη Ζάκυνθο, η Λάζου, η οποία έκανε ένα θεατρικό για το τι συμβαίνει στη Γάζα σε παραλληλισμό με την Άννα Φρανκ, να καταδικάζεται, να στέλνεται σε πειθαρχικό ως αντισημίτρια.

Είναι πράγματα τα οποία είναι αδιανόητα, ενώ ο ένας μετά τον άλλον, οι κυβερνήσεις η μία μετά την άλλη, ο Πρόεδρος Μακρόν, τώρα διαβάζω ο Στάρμερ της Βρετανίας, ο ένας πίσω από τον άλλο, αναγνωρίζουν κράτος παλαιστινιακό, γιατί βλέπουν ότι δεν πάει άλλο.

Ο κ. Δένδιας έφυγε και ελπίζω ότι κάποια στιγμή θα το ακούσει, για να έρθω λίγο στο νομοσχέδιο, για ελάχιστα λεπτά, κύριε Πρόεδρε.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Εδώ είμαι, απλώς κάθομαι έτσι γιατί πονάει η μέση μου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Α, συγγνώμη, κοιτούσα αλλού. Σας καταλαβαίνω, γιατί πονάει η πλάτη μου.

Θεωρώ ότι έχουμε μια πολιτισμένη συζήτηση μεταξύ μας. Θεωρώ ότι ποτέ, στα δέκα χρόνια που ανεβαίνω σε αυτά τα έδρανα, που έχω τη μεγάλη τιμή, δεν χρησιμοποίησα ποτέ οτιδήποτε, ούτε για να γίνω ούτε καν περαστική από site ότι είπε αυτό ή είπε το άλλο για να μπορέσω να δώσω δημοσιότητα σε κάτι που λέω.

Άρα λοιπόν η κατηγορία προς το πρόσωπό μου και αυτό που πραγματικά με ξένισε, κύριε Υπουργέ, όταν είπα ότι θα περίμενα -και πραγματικά θα το περίμενα- να υπάρχει μια θεσμική μνήμη τι ήταν αυτά τα ταμεία. Όχι τι έγινε χθες ή τι έγινε προχθές. Σιχαίνομαι αυτό τον ανέξοδο καβγά, τον σιχαίνομαι. Γι’ αυτό δεν έχω κάνει ποτέ, σας λέω, επικαιρότητα με τέτοιον τρόπο. Ούτε το είπα γι’ αυτό. Είπα ότι δημιουργήθηκαν αυτά τα ταμεία –γι’ αυτό είπα τις χρονολογίες- σε συνθήκες της τότε νέας εποχής.

Τώρα ακούω τους Βουλευτές της κυβερνητικής πλειοψηφίας να μιλάνε συνέχεια για τη νέα εποχή χωρίς να μας εξηγούν τι εννοούν ακριβώς. Και ήθελα πραγματικά να υπάρχει αυτή η θεσμική μνήμη, τι έγινε, όχι με την έννοια ότι ΠΑΣΟΚ, εσύ έκανες αυτά, ΣΥΡΙΖΑ, εσύ έκανες τα άλλα, Νέα Δημοκρατία, αλλά τι έγινε. Γιατί μας ακούει ο ελληνικός λαός.

Κύριε Υπουργέ, εγώ ποτέ δεν πείθομαι όταν ακούω ότι φταίνε γιατί δεν διαχειρίστηκαν καλά, δεν αξιοποίησαν σωστά, δεν έκαναν. Δεν γίνεται να το λέμε αυτό. Αν είναι να αξιοποιηθούν για κάποιον άλλον λόγο, αυτός πρέπει να εξηγηθεί και να ειπωθεί κιόλας πώς περνάμε από τη νέα εποχή στην άλλη. Αυτό με ενδιαφέρει εμένα ως πολίτη. Σας μεταφέρω την αγωνία του πολίτη.

Το είπα και στην πρωτολογία μου. Δεν είναι ο προνομιακός χώρος της Αριστεράς οι ένοπλες δυνάμεις. Δεν έχουν παίξει και δεν μπορούν να παίξουν με μικροκομματικά και ψηφοθηρικά οφέλη. Αυτό από τη μεριά μας –καλά, εμείς τώρα είμαστε κι ένα μικρό κόμμα- από τη μεριά της Αριστεράς τουλάχιστον είναι ξεκάθαρο.

Άρα όταν μιλάμε, μιλάμε από τη μεριά του εθνικού συμφέροντος, των ανθρώπων που στελεχώνουν τις ένοπλες δυνάμεις, των αναγκών τους, της αξιοπρέπειάς τους, του κύρους τους, όπως για όλα τα επαγγέλματα.

Όταν λοιπόν λέτε, κύριε Υπουργέ, ότι το Ταμείο Εθνικού Στόλου -και το έψαξα λίγο- έχει 700 τετραγωνικά στα οποία είναι δέκα άνθρωποι, και άρα ο κάθε άνθρωπος έχει 70 τετραγωνικά, εμένα με προσβάλλει. Με προσβάλλει για τους ανθρώπους αυτούς των Ενόπλων Δυνάμεων, ό,τι επάγγελμα και να κάνουνε, γιατί δημιουργεί κοινωνικούς αυτοματισμούς και αυτό πρέπει να το αποφύγουμε. Και η Νέα Δημοκρατία το κάνει μονίμως, και με τους δημοσίους υπαλλήλους και με όλα αυτά.

Έψαξα και βρήκα. Το οίκημα αυτό των 700 τετραγωνικών, ο ενάμισης όροφος είναι.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Είναι οι όροφοι που χρησιμοποιούνται. Μην μπείτε στην παγίδα να μετρήσετε…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Είναι έξι όροφοι. Οι άλλοι ενοικιάζονται. Τώρα το επεξηγείτε. Γιατί ο άλλος που το ακούει, τι λέει; Αυτοί οι άνθρωποι έχουν ένα εξαώροφο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Πόσα είναι ο κάθε όροφος;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Το αξιοποιούν οι ίδιοι πάντως; Είναι ενοικιαζόμενα αυτά; Ωραία, θα ήθελα να το ακούσω και να καταλάβω. Και αν δεν έγινε αξιοποίηση, γιατί δεν έγινε;

Αυτό δεν μπορεί να διορθωθεί με έναν άλλο τρόπο και όχι με κάτι που θυμίζει πάρα πολύ έντονα, κύριε υπουργέ και κύριε Υφυπουργέ, real estate στρατού; Δηλαδή στοχοποιούμε και μετά λέμε «Θα το πάρουμε για να το κάνουμε κάτι άλλο». Ενώ έχει γίνει ήδη, είχε γίνει ένας υπερφορέας αυτών των ταμείων, γιατί δεν λειτούργησε; Τι έχει γίνει και προς τα πού πηγαίνουμε;

Θα κλείσω, επειδή έχω φάει πάρα πολύ χρόνο, λέγοντας ένα πράγμα. Δεν είναι πραγματικά στα δικά μου αυτιά σωστό όταν κάτι δημιουργεί πρόβλημα, υπάρχει δηλαδή πρόβλημα, αντί να αναφέρεται ο σχεδιασμός ο καινούριος που έχει η Κυβέρνηση, να στοχοποιούνται οι ίδιοι οι άνθρωποι. Δεν γίνεται αυτό το πράγμα.

Θα επιμείνω στη θέση ότι αν θέλουμε πράγματι αξιοποίηση ειδικά των στρατοπέδων που είναι κλειστά και όχι επιχειρησιακά αναγκαία, μη επιχειρησιακά αναγκαία, να εμπλακούν φορείς, να εμπλακούν ενώσεις, να γίνεται δημοκρατική διαβούλευση, ώστε να εξασφαλίζεται το δημόσιο συμφέρον. Πράσινο γι’ αυτή τη χώρα επιτέλους, οικήματα. Και όλα αυτά καταλαβαίνουμε βεβαίως ότι πρώτο είναι το στεγαστικό των ενόπλων δυνάμεων, να λυθεί αυτό.

Θα ήθελα μία απάντηση γι’ αυτή τη χωρική διάταξη την καινούργια, αυτό της Ανατολικής Μεσογείου. Τι σημαίνει της Ανατολικής Μεσογείου;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ειδικός αγορητής είναι ο Η΄ Αντιπρόεδρος της Βουλής κ. Βιλιάρδος από την Ελληνική Λύση.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Θέλουμε κι εμείς με τη σειρά μας να ευχηθούμε στους συμπολίτες μας που υποφέρουν από τις φωτιές τα καλύτερα. Να πούμε όμως στην Κυβέρνηση, όπως λέμε κάθε φορά, ότι θα έπρεπε να είχε κάνει πολύ περισσότερα προληπτικά. Πάντα ακολουθούμε τα γεγονότα. Ποτέ δεν προηγούμαστε.

Τόσο στις επιτροπές όσο και σήμερα στην Ολομέλεια έχουμε αναφερθεί εκτενώς στο νομοσχέδιο, με προτάσεις, με ερωτήματα που δεν απαντήθηκαν ή απαντήθηκαν εν μέρει, καθώς επίσης εκφράζοντας τις επιφυλάξεις μας, ειδικά για το ότι οι εξουσιοδοτικές διατάξεις, με τις οποίες πάγια δεν συμφωνούμε, αφορούν εδώ σχεδόν ολόκληρη την ουσία της νομοθέτησης, δηλαδή θέματα που θα αποφασίσει σε μεταγενέστερο στάδιο εξωκοινοβουλευτικά μόνος του ο Υπουργός χωρίς να έχει στην ουσία καμία έγκριση της Βουλής.

Είναι δημοκρατικό, αλήθεια, κάτι τέτοιο; Μπορεί μια υπεύθυνη αντιπολίτευση να δώσει λευκή επιταγή στην κυβέρνηση;

Ένα μεγάλο μέρος των φορέων δε, ιδίως οι απόστρατοι, ήταν εναντίον του νομοσχεδίου τεκμηριώνοντας αναλυτικά την αντίθεσή τους, ενώ η ΠΟΜΕΝΣ, για παράδειγμα, ζήτησε την απόσυρση του άρθρου 36 που μειώνει το εφάπαξ μελλοντικά, αφού εξαιρείται το επίδομα των 100 ευρώ που δόθηκε από 1-7-2025 με τον ν.5167/2024, εύλογα, κατά την άποψή μας, αφού πρόκειται πράγματι για εμπαιγμό επειδή συνήθως ο μισθός αποτελεί τη βάση που συμπαρασύρει και άλλες παροχές, ειδικά λόγω της μεγάλης ακρίβειας, η οποία είναι κυριολεκτικά ανεξέλεγκτη στη χώρα μας, διπλάσια από τον μέσο όρο της Ευρωζώνης, η οποία ακρίβεια διαβρώνει τα εισοδήματα όλων των πολιτών και όχι φυσικά μόνο των στρατιωτικών.

Η ΠΟΜΕΝΣ τέθηκε, επίσης, υπέρ της χορήγησης επιδόματος ενοικίου, όπως άλλωστε και εμείς, κάτι που θα έπρεπε να το σκεφτείτε πολύ σοβαρά.

Σε σχέση τώρα με το SAFE διαπιστώσαμε ότι δεν συμφωνεί ο Υπουργός με τον Πρωθυπουργό, εάν δεν κάνουμε λάθος, λόγω του φόβου του Υπουργού να συμμετέχει η Τουρκία επειδή ενδεχομένως δεν υπάρχει γραπτή επιβεβαίωση του αντιθέτου, αλλά μόνο καταγραφή της προφορικής αρνητικής θέσης της Ευρωπαϊκής Ένωσης και, επίσης, επειδή δεν το έχει συμπεριλάβει στο μακροπρόθεσμο πρόγραμμα εξοπλισμού των Ενόπλων Δυνάμεων λόγω του ότι ο Υπουργός Οικονομικών δεν του έδωσε δημοσιονομικό χώρο και τον βρήκε σήμερα ξαφνικά.

Εντούτοις, δεν καταλαβαίνουμε τη λογική. Εφόσον αφορά στην αγορά όπλων, είναι ασφαλώς πιο συμφέρουσα με το SAFE λόγω του ότι τα δάνεια θα έχουν ασφαλώς χαμηλότερο επιτόκιο από αυτό με το οποίο δανείζεται η Ελλάδα σήμερα, καθώς επίσης δεκαετή περίοδο χάριτος, που δεν υπάρχει πουθενά, και έως σαράντα πέντε χρόνια εξόφλησης, που ασφαλώς δεν δίνουν ποτέ και πουθενά οι αγορές. Δεν χρειάζεται, δηλαδή, να αυξηθεί η αγορά όπλων, αν και το σωστό θα ήταν με το SAFE η στήριξη της αμυντικής μας βιομηχανίας με το επιπλέον ποσό. Αυτό τουλάχιστον υποθέτουμε και από τις σημερινές αναφορές του Υπουργού Οικονομικών εδώ, ο οποίος ξαφνικά, όπως είπαμε προηγουμένως, βρήκε δημοσιονομικό χώρο, ενώ προηγουμένως δεν τον έβρισκε, αν και δεν χρειαζόταν, κατά την άποψή μας.

Η απορία μας είναι, βέβαια, πώς συγκεκριμενοποιήθηκε η συμμετοχή μας στο 1,2 δισεκατομμύριο. Είναι πραγματικά ειλικρινής απορία. Υπάρχει κάποιος αλγόριθμος; Εάν ναι, είναι δυνατόν να λάβουν μόλις 1,2 δισεκατομμύριο από ένα πακέτο των 150 δισεκατομμυρίων που είναι για όλες τις χώρες της Ευρωπαϊκής Ένωσης; Αυτό είναι ελάχιστο. Εάν όχι, ποιος αποφάσισε για αυτό το 1,2 δισεκατομμύριο, η Ευρωπαϊκή Ένωση ή εμείς, και με ποια αιτιολογία; Μήπως τοποθετήθηκε τόσο χαμηλά λόγω της απάτης του ΟΠΕΚΕΠΕ, εξαιτίας της οποίας ασφαλώς χάσαμε την εμπιστοσύνη των εταίρων μας, αν μη τι άλλο;

Εσείς, κύριε Υπουργέ, πάντως είπατε πως είναι λίγα, αλλά δεν το διαπραγματευτήκατε εσείς, εάν ακούσαμε σωστά. Ποιος το διαπραγματεύτηκε; Δεν το είχατε αποκαλέσει εσείς κερκόπορτα; Τι άλλαξε από τότε μέχρι σήμερα έτσι ξαφνικά;

Σχετικά τώρα με την τροπολογία, με το άρθρο 5 προωθείται ο εταιρικός μετασχηματισμός των ΕΑΣ στο πλαίσιο της συνεργασίας μας με τους Τσέχους. Όπως αναφέραμε ήδη, είναι μεν θετική η επανενεργοποίηση, αλλά θα πρέπει να είναι πλήρης εννοώντας στη μεταφορά της μονάδας του Υμηττού, έτσι ώστε να υπάρχει αυτόνομη παραγωγή πυρομαχικών, κάτι που δεν βλέπουμε να έχει εξασφαλιστεί ως τώρα. Δεν μπορούμε, όμως, πραγματικά να κρίνουμε τον επιμερισμό στα τρία μετοχικά ταμεία με το άρθρο 1 της τροπολογίας, δηλαδή 44% στο Μετοχικό Ταμείο Στρατού, 33% στο Μετοχικό Ταμείο Αεροπορίας και 23% στο Μετοχικό Ταμείο Ναυτικού.

Δεν καταλαβαίνουμε, βέβαια, εκτός του ότι δεν μπορούμε να τον κρίνουμε, τον λόγο που κατατέθηκε σήμερα όπου δεν μπορούμε να ακούσουμε τις απόψεις των φορέων, κάτι που θα θέλαμε να μας εξηγήσει ο Υπουργός. Δηλαδή, γιατί το κατέθεσε με τροπολογία και όχι προτού γίνει η συνάντηση με τους φορείς; Το σωστό θα ήταν πάντως να αποσυρθεί συνολικά η τροπολογία και να συζητηθεί σε μια μελλοντική επιτροπή που θα αφορά σε κάποιο νομοσχέδιο του Υπουργείου Αμύνης μαζί με τους φορείς.

Κλείνοντας θα αναφερθούμε στη διαφορά υπολογισμού των αμυντικών δαπανών μεταξύ του ΝΑΤΟ και της Ευρωπαϊκής Ένωσης, δηλαδή στο ότι η Ευρωπαϊκή Ένωση δεν συμπεριλαμβάνει και τις ασφαλιστικές δαπάνες κατά το μεγαλύτερο ποσοστό τους. Ειδικότερα και αν δεν κάνουμε λάθος, βέβαια, στην Οδηγία του Ευρωπαϊκού Ταμείου Άμυνας EDF EU 2021/697, στην οποία στηρίζεται το SAFE και γι’ αυτό την αναφέρουμε εδώ, όπου αναφέρεται πως χρηματοδοτεί τις αμυντικές δαπάνες με βάση τον ορισμό τους από την Ευρωπαϊκή Ένωση, όπως θα καταθέσουμε στα Πρακτικά μαζί, με τις επεξηγήσεις για το ReArm EU και το SAFE, οι οποίες δεν είναι τόσο πολύπλοκες όσο μας είπε στις συζητήσεις στις επιτροπές και πρόσφατα ο Υπουργός.

Θα καταθέσουμε, επίσης, τους τομείς εξόδων των κυβερνήσεων του λογιστικού της Ευρωπαϊκής Ένωσης όπου οι ασφαλιστικές δαπάνες των στρατιωτικών δεν περιλαμβάνονται στην αμυντική δαπάνη DEFENCE, αλλά μόνο οι μισθοί, ενώ τα συνταξιοδοτικά στην κατηγορία «Κοινωνική Προστασία», όταν αντίθετα το ΝΑΤΟ περιλαμβάνει τις συνταξιοδοτικές δαπάνες, ενώ οι άλλες χώρες-μέλη ακολουθούν διαφορετικές πρακτικές.

Ως εκ τούτου, το συνταξιοδοτικό είναι, για παράδειγμα, ένας από τους σημαντικούς λόγους που οι αμυντικές δαπάνες μας μάλλον για το 2023 ανήλθαν στο 3% του ΑΕΠ για το ΝΑΤΟ και στο 2,2% για την Ευρωπαϊκή Ένωση καταθέτοντας αντίστοιχους πίνακες με τους συνδέσμους τους στα Πρακτικά για να τεκμηριώνουμε αυτά που λέμε. Εδώ πρόκειται για ένα γραφειοκρατικό πρόβλημα που θα έπρεπε να επιλυθεί από την Ευρωπαϊκή Ένωση -μας αφορά σε μεγάλο βαθμό και όχι μόνο εμάς-, έτσι ώστε να έχουμε συγκρίσεις και όχι μόνο γι’ αυτό.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και τον λόγο έχει τώρα ο Νίκος ο Παπαναστάσης, ειδικός αγορητής από το Κομμουνιστικό Κόμμα Ελλάδος.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Σχετικά με την υποδοχή των Ισραηλινών στην Ελλάδα -στη Σύρο, στη Ρόδο, δεν ξέρω πού αλλού- αναφέρθηκε και προηγουμένως από τη Σία την Αναγνωστοπούλου- η Κυβέρνηση έχει τεράστιες ευθύνες για την υποδοχή, την οργάνωση και την ανάπαυση των στρατιωτών και των αξιωματικών των ίδιων των IDF, των Ισραηλινών Ενόπλων Δυνάμεων, για ανάπαυση, για ανάνηψη και εξισορρόπηση της ψυχολογίας τους μετά από τα εγκλήματα που έχουν κάνει και που συνεχίζουν να κάνουν στη Γάζα.

Αυτή τη στιγμή και το καταγγέλλουμε Ισραηλινοί στρατιώτες στην περιοχή της Λίμνης του Πλαστήρα, στο Νεοχώριο, ξεκουράζονται μετά τα εγκλήματά τους. Οι οργανώσεις του Κομμουνιστικού Κόμματος της Καρδίτσας και της ΚΝΕ με μαχητική παρέμβαση και με τη στήριξη των κατοίκων της περιοχής οργάνωσαν κινητοποιήσεις για να δηλώσουν ότι είναι ανεπιθύμητοι και στην περιοχή και στη χώρα μας.

Σχετικά με το σχέδιο νόμου που συζητήσαμε σήμερα και τα μέτρα τα οποία περιέχει μέσα, κανένα μέτρο, καμία εξαγγελία που αφορά τις Ένοπλες Δυνάμεις δεν είναι ξεκομμένα από τη στρατηγική της Κυβέρνησης από τα συμφέροντα της αστικής τάξης, τη στήριξη των συμμαχιών που συμμετέχει η χώρα των ιμπεριαλιστικών συμμαχιών.

Πρόσφατα ο Υπουργός Εθνικής Άμυνας στο πλαίσιο της «Ατζέντας 2030» εξήγγειλε διάφορα μέτρα που κινούνται στην παραπέρα προσαρμογή της δομής των Ενόπλων Δυνάμεων στη στρατηγική της Κυβέρνησης και της αστικής τάξης της χώρας για όλο και πιο ενεργή εμπλοκή στα πολεμικά μέτωπα που μαίνονται σε βάρος των λαών της περιοχής.

Σε αυτό το πλαίσιο εντάσσονται, πέρα από το κλείσιμο και τη συγχώνευση στρατοπέδων σε όλη τη χώρα, και οι διάφορες διοικητικές αναδιοργανώσεις που ανακοινώθηκαν με τη δημιουργία τεσσάρων νέων ανώτατων στρατιωτικών διοικήσεων, μεταξύ αυτών και η Ανώτατη Στρατιωτική Διοίκηση Αιγαίου και Ανατολικής Μεσογείου, αναδεικνύοντας και από τον τίτλο της την ακόμα μεγαλύτερη εμπλοκή στα πολεμικά μέτωπα της Μέσης Ανατολής στο πλευρό των ΗΠΑ - ΝΑΤΟ- Ευρωπαϊκής Ένωσης και Ισραήλ.

Αναφέρθηκε, επίσης, ο κύριος Υπουργός για μια ακόμη φορά στην υλοποίηση της αντιπυραυλικής προστασίας με την ονομασία «Ασπίδα του Αχιλλέα», ένα πραγματικά πανάκριβο οπλικό σύστημα αμφίβολης αποτελεσματικότητας, όπως έδειξαν οι επιχειρήσεις στον πρόσφατο ιρανοϊσραηλινό πόλεμο, όπου για να δικαιολογήσει η Κυβέρνηση το τεράστιο κόστος του προβάλλει την αναγκαιότητα αυτού του έργου για την αντιμετώπιση, όπως λέει, της τουρκικής απειλής. Μόνο που περίτεχνα συγκαλύπτει ότι βασικός εταίρος της Ελλάδας σε αυτό το σύστημα είναι και η ίδια η Τουρκία που συμμετέχει στην ευρωενωσιακή αντιπυραυλική ασπίδα που τμήμα της είναι και η «Ασπίδα του Αχιλλέα».

Σε αυτές τις κυβερνητικές εξαγγελίες, όμως, ο κυνισμός πραγματικά απογειώνεται με την υπουργική διευκρίνιση ότι όλα τα οπλικά συστήματα που προμηθεύεται και εγκαθιστά η Ελλάδα στο πλαίσιο στήριξης των σχεδίων του ΝΑΤΟ και της Ευρωπαϊκής Ένωσης -τι θα κάνουν;- θα αποδεσμεύσουν τα νέα πλοία του στόλου, αλλά και τα αεροσκάφη της τεσσεράμισι και πέμπτης γενεάς για επιχειρήσεις έξω από την απλή χωρική υπεράσπιση της πατρίδας. Είναι ακριβώς φράσεις του Υπουργού Εθνικής Άμυνας, δηλαδή φρεγάτες στον Λίβανο, φρεγάτες στη Λιβύη, στην Ερυθρά Θάλασσα. Τι κάνουν εκεί πέρα; Στηρίζουν τα εφοπλιστικά συμφέροντα. Για την Κυβέρνηση υπάρχει ταύτιση των εφοπλιστικών συμφερόντων και της υπεράσπισης της πατρίδας. Αυτή είναι η λογική τους και το εκφράζουν πλέον απερίφραστα.

Αυτό ακριβώς αποτελεί την επιβεβαίωση της θέσης του ΚΚΕ ότι οι εξοπλισμοί καμιά σχέση δεν έχουν με την άμυνα της χώρας. Αυτό ακριβώς επιβεβαιώνει η ήδη αποστολή οπλισμού και πυρομαχικών των Ελληνικών Ενόπλων Δυνάμεων στο καθεστώς Ζελένσκι. Πού βρίσκονται τα καλύτερα πλοία της χώρας; Βρίσκονται στην Ερυθρά Θάλασσα, βρίσκονται στη Λιβύη και στον Λίβανο, όπως προανέφερα. Πού βρίσκονται τα καλύτερα αντιπυραυλικά συστήματα σε ένα πολύ μεγάλο ποσοστό, τα οποία στόχο και αποστολή έχουν να καλύπτουν την Ελλάδα; Βρίσκονται στη Σαουδική Αραβία. Πού βρίσκεται η καλύτερη αντιαρματική μονάδα; Βρίσκεται στη Βουλγαρία. Για πού ετοιμάζονται τα αναβαθμισμένα πανάκριβα F-16 Viper; Ετοιμάζονται για τη Ρουμανία, φρεγάτες επίσης για την Ινδία.

Για όλα αυτά τα στοιχεία τα κόμματα του ευρωατλαντισμού συναινούν και στηρίζουν. Επιπλέον, αυξάνονται κατακόρυφα οι κίνδυνοι για τους αξιωματικούς και υπαξιωματικούς των Ενόπλων Δυνάμεων, για τους στρατιώτες και όλο τον ελληνικό λαό.

Ελπίζει η Κυβέρνηση να αποσπάσει τη συναίνεση από το μόνιμο και έφεδρο προσωπικό των Ενόπλων Δυνάμεων για την επικίνδυνη και αντιλαϊκή πολιτική της. Βάζει ως τυράκι στην παγίδα που χάσκει μπροστά στους στρατευμένους, αυτούς που αφορά περισσότερο από κάθε άλλον ο κίνδυνος της εμπλοκής, την αύξηση της μηνιαίας αποζημίωσής τους στα 50 ευρώ για όσους υπηρετούν στην ενδοχώρα και στα 100 ευρώ για τους υπόλοιπους από το 8,62 ευρώ που είναι σήμερα. Θα μπορούσε αυτό να είναι και ανέκδοτο, αν δεν ήταν τραγικό, αναλογιζόμενος τα έξοδα που απαιτεί η θητεία για τη λαϊκή οικογένεια που ούτως ή άλλως στενάζει.

Και αντί τουλάχιστον κατ’ ένωπα να σιωπούν, έφτασε ο κύριος Υπουργός Άμυνας να κομπάζει ότι πρόκειται για αύξηση 1.036,36%. Αφού, λοιπόν, με τα 3,3 ευρώ τη μέρα -γιατί τόση είναι η αύξηση- χαΐρι δεν βλέπει κανείς, ας φάνε οι στρατιώτες και οι οικογένειές τους το παντεσπάνι της αύξησης ως ποσοστό 1.036,36%.

Εξίσου χωρίς αντίκρισμα για τις πραγματικές ανάγκες των στρατιωτών είναι και τα σχέδια που παρουσιάστηκαν για το στεγαστικό που όλο και όλο περιλαμβάνει χίλιες πενήντα κατοικίες σε πρώτη φάση για δεκάδες χιλιάδες οικογένειες και αυτό μέσα από την αξιοποίηση της ακίνητης περιουσίας των Ενόπλων Δυνάμεων με ό,τι αυτό συνεπάγεται. Αν η Κυβέρνηση ήθελε, πραγματικά, να συνδράμει τα στελέχη των Ενόπλων Δυνάμεων, θα έπρεπε να επιδοτούσε το ενοίκιο και ό,τι άλλο στοιχείο επιβαρύνει σήμερα, όχι το 2030, το 2040 και το 2050, ζήσε Μάη μου, να φας τριφύλλι.

Σήμερα έπρεπε η Κυβέρνηση στα στελέχη που βρίσκονται στη Ρόδο, που βρίσκονται σε όλα τα νησιά του Αιγαίου, που τους διώχνουν το καλοκαίρι -έξωση!- να επιδοτούσε το ενοίκιό τους.

Ο δρόμος που ακολουθεί η Κυβέρνηση καμία σχέση δεν έχει ούτε με την ειρήνη ούτε με την ευημερία του λαού μας και των λαών της περιοχής. Το μέλλον του προσωπικού των στελεχών των Ενόπλων Δυνάμεων δεν μπορεί να είναι διαφορετικό. Οι εντάσεις θα εναλλάσσονται με περιόδους ιμπεριαλιστικής ηρεμίας, ανάλογα με τους σχεδιασμούς των αστικών τάξεων της περιοχής αλλά και τους ανταγωνισμούς τους.

Το Κομμουνιστικό Κόμμα Ελλάδας καλεί τον λαό, όπως και τους στρατιωτικούς, μπροστά στις εξελίξεις να μετρήσουν το δικό τους συμφέρον, το μέλλον των παιδιών τους, να χαράξουν τη δική τους πορεία συνεργασίας και κοινής πάλης με όλους τους λαούς, με αποδέσμευση από το ΝΑΤΟ και την Ευρωπαϊκή Ένωση, με τον λαό αφέντη του τόπου του, με την εξουσία στα δικά τους χέρια. Ή θα συνεχίσουμε την ίδια πορεία που είναι προδιαγεγραμμένη και φέρνει μόνο συμφορές στον λαό, ή θα γίνουμε εμείς οι πρωταγωνιστές.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο ειδικός αγορητής από τον ΣΥΡΙΖΑ, ο κ. Αλέξανδρος Μεϊκόπουλος.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, με μια σκέψη σε σχέση με τα σημερινά γεγονότα στη Ρόδο θα ήθελα να ξεκινήσω. Ξέρετε, είναι άλλο το πώς επιχειρεί ή επιθυμεί να προσεγγίσει η Νέα Δημοκρατία το τι ακριβώς συμβαίνει αυτή τη στιγμή, αυτή την περίοδο στη Γάζα -πριν από λίγο ο Κοινοβουλευτικός Εκπρόσωπος της Νέας Δημοκρατίας παρέθεσε ένα σχετικό σκεπτικό, διαφωνούμε, αλλά είναι σεβαστή η προσέγγιση- και είναι άλλο, κύριοι Υπουργοί, να φτάσουμε στο σημείο να ποινικοποιούνται οι διαμαρτυρίες και μάλιστα αυτές να καταστέλλονται βίαια, όπως συνέβη σήμερα στη Ρόδο, τη στιγμή που στη Γάζα συντελείται μία γενοκτονία. Νομίζω, λοιπόν, ότι είναι αδιανόητο να φτάσουμε στο σημείο να ποινικοποιήσουμε τη διαμαρτυρία.

Σε σχέση με το νομοσχέδιο, κύριοι Υπουργοί, εγώ θα επιλέξω να σταθώ σε αυτό που θα ονόμαζα ως επιχείρηση «Μετοχικά Ταμεία των Ενόπλων Δυνάμεων», γιατί νομίζω ότι εκεί κρύβεται και η ουσία.

Θα επιλέξω να ασκήσω κριτική, κύριε Υπουργέ, παραθέτοντας ορισμένα σημεία τα οποία κατά τη γνώμη μας κρύβουν και την ουσία, το ζουμί της υπόθεσης.

Σημείο πρώτο: Επιχειρήθηκε -κατά τη γνώμη μας- ένας εντελώς άκομψος επανακαθορισμός θεμελιωδών εννοιών. Παρά το γεγονός πως το νομοσχέδιο παρέμεινε σε διαβούλευση επί δώδεκα ολόκληρες ημέρες, από τα εξακόσια ογδόντα οχτώ σχόλια δεν πήρατε κανένα -μα, κανένα!- υπ’ όψιν, καθιστώντας την έννοια «διαβούλευση» με αυτόν τον τρόπο κενό γράμμα.

Σημείο δεύτερο: Προς απόδειξη όσων ισχυρίζομαι, το γεγονός ότι στον ελάχιστο χρόνο που μεσολάβησε από τη διαβούλευση μέχρι να μπει στην αρμόδια επιτροπή προλάβατε -ας μου επιτραπεί ο όρος- να φυτέψετε το επίμαχο άρθρο επιβεβαιώνει την όψιμη διάθεση της Κυβέρνησης για διαβούλευση.

Σημείο τρίτο: Φαίνεται πως ούτε ο ίδιος ο νομοθέτης δεν εμπιστεύεται τον νόμο που φέρνει προς ψήφιση, γιατί πριν ακόμα ψηφιστεί φαίνεται ότι από τα άρθρα 3, 4 και 5 της τροπολογίας έχουν ήδη ξεκινήσει οι παραχωρήσεις στρεμμάτων ιδιοκτησίας του Υπουργείου Εθνικής Άμυνας σε άλλα νομικά πρόσωπα. Άρα, μαζί με την ψήφιση περνάτε με αμφίβολες διαδικασίες επιμέρους ρυθμίσεις κυρίως εις βάρος του αντικειμένου που πραγματεύεται το νομοσχέδιο που σε λίγο θα γίνει νόμος του κράτους.

Σημείο τέταρτο: Πάμε τώρα στο άρθρο 1 της τροπολογίας. Τι κάνει; Ανακατανέμει τα έσοδα από προμήθειες σε ένα νέο νομικό πρόσωπο ιδιωτικού δικαίου, χωρίς υποχρέωση αναλογικής επιστροφής. Η κατανομή λέει ο νομοθέτης γίνεται με βάση την οικονομική κατάσταση, τις ανάγκες και την αναλογία προσωπικού. Μάλιστα. Το γεγονός ότι για παράδειγμα σε σχέση με το Μετοχικό Ταμείο Στρατού έχουν υπάρξει διοικήσεις που έχουν απασχολήσει στο παρελθόν τη δικαιοσύνη, ή ότι το Μετοχικό Ταμείο Στρατού ήταν το μόνο στο οποίο δεν έγινε κούρεμα στο PSI λόγω κακής οικονομικής κατάστασης έχει ληφθεί υπ’ όψιν από τον νομοθέτη σε σχέση με την οικονομική του κατάσταση;

Και γιατί το λέω αυτό; Γιατί στην κατανομή ευνοείται το Μετοχικό Ταμείο Στρατού με 44%, ακολουθεί το Μετοχικό Ταμείο Αεροπορίας με 33% και το Μετοχικό Ταμείο Ναυτικού με 23%. Ερώτημα: υπάρχει συσχέτιση των ποσοστών με τον πληθυσμό των στελεχών ανά ταμείο; Γιατί, για παράδειγμα, κύριε Υπουργέ, το 2012 το Μετοχικό Ταμείο Ναυτικού ήταν δεύτερο σε πληθυσμό. Άλλαξε κάτι από τότε; Ερώτημα δεύτερο. Έχει ληφθεί υπ’ όψιν ότι στο Μετοχικό Ταμείο Στρατού συμμετέχουν ως μερισματούχοι και χωροφύλακες; Θυμίζω μόνο ότι το Σώμα της Χωροφυλακής έχει καταργηθεί από το 1984 και έχει ενσωματωθεί στην Ελληνική Αστυνομία. Δεν είναι πλέον στρατιωτικό σώμα.

Σημείο πέμπτο. Με την τροπολογία οι κρατήσεις από τα εξοπλιστικά και όλες τις δαπάνες των επιτελείων δεν θα αποδίδονται εξ ολοκλήρου στα ταμεία όπως ίσχυε μέχρι σήμερα. Θα αποδίδεται ένα πλαφόν που θα οριστεί με κοινή υπουργική απόφαση. Ο νομοθέτης ισχυρίζεται ότι αυτό θα εξορθολογήσει την κατανομή. Ωστόσο κατά τη γνώμη μας είναι προφανές ότι ανοίγει παράθυρο για περιορισμό των εσόδων των ταμείων.

Σημείο έκτο. Η ρύθμιση δεν πρόκειται, πραγματικά, να ωφελήσει τους στρατιωτικούς. Είναι κάτι παραπάνω από ορατός ο κίνδυνος η μερίδα του λέοντος να πηγαίνει στο Υπουργείο Οικονομίας μέσω των αποθεματικών των μετοχικών ταμείων. Άρα, όλα τα μετοχικά ταμεία θα μείνουν με λιγότερα όπου, ένεκα μείωσης εσόδων, όλα τα μερίσματα θα έχουν μειωθεί δραματικά.

Συμπερασματικά, κύριοι Υπουργοί, κύριε Πρόεδρε, κυρίες και κύριοι συνάδελφοι, με τροπολογία έρχεται στην κυριολεξία μεσαίωνας για όλους. Μεσαίωνας για όλους ανεξαιρέτως. Πρόκειται για μια μεθόδευση που επιχειρείται να παρουσιαστεί ως μέριμνα και αποκατάσταση αδικίας. Αυτή η παρέμβαση όπως και ο εξοβελισμός των κλάδων από τα έσοδα παρά τα όσα διαβεβαιώθηκαν εμπεριέχονται σε ένα νόμο που ούτε ο ίδιος ο εμπνευστής του δεν εμπιστεύεται καθώς σπεύδει να παραδώσει περιουσιακά στοιχεία πριν καν ψηφιστεί ο νόμος.

Κυρίες και κύριοι συνάδελφοι, πραγματικά με αυτές τις σκέψεις έχει απόλυτο δίκιο ο πρόεδρος της ΠΟΕΣ όταν σημειώνει ότι πολύ σύντομα θα γίνει αντιληπτό ότι από όλους τους στρατιωτικούς κανείς δεν θα γελάσει τελευταίος.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο εισηγητής του ΠΑΣΟΚ, κ. Μιχαήλ Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ήθελα να σας παρακαλέσω να κλείσετε τα μάτια και να ακούσετε δύο δηλώσεις που θα σας διαβάσω και να μου πείτε ποια θα μπορούσε να αποδοθεί σε ποιον.

Πρώτη δήλωση: «Η συμμετοχή μας στο SAFE είναι πρόσθετη αποτρεπτική ισχύς για τη χώρα, ανάπτυξη για την ελληνική αμυντική βιομηχανία, μεταφορά τεχνογνωσίας, παραγωγική επανεκκίνηση σε κρίσιμους τομείς». Δεύτερη δήλωση: «Αυτό που ενώνει τα πάντα, τα λεγόμενα μέχρι σήμερα, είναι η απόλυτη προσήλωση στα δημοσιονομικά. Έχουμε δει τι σημαίνει να υπερβαίνουμε τα δημοσιονομικά μας όρια».

Δεν θα το πιστέψετε, αλλά η πρώτη δήλωση δεν έχει γίνει από τον Υπουργό Εθνικής Άμυνας αλλά από τον Υπουργό Οικονομικών και η δεύτερη δήλωση δεν έχει γίνει από Υπουργό Οικονομικών αλλά από τον Υπουργό Εθνικής Άμυνας. Και οι δύο σήμερα σε αυτήν εδώ την Αίθουσα. Ο Υπουργός Οικονομικών επιχειρηματολογεί υπέρ της επιχειρησιακής και στρατηγικής αναγκαιότητας του να μπούμε στο SAFE και ο Υπουργός Εθνικής Άμυνας επιχειρηματολογεί υπέρ των δημοσιονομικών περιορισμών που δεν πρέπει να υπερβαίνουμε. Και αυτό νομίζω είναι ενδεικτικό της σύγχυσης και της αμηχανίας αλλά και της πολυγλωσσίας στην οποία βρέθηκε σήμερα η Κυβέρνηση άμα τη ανακοινώσει του Πρωθυπουργού για την ένταξη της χώρας στο πρόγραμμα SAFE.

Εγώ δεν θα σχολιάσω το γεγονός ότι το Υπουργός Εθνικής Άμυνας στην πρώτη τοποθέτησή του οκτακοσίων είκοσι ενός λέξεων δεν είπε ούτε μία λέξη για την ανακοίνωση του Πρωθυπουργού για το πρόγραμμα SAFE. Όμως σημειώνω από τις τοποθετήσεις του ότι μας είπε ότι χρειάζεται προσεκτική ανάγνωση. Μας είπε ότι δεν απαιτούσε ομοφωνία. Σωστό, κύριε Υπουργέ, γιατί η Ελληνική Κυβέρνηση δεν διεκδίκησε να υπαχθεί στο άρθρο 212 και 218 της Συνθήκης Λειτουργίας της Ευρωπαϊκής Ένωσης αλλά επέτρεψε να εκληφθεί ως κανονισμός βιομηχανικού ενδιαφέροντος και όχι ενδιαφέροντος άμυνας και εξωτερικής πολιτικής. Και συμφωνώ με τη διαπίστωσή σας ότι θα θέλατε κάτι περισσότερο. Και συμφωνώ με την εκτίμηση σας ότι δεν το διαπραγματευτήκατε εσείς αλλά το Υπουργείο Εξωτερικών. Και επίσης συμφωνώ με αυτό που λέτε και νομίζω ότι είναι σαφές και είναι σε πλήρη αναντιστοιχία με αυτό που προσπαθεί επιμελώς ο Πρωθυπουργός να περάσει μέσα από τα μέσα μαζικής ενημέρωσης ότι η επιτροπή δήλωσε προφορικά ότι οτιδήποτε φέρει θα το φέρει με διάταξη που παραπέμπει σε ομοφωνία. Αλλά δεν περιλαμβάνεται αυτό, κυρίες και κύριοι συνάδελφοι, στο κείμενο του Κανονισμού. Κι αυτό γιατί ο κ. Μητσοτάκης πριν από λίγες μέρες και πριν από ένα μήνα διαβεβαίωνε τους Έλληνες πολίτες ότι δεν υπάρχει θέμα συμμετοχής της Τουρκίας στον μηχανισμό SAFE γιατί αυτό προϋποθέτει ομοφωνία και ότι η Ελλάδα θα μπλοκάρει με βέτο τη συμμετοχή της Τουρκίας. Και είναι καλό να αποκαθίσταται η αλήθεια για να ξέρουμε τι πραγματικά ισχύει, τι μας περιμένει, ποιοι διαπραγματεύονται, πώς διαπραγματεύονται με όρους εθνικής ισχύος και αποτροπής χωρών που απειλούν την Ελλάδα με casus belli και κατέχουν παράνομα μέρος της Κύπρου και ποιοι νομίζουν ότι με μία ατάκα σε μία συνέντευξη σε ένα φιλικό μέσο μπορούν να διαμορφώσουν ή να επηρεάσουν την πραγματικότητα.

Φτάνουμε στο τέλος μιας συζήτησης που θα έλεγα ότι ήταν πραγματικά εποικοδομητική και ουσιαστική. Θα έλεγα, κύριε Υπουργέ, ότι με την κύρια τοποθέτησή σας την αδικήσατε γιατί κατά τη συνήθη τακτική σας και σε μια προσπάθεια δημιουργίας εντυπώσεων, που μάλιστα βλέπω ότι έχουν και πηχυαίους τίτλους σε κεντρικά site, επικαλείστε παραδείγματα τρανταχτά για να ενισχύσετε τη μεταρρυθμιστική σας ατζέντα, όπως κάνατε και με τους κτηνιάτρους και με την διάταξη Τσοχατζόπουλου για το ΕΚΟΕΜΣ στο νομοσχέδιο για την υγειονομική περίθαλψη.

Έτσι και σήμερα μιλήσατε για ευρύχωρα γραφεία, για πισίνες σε στρατόπεδα, για ρετιρέ το οποίο νοικιάζεται 800.000 ευρώ. Βέβαια εγώ να σας πω την αλήθεια, επειδή ανέτρεξα τρεις φορές τον κατάλογο που μας μοιράσατε, δεν βρήκα αυτό το ακίνητο το οποίο είπατε δημοσίως ότι δινόταν σε έναν αξιωματικό και τώρα νοικιάζεται για 800.000 ευρώ εκτός αν είναι ελλειμματική η λίστα που μοιράσατε στην Εθνική Αντιπροσωπεία. Αλλά βεβαίως εγώ θα συμφωνήσω μαζί σας ότι αν σήμερα ένας φοιτητής έβλεπε ότι νοικιάζεται διαμέρισμα με 33,47 ευρώ τον μήνα ή 38,62 ευρώ τον μήνα ή ένας φαρμακοποιός έβλεπε ότι νοικιάζεται φαρμακείο πενήντα τριών τετραγωνικών με 350 ευρώ τον μήνα ή ένας νέος συμβολαιογράφος έβλεπε ότι ενοικιάζονται σαράντα επτά τετραγωνικά με 160 ευρώ τον μήνα και μια καφετέρια πενήντα οκτώ τετραγωνικών με 67 ευρώ τον μήνα, θα έλεγε «τι γίνεται σε αυτή τη χώρα που εγώ δεν μπορώ να νοικιάσω κάτι με κάτω από 500 ευρώ».

Αυτή η κακή διαχείριση όμως δεν είναι ουδέτερη. Δεν ήρθε σήμερα, δεν προέκυψε από την κακιά μας τη μοίρα γιατί αυτό που δεν είπατε είναι ότι στα τρία ταμεία στα οποία έχουμε αυτά και άλλα τόσα ακραία περιστατικά, ποιος προεδρεύει, κυρίες και κύριοι συνάδελφοι, στη διοικούσα επιτροπή; Η πολιτική ηγεσία του Υπουργείου Εθνικής Άμυνας. Και βεβαίως εγώ ανέτρεξα στον ιστότοπο του ΤΕΘΑ. Ο προτελευταίος διευθυντής είναι το έτος 2018 ο αντιστράτηγος κ. Κονδύλης. Δεν υπάρχει ενημέρωση από το 2018 μέχρι σήμερα ποιος είναι διευθυντής του ταμείου που κάνει αυτή τη διαχείριση. Ανέτρεξα στους ισολογισμούς του ΤΕΣ. Βεβαίως οφείλουμε να πούμε ότι χρόνο με τον χρόνο έχουν αυξημένα έσοδα, άρα θα μπορούσαν να έχουν και ακόμα αυξημένα έσοδα. Μόνο στο πρώτο εξάμηνο φτάνουμε κοντά στο 1 εκατομμύριο ευρώ. Άρα πολύ περισσότερο από τη διαχείριση των περασμένων ετών.

(Στο σημείο αυτό κτυπάει το κουδούνι λήξεως της ομιλίας του κυρίου Βουλευτή)

Την ανοχή σας θα ήθελα, κύριε Πρόεδρε.

Άρα, αυτό δείχνει ότι ναι, θα μπορούσε να γίνει καλύτερη διαχείριση από την υπάρχουσα ηγεσία, η οποία όμως φέρει και την ευθύνη για όλα αυτά τα τραγελαφικά και άλλα πολλά που δυστυχώς δεν έχουμε χρόνο να αναφέρουμε, αλλά γίνονται την τελευταία εξαετία με μία κυβέρνηση, με μία διοίκηση, με μία εποπτεία που είναι της Κυβέρνησης της Νέας Δημοκρατίας.

Οφείλω να πω, με τη μικρή μου κοινοβουλευτική εμπειρία, ότι μεγάλο κομμάτι των προτάσεων που έγιναν στην επιτροπή, τουλάχιστον έδειξε ο Υπουργός να τις ακούει. Εγώ όλα αυτά τα χρόνια που συμμετέχω πρώτη φορά βλέπω σε νομοσχέδιο να υπάρχουν νομοτεχνικές βελτιώσεις πάνω σε προτάσεις της Αντιπολίτευσης συγκεκριμένες. Αυτό μας κάνει να ψηφίσουμε μια σειρά άρθρων, όπως είναι το άρθρο 9, το άρθρο 10, το άρθρο 24 και κάποια άλλα άρθρα που αν και είχατε τη γενναιότητα να αποδεχθείτε τις προτάσεις μας, θα τα ψηφίζαμε.

Θέλω να πω στο άρθρο 25, κύριε Υπουργέ, ότι επειδή δεν είναι μέρος της Επιτροπής Εξοπλιστικών Προγραμμάτων και Συμβάσεων τα συμβόλαια για τα ακίνητα, θα έπρεπε να αλλάξει και να είναι η Επιτροπή Εξωτερικών και Άμυνας με απόρρητη συνεδρίαση. Αυτό θα μπορούσε να γίνει.

Οφείλω να πω, λοιπόν, ότι όντως υπήρχε διάθεση -εγώ ξέρετε δεν είμαι μικρόψυχος πολιτικά, είμαι σκληρός απέναντι στην Κυβέρνηση- να ενσωματωθούν διάφορες διατάξεις, όμως δεν είναι σε ζητήματα μείζονος σημασίας όπως στον νομικό χαρακτήρα του ΦΑΑΕΔ, όπως η απουσία δεσμευτικού ποσοστού για το στεγαστικό, ζητήσαμε να είναι κατ’ ελάχιστον 60%, όπως είναι η δικλείδα διαφάνειας για τον Πρόεδρο του φορέα που ζητήσαμε να είναι, τουλάχιστον, δυο χρόνια εκτός ανταγωνιστικού επιχειρηματικού ομίλου. Όπως ακριβώς όσοι είναι στους εξοπλισμούς τους απαγορεύεται για έξι χρόνια μετά να πάνε στον ιδιωτικό τομέα, έτσι θα πρέπει κατ’ αντιστοιχία να γίνει και στον Πρόεδρο του ΦΑΑΕΔ. Όπως τη λίστα ακινήτων που ζητήσαμε, έστω με όρους απορρήτου, να μας διανεμηθεί.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Μπορώ να σας διακόψω;

**ΜΙΧΑΗΛ ΚΑΤΡΙΝΗΣ:** Ναι, κύριε Υπουργέ.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Τι θέλετε δύο χρόνια πριν ή δύο χρόνια μετά;

**ΜΙΧΑΗΛ ΚΑΤΡΙΝΗΣ:** Δύο χρόνια πριν την τοποθέτησή του.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Μα, αυτό που λέτε λειτουργεί ανάποδα στο δύο χρόνια μετά. Εάν μου πείτε όποιος είναι ο διευθύνων να μην μπορεί δύο χρόνια μετά να πάει σε ανταγωνιστική εταιρεία, αυτό θα το δεχθώ. Το πριν, δεν μου βγάζει λογική.

**ΜΙΧΑΗΛ ΚΑΤΡΙΝΗΣ:** Δύο χρόνια πριν, ακριβώς για να μην έρθει κάποιος με όρους επιχειρηματικών συμφερόντων που εξυπηρετούσε, να «εξυπηρετήσει» τα συμφέροντα των Ενόπλων Δυνάμεων μέσα από την αξιοποίηση των ακινήτων.

Την τακτική συνεδρίαση της επιτροπής για την ενημέρωση από το ΣΑΓΕ ποια στρατόπεδα είναι μη επιχειρησιακά αναγκαία. Την απουσία ενώσεων στρατιωτικών, που θα έπρεπε με κάποιον τρόπο να συμμετέχουν στη διοίκηση, στη συζήτηση, στη λογοδοσία. Τη δευτερογενή νομοθεσία που παραπέμπει όλες σχεδόν τις σημαντικές αποφάσεις σε προεδρικά διατάγματα και υπουργικές αποφάσεις. Και βεβαίως, το γεγονός ότι ο Υπουργός παραμένει επόπτης και εποπτευόμενος.

Τελειώνοντας, κύριε Πρόεδρε, για την τροπολογία, το άρθρο 1 έχει συγκεντρώσει την καθολική αντίδραση όλων σχεδόν των ενώσεων. Η ΠΟΜΕΝΣ, ΠΟΕΣ, Συντονιστικό ΑΣΣΥ, Ένωση Αποστράτων Αεροπορίας και Ναυτικού, ΠΟΕΠΛΣ, ΠΕΑΛΣ, ΕΑΑΛΣ, ΣΑΣΥΔΑ, ΣΑΣΜΥΝ, όλοι αυτοί έχουν καταθέσει υπομνήματα εκφράζοντας την έντονη διαμαρτυρία τους για την αλλαγή στην περιουσία και στη διαχείριση και στα έσοδα των μετοχικών ταμείων. Τα καταθέτω για τα Πρακτικά.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν έχετε πάρει τη γνώμη τους. Δεν την έχουμε και προφανώς δεν την έχουμε, γιατί τους είχαμε καλέσει στην ακρόαση φορέων, αλλά δεν υπήρχε τροπολογία μετοχικών ταμείων, δεν έχουμε την άποψη των επιτελείων που είναι μέτοχοι, δεν έχουμε την άποψη των ενώσεων αποστράτων αξιωματικών και βεβαίως και των κλάδων που είναι μερισματούχοι και όλοι αυτοί αντιδρούν.

Άρα, δεν αναλαμβάνετε πολιτική ευθύνη διάσωσης όλων των μετοχικών ταμείων, αλλά την με επιφύλαξη διάσωση του Μετοχικού Ταμείου Στρατού και τη σίγουρη υποβάθμιση των Μετοχικών Ταμείων Αεροπορίας και Ναυτικού. Μάλιστα αναφερθήκατε και σε μείωση 50% στο Μετοχικό Ταμείο Αεροπορίας. Άρα, σας καλούμε να αποσύρετε αυτό το άρθρο και να γίνει διαβούλευση.

Κύριε Πρόεδρε, θα ήθελα επειδή η τροπολογία, κατά τη συνήθη πρακτική της Κυβέρνησης, περιλαμβάνει διάφορα άρθρα που δεν έχουν μεταξύ τους σύνδεση, να ξεκαθαρίσω τη θέση του ΠΑΣΟΚ - Κινήματος Αλλαγής πάνω στην τροπολογία, που αν ψηφιζόταν ξεχωριστά το ΠΑΣΟΚ θα ψήφιζε «όχι» στο άρθρο 1, όπως είπα πριν και στο άρθρο 5 που αφορά τα Ελληνικά Αμυντικά Συστήματα καθότι η εταιρεία δεν εξυπηρετεί λόγους δημοσίου συμφέροντος, «όχι» στο άρθρο 2, «ναι» στο άρθρο 3 για την παραχώρηση στον Δήμο Θέρμης, «όχι» στο άρθρο 4 και όπως είπα πριν «όχι» στο άρθρο 5.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Γκολιδάκης Διαμαντής, εισηγητής της Νέας Δημοκρατίας και μετά θα δώσουμε τον λόγο στον Υπουργό για να ολοκληρώσουμε τη συζήτηση του νομοσχεδίου.

**ΔΙΑΜΑΝΤΗΣ ΓΚΟΛΙΔΑΚΗΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, σήμερα ολοκληρώνεται μια επίμονη, αναλυτική και ουσιαστική κοινοβουλευτική διαδικασία και νομίζω ότι όλοι όσοι συμμετείχαμε, ανεξαρτήτως πολιτικής θέσης, μπορούμε να αναγνωρίσουμε ότι το σχέδιο νόμου που συζητούμε αφορά τον πυρήνα ενός σύγχρονου ευρωπαϊκού κράτους, την οργανωμένη θεσμική διαχείριση της δημόσιας περιουσίας και τη στήριξη του στελεχιακού δυναμικού των Ενόπλων Δυνάμεων.

Σε αυτό το σημείο να υπενθυμίσω στο Σώμα ότι είχα την τιμή να είμαι εισηγητής στην Επιτροπή Εξοπλισμών, στο ΜΠΑΕ, το Μακροπρόθεσμο Πρόγραμμα Αμυντικών Εξοπλισμών, το οποίο πρόκειται για ένα στρατηγικό πρόγραμμα, που ενισχύει τις εγχώριες παραγωγικές δυνατότητες, δημιουργεί χιλιάδες νέες θέσεις εργασίας, φέρνει τεχνογνωσία και καινοτομία και πάνω απ’ όλα αυξάνει την εθνική αυτονομία της χώρας σε κρίσιμα συστήματα άμυνας.

Επίσης, θεραπεύει κάποιες προκλήσεις που είχαν αντιμετωπίσει οι Ένοπλες Δυνάμεις στο παρελθόν, όπως τα λεγόμενα προγράμματα Follow On Support, δηλαδή ουσιαστικά της υποστήριξης στη συνέχεια του οπλικού συστήματος που έχουμε και γενικότερα με τον τρόπο αυτό μπορεί να αυξήσει τις διαθεσιμότητες. Γιατί δεν αρκεί να έχουμε ένα οπλικό σύστημα στη διάθεσή μας, αλλά πρέπει να μπορούμε και να το χρησιμοποιήσουμε και να είναι ετοιμοπόλεμο.

Η Ελλάδα της Κυβέρνησης του Κυριάκου Μητσοτάκη δεν είναι πλέον ένας απλός παρατηρητής. Επιχειρεί να είναι ένας ενεργός διαμορφωτής της ευρωπαϊκής πολιτικής ασφάλειας και άμυνας, με καθαρό λόγο και σαφείς προτάσεις, όπως η ανάγκη για ένα Ευρωπαϊκό Ταμείο Επενδύσεων σε στρατηγικά έργα κοινής ωφέλειας ή όπως η ανάπτυξη μιας ενιαίας αντιπυραυλικής ευρωπαϊκής ασπίδας. Επενδύουμε στην άμυνα γιατί επενδύουμε στην ασφάλεια, στη σταθερότητα και στο μέλλον της πατρίδας μας και αυτό είναι μια εθνική υπόθεση. Οραματιζόμαστε μια γεωπολιτικά ώριμη Ευρώπη με περισσότερη στρατηγική αυτονομία.

Ακούσαμε τον Υπουργό σήμερα, τον κ. Δένδια, να έρχεται να ρίξει φως και να απομακρύνει κάθε σκιά από ένα νομοσχέδιο ανταποκρινόμενο στις παραγωγικές επισημάνσεις των φορέων και των συναδέλφων. Από την αρχή ήταν ανοιχτός στη διαμόρφωση, στον διάλογο, στη διαλεύκανση των αμφιβολιών. Κυρίες και κύριοι συνάδελφοι, πιστεύω ότι ανεξάρτητα από την πολιτική ιδεολογία του καθενός, οφείλουμε να αναγνωρίσουμε μια πολύ συγκροτημένη και επίμονη προσπάθεια που γίνεται για το νοικοκύρεμα των πραγμάτων στις Ένοπλες Δυνάμεις, αλλά και στον εξορθολογισμό των δαπανών.

Για την ενοποίηση των ταμείων τα είπαμε πολλές φορές μέσα σε αυτήν εδώ την Αίθουσα. Κάνοντας μια μικρή σύνοψη, η ενοποίηση των ταμείων στο Ταμείο Ακινήτων Εθνικής Άμυνας, το λεγόμενο τα ΤΑΕΘΑ, δεν είναι μια γραφειοκρατική απλή αλλαγή, αλλά ένας οργανωτικός ανασχεδιασμός με επιχειρησιακή σημασία. Για πρώτη φορά αποκτά το Υπουργείο Εθνικής Άμυνας έναν ενιαίο θεσμικό βραχίονα για την ορθολογική αξιοποίηση της περιουσίας του.

Μεγάλη κουβέντα έγινε για τη σύσταση του Φορέα Αξιοποίησης Ακινήτων Ενόπλων Δυνάμεων, τον ΦΑΑΕΔ. Υποστηρίχθηκε από κάποιες παρατάξεις δήθεν ότι παραχωρείται μέρος της διαχείρισης δημόσιας περιουσίας σε ιδιώτες ή ότι εισάγονται ιδιωτικά συμφέροντα εκεί που πρέπει να κυριαρχεί το δημόσιο. Όμως, όχι, κυρίες και κύριοι συνάδελφοι, η αλήθεια είναι τελείως διαφορετική. Ο φορέας είναι μεν νομικό πρόσωπο ιδιωτικού δικαίου, αλλά ελέγχεται απολύτως από το δημόσιο. Τα μέλη της διοίκησης ορίζονται με αποφάσεις της κυβέρνησης, οι αρμοδιότητες που προσδιορίζονται ρητά περιοριστικά και ελέγχονται θεσμικά. Οι συμβάσεις του ελέγχονται από το Ελεγκτικό Συνέδριο, το έργο του εποπτεύεται διαρκώς από το Υπουργείο Εθνικής Άμυνας. Εάν αυτό είναι ιδιωτικοποίηση, τότε θα πρέπει να αναθεωρήσουμε τα λεξικά μας.

Έχω αναλύσει διεξοδικά και στις επιτροπές και σήμερα στην πρώτη μου εισήγηση τα άρθρα τα οποία διαλύουν κάποιες εσφαλμένες, κατά την άποψή μου, αιτιάσεις και αναδεικνύουν το αληθινό περιεχόμενο της ρύθμισης. Προβλέπουν υποχρεωτική εκπόνηση και δημοσιοποίηση ετήσιου στρατηγικού πλάνου αξιοποίησης, με μετρήσιμους στόχους, με κριτήρια απόδοσης, με διαφάνεια, με εποπτεία και προβλέπουν ότι η αρμοδιότητα στρατηγικής αξιοποίησης ανήκει αποκλειστικά στο Ταμείο και όχι στον φορέα ιδιοκτήτη. Η ιδιοκτησία δεν αλλάζει, αρμοδιότητα δεν αλλάζει. Το δημόσιο παραμένει κυρίαρχο.

Ιδιαίτερη σημασία έχει η εισαγωγή ενός ολοκληρωμένου σχεδίου στεγαστική πολιτικής για τα στελέχη των Ενόπλων Δυνάμεων. Δεν είναι απλώς κοινωνική μέριμνα, αλλά είναι η αναγνώριση του ρόλου που επιτελούν οι ένστολοι πολίτες, οι γυναίκες και οι άνδρες των Ενόπλων Δυνάμεων, του Στρατού, του Ναυτικού, της Αεροπορίας, που μετακινούνται διαρκώς, που σηκώνουν βάρη, που έχουν οικογένειες.

Το σχέδιο αυτό που υλοποιείται από το ΤΑΕΘΑ δεν είναι αόριστη υπόσχεση, περιλαμβάνει κριτήρια, στόχους, αναλογιστική τεκμηρίωση και χρηματοδοτικά εργαλεία. Είναι η αρχή μιας νέας εποχής για τη μέριμνα υπέρ του προσωπικού. Στο σημείο αυτό να αναφέρω ότι από τον Αύγουστο του 2023 είναι υπό κατασκευή χίλια πενήντα εννέα διαμερίσματα με ορίζοντα ολοκλήρωσης τον Δεκέμβριο του 2026. Υπάρχει σχεδιασμός για περίπου άλλα χίλια μέχρι το τέλος του 2027, εφόσον εξασφαλιστεί χρηματοδότηση και μέχρι τέλος του 2030 θα μπορούμε να μιλάμε για τέσσερις χιλιάδες οικίες επιπλέον.

Δεν αρκεί να εκθειάζουμε τους ακρίτες των συνόρων μας, κυρίες και κύριοι συνάδελφοι, που πρέπει να τους εκθειάζουμε που μας υπερασπίζονταν, αλλά να διευκολύνουμε και το πατριωτικό τους έργο στην καθημερινότητα, αφουγκραζόμενοι τις ανάγκες τους.

Αυτό λοιπόν το νομοσχέδιο είναι κίνηση στρατηγικής στόχευσης. Είναι η απάντηση σε μια Ελλάδα που δεν αντέχει τη στασιμότητα, την αδράνεια, τις κατατμήσεις του παρελθόντος. Είναι απόδειξη ότι η Κυβέρνησή μας, ο Πρωθυπουργός Κυριάκος Μητσοτάκης και ο Υπουργός Νίκος Δένδιας δεν φοβούνται να φέρουν στη Βουλή θεσμικές τομές που απαιτούν τεχνοκρατικό βάθος, διοικητική επάρκεια και πολιτικό θάρρος, γιατί θέλουμε Ένοπλες Δυνάμεις που θα λειτουργούν με βάση τα υψηλότερα διεθνή πρότυπα, θέλουμε αξιοποίηση της περιουσίας με σεβασμό και επαγγελματισμό.

Κατά τη διάρκεια της κοινοβουλευτικής διαδικασίας ακούσαμε πολλά, άλλα πιο συγκροτημένα και δημιουργικά, άλλα πιο στείρα και δογματικά. Είναι σεβαστή προφανώς η προσέγγιση του καθενός. Βέβαια, κρίνεται τελικά από τους πολίτες. Κατηγορηθήκαμε για ιδιωτικομανία, για νεοφιλελεύθερες εμμονές, για εκχώρηση της περιουσίας του Δημοσίου. Καμία όμως από τις φράσεις δεν αντέχει, κυρίες και κύριοι συνάδελφοι, στη λογική επεξεργασία των άρθρων, καμία από αυτές δεν στηρίζεται στο κείμενο του νομοσχεδίου και όλες καταρρέουν μπροστά στη θεσμική θωράκιση που έχουμε διασφαλίσει.

Η αλήθεια είναι απλή. Όποιος θέλει το Δημόσιο πραγματικά ισχυρό, πρέπει να το κάνει αποτελεσματικό. Όποιος υπερασπίζεται την εθνική περιουσία, πρέπει να τις δώσει εργαλεία. Ας είμαστε ειλικρινείς, γιατί δεν υπάρχει σοβαρό ευρωπαϊκό κράτος που να έχει τέτοιον όγκο ακινήτων υπό δημόσια περιουσία και να τα διαχειρίζεται αποσπασματικά με ξεπερασμένα νομικά εργαλεία.

Κυρίες και κύριοι συνάδελφοι, τελειώνοντας να πω ότι ψηφίζοντας σήμερα αυτό το νομοσχέδιο δεν επιλέγουμε απλώς ένα σύνολο άρθρων, επιλέγουμε μια αντίληψη για το κράτος, ένα κράτος που λογοδοτεί, ένα κράτος που εργάζεται, που σχεδιάζει μακροπρόθεσμα, που τολμά να μεταρρυθμίζει. Επιλέγουμε να σεβαστούμε πρώτιστα το προσωπικό των Ενόπλων Δυνάμεων, να αξιοποιήσουμε αποτελεσματικά την περιουσία του και να προστατεύσουμε το δημόσιο συμφέρον με σύγχρονα μέσα και ξεκάθαρη βούληση.

Συγχαίρω τον Υπουργό κ. Δένδια και τα στελέχη του Υπουργείου Εθνικής Άμυνας γι’ αυτό το νομοσχέδιο. Σας καλώ προφανώς να το υπερψηφίσουμε και να δείξουμε ότι στα μεγάλα και στα σοβαρά, κυρίες και κύριοι συνάδελφοι, αυτά που αφορούν την πατρίδα μας, μπορούμε να σταθούμε στο ύψος μας και να είμαστε ενωμένοι.

Πιστεύω ότι εκφράζω και το συναίσθημα όλων μέσα σε αυτήν την Αίθουσα αν απαγγείλω έναν στίχο από το «Θούριο» του Ρήγα Φεραίου: «Σε ανατολή και δύση, σε νότον και βοριά, για την πατρίδα όλοι, να’ χωμεν μια καρδιά».

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει ο Υπουργός Εθνικής Άμυνας κ. Δένδιας για να ολοκληρώσουμε τη συζήτηση του νομοσχεδίου.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Ευχαριστώ, κύριε Πρόεδρε.

Θα ήθελα να καταθέσω μια νομοτεχνική βελτίωση, σύμφωνα με τις υποδείξεις της Αξιωματικής Αντιπολίτευσης στη Διαρκή Επιτροπή Εθνικής Άμυνας και Εξωτερικών Υποθέσεων.

Έχετε δίκιο, η εξοπλιστικών είναι εκτός θέματος. Ο λόγος που τοποθετήθηκε εκεί είναι για να καλύπτεται από το απόρρητο όταν το επιχειρηματικό σχέδιο… Όμως, αυτό μπορεί να διορθωθεί, βάζοντας απόρρητο στο επιχειρηματικό σχέδιο που στέλνεται στην επιτροπή.

Άρα, καταθέτω τη νομοτεχνική βελτίωση.

(Στο σημείο αυτό ο Υπουργός Εθνικής Άμυνας κ. Νικόλαος-Γεώργιος Δένδιας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 378)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Να διανεμηθεί στις Κοινοβουλευτικές Ομάδες, παρακαλώ.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Επίσης, θα δεχθώ την παρατήρησή σας για τη διετία, αλλά, συγχωρήστε με, στο δικό μου μυαλό είναι διετία μετά, όχι διετία πριν. Δηλαδή όποιος εργάζεται ως επικεφαλής του ΦΑΑΕΔ και τελειώνει η θητεία του εκεί, αυτός πρέπει να μην εργαστεί δύο χρόνια σε κάποια άλλη εταιρεία, διότι προφανώς τότε θα ανέπτυξε τις συνεργασίες με την άλλη εταιρεία παρεμφερούς σκοπού. Έτσι το προσλαμβάνω.

Επίσης, για την άλλη παρατήρηση έχετε δίκιο, για τη στρατιωτική θητεία στο ΤΑΕΘΑ. Θα μεταφέρουμε στο άρθρο 10 παράγραφος 3, την παράγραφο του άρθρου 19 παράγραφος 4 που αφορά το ΦΑΑΕΔ. Είναι σωστό αυτό. Δεν έχει έννοια. Γιατί στο ΦΑΑΕΔ και όχι στο ΤΑΕΘΑ; Οπότε αυτά τα κάνω δεκτά. Και βεβαίως χαίρομαι για την αναγνώριση ότι υπήρξε από την πλευρά της Κυβέρνησης κάθε εποικοδομητική διάθεση. Μπορούμε να διαφωνούμε, δεν υπάρχει ζήτημα, αλλά τουλάχιστον να μπορούμε να συνεννοούμαστε.

Θα ήθελα να κάνω μια γενικότερη αναφορά, κύριοι συνάδελφοι, -δεν θέλω να σας ταλαιπωρήσω, γιατί ήδη έχουμε περάσει τις οκτώ ώρες συνεδρίαση- για τα ειδικά προγράμματα θητείας στρατευσίμων για τα οποία δημοσιεύτηκε η πρόσκληση στο Φύλλο Εφημερίδος της Κυβερνήσεως στις 24. Αυτά είναι επίσης μια καινοτομία στις Ένοπλες Δυνάμεις. Έχουν την έννοια της πρόσκλησης σε θητεία με κάλυψη των εξόδων σπουδών για συγκεκριμένους κύκλους που αφορούν τις Ένοπλες Δυνάμεις στους τρεις κύκλους εκπαίδευσης που μας ενδιαφέρουν πάρα πολύ. Ιδίως μας ενδιαφέρουν τα διδακτορικά.

Θα ήθελα να σας διαβάσω τα προγράμματα που είναι κυρίως σε κάποια από αυτά: Διδακτορικά σε μη επανδρωμένα συστήματα, σε τεχνολογίες διαστήματος, σε information superiorities, σε τεχνητή νοημοσύνη. Τι ζητάμε; Ζητάμε σπουδαστές οι οποίοι θα κάνουν τη θητεία τους και οι Ένοπλες Δυνάμεις θα καταβάλουν τα έξοδα της εκπαίδευσής τους συν ένα ποσοστό του μισθού του Δόκιμου Έφεδρου Αξιωματικού. Η υποχρέωση αυτών των στελεχών είναι να παραμείνουν στο στράτευμα άλλα δύο χρόνια όταν τελειώσει η θητεία τους. Γιατί γίνεται αυτό; Αναζητάμε δυνατότητες νέων ανθρώπων, οι οποίοι να έχουν εξοικείωση με τις τεχνολογίες, και για τους οποίους η υπηρεσία στις Ένοπλες Δυνάμεις σε ειδικές θέσεις να είναι ένα επαγγελματικό προσόν. Χρειαζόμαστε -το έχω πει επανειλημμένως- τα καλύτερα μυαλά και ψάχνουμε με κάθε τρόπο να βρούμε τα καλύτερα μυαλά. Θα δούμε τι από όλα αυτά θα λειτουργήσει και τι θα πετύχει και σε τι θα χρειαστεί μεγαλύτερη προσπάθεια.

Θέλω να απαντήσω σε μερικά πράγματα, που λέχθηκαν και να εξηγήσω μερικά πράγματα που μου διέφυγε να εξηγήσω. Συγχωρέστε με, άλλα, όπως ξέρετε, συνήθως μιλώ από στήθους και κατά συνέπεια μερικές φορές μου διαφεύγει να απαντήσω σε ορισμένες ερωτήσεις. Μου έχει κάνει μεγάλη εντύπωση, και δεν ανεκλήθη αυτό από τις δευτερολογίες των συναδέλφων, η αντίληψη ότι ασκήθηκε κριτική ότι το καινούργιο ταμείο, το ΤΑΕΘΑ, που προέρχεται από τη συγχώνευση των τριών ταμείων, συνιστά συγκεντρωτισμό και υπάρχουν μεγάλες εξουσίες του Υπουργού Εθνικής Άμυνας.

Κοίταξα πίσω στο νομοθέτημα για το Ταμείο Εθνικής Άμυνας και το Ταμείο Εθνικής Άμυνας έχει παρόμοια διοίκηση με αυτήν που προτείνουμε για το ΤΑΕΘΑ, δηλαδή από τον Υπουργό Άμυνας, τον Υπουργό Οικονομικών, τον Αρχηγό του ΓΕΕΘΑ και τον Αρχηγό του ΓΕΣ σε αυτή την περίπτωση. Εδώ, μετά από αίτημα δικό σας, βάλαμε όλους τους Αρχηγούς των επιτελείων.

Σε τι το καινούργιο ταμείο ασκεί συγκεντρωτική διοίκηση που τα προηγούμενα ταμεία δεν ασκούσαν, όταν έχουν το ίδιο διοικητικό σχήμα; Πώς νομιμοποιείται η κριτική στο νέο ταμείο όταν στην πραγματικότητα όπως διαμορφώθηκε η διοικητική του δομή είναι ακριβώς η αντιγραφή της διοικητικής δομής των προηγούμενων ταμείων; Μου μένει το ερώτημα.

Όπως επίσης μου μένει και το ερώτημα: Πώς κρίνετε ότι θα έπρεπε να υπηρετηθεί, διότι συνεχίστηκε αυτή η ρητορική, περαιτέρω η διαφάνεια στον συγκεκριμένο φορέα διαχείρισης; Ουδείς κατέθεσε συγκεκριμένη πρόταση, για παράδειγμα: «να δημοσιεύεται αυτό εκεί ή να λαμβάνει γνώση ο τάδε για το τάδε».

Θεωρώ ότι καλύφθηκαν από την πλευρά της Κυβέρνησης όλες οι όποιες αιτιάσεις είχαν κατατεθεί. Προφανώς δεν ήρκεσαν ή το κλίμα δεν επέτρεψε μια δική σας προσχώρηση και επί της αρχής στο νομοθέτημα.

Αποσπασματικά θα σας πω μερικά πράγματα. Θα ξεκινήσω από τον εκπρόσωπο του Κομμουνιστικού Κόμματος Ελλάδας. Μου έκανε, οφείλω να πω, κύριε συνάδελφε, για πρώτη φορά μεγάλη εντύπωση μια τοποθέτησή σας για την ελληνική φρεγάτα στον Λίβανο. Η ελληνική φρεγάτα στον Λίβανο βρίσκεται εκεί κατόπιν αποφάσεως του Οργανισμού Ηνωμένων Εθνών. Με αυτήν την ιδιότητα μετέχει η ελληνική φρεγάτα στον Λίβανο.

Δεν έχω συνηθίσει να είστε εναντίον της συμμετοχής μας στις επιχειρήσεις των Ηνωμένων Εθνών. Ή εκ παραδρομής τα βάλατε όλα σε ένα σακί. Εν πάση περιπτώσει, κάποια στιγμή διευκρινιστείτε το, για να ξέρουμε ποια είναι η άποψή σας.

Όσον αφορά για τους Έλληνες εφοπλιστές και την Ερυθρά Θάλασσα θα σας στεναχωρήσω. Οι Έλληνες εφοπλιστές είναι πανευτυχείς, διότι μπορούν πλέον και κάνουν τον κύκλο της Αφρικής και εισπράττουν πολύ, πολύ περισσότερα χρήματα. Αυτός ο οποίος πληρώνει τη νύφη δεν είναι εφοπλισμός, είναι ο καταναλωτής στο σουπερμάρκετ. Και το έχω πει και προηγουμένως, σας παρακαλώ, ελέγξτε την τιμή από ένα πλαστικό ποτηράκι μέσα στα χρόνια.

Όσον αφορά την τοποθέτηση για το επίδομα ενοικίου, επίσης είναι δική σας τοποθέτηση. Είπατε «δώστε επίδομα ενοικίου» και μάλιστα, αυτό το είπατε ως απάντηση στο στεγαστικό πρόβλημα. Κοιτάτε, καταλαβαίνω ότι το Κομμουνιστικό Κόμμα με τον καπιταλισμό έχει μια σχετική προσέγγιση των θεωρητικών αξιωμάτων του. Επίσης, καταλαβαίνω ότι πολλές φορές και η δική μας Κυβέρνηση έχει οδηγηθεί υπό το κράτος της ανάγκης για να βοηθήσει μια αδύναμη τάξης σε επιδότηση ενοικίου. Αλλά θα σας πω κάτι το οποίο συνιστά βασικά οικονομικά. Η χώρα έχει πρόβλημα προσφοράς στέγης. Όταν έχεις πρόβλημα προσφοράς στέγης, δημιουργείς προσφορά, κοινώς φτιάχνεις σπίτια. Όταν επιδοτείς τη ζήτηση μέσω του επιδόματος ενοικίου, στην πραγματικότητα μεσοχρόνια μεγεθύνεις το πρόβλημα, διότι ανεβαίνουν οι τιμές. Αυτά είναι απλά οικονομικά, πρωτόλεια οικονομικά που σας λέω. Εάν, δηλαδή, πρέπει να διαθέσω τα χρήματα που μπορώ να εξοικονομήσω στο Υπουργείο Εθνικής Άμυνας με έναν από τους δύο διαφορετικούς τρόπους, ή να φτιάξω σπίτια ή να επιδοτήσω το ενοίκιο, είναι προφανές, κύριε ναύαρχε -γιατί και εσείς το είπατε-, ότι πρέπει να φτιάξω σπίτια για να κατεβούν οι τιμές, όχι να ανέβουν και άλλο οι τιμές.

Σας είπα προηγουμένως ότι και η δική μας Κυβέρνηση πολλές φορές αναγκάστηκε υπό το κράτος της ανάγκης, για να καλύψει μια πραγματική κοινωνική ανάγκη, να προβεί σε μια παροχή, αλλά μεσοχρόνια η σωστή λύση και αυτήν ακολουθούμε…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Πείτε το στον κ. Μητσοτάκη αυτό.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Εγώ ξέρετε, στην ίδια Κυβέρνηση είμαι. Εγώ Υπουργός του κ. Μητσοτάκη είμαι εδώ. Το έχω πει και επανειλημμένως, εν πάση περιπτώσει, δεν με επέλεξε για όποιους λόγους η μητέρα μου. Εμείς, λοιπόν, θεωρούμε ότι η ορθή αντιμετώπιση είναι η δημιουργία ενός ρωμαλέα στεγαστικού προγράμματος των Ενόπλων Δυνάμεων και η αύξηση της προσφοράς στέγης. Ούτως ή άλλως, εμείς ακολουθούμε μια λογική στο Υπουργείο Εθνικής Άμυνας την οποία θεωρούμε οικονομικά ορθή. Κάνουμε εξοικονομήσεις και τις εξοικονομήσεις αυτές τις επιστρέφουμε ως μέρισμα στο προσωπικό. Αυτό κάνουμε και το έχω πει επανειλημμένως.

Είναι πάρα πολύ εύκολο κάθε φορά να πηγαίνεις στον Έλληνα φορολογούμενο και να του λες «φέρε και άλλα», «φέρε και άλλα, για να κάνω αυξήσεις». Ωραία, σε όλους μας αρέσει αυτό. Παρακάτω; Οδηγεί κάπου; Τι προτείνετε αύξηση των φορολογικών βαρών; Πώς θα τα βρούμε αυτά τα επιπλέον χρήματα; Η μόνη σοβαρή προσέγγιση νομίζω -και μπορούμε να το συμφωνήσουμε όλοι- είναι η δημιουργία πλεονάσματος εκ των εξοικονομήσεων.

Έρχομαι στο θέμα της Φειδίου. Η κ. Αναγνωστοπούλου είχε την καλοσύνη να το πει. Αν έχετε την καλοσύνη, μην μπερδεύεστε. Είναι δύο όροφοι των τριακοσίων και κάτι τετραγωνικών μέτρων έκαστος που χρησιμοποιούνται από το Ταμείο. Οι υπόλοιποι όροφοι μισθώνονται. Δηλαδή, περίπου δύο χιλιάδες τετραγωνικά είναι μισθωμένα. Μάλιστα, σε ένα κομμάτι ο μισθωτής, για να καταλάβετε, είναι το ίδιο το Πολεμικό Ναυτικό.

Όμως, μην με κατηγορείτε για δημιουργία κοινωνικού αυτοματισμού, διότι εγώ διαίρεσα τα τετραγωνικά διά των εργαζομένων. Δεν κατηγόρησα κανέναν εργαζόμενο. Τι φταίνε οι εργαζόμενοι; Η πραγματικότητα, όμως, παραμένει ότι καθένας εργαζόμενος σε αυτά τα τρία Ταμεία έχει αναλογία -δεν σημαίνει ότι τα χρησιμοποιεί αυτός ο ίδιος- από πενήντα έως ογδόντα με ενενήντα τετραγωνικά. Ε, δεν υπάρχει πουθενά στην παγκόσμια κοινότητα εργαζόμενος που να έχει από πενήντα έως ογδόντα με ενενήντα τετραγωνικά στο κέντρο πρωτεύουσας δυτικού κράτους. Το κόστος αυτών των τετραγωνικών μέτρων για τον έναν εργαζόμενο είναι ασύλληπτο. Πώς να το κάνουμε; Αυτή είναι η πραγματικότητα. Έτσι λειτουργεί το σύστημα.

Επίσης, ορθά με ενεκάλεσαν συνάδελφοι, η κυρία Κοινοβουλευτική Εκπρόσωπος της Πλεύσης Ελευθερίας και νομίζω ένας, δύο άλλοι συνάδελφοι, λέγοντάς μου ότι είμαι Πρόεδρος των τριών. Βεβαίως είμαι Πρόεδρος των τριών. Βεβαίως είμαι. Δεν έβγαλα τον εαυτό μου εκτός. Αντιθέτως, ακριβώς επειδή έχω ευθύνη, φέρνω την παρούσα νομοθετική πρωτοβουλία. Εάν θέλετε να υπερασπίσω τον εαυτό μου, παρ’ ότι το τελευταίο πράγμα που πρέπει να κάνεις είναι αυτό, μπορώ να σας πω αυτό που πάλι ευγενώς κάποιος εκ των συναδέλφων της Αντιπολίτευσης παρατήρησε, ότι τα έσοδα επί της Υπουργίας μου έχουν βελτιωθεί κατά 42%, στο ΤΕΘΑ παραδείγματος χάριν. Επίσης, υπήρχε και επί του προηγούμενου Υπουργού της Νέας Δημοκρατίας, του Νίκου Παναγιωτόπουλου, αυξητική τάση των εσόδων. Θα μου επιτρέψετε να πω ότι αν ήμουν σε ιδιωτική εταιρεία, αν είχα αναλάβει μία ιδιωτική εταιρεία και δεν ήταν και το κύριο έργο μου -διότι το κύριο έργο μου δεν είναι αυτό- και είχα πετύχει αύξηση 42% μέσα σε ενάμιση περίπου χρόνο που έχουμε τα στοιχεία, ε, νομίζω μάλλον καλά θα με χαρακτήριζε ο ιδιοκτήτης της εταιρείας.

Όμως, αποδέχομαι την πολιτική ευθύνη. Βεβαίως την έχω. Και απαντώ -επανέρχομαι και επαναλαμβάνω- στην πολιτική ευθύνη διά του νομοθετήματος και σας προτείνω λύση. Δεν παριστάνω ότι δεν γνωρίζω περί τίνος πρόκειται.

Έρχομαι στο ζήτημα επίσης που είναι πολύ σοβαρό της Ανατολικής Μεσογείου, για το οποίο ρωτήθηκα.

Κυρία Αναγνωστοπούλου, εσείς μου θέσατε την ερώτηση. Το Καστελόριζο είναι στην Ανατολική Μεσόγειο, δεν είναι στο Αιγαίο και η αποκλειστική οικονομική ζώνη με την Αίγυπτο κατά το μείζον τμήμα της είναι στην Ανατολική Μεσόγειο, δεν είναι στο Αιγαίο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Όταν το είχε πει ο κ. Κατρούγκαλος, είχε γίνει χαμός εδώ μέσα.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Ποιο;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ότι είναι στην Ανατολική Μεσόγειο το Καστελόριζο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Ε, τι να κάνω; Να αλλάξω εγώ τη γεωγραφία;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Όταν το είπε ο Κατρούγκαλος, έγινε χαμός.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Τι να σας πω; Αυτή τη γεωγραφία ξέρω από το σχολείο. Αν αυτή τη γεωγραφία που με έμαθαν είναι λάθος γεωγραφία, απολογούμαι. Δεν ήμουν και πολύ καλός μαθητής, επειδή ήμουν σε μερικά μαθήματα. Είχα δέκα στη Χημεία, δέκα στα Θρησκευτικά και με 15,4 τελείωσα το σχολείο.

**ΜΙΧΑΗΛ ΚΑΤΡΙΝΗΣ:** Ούτε φοιτητής.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Όχι, καλός φοιτητής ήμουν. Τελείωσα με άριστα, σας το έχω πει. Αλλά στο σχολείο δεν ήμουν, για λόγους που περισσότερο είναι ανεκδολογικοί.

Όμως, δεν έχει η Ελλάδα ευθύνη για τον χώρο νοτιότερα και ανατολικότερα του Αιγαίου; Δεν έχει ευθύνη; Δεν έχει συμφέροντα; Δεν έχει κυριαρχικά δικαιώματα; Άρα, δεν θα πρέπει να υπάρχει μία συγκεκριμένη δομή, η οποία να ασχολείται και με αυτό; Αυτή είναι η απάντηση που σας δίνω για την αλλαγή της ονομασίας της ΑΣΣΔΕ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** ...τα όρια.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Ε, τώρα, δεν θα βάλω και τα όρια στον χάρτη.

Έρχομαι στο ζήτημα των μετοχικών ταμείων, για τα οποία θέλω να σας πω το εξής: Θα σας καταθέσω τρεις επιστολές του Υπουργείου Οικονομικών του 2021, που ζητάνε από το Υπουργείο Εθνικής Άμυνας τότε, να θέσει ανώτατο όριο στα ζητήματα των μετοχικών ταμείων. Καταθέτω την πρώτη για ταΠρακτικά.

(Στο σημείο αυτό ο Υπουργός Εθνικής Άμυνας κ. Νικόλαος-Γεώργιος Δένδιας καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σημειώνω ότι η επιστολή αυτή αφορά το 2020, τον προηγούμενο χρόνο, στον οποίο το συνολικό έσοδο των μετοχικών ταμείων, κύριε ναύαρχε, ήταν 61.394.531 ευρώ. Με αυτό το ποσό το Υπουργείο Οικονομικών άρχισε να δημιουργεί θέματα. Πετύχαμε, λοιπόν, μετά από διαπραγμάτευση με το Υπουργείο Οικονομικών να φτάσουμε στα 140.000.000 ευρώ. Το θεωρείτε λίγο; Το θεωρούμε εις βλάβην των επωφελουμένων;

Θυμίζω ότι αυτά τα χρήματα δεν είναι χρήματα που πέφτουν από τον ουρανό, είναι χρήματα τα οποία ο Έλληνας φορολογούμενος πληρώνει επιπλέον των εξοπλιστικών, έναντι της μη εισφοράς 3% του Ελληνικού Δημοσίου. Εάν υπολογίσουμε το 3%, είστε σίγουροι -γιατί έχω κάνει τον λογαριασμό- ότι είναι συμφέρον για τα μετοχικά ταμεία;

Θέλετε να σας πω τι δινόταν τα προηγούμενα χρόνια, γιατί έχω τους αριθμούς μπροστά μου; Το 2015 ήταν 46.000.000 ευρώ, 47.000.000 ευρώ το 2016, 51.000.000 ευρώ το 2017, 52.000.000 ευρώ το 2018, 60.000.000 ευρώ το 2019, 61.000.000 ευρώ εκατομμύρια το 2020 και πάμε στα 140.000.000 ευρώ. Είναι λίγα χρήματα;

Επίσης, τι καταφέραμε συνομιλώντας με το Υπουργείο Οικονομικών; Τι να γίνεται το υπερβάλλον, αν υπάρχει υπερβάλλον των 140.000.000 ευρώ; Να πηγαίνει και αυτό στο στεγαστικό πρόγραμμα των Ενόπλων Δυνάμεων, δηλαδή να φτιάχνονται σπίτια για τους εν ενεργεία αξιωματικούς. Αυτό είναι ένα αποτέλεσμα, το οποίο δεν πρέπει να το επικροτήσουμε; Πρέπει να μπούμε στη λογική «όχι Ναυτικό», «όχι Αεροπορία», «όχι Στρατός» και να προσπαθούμε να τα έχουμε καλά με όλους;

Ξέρετε, επιτρέψτε μου να σας εκφράσω και μια προσωπική πικρία γιατί θεωρώ από ένα σημείο και μετά ότι ο καθένας, βεβαίως, έχει την ευθύνη της θέσης την οποία αναλαμβάνει. Και εδώ, επειδή θεωρώ ότι υπάρχει απειλή και το λέω ξεκάθαρα και θεωρώ ότι επιδεινώνονται τα στοιχεία συμπεριφοράς από την άλλη πλευρά του Αιγαίου -επιδεινώνονται!-, θεωρώ ότι πρέπει όλοι μαζί να δημιουργήσουμε μια κατάσταση η οποία θα μας επιτρέψει, να επιτρέψει σε έναν πρωθυπουργό στο μέλλον, εάν -μακριά το κακό!- έρθει αυτή η στιγμή, να μην διαπραγματευτεί υπό το κράτος αδυναμίας, να διαπραγματευθεί υπό το κράτος ισχύος. Αυτή είναι όλη η αγωνία η οποία διέπει την ατζέντα 2030.

Ξεκινάμε, όμως, με το ΕΛΚΑΚ και αντιμετωπίζεται με καχυποψία. Προχωράμε στην εξυγίανση των νοσοκομείων και αντιμετωπίζονται αρνητικά. Προχωράμε στη νέα δομή και αντιμετωπίζεται με καχυποψία. Προχωράμε στις συγχωνεύσεις στρατοπέδων, που ξέρετε όλοι ότι είναι απολύτως απαραίτητες, κι έχω μαζέψει άνω των εκατόν εξήντα πέντε ερωτήσεων για τα διάφορα ξεχωριστά στρατόπεδα και γιατί κλείνουμε με αυτό και όχι εκείνο, γιατί τούτο κι όχι το άλλο. Και μου ζητείται να έρθω σε επαφή με τις τοπικές κοινωνίες για το ποιο στρατόπεδο θα κλείσει.

Και μάλιστα, περιοδεύουν Πολιτικοί Αρχηγοί και πηγαίνουν σε διάφορα μέρη και λένε: «Όχι, εδώ δεν έπρεπε να κλείσει. Έπρεπε να κλείσει αλλού» κοκ.. Σοβαρά; Μήπως εγώ επέλεξα τα στρατόπεδα; Η ηγεσία των Ενόπλων Δυνάμεων τα επέλεξε. Κι αν θέλετε, από την πατρίδα μου, την Κέρκυρα, αν υπήρχαν κάπου κάποιοι κληρωτοί ήταν στους Φιλιάτες και αυτό είναι από τα στρατόπεδα που κλείνει.

Πηγαίνουμε σε νέα φάση εξορθολογισμού και πάλι υπάρχει αρνητική διάθεση. Πηγαίνουμε στο ζήτημα της κατάργησης θητείας στο Ναυτικό και στην Αεροπορία και διαβάζω ιστορικά επιχειρήματα περί του Έλληνα ναύτη του Αιγαίου. Πόσοι Έλληνες ναύτες του Αιγαίου υπηρετούν σήμερα στα πλοία; Ξέρετε; Σας είπα είναι λιγότερο από το 5% και ντρέπομαι να σας πω απόλυτο αριθμό! Να σας πω που υπηρετεί σήμερα ο ναύτης του Αιγαίου;

Εδώ πρέπει να συμφωνήσουμε ότι υπάρχει μια ανάγκη συνολικής μεταρρύθμισης, κύριοι συνάδελφοι, και αν οι προτάσεις τις οποίες εγώ καταθέτω, η Κυβέρνηση καταθέτει, θεωρείτε ότι χρειάζονται βελτιώσεις ή χρειάζεται να γίνει κάτι διαφορετικό, βεβαίως! Ποιος έχει την απόλυτη αλήθεια και την απόλυτη γνώση; Ουδείς. Και πάντως εγώ δεν είμαι στρατιωτικός!

Αλλά έχετε τη λογική του «αρνούμαι τα πάντα, αλλά ομνύω σε μια γενική αντίληψη περί μεταρρύθμισης, την οποία ουδέποτε εξειδικεύω και όχι μόνο δεν την εξειδικεύω, αλλά δεν έχω πει ένα πράγμα το οποίο να είναι δυσάρεστο σε μια ομάδα». Και σας παρακαλώ, κοιτάξτε, όλα τα κόμματα, πώς έχετε τοποθετηθεί. Και σας παρακαλώ, αν σας αδικώ, υποδείξτε μου πού έχετε γίνει δυσάρεστοι σε μία ομάδα. Εκτός αν υπάρχουν μαγικές μεταρρυθμίσεις που είναι αγαπητές από όλους χωρίς να ξεβολεύεται κανείς.

Κατηγορήθηκα ότι αποστερώ δυναμικό από τις Ένοπλες Δυνάμεις όταν έγιναν οι κρίσεις των εκτός οργανικών θέσεων, που τα χρόνια προηγούμενης κυβέρνησης, όχι Κυβέρνησης της Νέας Δημοκρατίας, είχε παραξηλώσει το πράγμα και είχαμε περισσότερους συνταγματάρχες απ’ ό,τι είχαμε λοχίες και στρατιώτες. Και παρά ταύτα, ήταν σωρηδόν οι ανακοινώσεις περί σφαγής στις Ένοπλες Δυνάμεις. Ποιας σφαγής; Όσοι έφυγαν είχαν πλήρες συνταξιοδοτικό δικαίωμα όταν έφυγαν.

Σας εκφράζω, κυρίες και κύριοι συνάδελφοι, μια βαθιά αγωνία. Δεν σας εκφράζω ανάγκη πολιτικής δικαίωσης. Δεν είναι αυτό το ζητούμενο. Υφίσταται μεγάλη και μεγεθυνόμενη απειλή. Δεν μπορούμε να τα αντιμετωπίζουμε αυτά τα πράγματα με τη λογική που αντιμετωπίζουμε άλλα που αφορούν την εσωτερική έννομη τάξη. Εκεί αν κάτι γίνει στραβό, δεν έχει σημασία, θα το διορθώσει ο επόμενος. Οφείλουμε να δημιουργήσουμε χθες, όχι αύριο ή μεθαύριο, μια δυνατότητα αποτροπής ενός διαρκώς ισχυροποιημένου και εξαιρετικά διεκδικητικού γείτονα.

Όλα αυτά που βλέπουμε, η «γαλάζια πατρίδα», δεν υπήρχε ως θεώρημα εδώ δέκα ή εδώ και οκτώ χρόνια. Όλη αυτή η αντίληψη του αναθεωρητισμού που πηγάζει από την Άγκυρα δεν υφίστατο εδώ και κάποια χρόνια σε αυτή την ένταση. Και παραμένει ένα βασικό γεγονός, μια αναλογία 1 προς 9.

Ζητώ, λοιπόν, τη βοήθειά σας και τη συνεργασία σας σε αυτό.

Κύριε Πρόεδρε, ευχαριστώ θερμά για την ανοχή σας. Υπήρξατε, όπως πάντοτε, ιδιαιτέρως ευγενής.

Κυρίες και κύριοι συνάδελφοι, ευχαριστώ για την συνεργασία.

(Χειροκροτήματα από την πτέρυγα της Νέας Δημοκρατίας)

Καταθέτω και τις τελευταίες νομοτεχνικές βελτιώσεις επί τη βάσει των τελικών παρατηρήσεων του κυρίου εισηγητή της Αξιωματικής Αντιπολίτευσης. Και πάλι σας ευχαριστώ πολύ.

(Στο σημείο αυτό ο Υπουργός Εθνικής Άμυνας κ. Νικόλαος-Γεώργιος Δένδιας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 395)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Στο σημείο αυτό κηρύσσεται περαιωμένη η συζήτηση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Εθνικής Άμυνας: «Αξιοποίηση ακίνητης περιουσίας Ενόπλων Δυνάμεων - Σύσταση Ταμείου Ακινήτων Εθνικής Άμυνας και Φορέα Αξιοποίησης Ακινήτων Ενόπλων Δυνάμεων - Σχέδιο δράσεων για τη διαχείριση των στεγαστικών αναγκών των στελεχών των Ενόπλων Δυνάμεων»

Εισερχόμαστε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.

Επισημαίνουμε ότι η ψηφοφορία περιλαμβάνει την αρχή του νομοσχεδίου, τριάντα έξι άρθρα, μία τροπολογία, το ακροτελεύτιο άρθρο και το σύνολο.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 398-404)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Μετά την ολοκλήρωση της ψηφοφορίας, το σχέδιο νόμου του Υπουργείου Εθνικής Άμυνας: «Αξιοποίηση ακίνητης περιουσίας Ενόπλων Δυνάμεων - Σύσταση Ταμείου Ακινήτων Εθνικής Άμυνας και Φορέα Αξιοποίησης Ακινήτων Ενόπλων Δυνάμεων - Σχέδιο δράσεων για τη διαχείριση των στεγαστικών αναγκών των στελεχών των Ενόπλων Δυνάμεων» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 405α)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;

**ολοι ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 20.48΄ λύεται η συνεδρίαση για αύριο, ημέρα Τρίτη 29 Ιουλίου 2025 και ώρα 9.00΄ με αντικείμενο εργασιών του Σώματος: κοινοβουλευτικό έλεγχο, συζήτηση και λήψη απόφασης, σύμφωνα με τα άρθρα 68 παρ. 2 του Συντάγματος και 144 επ. του Κανονισμού της Βουλής, επί της προτάσεως που κατέθεσαν εξήντα (60) Βουλευτές της Κοινοβουλευτικής Ομάδας «ΝΕΑ ΔΗΜΟΚΡΑΤΙΑ», για σύσταση Εξεταστικής Επιτροπής «που θα διερευνήσει όλα τα ζητήματα που έχουν ανακύψει σχετικά με τη λειτουργία του Οργανισμού Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (Ο.Π.Ε.Κ.Ε.Π.Ε), με γνώμονα την ανάδειξη τυχόν ευθυνών και την αποκατάσταση της αξιοπιστίας του συστήματος πληρωμής των αγροτικών ενισχύσεων, ώστε να αποτελεί έναν αξιόπιστο, αποτελεσματικό και δίκαιο μηχανισμό για όλους τους παραγωγούς της χώρας».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**